
Prefață 


Secolul al XXI-lea aduce mari şi importante schimbări în ceea 
ce priveşte diversitatea şi rapiditatea derulării unei noi realități 
sociale în cadrul căreia factorul politic devine tot mai prezent şi mai 
puternic. Practic, nu mai există domeniu care să funcţioneze în 
afara politicului, iar sistemul social, în care interdependenta 
fenomenelor şi proceselor ce-l alcătuiesc a crescut în mod 
spectaculos pentru a-şi căuta şi găsi cele mai bune căi de 
organizare şi dezvoltare, apelează la resorturile pe care numai 
acțiunea politică i le poate asigura. 

„Politica“ şi „politicul“ sunt două noțiuni cu o încărcătură 
semantică aparte, pentru că, pe de o parte nu există om care de-a 
lungul vieţii sale să nu fie influențat într-o formă sau alta de 
realitatea pe care o exprimă, iar pe de altă parte pentru că cei care 
reuşesc să cunoască cu adevărat cât mai mult din ceea ce 
semnifică cei doi termeni sunt foarte puţini. Cu toate acestea dacă 
s-ar face o statistică a prezenţei unor cuvinte în dialogurile pe care 
le poartă oamenii, indiferent de vârstă, rasă, etnie, sex, pregătire 
profesională, cu siguranță am constata situarea-- acestora între cei 
mai des folosiți şi atunci apare o firească întrebare: Ce trebuie 
făcut ca prin utilizarea acestor termeni oamenii să devină 
conştienţi de necesitatea descifrării cât mai corecte a conținutului 
acestora, şi mai ales pentru a le forma o concepție şi un 
comportament care să exprime un mod rațional de a lua decizii şi 
de a acționa în consecință? 

Calea aducerii dorințelor fiecărui om în centrul preocupării 
societăţii, ca şi a intereselor grupurilor din care face parte, într-un 
larg şi recunoscut cadru de dezbateri, este pe cât de simplă, pe 
atât de complexă şi pe atât de anevoios devine de construit şi 
eficientizat. 

Deschiderile noii democrații înseamnă în primul rând 
împlinirea, uneori cu sentimente de frustrare şi amărăciune, a 

uneia dintre nevoile fundamentale ale omului ca ființă socială, de a 
fi liber şi de a contribui la întărirea şi perfecționarea activității prin 
care să se asigure şi libertatea celorlalți. 

A gândi, a cunoaşte şi a acționa fiecare cât mai aproape de 
ceea ce simte şi este ca om, ne trimite la a înțelege că este nevoie 
de o anumită cultură politică, că este necesară o anumită concepție 
şi stare afectivă. Toate acestea înseamnă situarea fiecărui om la 
înălțimea valorii pe care o reprezintă şi o merită. 

Oferta pe care autorii acestui manual o fac este de a pune la 
dispoziția studentului, şi nu numai, un ansamblu conceptual şi 
modele teoretice prin care se abordează fenomene şi procese 
esențiale ce caracterizează organizarea politico-statală: statul, 
concepțiile şi puterea politică, partidele şi acțiunea politică, cultura 
politică şi societatea civilă. 

Pe baza unui demers explicativ şi al prezentării unor informații 
semnificative pentru o construcţie cât mai validă, printr-o continuă 
confruntare cu realitatea, autorii au avut în intenţie elucidarea într- 
o manieră proprie a problemelor puse în discuție. 

Conştienţi de vastitatea dezbaterilor în care se abordează 
aspectele ce se circumscriu unei ştiinţe fundamentale care 
încorporează conceptele şi teoria despre domeniul politic, autorii s-au 
gândit să supună atenției cititorului, prin utilizarea unui limbaj 
simplu, un mod propriu de a gândi şi structura un nou manual de 
politologie. 

Dacă aceste gânduri şi dorințe ale noastre vor satisface 
exigenţele cititorilor noştri, atunci vom putea spune că încercarea 
noastră nu a fost lipsită de folos. 

1. Definirea politicii 

Ce este politica? 

O întrebare pe cât de uşoară, pe atât de complexă pentru că toți 
ştim câte ceva despre politică sau cel puţin avem impresia că ştim. 
Emitem idei cu pretenție de adevăr absolut, judecăm acţiunile politice 
doar prin prisma efectelor, şi nu a cauzelor care le-au generat şi 
aproape întotdeauna noi am fi făcut altfel decât decidentul politic. 

Termenul analizat şi derivatele sale apar în lecturile şi în 
conversațiile noastre zilnice. Este utilizat în contexte diferite: 

e fie ca substantiv — „politică“: politică economică, politică militară, 
politică de securitate, politică educațională, politică externă, politică 
extremistă, politică guvernamentală, politică locală, politică națională, a 
face politică; 

e fie ca adjectiv — „poltic/ă“: acțiune politică, decizie politică, 
om politic, joc politic, opțiune politică, interes politic, control politic, 
simbol politic, inovaţie politică, sentiment politic, context politic, 
aritmetică politică. 

Încercând să definească politica, Sir Winston Churchill spunea, în 
anul 1920, că aceasta este aproape la fel de provocatoare precum 
războiul şi cam tot atât de periculoasă; numai că în război poţi fi ucis o 

singură dată, în timp ce politica te poate „omori“ zilnic. 

În sensul cel mai larg, politica include procesul decizional şi 
procesul de implementare a deciziilor de către un grup care emite 
şi impune reguli pentru membrii săi. Mai concret, politica 


însumează arta şi ştiinţa de a guverna. 

Politica este un mijloc de organizare a activității şi a apărut în 
momentul în care oamenii au început să trăiască şi să muncească 
împreună. 

Astăzi, politica ia parte la şi este parte a aproape tuturor 
activităților umane, ceea ce face ca şi puterea politică să se extindă în 
mod constant. O analiză mai atentă ne-ar îndreptăui să afirmăm că, 
practic, nu mai există domeniu a cărui activitate să se desfăşoare în 
afara politicului, care să nu fie influenţat direct sau indirect de politic. 
Interdependenţa dintre fenomenele ce au loc în cadrul sistemului 
social este uriaşă, iar acțiunea politică sau măcar atitudinea ori 
conştiinţa politică încep să cuprindă categorii sociale tot mai extinse şi 
mai variate. 

Politica este o activitate colectivă, implicând oamenii care acceptă 
participarea într-o activitate sau cel puţin sunt conştienţi de o soartă 
comună. 

De cele mai multe ori, politica presupune o diversitate inițială de 
puncte de vedere, de atitudini şi de percepții, dacă nu în privinţa 
obiectivelor, cel puţin în ceea ce priveşte mijloacele de atingere a 
acestora. Dacă am fi de acord unii cu alții tot timpul, atunci politica nu 
ar mai fi necesară. 

Cu alte cuvinte, politica presupune reconcilierea între diferențe de 
Opinii, prin discuţii şi persuasiune sau negociere şi compromis, 
comunicarea fiind esenţială. 

Membrii unui grup sunt rareori de acord, cel puţin în faza inițială, 
asupra cursului ce trebuie urmat. O decizie trebuie luată totuşi, iar 
acţiunea politică poate fi interpretată ca modalitate de a adopta în mod 
rațional o soluție acceptabilă pentru o problemă comună. De aceea, 
politica implică opţiunea publică. Dezbătând alternativele avute la 
dispoziție, calitatea alegerii finale trebuie îmbunătățită, iar 
participanți la discuţii şi la decizii trebuie să devină mai bine 
informați şi mai ataşaţi față de cursul de acțiune cuvenit. 

Aşadar, necesitatea politicii se naşte din caracterul colectiv al 
vieţii umane. Trăim în grupuri care trebuie să ajungă la nişte decizii 
colective în privința împărțirii şi utilizării resurselor, relaționării cu 
alte colectivități sau a planificării acţiunilor, de exemplu. Nu avem 
altă alegere decât aceea de a intra în jocul politic, adoptând acele 
soluţii care ne-ar putea satisface cel mai bine interesele. 

Deşi termenul este utilizat uneori într-un mod cinic sau ironic, 
pentru a critica obținerea de avantaje personale sub masca interesului 
public, politica este totuşi o latură inevitabilă a condiției umane. 
Aristotel spunea că omul este prin natura lui un animal politic, ceea ce 
înseamnă că oamenii se pot exprima cu adevărat doar prin raționare, 
devenind astfel fiinţe virtuoase, participante într-o comunitate politică. 

Concluzionând cele afirmate mai sus, putem defini politica drept 
procesul în care un grup de oameni, cu opinii sau interese iniţial 
divergente, adoptă decizii colective care în general sunt acceptate 
ca fiind angajante pentru grup şi impuse acestuia. 

Restrângând această definiție în sensul ce ne interesează, politica 
este o formă de activitate socială, principala sa sferă constituind-o 
participarea la trebuinţele statului, determinarea formelor, 
funcţiilor şi conţinutului activităţii sale’. 

În final, poate ar trebui menționat faptul că termenul de 
„politică“ are în limba engleză o dublă terminologie: 

e policy — politică, linie de conduită specifică unui anumit 
domeniu şi care implică anumite competenţe proprii segmentului vieții 
sociale respectiv (de exemplu: foreign policy = politică externă); 

e politics — arta de a guverna, pentru care sunt necesare capacități 
cu caracter general: să ştii să-i atragi pe nehotărâți şi să-ţi combaţi adver- 
sarii, să cunoşti tehnici de dobândire a popularității şi de consolidare a 
poziției sociale (de exemplu: to enter politics = a intra în politică). 


l! I, Muraru, Drept constituțional şi instituții politice, Bucureşti, Editura Actami, 1995, 
p.12 

2. Politicul ca sistem politic 

Sistemul social global este alcătuit dintr-o multitudine de 
subsisteme care ar trebui, în punctele esențiale, să prezinte aceleaşi 
caracteristici ca şi întregul, dar la un nivel diferit, în funcție de natura 
fiecăruia. 

Societatea ca sistem global este alcătuită din mai multe 
subsisteme care, luate fiecare în parte, constituie sisteme de sine 
stătătoare, cu specific, relaţii, dinamică şi activități proprii. 

Între sistemul (subsistemul) politic şi sistemul social global se 
instituie un raport ca de la parte la întreg, primul reprezentând acel 
domeniu al vieţii sociale în care se desfăşoară activitatea 
conştientă şi coordonată a membrilor unei comunităţi, pentru 
susținerea şi atingerea unor obiective ghidate de interese care se 
pot manifesta sub o multitudine de forme, precum: interese 
individuale, generale, de grup, naţionale, internaționale (regionale, 
globale), divergente, convergente, economice, spirituale şi politice. 

În privința momentului apariţiei politicului, a domeniului politic 
(înţeles sub trei aspecte: sistem politic, acţiune politică şi gândire 
politică), în rândul politologilor părerile sunt diferite’. 

Unii consideră că acesta există de la începutul vieţii sociale, 
argumentând că acțiunile de promovare a unor interese au existat de la 
început. 

Alți autori afirmă că pentru acea perioadă este greu de vorbit de 
activități politice, deoarece ele presupun anumite structuri şi instituții 
pentru a se susţine conştient şi organizat interesele. 

De aceea, cei mai mulți dintre gânditorii politici susţin ideea că 
domeniul politic a apărut o dată cu diferențierea socială realizată prin 
apariția proprietății private, a acelor surplusuri care necesitau o 
activitate conştientă şi organizată de repartizare şi însuşire a lor, ceea 
ce înseamnă că domeniul politic a apărut în momentul trecerii spre 


? C. Vâlsan, Politologie, Bucureşti, Editura Economică, 1997, pp.13-14 

orânduirea sclavagistă, atunci când şi-au făcut apariția instituțiile 
politice, şi în primul rând statul. 

Pe măsura dezvoltării sociale şi a parcurgerii de noi etape istorice, 
domeniul politic a căpătat o însemnătate tot mai mare. 

Element al unui sistem amplu, politicul cuprinde, la rândul său, 
mai multe componente: relațiile politice, instituțiile politice, conştiinţa 
politică şi acțiunea politică. 

Relaţiile politice sunt parte a relațiilor sociale şi exprimă 
comportamentul indivizilor, grupurilor sociale şi al comunităților 
umane în cadrul proceselor cu caracter politic. Se presupune că aceştia 
acționează conştient pentru organizarea şi conducerea societății, prin 
implicarea în raporturile ce se stabilesc în cadrul acestui proces. 

Două elemente deosebesc relaţiile politice de restul relațiilor sociale: 

e caracterul programatic: relațiile politice iau naştere pe baza 
acțiunii deliberate a indivizilor; 

e caracterul organizat: aceste relaţii speciale au nevoie de un cadru 
adecvat de manifestare, şi anume de instituţii politice, de programe, 
statute şi platforme politice privind organizarea şi conducerea societății. 

Analizând relațiile politice, ne interesează comportamentul electoral 
al individului, relaţiile între diferitele instituții politice şi relațiile 
internaționale. 

În general, relaţiile politice, precum şi instituţiile politice prin 
care acestea se materializează sunt în raport direct cu gradul de cultură 
şi de conştiinţă politică a cetăţenilor. 

Instituţiile politice reprezintă acea parte a sistemului politic, care 
indică gradul de organizare politică a societăţii la un moment dat. 

La modul general, instituţiile sunt „procesualitățile care rezultă 
din încercarea de reglare explicită a relaţiilor dintre oamenii care 

concură la obținerea unei anumite finalităţi““. Dacă finalitatea este 


politică, atunci instituţiile au evident un caracter politic. 

Instituţiile politice au rolul de a stabili pentru individ anumite 
reguli de conduită, de a aprecia atitudinea acestuia în funcție de criterii 
specifice şi de a sancţiona comportamentul indezirabil, determinându-l 
astfel să se înscrie pe traiectoria stabilită prin criteriile şi regulile 
prescrise. 

Principala şi cea mai veche instituţie politică este statul împreună 
cu tot ansamblul componentelor sale. 

Statul, partidele şi celelalte instituţii politice se constituie în 
cadrul unui sistem național, în cadrul unei națiuni. 

Astăzi însă gradul ridicat de interdependenţă la nivel mondial şi 
globalizarea a tot mai multe procese şi fenomene au făcut ca unele 
instituții politice să capete un caracter internațional şi chiar un caracter 
suprastatal, prin înfiinţarea unor organisme politice la nivel regional 
sau global. 

Conştiinţa politică poate avea conotații multiple la fel ca şi 
expresia „a face politică“. Se poate aprecia că şi conştiinţa politică 
este în funcție de nivelul de cultură, de percepere a evenimentelor, de 
actualitatea informației şi de dorința de participare şi de implicare 
conştientă în mersul societăţii în general. 

Totuşi, la nivelul discuţiilor ştiinţifice, prin conştiinţă politică 
înţelegem totalitatea ideilor şi atitudinilor în legătură cu autoritatea, 
disciplina, responsabilitățile guvernamentale şi alte situații asociate 
comunicării culturale. 

Ca dimensiune subiectivă a politicului, conştiinţa politică este 
până la urmă proprie fiecărui cetăţean. 

Alături de conştiinţa politică putem vorbi de conştiinţa de clasă, 
o noţiune care are o arie de acoperire mai restrânsă decât prima, având 


* L. Culda, Emergenţa şi reproducerea naţiunilor. Integrare procesual-organică, 
Bucureşti, Editura Licorna, 1996, p.89 

un grad de specializare mai ridicat. Aşadar, conştiinţa de clasă 
exprimă, în sens general, „starea de a fi conştient de diviziunile 
sociale din societate şi de apartenenţa la o clasă socială anume“. 
Aceasta a fost o noțiune mult vehiculată de promotorii şi susținătorii 
ideologiei comuniste, fiind asociată adeseori cu interesele clasei 
muncitoare. 

Acţiunea politică exprimă ansamblul comportamentelor evidente, 
observabile şi cu relevanţă politică prin care se manifestă cetăţeanul, 
grupul social şi comunitatea umană. Finalitatea a tot ceea ce presupune 
politicul (relații politice, instituții politice şi conştiinţă politică) se 
materializează în acţiune politică. 

Componentele sistemului politic se află într-o strânsă legătură, 
asigurând funcționarea acestuia ca modelator al vieţii sociale, ca 
organizator şi conductor. 

Politicul trebuie să fie un sistem dinamic, să se reorganizeze în 
permanenţă în funcţie de nevoile sociale, fie ele individuale, de grup 
sau generale. 


3. Politologia 

Abordarea unei problematici atât de complexe şi dificile, cum este 
cea a prezentării aspectelor esențiale care particularizează politiologaa, 
o considerăm ca o încercare de a pătrunde tot mai adânc în labirintul 
unui domeniu căruia însăşi ştiinţa caută încă să-i decodifice 
necunoscutele. 

Domeniul politic, ca domeniu al vieţii sociale, constituie obiect de 
studiu al mai multor discipline politice, al ştiinţelor politice. 

Ceea ce contează şi ceea ce credem că constituie o urgenţă este 
înţelegerea politicii, nu după pasiuni, emoţii şi păreri părtinitoare, ci 
după întemeierii echilibrate şi susținute de dovezi. A stăpâni ştiinţific 


#* Dictionar de politică Oxford, Bucureşti, Editura Univers Enciclopedic, 2001, 
p.106 

domeniul politic înseamnă astfel a nu te lăsa dus de impresii, ci a 
integra impresiile într-un raționament cât mai strâns posibil, a-ţi pune 
problema consecinţelor şi a repercusiunilor acţiunilor tale, cântărind 
lucid şi distant afectiv fiecare eveniment major sau aspect minor cu 
care te poţi întâlni. 

Politica reapare în acelaşi timp misterioasă şi familiară, pentru că 
toți ştim câte ceva despre aceasta sau cel puţin avem impresia că ştim. 
Simţul comun ne face să judecăm în manieră spontană realități sociale 
care relevă în mod manifest politica: alegerile, partidele, statul, 
politica economică, politica militară şi politica naţională. Dar de 
îndată ce este vorba de a-i determina proprietățile specifice, obiectul 
apare în contururi și înţelesuri diferite. 

Într-o societate civilizată omul are în fiecare clipă nevoie de 
cooperarea şi ajutorul semenilor săi, dar în zadar va aştepta ca acesta 
să fie numai un semn al bunăvoinţei lor. Pentru a depăşi înțelepciunea 
naturii cu care sunt înzestrate animalele, fiecare om are nevoie de o 
capacitate superioară, de reflecţie, la a cărei construcţie contribuie, nu 
în ultimul rând, demersul specific poltologiei. 

Putem spune că de la conştientizarea existenţei sale, omenirea a 
fost preocupată de elementele ce vizau existența sa în sens de 
organizare. Confucius a abordat problemele etice şi morale în relație 
cu autoritatea în anul 500 î.Hr., iar Herodot, istoricul Războaielor 
Persane, a analizat, în 450 î.Hr., guvernarea tiranică prin comparație 
cu statul de drept. 

Aproximativ până în secolul al XIX-lea această muncă de cercetare 
şi analiză intelectuală a naturii politicului, de investigare şi studiere 
sistematică a instituțiilor şi proceselor politice şi guvernamentale era 
realizată de filosofi, teologi, jurişti, jurnalişti şi doar arareori de analişti 
politici profesionişti. 

În cele din urmă, printr-un proces de decantare intelectuală a 
puterilor, disciplina a fost extrasă din conglomeratul ideilor juridice, 

economice şi filosofice, astfel încât la sfârşitul veacului al XIX-lea 
majoritatea universităților americane şi cele mai multe universități 
germane aveau propriile departamente de studiere a politicii. Marea 
Britanie a adoptat relativ târziu acest curent şi, în ciuda creării timpurii 
a London School of Economics and Political Science, orice studiu 
extins al acestui subiect a devenit un fenomen doar după anul 1945. 

Tehnicile folosite de această disciplină în studierea distribuției şi 
dinamicii puterii (la nivel naţional şi internațional, dar şi la nivel 
„micro“) variază de la analiza statistică şi matematică a datelor 
obiective (cel mai adesea la sociologie politică) la descrierea 
jurnalistică a instituţiilor politice, de la studiul etnografic al culturilor 
politice la analiza logică şi conceptuală a moralității politice”. 

Mai simplu spus, ştiinţele politice studiază politica, proces care 
presupune aflarea răspunsului la un număr important de întrebări, 
printre care amintim“: 

e Ce valori şi comportamente produc neînţelegeri şi conflicte 
politice? 

e Ce organisme politice intervin în lupta pentru obținerea 
consensului politic? 

e Care este natura relațiilor socio-economice în cadrul unei politici? 

e Cât de potrivite sunt resursele disponibile pentru a face față 
eforturilor, cât de echitabil sunt distribuite şi cum sunt protejate 
interesele materiale? 

e Care sunt procedurile legislative şi structurile constituționale din 
fiecare ţară şi cât de bine corespund ele nevoilor naționale? 

e Care sunt structurile interne şi procedurile utilizate în dezbaterea 
problemelor internaționale şi a relațiilor cu alte state? 


5 D. Robertson, The Penguin Dictionary of Politics, London, Penguin Group, 1985 
*K. Lawson, The Human Policy, An Introduction to Political Science, Second Edition, 
Houghton, Mifflin Company, 1989 

Un cercetător din domeniul ştiinţelor trebuie să răspundă unui 
„puzzle politic“, trecând prin etape diferite: 

e urmăreşte evenimentele; 

e reține datele/lucrurile care se conturează în tendinţe; 

e îşi pune întrebări asupra apariției anumitor fenomene şi a 
evoluției lor. 

De-a lungul secolelor, studiul politic s-a diversificat, pe lângă 
filosofia politică (denumită astăzi mai mult teoria politică) apărând 
dreptul constituțional şi administrația publică, teoria relațiilor 
internaționale, analiza comparativă a guvernării (prin care, de fapt, se 
studiază guvernările altor state), comportamentul politic (studiul 
atitudinilor şi acţiunilor politice), economia politică, organizaţiile 
politice, chiar şi metodologia ştiinţelor politice şi biopolitica (studiul 
modului în care caracteristicile fizice şi condiţiile în care trăiesc 
actorii politici le influenţează uneori comportamentul). 

Ştiinţa privită la modul general cuprinde o serie de metode, 
mijloace de acumulare a cunoştinţelor prin observare, experiment şi 
măsurare. Statutul ştiinţei se bazează pe afirmația că aceasta este 
obiectivă, fiind singurul mijloc de încredere care poate fi folosit în 
scopul aflării adevărului. 

Politologia (ştiinţa politică) este ştiinţa teoretică fundamentală, a 
cărei denumire provine de la două cuvinte greceşti: „polis“ — stat, 
cetate, şi „logos“ — ştiinţă, în acest caz ştiinţa despre stat, despre 
cetate, adică „ştiinţa politică“. 

Ca orice ştiinţă, nici politologia nu s-a născut „ex abrupto“. 
Dacă domeniul său de studiu s-a afirmat şi s-a dezvoltat într-un timp 
îndelungat, termenul de politologie este propus ca denumire pentru 
ştiinţa politică de vest-germanul Eugen Fisher Baling şi de francezul 


1G. Lepădatu, Procese şi fenomene politice, Bucureşti, Editura Actami, 2000, p.10 

Andre Thérive şi promovat de Gert von Eynem în 19548. Astfel 
fenomenul politic deşi a fost cercetat ştiinţific, de multe sute de ani, 
paradoxal, conceptul a fost validat şi oficializat mult mai târziu. 

Din antichitate şi până astăzi, reflecția şi confruntarea ideilor despre 
politic a avut un curs neîntrerupt, iar ştiinţa politică nu a rămas 
neschimbată. Atenţia cu care este abordată politica este pusă în evidență 
atât de paleta largă a preocupărilor stricte circumscrise acestui domeniu, 
cât şi de cele exterioare. În fapt, politologia şi toți politologii au legături 
speciale cu istoria, sociologia, economia politică, psihologia socială, 
filosofia şi dreptul. Fără îndoială aceste raporturi dovedesc că nu se 
poate intra brusc în ştiinţa politică, aşa cum se abordează botanica sau 
biologia. S-a spus că este o ştiinţă de răspântie”; este adevărat, dar cu 
condiția ca prin răspântie să înţelegem un centru înspre care se converge, 
şi nu un punct de unde se porneşte o dispersare. 

Cei mai mulți gânditori politici ai antichităţii, Platon, Solon, 
Pericle, Strabon, Aristotel, din perioada medievală sau renascentistă, 
Machiavelli, Bodin, Hobbes, Locke, Rousseau, Comte, Mill, Hayek au 
abordat în special un punct de vedere normativ privind politica şi 
guvernarea. Ei au urmărit să descopere cum „ar trebui“ să fie situația 
reală, nu cum „este“ de fapt. Conştienţi de valorile religioase, legale 
sau filosofice, ei au încercat să stabilească care dintre sistemele de 
guvernare ar putea oferi omului o viaţă cât mai bună, aşa cum era 
înţeleasă şi apreciată în vremea respectivă — poziție în care politologia 
apare ca ştiinţă a statului. 

O dată cu Machiavelli a apărut şi o altă abordare, care pune accentul 
pe putere. Nume de referinţă în politologie cum sunt: H. Morgentau, R. 
Dahl, M. Duverger, M. Weber, G. Burdeau, Mosca, Pareto, Michels 
apreciau că „viața politică în întregul ei se articulează în jurul acestui 
complex de elemente materiale şi spirituale care este puterea 


5 * Mică enciclopedie de politologie, Bucureşti, Editura Ştiinţifică şi Enciclopedică, 


1977, p.353 
? M. Duverger, Méthodes de la Science Politique, 1959, p.21 

politică“, în timp ce H. Morgentau sublinia că „toată politica este o 


«ll 


luptă pentru putere 

Gânditorii americani s-au concentrat mult asupra instituțiilor şi 
structurilor oficiale ale guvernului. Prin aceasta au arătat influența 
legii asupra dezvoltării ştiinţei politice în SUA. 

Apariția dictaturii sovietice, italiene şi germane, ororile celui 
de-al doilea război mondial, precum şi regimurile totalitare au clătinat 
încrederea unor politologi în instituţii. Constituţia republicii de la 
Weimar (1918-1933) fusese schițată de experți. Pe hârtie părea bună, 
însă în practică a fost altceva pentru că germenii acelei vremi nu au 
avut experiența necesară pentru democraţie. Tot astfel, constituția lui 
Stalin din 1936 a făcut ca în Uniunea Sovietică să apară o democraţie 
perfectă, însă evident nu a fost aşa ?. 

Ca urmare a acestor eşecuri dureroase asistăm la redirecționarea 
efortului de a descoperi modul în care funcționează politica în 
realitate, şi nu cum ar trebui să funcționeze. 

Atât o serie de politologi europeni, cât şi americani de după cel de- 
al doilea război mondial au redescoperit doctrina pozitivismului, 
întemeiată la începutul secolului al XIX-lea de Auguste Comte şi au 
trecut la aplicarea metodelor ştiinţelor naturale la studiul societății prin 
mijloace ştiinţifice. Mulți politologi au fost preocupați de această 
abordare (şi încă mai sunt); unii dintre ei au fost numiţi „behaviorişti“* 
datorită atenţiei pe care au acordat-o comportamentului uman în raport 
cu gândurile, sentimentele şi emoţiile, care din punct de vedere social se 
găsesc recuperate pentru a se transforma câteodată în motorul principal 
al istoriei. 


10 G. Bourdieu, Traité de Science Politique, Tome I, vol. I, Paris, Librairèe Génerale 
de Droit et de Jurisprudence, p. 6 
1! Ħ, Morgenthau and K. Thompson, Politics Among Nations: The Struggle for Power 


and Peace, 6th ed., New York 
12 M. Roskin, C. Robert, M. James, J. Walter, Political Science. An Introduction, 
Prentice Hall, Englewood Cliffs, New Jersey, 1988, p.17 

Prin acumularea de date statistice din alegeri, din studiile privind 
opinia publică, voturile şi din orice altceva ce putea fi cuantificat, 
behavioriştii anilor '50 au oferit teoriei politice o bază empirică de la 
care să pornească, mai ales prin examinarea „bazelor sociale“ ale 
politicii, atitudinilor şi valorilor cetățenilor”. 

La sfârşitul anilor '60 behaviorismul este aspru criticat, mulți 
politologi mai tineri influențați de noile procese, transformări şi 
evoluții ale societății au considerat că abordarea behavioristă este 
statică, conservatoare, influențată de valorile celor care o practică şi 
irelevantă în cazul unor situații urgente. Este o critică în parte 
întemeiată. Examinând ceea ce există la un moment dat, behavioriştii 
preferă să analizeze sisteme stabile pentru care au instrumentele 
metodologice cele mai eficiente. Critica cea mai aspră s-ar părea că a 
fost determinată de accentul pus de behaviorişti pe subiecte de o 
importanță relativ minoră. Putem afla din analiza behavioristă de 
exemplu în ce procent femeile sau bărbații, tineri sau bătrâni, dintr-o 
anumită localitate au votat cu un anumit partid, însă nu putem afla 
prea multe despre ceea ce înseamnă aceasta pentru modul de 
guvernare în localitatea respectivă sau despre tipul de decizii pe care 
le vor lua oficialii aleşi. Nu există neapărat o legătură între modul în 
care votează cetățenii şi rezultatele guvernării. În concluzie, critica 
adusă studiilor behavioriste pune în evidenţă caracterul irelevant al 
acestora. Înarmat cu instrumente moderne de cercetare prin 
eşantionare şi sondare, behaviorismul s-a îndepărtat de la studierea 
constituțiilor şi de la îndrumarea oamenilor privind conducerea 
statelor, optând pentru studierea comportamentului agenților politici şi 
pentru afirmaţii despre modul în care statele sunt realmente conduse”. 


'5 Un excelent punct de referință pentru anii '50 este Political Man al lui Seymour 
Martin Lipset 

14 “Dicţionar de politică, Oxford, Bucureşti, Editura Univers Enciclopedic, 2001, 
p.43 

Noua abordare postbehavioristă consideră că faptele şi valorile 
sunt strâns corelate, iar pentru a realiza o analiză concretă trebuie 
folosite atât informaţiile calitative furnizate de tradițonalişti, cât şi 
datele calitative oferite de behaviorişti. Exprimându-şi nemulțumirea 
față de abordarea behavioristă, noii politologi au argumentat că 
politica nu este pur şi simplu o reflecţie a atitudinii oamenilor şi că, în 
multe dintre cazuri, atitudinile sunt rezultatul politicii guvernului. Sunt 
puse în discuţie în primul rând instituțiile, şi în al doilea rând 
atitudinile în ceea ce priveşte participarea politică. Acelaşi autor 
sugerează prin aceasta că abordarea culturii politice nu mai era atât de 
interesantă’. Un alt politolog, care inițial fusese devotat abordării 
culturii politice, a ajuns la concluzia că statul democrat modern nu 
este doar o reflectare a societăţii lui, ci este de fapt autonom faţă de 
societate, direcționând adesea societatea“. Neîmplinirea acestei noi 
abordări o constituie favorizarea instituţiilor ca o reacție la interesul 
manifestat anterior pentru analiza atitudinilor. 

Reţinem astfel eforturile depuse de-a lungul câtorva decenii de a 
delimita domeniul poltologiei, de a încadra fenomenul politic în 
ansamblul atitudinilor, sistemelor de valori şi de instituţii, al relațiilor 
şi simbolurilor care alcătuiesc viaţa socială. 

Aspectul şi realitatea politică nu aparțin astfel în mod natural 
numai faptelor concrete, ci acestea capătă o componentă politică prin 
gândirea şi acţiunea cognitivă a oamenilor. Specificitatea fenomenului 
politic, pentru a-l sesiza, a-l cunoaşte şi a-l înțelege trebuie deci 
surprinsă acolo unde se desfăşoară, iar această arie este nelimitată. 
„Ceea ce este specific înțelegerii ansamblului social este faptul de a 


. v . «17 
nu rezulta şi de a nu putea să rezulte din anchete parcelare“. 


'5 J, La Palambra, Politics Within Nations, Engledwood Cliffs, New Jersey, Prentice 
Hall, 1974 

16 E. A. Nordlinger, On the Autonomy of the Democratic State, Cambridge Mass 
Hardvard University Press, 1981 

11 R, Aron, Dix-huit leçon sur la société industrielle, 1963, p.21 

Această afirmație a lui R. Aron poate fi aplicată politologiei, atât 
pentru înțelegerea utilității cercetărilor specializate, cât şi pentru 
punerea în evidenţă a faptului că ele nu-şi pot menţine semnificația 
decât prin raportarea la un ansamblu a cărei măsură este omul, omul în 
întregul lui, cu psihologia şi reacțiile sale față de mediul social, cu 
evoluția concepțiilor şi aspirațiilor sale, cu efortul său spre mai bine. 
Şi atunci, care este statutul epistemologic al ştiinţei politice? 

Ca şi celelalte ştiinţe politologia se străduieşte să măsoare, să 
cântărească, să cifreze pentru a putea rămâne obiectivă în abordarea 
câmpului comun de investigaţie cu a altor ştiinţe, dar realizată dintr-o 
perspectivă proprie. Ea studiază omul şi socialul din perspectiva 
necesității identificării unor soluții eficiente rezultate din propria 
activitate de cunoaştere a instituțiilor proceselor şi fenomenelor 
politice. În demersul său epistemologie există drept conduită 
fundamentală delimitarea nu a ceea ce observă, ci motivul pentru care 
face observarea. Cu celelalte ştiinţe umane are în comun componenta 
socială, dar ca şi-a câştigat şi 1 se recunoaşte propria autonomie. Deşi 
ştiinţele sociale sunt complementare, unele dintre ele au o vocaţie 
specială de a colabora cu ştiinţa politică. Preocupările lor diferă însă 
atunci când este vorba să atribuie un sens celor observate. Putem 
spune că, în vreme ce diferite ştiinţe sociale operează numai la nivelul 
cercetării faptelor, pentru ştiinţa politică importanţa reflecției este mai 
mare deoarece ea nu poate fi realizată decât printr-o sinteză progresivă 
a datelor pe care ea le culege. Reflecţiile asupra politicului necesită a 
ne feri de iluzia unei cunoașteri mediate şi de falsele evidențe, prin 
distanţarea de opiniile comune. Cum spunea Gaston Bachelard „faptul 
ştiinţific trebuie cucerit“. 

Înțelegerea demersului ştiinţific specific politologiei poate fi 
realizată prin evidențierea fundamentului său teoretic constituit din 
propriile modele explicative. Particularităuile fiecărui model şi 
reunirea prin interesul şi aportul adus la dezvoltarea ştiinţei politice de 

cele patru modele! — empirist, funcționalist, individualist şi al 
dezvoltării —, configurează destul de convingător căutările pentru 
stabilirea statutului epistemologic al acestei ştiinţe. 

Modelul empirist, dezvoltând un pragmatism ştiinţific şi obiectiv 
prin apelul la matematizarea, adesea excesivă a sociologiei politice (a 
se vedea lucrările lui P. Lazersfeld, B. Berelson, A. Campbell şi P. 
Conserve), nu crede decât în fapte, în „real“ şi prin interesul numai 
pentru ceea ce este măsurabil riscă să nu poată înţelege decât o parte a 
societății autentice. 

Modelul functionalist, asemănând societatea cu un corp uman, 
postulează o unitate funcțională a societății (S. Almond, B. Powell). 
Pe baza afirmației că sistemele politice asigură întotdeauna aceleaşi 
funcţii, acest curent este considerat conservator şi tentat de un anumit 
finalism care vede în orice fapt social răspunsul la o nevoie 
funcţională şi că ar confunda obişnuinţa cu necesitatea: „Ceea ce noi 
numim instituţii necesare nu sunt adesea decât instituţii cu care ne-am 
obişnuit“ (A. de Tocquevielle). 

Modelul individualist, având ca reprezentant de seamă pe R. 
Boudon, reproşând teoriilor holiste privilegierea analizei totalităților şi 
nu a indivizilor (clasa socială, poporul, clanul), îşi propune să înlăture 
concepția conform căreia indivizii nu sunt decât simple maşinării ale 
unui sistem care îi depăşeşte şi să restituie comportamentelor politice 
partea lor de indeterminare, de hazard, insistând asupra evantaiului de 
alegeri care se oferă actorilor. 

Modelul dezvoltării, sesizând corect trecerea de la o structură 
politică tradițională la una modernă, introduce dinamism în analiza 
proceselor de transformare a sistemelor politice (D. Apter şi E. Shils). 
Identificând cei mai importanți parametri care permit evaluarea 
gradului de modernitate politică (diferenţierea structurală, existenţa 
într-un sistem politic dat a unor funcţii, capacitatea sistemului de a 


'5 M. Hastings, Abordarea ştiinţei politice, laşi, Institutul European, 2000, pp.12-13 

satisface aşteptările societăţii de a rezolva conflictele), acest model are 
un defect major când compară sistemele politice doar cu democrațiile 
occidentale considerate drept prototip al oricărei evoluţii politice. 

Domeniul politic, ca domeniu de studiu al ştiinţei politice, a fost 
şi rămâne un centru de interes social major, căruia explicația 
politologică îi configurează dezvoltări epistemologice specifice. 

Politologia devine astfel ştiinţa teoretică fundamentală care are 
menirea de a elabora concepte care să exprime esenţa şi complexitatea 
politicii, de a studia legi şi procese specifice domeniului politic, 
modalitățile în care acestea se manifestă în funcție de condițiile 
existente la un moment dat. 

Politologia studiază acele legi şi procese specifice domeniului 
politic, fiind ştiinţa celor mai generale norme ale acestui subsistem 
al sistemului social global şi ale modalităţilor în care acestea se 
manifestă, în funcţie de condiţiile existente la un moment dat. 

Categoriile studiate de politologie sunt de maximă generalitate şi 
se referă la sistemul politic, la stat şi putere politică, la patriotism şi 
regimuri politice, la democraţie şi acţiune politică. 

Ca teorie generală despre domeniul politic, politologia are 
anumite funcţii”: 

e cognitivă, deosebit de importantă pentru că prin această funcție 
se realizează cunoaşterea şi înțelegerea fenomenului politic şi, de aici, 
interpretarea cât mai corectă a acestui fenomen conducând la o 
atitudine şi un comportament corespunzător, valabile pentru societatea 
politică şi pentru societatea civilă; 

e normativă,  înţelegându-se prin aceasta căile, mijloacele, 
metodele privind organizarea şi conducerea politică pe cât se poate de 
eficientă a societăţii; 

e prospectivă, care se referă la previziunea politică pe baza unor 
investigații de amploare, menită să descifreze tendinţele fenomenului 


' Călin Vâlsan, op.cit., pp.2 1-22 

politic, mutațiile ce survin în cadrul raporturilor sociale pe plan 
național şi internațional şi a noilor cerinţe de progres ale societăţii; 

e educativă, care să vizeze implicarea responsabilă a fiecărui 
cetățean în activitatea politică în cadrul căreia să primeze spiritul 
patriotic, democratic, respectarea valorilor general umane. 

Aşadar, politologia caută să determine identitatea fenomenului 
politic contemporan, paralel cu evaluarea soluţiilor care au fost deja 
aplicate şi a rezultatelor acestora. 


Concepte-ancoră: 
e sistem politic; 

e relații politice; 

e instituții politice; 
e conştiinţă politică; 


e acțiune politică. 


Probleme de abordat în cadrul seminariilor: 

e Identificați şi analizați subsistemele sistemului social global. 

e Comentaţi manifestarea conştiinţei politice la nivelul electoratului 
român. 

e Identificați şi explicaţi valori şi comportamente specifice cadrului 
politic. 

Anexă 
ETAPE ALE APARIȚIEI ŞI DEZVOLTĂRII 
GÂNDIRII POLITICE 


Redarea celor mai importante momente ale gândirii politice este 
procesul ce permite înţelegerea modului în care a apărut şi s-a 
dezvoltat politologia ca ştiinţă”. 

Şi în acest domeniu, analiza este structurată în funcție de 
diferitele etape de progres social: 

e perioada antichității, caracterizată prin apariția elementelor 
constitutive ale viitoarei ştiinţe; 

e perioada feudală, caracterizată prin dominaţia fenomenului 
religios; 

e perioada Renaşterii, de care se leagă punerea bazelor 
politologiei ca știință; 

e epoca modernă, caracterizată prin extinderea sferei de 
cuprindere a ştiinţei politice; 

e perioada postmodernă, când politologia se afirmă ca ştiinţă 
politică aparte. 

Primele preocupări de gândire politică le întâlnim în Orientul 
Antic, unde, chiar prin secolul al XXV-lea î.Hr., se remarcă primele 
consemnări cu referire la stat. Era perioada în care statul îmbrăca 
forma monarhiei despotice, iar preocupările în domeniu au fost legate 
de elaborarea unor coduri şi învățături privind legitimitatea şi 
autoritatea monarhului, căruia i se atribuia originea divină. 

De exemplu, semnificativă pentru Egiptul Antic era „Cuvântarea 
lui Amenemhat“ care reprezenta un set de sfaturi politico-morale, prin 


în organizarea şi conducerea armatei. 


* Ibidem, pp.22-35 

În aceeaşi ordine de idei, în Mesopotamia, „Codul lui 
Hammurabi“, de la sfârşitul secolului al XVIII-lea î.Hr., era alcătuit 
din anumite reguli şi legi privind organizarea statului, a dreptului de 
proprietate şi a raporturilor dintre diferite categorii sociale. 

În China Antică, filosoful Confucius (551-479 î.Hr.) elaborează 
o doctrină care cuprinde reguli privind relațiile dintre clasele sociale, 
dintre conducători şi supuşi. 

India Antică ne oferă şi ea elemente importante în dezvoltarea 
gândirii politice. Amintim aici „Legile lui Manu“ care se referă la 
regimul politic de castă şi la datoria monarhului de a veghea la această 
ordine socială. 

În gândirea politică, respectiv în dezvoltarea politologiei ca 
ştiinţă, Grecia Antică deţine un loc de prim ordin. 

e Homer — în conţinutul operelor sale, „Iliada“ sau „Odiseea“ se 
întâlnesc multe elemente politice valoroase care fac referiri la 
conducerea cetății pe timp de pace şi război, la trei forme de 
guvernământ ca fiind normale (monarhia, aristocrația, democrația) şi 
la trei forme ca fiind corupte (tirania, oligarhia, demagogia); Homer 
înclina înspre monarhie; 

e Herodot — considerat „părintele istoriei“, dar şi al politologiei — 
defineşte, analizează, argumentează virtuțile şi neajunsurile 
democrației, oligarhiei şi monarhiei; 

e Socrate — apreciază, printre primii, politica drept o artă 
(regească) prin care o minoritate de înţelepţi şi învățați comandă 
oamenii pe calea autoperfecționării; 

e Platon — întreaga sa viață a rămas profund critic la adresa 
instituțiilor democratice şi a liberalismului. Condamnarea la moarte a 
lui Socrate, profesor şi prieten, constituie un factor important în 
deziluzionarea sa față de politică. A scris numeroase dialoguri 
(principalul interlocutor fiind aproape întotdeauna Socrate); în cele din 
timpul tinereții ridică numeroase probleme politice cheie („„Apologia“, 

„Criton“ şi „Gorgias“ ultimul fiind o remarcabilă explorare a naturii 
puterii şi a filosofiei afirmației „forţa este dreptul“, care l-a influenţat 
în mod considerabil pe Nietzsche). „Republica“ este considerată a fi 
prima mare contribuție a lui Platon la teoria politică. Acest lucru iese 
în evidenţă prin prezentarea următoarelor idei: dreptatea este aceeaşi 
pentru individ şi stat; toate statele, drepte sau nu, îşi au originea în 
nevoile economice; statul ideal trebuie să cuprindă trei clase care 
corespund celor trei tipuri naturale: producătorii (care satisfac toate 
nevoile economice ale statului), auxiliarii (care acţionează ca o forță 
combinată, militară, executivă şi de poliţie) şi filosofii — conducători 
(a căror guvernare este justificată prin faptul că numai ei dispun de 
cunoaşterea unei entități metafizice abstracte şi transcendente numită 
Forma Binelui, singura care dă cuiva capacitatea de a acționa pentru 
binele tuturor); în „Omul de stat“, Platon admite că, în absenţa unui 
om de stat învăţat, apt să asigure cea mai bună guvernare, un sistem de 
legi este suficient de bun, ca a doua opțiune; în „Legile“, ultima operă 
a lui Platon, legile sunt din nou promovate drept cea mai bună a doua 
alternativă la conducerea de către omul de stat cu adevărat înţelept, 
dar numai cu condiția ca ele să fie elaborate în interesul comunității ca 
întreg? 1 

e Aristotel — discipol al lui Platon; profesorul viitorului 
Alexandru cel Mare; politica are ca scop nu numai cunoaşterea, ci şi 
acțiunea, schimbarea modului în care oamenii îşi conduc viața; 
împreună cu o echipă de discipoli a cercetat structura politică şi istoria 
a 158 de orânduiri politice, chiar dacă numai „Alcătuirea politică a 
Atenei“ a supraviețuit. Unele dintre rezultatele acestor cercetări însă 
pot fi regăsite în cea mai recunoscută scriere politică a sa, „Politica“, 
lucrare care prin elementele ei de analiză, descriere şi prescriere, 
expune un număr de orânduiri politice, inclusiv din Sparta, Creta şi 


A "Dicţionar de politică, Oxford, Bucureşti, Editura Univers Enciclopedic, 2001, 
pp.334-336 

Cartagina. Distingând trei elemente fundamentale în guvernare: 
deliberativul, executivul şi judiciarul, defineşte cetățenia ca pe o 
participare activă cel puţin la funcțiile deliberativă şi judiciară. 
Cetăţeni pot fi doar cei născuţi liberi, mai precis bărbații 
nemeşteşugari; cei care au doar putere de judecată încât să asculte de 
poruncile altora sunt numiţi „sclavi naturali“ şi nu pot delibera pentru 
ei înşişi; de asemenea, femeile vor fi mai fericite dacă sunt dirijate de 
altcineva, pentru că, deşi posedă capacitatea de a judeca pentru ele 
însele, această facultate nu este la ele autoritară, fiind la cheremul 
emoţiilor lor. Pentru Aristotel, conducerea poate fi exercitată de către 
unul, de către puţini sau de către mulţi, putând fi exercitată bine, în 
interesul întregii populaţii, sau rău, în interesul conducătorilor înşişi. 
Cele trei alcătuiri corecte sunt monarhia, aristocrația şi guvernarea 
constituțională, iar cele trei deviații corespunzătoare sunt tirania, 
oligarhia şi democrația. Stabilitatea politică este pentru Aristotel unul 
dintre cele mai mari bunuri, iar cauza principală a instabilității 
orânduirilor politice şi a revoluțiilor ar fi nemulțumirea faţă de 
inegalitatea observată. Legile trebuie să preîntâmpine extremele 
bogăției şi sărăciei şi să facă să crească numărul celor din clasa 
mijlocie. Statul ideal este acela care facilitează cel mai bine exercițiul 
virtuţii la cetățenii săi; pentru aceasta sunt necesare anumite condiții 
fizice şi se fac recomandări privind teritoriul, resursele alimentare, 
apărarea şi mărimea populației. De departe cel mai important factor 
este însă educația, al cărei scop principal este să creeze buni cetăţeni; 
singura cale de a se garanta că educația este aceeaşi pentru toţi este ca 
aceasta să fie organizată de stat”. 

În ceea ce priveşte gândirea politică romană, ideea aproape 
unanimă este că romanii au excelat în drept, administraţie şi strategie, 
dar nu şi în teoria politică. Deşi au dezvoltat sistemul juridic cunoscut 
sub numele de „drept roman“, ei nu au adăugat aproape nimic la ideile 


Ibidem, pp.32-35 

dezvoltate de greci. Totuşi, în gândirea politică a Romei Antice se 
remarcă Marcus Tullius Cicero, el fiind una dintre excepții, cu toate că 
se consideră că a luat mult de la Platon. Despre cartea sa „De finibus“ 
(Asupra scopurilor vieții umane) am putea spune că a pus bazele unei 
filosofii politice. „De officiis“ (Despre datorie), ca tratat de morală, 
are în vedere comportamentul politic, iar „De legibus“ (Despre legi) 
se ocupă de legile naturale şi de legile sacre, de judecători şi de 
deciziile judecătoreşti. În sfârşit „De res publica“ se ocupă de filosofia 
politică într-o manieră utopică — avem o critică satirică a formelor de 
guvernământ, un model de stat (statul roman idealizat) şi idealul de 
politician (cel mai bun dintre cei buni); baza guvernării este dreptatea 
şi armonia dintre oameni (res populi). În situaţia de criză trebuie să fie 
un singur conducător, care să conducă în mod constituţional, nu pentru 
remunerație sau faimă, ci pentru nemurire. Ca să descoperim filosofia 
politică reală a lui Cicero este necesar să-i studiem viaţa, originile şi 
discursurile. S-a născut într-o familie înstărită, dar nu nobilă şi a fost 
cel mai mare orator roman, jumătate avocat, jumătate politician. S-a 
lăsat călăuzit de ideea de constituţionalitate, a conducerii exercitate de 
către Senat şi a consensului tuturor oamenilor buni, şi nu a conducerii 
de către aristocrați; era de acord ca în situaţii de criză să existe un 
singur conducător, dar nu în alte situaţii sau permanent”. 

În perioada orânduirii feudale, gândirea politică se dezvoltă sub 
semnul dominaţiei nete a ideologiei religioase. Adevărata ştiinţă 
politică era considerată teologia. Statul laic trebuia să se supună celui 
divin. În acest context îi putem aminti pe Toma d’ Aquino (1225-1274) 
— filosof şi teolog, reprezentantul cel mai de seamă al ideologiei 
clericale, fondatorul doctrinei religioase a catolicismului, opera sa de 
seamă fiind „Summa Theologiae“ şi pe Dante Aligheri (1265-1321) — 
scriitor italian, autor al mai multor lucrări, dintre care amintim 
lucrarea polemică „Despre monarhie“ îndreptată împotriva puterii 


3 Ibidem, p.71 

temporale a Papei şi „Divina comedie“, cu cele trei părți ale sale 
(Infernul, Purgatoriul şi Paradisul), în care sunt incluse şi unele 
elemente de politică. 

Epoca Renaşterii (secolele XIV-XVI) a însemnat un punct de 
cotitură în toate domeniile vieții spirituale. Cei mai importanți 
reprezentanţi ai gândirii politice au fost pentru această perioadă: 

e Niccolo Machiavelli (1469-1527) — consilier politic şi istoric 
florentin, considerat adesea primul teoretician modern al politicii. Ca 
membru al delegaților diplomatice florentine, i-a putut întâlni pe 
principalii conducători politici ai regiunii şi timpului său, îndeosebi pe 
Cesare Borgia, Sfântul Împărat Roman Maximilian şi Papa Iuliu al Il- 
lea. Principalele contribuţii ale lui Machiavelli la ştiinţa politică sunt 
în „Principele“ şi în „Discursuri“, scrieri care prezintă condițiile 
pentru menţinerea stabilității politice în două tipuri de regimuri 
diferite (principatele, în prima lucrare şi republicile, în cea de a doua). 
Scopurile primordiale ale conducătorilor politici trebuie să fie 
susținerea guvernului şi dobândirea de glorie, onoare şi bogăție pentru 
ei şi pentru întregul popor. Mare parte din „Principele“ este consacrată 
exemplelor (extrase mai ales din propria sa experienţă diplomatică) de 
artă a conducerii politice: principii trebuiau să imite şiretenia vulpii şi 
tăria leului, să evite ura poporului, alimentându-i în acelaşi timp 
respectul şi teama, să proiecteze în permanență o imagine de nobleţe şi 
virtute, indiferent de faptele lor şi să fie pregătiți pentru cruzime. La 
rândul lor, „Discursurile“ pun un mai mare accent pe îndatoririle 
cetățenilor: protejarea libertății este sarcina politică fundamentală a 
republicii, necesitând în primul rând un corp cetăţenesc caracterizat de 
cea mai mare virtute. Conducătorii într-o republică trebuie să 
organizeze politica în aşa fel încât să promoveze virtutea cetăţenilor şi 
să prevină corupția. Un stat îşi poate asigura libertatea căutând mereu 
să-şi impună dominaţia asupra altor state (scop în care sunt 
indispensabile o populație numeroasă, miliții cetăţeneşti şi aliați 

puternici). Legile trebuie destinate nu doar protejării celor bogaţi (de 
exemplu, prohibirea defăimării, a calomniei) şi a maselor (de 
exemplu, limitarea puterii arbitrare a conducătorilor), ci menținerii 
sărăciei, spre a se evita pericolul apariției facțiunilor. Machiavelli a 
fost perceput drept un cinic total, un patriot înfocat, un naționalist 
înflăcărat, un politician iezuit, un democrat convins şi un căutător 
lipsit de scrupule al favorurilor despoţilor”*; 

e Jean Bodin (1529-1596) — filosof francez şi teoretician al 
dreptului, faimos mai ales pentru doctrina asupra suveranității (Six 
livres de la republique). A prezentat un sistem complet de cunoaştere, 
compus din istoria religiei (de ce a creat Dumnezeu universul şi ce a 
stabilit El pentru îndrumarea omului), istoria naturală (legile fizice ale 
universului) şi istoria omului (structura şi dezvoltarea guvernării). 
Problema cu care se confrunta Bodin era aceea că, în ciuda faptului că 
ordinea politică trebuia să reflecte ordinea divină, Franţa, în perioada 
războaielor religioase (1559-1589), întruchipa dezordinea şi războiul 
civil. El a propus ca orice societate politică în mod adecvat constituită 
(„republique“, în sensul vechi „al res publica“) să aibă în mod necesar 
o putere suverană care să poată face şi desface legea spre binele 
societăţii, suveranul lui Bodin are dreptul să facă orice, dar numai ca 
să realizeze planul divin”. 

Epoca Modernă se caracterizează prin extinderea ariei de 
cuprindere a ştiinţei politice. Este perioada revoluțiilor burgheze, a 
înlăturării monarhilor absolutiste şi a instaurării principiilor statului 
de drept. Pentru această perioadă reprezentativi sunt: 

e Charles Montesquieu (1689-1755) — filosof al politicii, istoric şi 
scriitor francez, adesea considerat unul dintre fondatorii sociologiei. 
Aprecia că ființele umane sunt în mod fundamental expuse 
pericolelor; indivizii trebuie să accepte influenţa mediului lor, dar, pe 


* Ibidem, pp.263-264 
* Ibidem, pp.49-50 

măsură ce societățile se dezvoltă, pot fi făcute mai multe alegeri, deşi 
ființele umane trebuie întotdeauna să-şi utilizeze cu grijă rațiunea 
limitată. În cea mai bună operă politică a sa (Spiritul legilor), 
Montesquieu clasifică sistemele politice în: despotismul bazat pe frică, 
republicile bazate pe virtute şi monarhiile bazate pe onoare; dintre cele 
trei, despotismul este nenatural, dar care dintre ele ar trebui adoptat 
depinde de circumstanţe particulare. În lumea modernă, Montesquieu 
prefera monarhia; o formă ideală era considerată a fi sistemul francez 
premodern, unde biserica, aristocrația militară şi cea juridică erau trei 
instituții capabile să-l frâneze pe monarh şi una pe alta, dată fiind 
independenţa lor morală şi poziţiile sociale; cealaltă formă ideală era 
considerată a fi sistemul englez, care adăuga noul spirit comercial la 
principiul monarhic al onoarei. Montesquieu argumenta că guvernarea 
engleză, spre deosebire de cea franceză, se caracteriza printr-o 
separare funcțională a puterilor; fie că lucrul acesta se regăsea sau nu 
în realitate, cert este că 1-a influențat profund pe cei care au redactat 
Constituţia Statelor Unite”; 

e Voltaire (1694-1778) — romancier, autor de scrieri politice, 
istoric, ziarist francez; credea că sistemele politice diferite sunt 
adecvate la societăți diferite. A prețuit sistemul englez pentru 
libertatea sa, dar considera că cea mai bună formă de guvernare pentru 
Franța era un absolutism renovat şi luminat. Spre deosebire de 
Montesquieu, a sprijinit monarhia franceză împotriva Bisericii şi a 
aristocrației. După ce a eşuat în călăuzirea lui Friedrich al II-lea al 
Prusiei, pe calea unui despotism mai luminat, şi-a concentrat 
strădaniile spre a realiza justiția în cazuri particulare şi a scris „Tratat 
despre toleranță”; 

e Jean Jacques Rousseau (1712-1778) — filosof al moralei, 
politicii şi educaţiei, romancier, compozitor, muzicolog şi botanist; nu 


* Ibidem, pp.290-291 
” Ibidem, p.486 

era francez, fiind născut la Geneva, oraş-stat de limbă franceză din 
Confederaţia elvețiană. Deşi familia sa a fost relativ săracă, a fost prin 
naştere membru al clasei cetăţenilor, cea mai înaltă clasă din Geneva, 
una din singurele două clase (din cinci) cu drepturi politice, 
reprezentând un mic procentaj din populație. A respins calvinismul, 
nemulțumit în special de locul central acordat de acesta păcatului 
originar, devenind romano-catolic. Mai târziu respinge protestan- 
tismul, dar respinge tot mai mult orice religie oficială. Societatea era 
bazată pe un contract, credea el, dar spre deosebire de alți gânditori 
care vorbesc despre contractul social, Rousseau refuză să admită că 
indivizii iniţial independenți cedează unui guvern capacitatea lor de a 
voi, voinţa fiind inalienabilă. Aşadar el separă suveranitatea — funcția 
legislativă, de guvernare — funcția executivă, făcând din cea de a doua 
servitoarea celei dintâi. Pentru Rousseau, singura formă legitimă de 
suveranitate este democrația directă, în care toţi cetăţenii au dreptul să 
participe la elaborarea legii; în practică însă el recunoaşte că până şi 
cea mai mică societate cu putință, capabilă de independenţă, nu poate 
acorda drepturi politice fiecăruia”; 

e Benjamin Franklin (1706-1790) — om de ştiinţă şi politician din 
Statele Unite; ca şi în cazul lui Gandhi, stilul său nemeşteşugit 
ascundea o inteligenţă sofisticată, pe care a pus-o la lucru nu numai în 
ştiinţă, inventând paratrăznetul, ci şi în politică, îndeosebi ca membrul 
cel mai bătrân şi cel mai venerat al Convenţiei Constituţionale din 
1787; a fost primul ambasador al Statelor Unite independente, la 
Londra şi Paris”; 

e Thomas Jefferson (1743-1826) — politician, om de ştiinţă, 
ambasador şi scriitor american. A îndeplinit funcții în administrațiile 
lui Washington, fiind el însuşi preşedinte din 1801 până în 1809. A 
redactat Declaraţia de Independenţă, inspirată din ideile lui Locke 


% Ibidem, pp.396-398 
? Ibidem, pp.184-185 

privind dreptul egal al tuturor oamenilor la autoguvernare — în „toţi 
oamenii“ nu-i includea pe indieni şi pe sclavi, el nefiind niciodată 
capabil să reconcilieze universalitatea Declaraţiei cu vederile sale 
practice fie asupra relațiilor dintre colonişti şi indieni, fie asupra 
sclaviei (i-ar fi fost foarte greu să administreze fără sclavi minunata sa 
casă din Monticello). Jefferson a fost deziluzionat de legislativul 
Virginiei independente — Toate puterile guvernământului ... revin 
corpului legislativ. Concentrarea acestora în aceleaşi mâini este 
tocmai definiția guvernării despotice... 173 de despoți ar fi în mod cert 
la fel de oprimatori ca unul singur. Afectat de moartea soției sale, 
acceptă postul de ambasador la Paris (1785-1789), unde devine o 
punte între revoluția americană şi cea franceză; l-a călăuzit pe 
marchizul de Lafayette în scrierea Declaraţiei Drepturilor Omului 
(1789), pe care însă Jefferson o considera o copie oarecum inferioară a 
Declarației din 1776, fapt explicabil prin supraviețuirea feudalismului 
în Europa; 

e un loc aparte în evoluția gândirii politice îl deţin gânditori 
socialismului utopic (precum Thomas Morus şi Tommaso Campanella 
etc), ale căror principale idei au avut în vedere egalitatea deplină a 
tuturor membrilor societăţii, realizabilă prin înlăturarea proprietății 
private şi guvernarea societății de către oamenii muncii; 

e sfârşitul secolului al XIX-lea înregistrează aparitia şcolilor 
superioare de ştiinţe politice, care urmau să pregătească specialişti 
pentru aparatul de stat şi pentru administrație: Franţa — 1872, SUA — 
1880, Anglia — 1895; de asemenea, în deceniile de graniţă dintre 
veacul al XIX-lea şi al XX-lea, se remarcă diferite personalităţi care 
impulsionează dezvoltarea ştiinţei politice (P. Janet, M. Weber, A. 
Bentley). 


* Ibidem, pp.235-236 

Perioada contemporană este aceea în care politicul capătă o 
însemnătate tot mai mare, fapt confirmat şi de abordarea extinsă a 
acestuia sub multiplele sale aspecte — generale şi particulare. 

Printre cei care au avut o contribuție de remarcat la dezvoltarea 
gândirii politice, în această epocă, amintim pe Marcel Prelot, 
Raymond Aron, Alvin Toffler, Maurice Duverger etc. 

Aşadar viața politică în calitate de obiect de reflecţie al gândirii 
politice şi apoi de studiu al politologiei a constituit un subiect incitant 
de analiză de-a lungul timpului. Interesul pentru acest domeniu nu se 
opreşte însă aici. Politica va suscita în continuare multe polemici 
pentru că lumea este într-o continuă şi rapidă transformare, iar 
globalizarea afectează, în primul rând, politicul privit ca mentalitate 
de organizare socială. 

1. Definirea noţiunii de putere politică 

Puterea este moneda politicii. Aşa cum banii permit un circuit 
eficient de bunuri şi servicii într-o economie, tot aşa puterea permite 
ca deciziile colective să fie luate şi aplicate. Fără putere, o guvernare 
ar fi la fel de inutilă precum o maşină fără motor. Puterea este 
instrumentul care autorizează conducătorii să atingă obiective 
comune. Deci cum ar trebui definită puterea? 

Puterea este capacitatea de a produce efectele dorite. Ea este 
abilitatea unei societăți de a-şi trasa propriul destin, fund o relație 
socială caracteristică oricărei comunități umane, indiferent de 
dimensiunile ei, atât la scară națională, cât şi la scară internațională. 

Capacitatea pe care o are sau o dobândeşte un individ sau un grup 
de indivizi de a-şi impune voinţa în fața altora în vederea efectuării 
unor acțiuni cu o finalitate precisă, adică puterea socială, se 
manifestă sub diferite forme, în funcție de domeniul de activitate 
(putere economică, politică, spirituală), de specificul comunității 
umane, precum şi în funcție de capacitatea unor indivizi sau grupuri 
de indivizi de a-şi exercita şi impune puterea. 

Puterea impune ordinea socială, care la rândul ei generează 
putere, cele două elemente aflându-se într-o relație directă. 

Fenomen complex al vieții sociale, puterea socială prezintă 
anumite trăsături: 

e asigură funcţionarea normală a societăţii, fiind o componentă 
primordială a relaţiilor sociale; 

e este o relație asimetrică, fund un raport între conducători şi 
conduşi, indiferent de natura societăţii; 

e se prezintă sub forma unor centre ale puterii ierarhizate pe 
ansamblul vieţii sociale; puterea se prezintă ca un fenomen gradual, cu 
intensități diferite; 

e puterea şi lupta pentru obținerea, păstrarea şi exercitarea ei 
sunt constante ale devenirii umane, realizându-se cu surse şi mijloace 
diferite, în funcție de condiţiile concret istorice; 

e îmbracă o varietate de forme, în funcţie de natura subsistemului 
social, de caracterul activităților desfăşurate şi de specificul 
comunităților umane; astfel, puterea poate fi: familială, economică, 
politică, civilă, militară, putere pe plan național sau internațional (la 
nivel regional, continental sau global); ea se poate exercita asupra unui 
individ, asupra unui grup de indivizi sau asupra unei societăți în 
ansamblul său. 

Aşa cum sistemul politic este un subsistem al vieţii sociale, tot 
aşa puterea politică constituie un subsistem al puterii sociale. 

„Puterea politică serveşte necesităţii de a asigura echilibrul 
diferitelor colectivităţi ce alcătuiesc societatea şi compatibilitatea 
activităţilor ce se desfăşoară în interiorul ei. Scopul ei este aşadar de 
a asigura existența societăţii şi posibilitatea dezvoltării ei “| 

Puterea cunoaşte un proces de determinare, ea rezultând din impor- 
tanța menţinerii echilibrului şi coeziunii interne ale oricărei societăți. 

Puterea rezultă însă şi dintr-o determinare, necesitate 
externă; fiecare societate se află în legătură cu exteriorul, cu alte 
societăţi. Scopul puterii este, în această situație, de a organiza 
alianțele şi apărarea, de a se afirma în raport cu lumea exterioară şi de 
a afirma unitatea şi coeziunea, trăsăturile distincte şi interesele 
comunităţii pe care o reprezintă. 

Puterea politică prezintă anumite trăsături distincte care, 
bineînţeles, o individualizează față de celelalte forme ale puterii: 


LV. Măgureanu, (coordonator), Puterea politică şi sistemul social, Bucureşti, Editura 
Politică, 1985, p.28 

e asigură organizarea şi conducerea societăţii la nivel global — 
sarcinile puterii politice sunt de a elabora decizii privind problemele 
fundamentale ale societăţii şi de a le transpune în practică; 

e prezintă capacitatea de a coordona celelalte forme ale puterii 
— datorită caracterului său integrator, ea are forța necesară de a 
cuprinde în sine şi de a-şi subordona, ca resurse şi mijloace proprii, 
celelalte forme de putere; 

e se exercită, de regulă, pe baza unei legislații, prin Constituţie 
şi alte legi, la nevoie impunerea ei putându-se realiza şi prin 
constrângere, în cazul în care comunicarea şi convingerea (ca mijloace 
de promovare a puterii politice) nu funcționează. 


2. Instituţiile şi mijloacele puterii politice 

Puterea politică nu este o simplă noțiune ce face obiectul de 
analiză şi dispută al comentatorilor politici. Ea este un fapt real. 
Permanent, oriunde şi oricând, individul resimte efectele acţiunilor 
politice exercitate de cei care deţin puterea. 

Purtătorii puterii politice sunt instituțiile politice, ceea ce ne 
determină să vorbim de un caracter instituționalizat al puterii. 

Instituţiile politice cuprind organele însărcinate să realizeze 
puterea politică şi normele privitoare la această realizare, precum 
preşedintele statului, primul ministru, parlamentul etc. Aceste exemple 
constituie aşa-numitele instituţii oficiale, stabilite prin Constituţie, 
alături de care se manifestă şi instituțiile de fapt, precum: partidele 
politice şi grupurile de presiune. Apariţia instituțiilor politice, 
perfecționarea şi diversificarea lor semnifică organizarea superioară a 
vieţii sociale. 

Prin urmare, în sfera puterii politice intră”: 

e puterea suverană a statului, prin capacitatea sa de a organiza 

şi conduce societatea în interesul comunității umane respective şi de a 


? C. Vâslan, Politologie, Bucureşti, Editura Economică, 1997, p.57 

o reprezenta în raporturile cu alte comunități. De aceea, statul, cu 
principalele sale structuri (legislativă, executivă şi judecătorească), 
reprezintă pivotul puterii politice; 

e partidele şi alte organizaţii politice care, prin elaborarea unor 
opţiuni de organizare şi conducere a societății, pot să asigure 
exercitarea guvernării în stat; 

e mijloacele de informare care, prin capacitatea lor de 
influențare, au un mare rol în adoptarea unor atitudini şi impunerea 
unor poziţii în conducerea societăţii. 

Cea mai importantă instituție politică este statul, care are putere 
asupra vieţii sociale ca întreg, modelând fundamental şi acordând un 
profund caracter politic organizării şi conducerii societăţii. 

Pentru societatea umană, statul a apărut ca soluția unică şi optimă 
pentru dezvoltarea sa materială şi spirituală şi pentru conservarea 
valorilor umane. 

Statul este o construcție pe care cei mai mulți o ignoră sau chiar o 
detestă, dar pe care o invocă totuşi atunci când simt că drepturile 
fundamentale le sunt amenințate. Statul creează speranță unora şi 
provoacă durere altora. Statul este ţinta răzmeriţelor şi insurecțiilor. 

Strict juridic, statul este un ansamblu sistematizat de organe de 
stat: parlament, guvern şi alte autorități executive, organe 
judecătoreşti, armată, poliție şi închisori. Prin intermediul acestor 
autorităţi politice, statul se impune, este receptat şi acceptat (de bună 
voie sau silit). 

Înlocuirea unui tip de stat cu unul nou nu se produce instantaneu, 
ci printr-un proces de reglementări instituționale. Afirmația poate fi 
exemplificată prin evenimentele ce au avut loc începând cu ultima 
parte a anului 1989, când fostele state socialiste din Europa de Est au 
intrat într-o perioadă de tranziție spre „societatea deschisă“, spre un 
regim politic democratic. 

Statul român nu a făcut excepție de la acest proces, în aparatul de 
stat producându-se o ruptură de jos în sus. Vechile structuri statale au 
fost desființate, locul acestora fiind luat, sub impactul mişcărilor din 
decembrie '89, de un nou tip instituțional de putere, întemeiat pe 
principiul separaţiei celor trei puteri în stat şi pe guvernarea democratică. 

„Implicarea statului este necesară pentru a aplana interesele 
divergente din societate, ce, inevitabil, ajung să se transpună la 
nivelul guvernării, cerând să fie reconciliate. Intervenţia statului este 
singura modalitate prin care se pot contracara crizele sociale, ocroti 
locurile de muncă şi care poate genera creştere economică destinată 
redistribuirii în societate 5. 

Dacă despre parlament — organul ce exercită puterea legislativă 
vom vorbi în cadrul temei ce abordează „Sistemul electoral“, în 
continuare vom aborda câteva aspecte legate de puterea executivă 
(preşedinţie, guvern şi administrație publică) şi puterea judecătorească 
(autoritatea judecătorească). 

Preşedintele statului. În cadrul sistemului instituţiilor 
constituționale juridice şi politice, şeful de stat ocupă un rol şi o 
poziţie dintre cele mai importante. În condiţiile separaţiei puterilor, 
şeful statului poate fi însuşi titularul puterii executive (cazul 
american), poate fi un arbitru între puterile statului, deţinând însă şi 
anumite prerogative ce aparțin puterii executive (cazul francez) sau 
poate să reprezinte un simbol al statului, o emanaţie a puterii 
legiuitoare, fiind responsabil faţă de aceasta (cazul german sau 
italian). În statele care au păstrat forma de guvernământ monarhică, 
şeful statului — monarhul ereditar — nu deţine responsabilități politice. 
În aceste cazuri, guvernul este, de fapt, titularul puterii executive, 
monarhul păstrând numai anumite prerogative legate de reprezentarea 
statului în planul relațiilor externe, păstrarea echilibrului între puterile 
statului şi asigurarea continuității autorităţii statale. 


3 A. Năstase, Bătălia pentru viitor, Bucureşti, Editura New Open Media, 2000, p.135 

Explicarea rolului şi atribuţiilor şefului de stat în România trebuie 
să pornească de la dispoziţiile clare şi explicite ale Constituţiei. Astfel, 
din art. 80 (1) se desprinde următoarea caracterizare a preşedintelui 
României: 

e reprezintă statul român, în relaţiile interne şi externe; 

e este garantul independenţei naționale, al unității şi al integrității 
teritoriale a țării; această trăsătură fundamentează unele atribuții ale 
Preşedintelui României, precum cele din domeniul apărării; 

e veghează la respectarea Constituţiei şi la buna desfăşurare a 
autorității publice. 

Instituţia Guvernului ocupă unul din locurile cele mai 
importante în toate constituțiile lumii, ştiut fiind faptul că el este, de 
regulă, titularul puterii executive. Guvernul este consacrat în legile 
fundamentale ale statelor sub denumiri diferite, precum cele de 
„cabinet“, „guvern“, „consiliu de miniştri“. Aceste denumiri depind de 
sistemul constituțional, de faptul că executivul este format din una sau 
din două structuri. Cât priveşte şeful guvernului şi acesta se prezintă 
sub denumiri diferite: „prim-ministru“, „preşedintele consiliului de 
miniştri“, „cancelar“. 

Guvernul este structura de referință în studiul raportului dintre 
puteri, pentru că el conduce executivul. 

Ministerele şi celelalte organe centrale ale administraţiei publice 
execută legile în domeniile lor de activitate. De aceea, mai sunt 
denumite „de domeniu“ sau „de resort. Ele se subordonează 
guvernului. 

Organele administraţiei publice locale îşi desfăşoară activitatea în 
unitățile administrativ-teritoriale. Ele cunosc o subordonare ierarhică 
(pe verticală) față de organele executive superioare, dar şi (uneori) o 
subordonare pe orizontală față de organele locale alese prin vot de 
către cetăţeni. 

În cadrul temei “Sisteme politice contemporane” vom întreprinde 
o analiză amănunțită a puterii executive şi a raporturilor dintre 
executiv şi legislativ. 

Autoritatea judecătorească. În sistemul separaţiei puterilor, 
puterii judecătoreşti îi revin o serie de atribuţii esențiale în garantarea 
bunei funcționări a tuturor mecanismelor statului, a garantării 
drepturilor şi libertăților cetăţenilor. 

Încă din antichitate, conceptul de justiţie a fost asociat cu ideea de 
dreptate, cu eliminarea oricăror abuzuri. 

Regimurile totalitare — de toate nuanțele — au căutat să umbrească 
rolul puterii judecătoreşti şi să o transforme într-o simplă „anexă“ a 
puterii executive, să constrângă judecătorii, sub diferite pretexte 
(ideologice sau din „rațiuni de stat“), să se abată de la îndatoririle lor 


ce A 
1 


fireşti şi să pronunţe „dreptatea“ în spiritul anumitor interese politice. 
În statele democratice, rolul justiţiei este însă covârşitor în garantarea 
instituțiilor statului de drept şi în promovarea libertăţilor. 

Independenţa judecătorilor — corect înţeleasă şi înfăptuită — este 
menită să aibă un rol excepțional în garantarea tuturor instituțiilor 
statului de drept. 

Aşadar statul este o componentă complexă a politicului, având 
rolul decisiv în viaţa socială. Este alcătuit dintr-o serie de 
instituţii, individualizate şi specifice. 

Puterea politică se exercită prin diverse mijloace (politice, 
economice, ideologice, juridice, militare etc.), aflate într-o strânsă 
interdependenţă. 

Mijloacele puterii politice sunt capacităţi funcţionale ale 
instituţiilor cu ajutorul cărora comunitatea asupra căreia îşi 
exercită puterea este administrată, condusă şi controlată. 

Aşa cum arătam anterior, există o varietate de mijloace ale puterii 
politice specifice instituţiilor ce compun statul. Observatorii vieţii 

politice au identificat şi anumite mijloace comune acestor instituţii, 
cele mai importante fiind constrângerea şi convingerea. 

e Constrângerea. Instituțiile politice se consideră îndreptățite să 
apeleze la constrângere când obedienţa nu se înfăptuieşte de bună 
voie. Ea este o metodă extremă de impunere a voinţei puterii politice. 
Societatea în ansamblul ei sau doar acei cetățeni cărora nu le este 
atractivă supunerea sunt determinaţi să adopte situații date, 
posibilităţile de alegere fiind drastic diminuate. În situaţii absolute se 
aplică metode şi mijloace violente prin care indivizii sunt siliți să 
adopte şi suporte/sprijine un anumit comportament politic. 

Supunerea tuturor de bună voie este imaginată în societățile 
perfecte, necompetitive şi neconflictuale, în care umanitatea este 
perpetuă. Imaginată doar, supunerea totală constituie o utopie, căci 
societatea nu cumulează nicicând trăsăturile ideale. 

Puterea dictatorială, ca modalitate de acţiune în societate a puterii 
politice, foloseşte mijloace de represiune, ignorând voința membrilor 
societății şi anihilând-o prin mijloace coercitive. Ea se manifestă ca o 
forță ostilă şi străină, indiferentă la opţiunile politice ale indivizilor. 

Prin contrast cu aceasta, puterea democratică există atunci când 
aceasta se constituie ca rezultat al consultării şi consimţământului 
cetăţenilor şi ale cărei decizii sunt în acord cu interesele societății. 

e În atingerea obiectivelor sale, puterea democratică se foloseşte 
de convingere, metodă care urmăreşte creşterea posibilităților de 
acţiune liberă a indivizilor, promovarea şi exercitarea posibilităților de 
alegere de către aceştia. Convingerea urmăreşte obţinerea acordului 
membrilor colectivității în ceea ce priveşte actele, faptele, deciziile şi 
hotărârile politice pe care instituţiile politice doresc să le promoveze. 

Puterea politică are capacitatea de a asigura ordinea şi de a 
promova progresul social atât timp însă cât factorii cu care operează 
prezintă un caracter democratic. 

3. Funcţiile şi crizele puterii politice 

Pentru îndeplinirea rolului său, puterea are mai multe funcţii: 

e social-globală — conducerea politică fiind suverană — adică 
„depozitarul“ puterii hotărăşte în numele întregii societăți, determină 
acțiunile tuturor celorlalte puteri, nesupunându-se vreuneia dintre acestea; 

e organizatorică — puterea politică prezintă capacitatea de a 
stabili cele mai adecvate modele organizatorice şi de a mobiliza 
colectivitățile pentru a acționa în conformitate cu programul adoptat; 

e coercitivă — realizată prin intermediul sistemului de norme pe 
care instituțiile politice le au în competenţă; fiecare instituție 
beneficiază de organisme specializate cu ajutorul cărora fie indivizii 
sunt determinaţi să acţioneze în conformitate cu deciziile adoptate, fie 
sunt reprimate împotrivirile ori sancţionate comportamentele deviante; 

e ideologică — de educare a oamenilor în spiritul ideilor şi 
valorilor ce decurg din programul stabilit, încercându-se obținerea 
adeziunii indivizilor față de deciziile adoptate şi față de acţiunile 
întreprinse; aceasta înseamnă că puterea politică are în vedere şi 
pregătirea de specialişti care să se ocupe exclusiv cu organizarea vieţii 
sociale în conformitate cu voinţa puterii politice, îndeosebi în 
exercitarea guvernării; o dată stabilită o anumită organizare politică, 
puterea politică urmăreşte păstrarea ei, problemă care aduce în prim 
plan legitimitatea puterii politice, faptul că ea nu este străină de 
colectivitatea pe care o subordonează, ci încorporează şi reprezintă 
interesele acesteia. 

Având în vedere că puterea se exercită într-un cadru organizat şi 
instituționalizat, funcțiile puterii sunt exercitate într-un mod specific, 
de către fiecare organism în parte. 

Puterea politică este supusă, în mod inevitabil, erodării — diferă 
doar modalitățile, intensitatea procesului, viteza de reacție din partea 
instituțiilor politice şi mijloacele de soluționare a crizei. Când criza 
politică devine acută, asistăm la transformarea eroziunii în anihilare a 

autorității puterii de stat, înregistrându-se o stare la fel de acută, de 
declin rapid al economiei, inclusiv al nivelului de trai al populaţiei, de 
convulsii sociale care urmăresc refacerea identității grupurilor sociale 
şi a indivizilor. 

„De aceea, este bine ca momentele de criză şi cele în care se 
aplică soluţiile pentru depăşirea acesteia, în contextul aglomerării de 
factori economici şi politici, să se desfăşoare în condiţiile în care 
toate părţile implicate recunosc ca valabile şi fac apel la regulile deja 
existente ale instituţiilor statului de drept ii 

Aceasta este însă situaţia ideală. De cele mai multe ori, pentru a 
menține puterea politică aflată în criză, deţinătorul ei face apel la o serie 
de mijloace, cele mai uzitate fiind violența politică şi manipularea 
politică. 

Violenţa politică. Atunci când constrângerea (instrumentul 
considerat legitim al puterii politice) depăşeşte limitele normale (fiind 
utilizată pentru păstrarea puterii devenită nelegitimă) şi se manifestă 
ca violenţă generată, este clar că puterea încearcă să apere ceea ce 
sigur va pierde. Violenţa se manifestă gradual, putând degenera în 
teroare, aplicându-se represiunea fizică şi presiunea psihică. 

Manipularea politică urmăreşte modelarea conştiinţei politice a 
societății, în funcție de dorinţa puterii aflate în criză. Sunt iniţiate şi 
promovate anumite activităţi politice care atrag membrii comunităţii 
în scopul acceptării puterii, realizării intereselor puterii. Cetăţeni se 
văd atraşi şi implicați în forme de activitate a căror finalitate nu 
corespunde intereselor şi aşteptărilor lor. 

Manipularea poate fi directă, atunci când este realizată de 
instituțiile statului cu atribuţii recunoscute în a convinge oamenii şi 
indirectă, rezultat al acțiunii unor instituţii fără caracter politic 
(ştiintifice, economice şi culturale). 


* Ibidem, p.180 

Când manipularea atinge limita maximă, a absurdului, suntem în 
faţa aşa-numitului mit politic: ficţiunea înlocuieşte realitatea, politica se 
reinventează sub forma sloganurilor, lozincilor şi formulelor fără fond. 

Puterea politică totalitară recurge la mitul politic în încercarea de 
a se salva. Atingerea nivelului acut al crizei semnifică faptul că 
instituțiile politice nu mai pot asigura funcţionarea sub nici o formă a 
puterii politice, revoluţia politică apărând ca inevitabilă. 


4. Armata şi puterea politică 

Fenomenul militar nu a apărut înaintea celui politic; cele două 
sunt nemijlocit legate, armata făcând parte din politic. 

Armata şi politica monopolizează utilizarea legitimă a forței; ele 
constituie expresia vizibilă a capacității statului de a folosi puterea 
brută în menţinerea şi apărarea autorităţii sale în fața amenințărilor 
interne şi externe. Totuşi, apar unele probleme legate de cine ar trebui 
să prevină posibilitatea ca armata să-şi folosească propria putere 
împotriva politicienilor sau a poporului? Cine ar trebui să împiedice 
forțele de ordine să ia legea în propriile mâini? Cine trebuie să se 
asigure că politica secretă nu va exploata lipsa sa de responsabilitate? 

Cu alte cuvinte, cine sunt gardienii gardienilor? 

Cele două abordări utilizate în controlul forțelor armate sunt: 

e modelul liberal, bazat pe depolitizarea şi profesionalizarea 
armatei care acceptă controlul civil; funcționează în sistemele politice 
democratice; 

e modelul penetrării unde există o armată politizată, îndoctrinată 
cu valorile elitei politice; este un model specific regimurilor comuniste. 

Modelul liberal. În cadrul modelului liberal, favorizat de 
guvernările democratice, rolul armatei este de a implementa politica 
de apărare adoptată de conducerea civilă, politicienii fund plasați în 
fruntea ierarhiei militare. 

Art. 92 din Constituţia României stabileşte atribuţiile Preşedintelui 
în domeniul apărării. Textul stabileşte calitatea Preşedintelui de 
comandant al Forţelor Armate şi preşedinte al Consiliului Suprem de 
Apărare a Ţării. Ca o consecinţă a acestor activităţi, el poate declara, cu 
aprobarea prealabilă a Parlamentului, mobilizarea parțială sau generală a 
Forţelor Armate. De asemenea, Preşedintele este împuternicit să ia 
măsuri pentru respingerea agresiunii. 

Textul art.118 din Legea fundamentală se referă la rolul forțelor 
armate, în general, într-un stat de drept, el completându-se în mod 
firesc cu prevederile Legii privind organizarea şi funcționarea 
Ministerului Apărării Naţionale; articolul următor (art.119) din 
Constituţie este dedicat Consiliului Suprem de Apărare a Ţării. 

În cadrul modelului liberal, conducerea civilă elaborează decizii 
legate de angajamentul Armatei, rolul forţelor armate constând în 
oferirea de consiliere înainte de adoptarea hotărârilor (în special în 
privința realizării obiectivelor prin mijloace militare). Forţele armate 
trebuie să fie interesate, în special, de capacitățile tehnice de luptă şi, 
din acest punct de vedere, politicienii trebuie să acorde Armatei 
deferența necesară. Fiecare parte trebuie să se respecte reciproc, fără a 
căuta să se domine una pe alta. 

Sfârşitul Războiului Rece a adus în atenția publicului din statele 
occidentale o nouă provocare la adresa relației civil-militar. A fost 
necesar ca guvernele să facă faţă aşteptărilor populare: reducerea 
cheltuielilor militare, economiile urmând să fie folosite ori pentru 
scăderea taxelor, ori pentru sporirea cheltuielilor publice în alte domenii. 

Modelul liberal al relației civil-militar a apărut treptat, ca parte a 
evoluției democraţiilor liberale; nu poate fi transplantat într-un mod 
rapid. Pentru a reuşi, este necesară consolidarea statului, el trebuind să 
dea dovadă de competenţă în generarea unei societăți complexe şi să se 
bucure de legitimitate în rândul populaţiei. În aceste condiţii armata nu 

va avea nici tentaţia, nici oportunitatea de a lua puterea conducătorilor 
civili. 

Modelul penetrării controlului civil este bazat pe îmbinarea 
forțelor armate cu idealurile politice ale partidului conducător. În 
lumea comunistă, unde îndoctrinarea se dorea a fi absolută, rolul 
Armatei era nu doar de a apăra statul în fața unei agresiuni externe, ci 
şi de a urma ţelurile revoluționare ale partidului. Uniunea Sovietică a 
fost exemplul clasic în acest sens, oferind un model care a fost copiat 
şi aplicat în întreaga lume comunistă. 

Liderii militari sovietici, îndeosebi, acumulaseră o putere şi o 
influență deosebită. Ofițerii superiori reprezentau a treia ramură a 
clasei conducătoare de la Moscova, alături de aparatul de partid şi de 
poliția secretă. 

Penetrarea civilă a armatei se realiza nu numai prin introducerea 
partidului în armată, dar şi prin investirea segmentului militar cu rol 
conducător în cadrul partidului. 

Statele comuniste au oferit, de asemenea, exemplele cele mai 
dramatice de intervenție militară în scopul eliminării amenințărilor 
interne la adresa regimului. 

Loviturile militare. Când politicienii eşuează în stăpânirea 
amenințărilor care vin din partea propriilor forțe armate, o lovitură 
militară apare ca iminentă. Acesta este un proces specific secolului al 
XX-lea, chiar perioadei post-1945 (deşi implicarea soldaţilor în 
politică se întâlnea şi în timpul Romei Antice). 

Prin „lovitură militară“ se înţelege acapararea puterii politice de 
către forțele armate sau de către secțiuni ale acestora. Termenul 
desemnează o captură a puterii în mod violent, pregătită în secret. În 
fapt, cele mai multe lovituri au înlocuit un regim militar cu altul, 
multe dintre ele neimplicând pierderi de vieţi omeneşti şi 
constituindu-se de fapt într-o invitație făcută de conducătorii anteriori. 

Totuşi, la baza loviturilor militare se află motive de natură 
preponderent civilă precum: scăderea nivelului de trai, conflictul 
social şi concepţia la nivel guvernamental, fie de natură preponderent 
civilă (precum scăderea nivelului de trai, conflictul social şi corupția la 
nivel guvernamental), fie de natură preponderent militară (precum 
finanțarea inadecvată şi neconstantă a forțelor armate, interven- 
tonismul politic, plata întârziată a salariilor, imposibilitatea de afirmare 
pentru militarii ambiţioşi, diviziunile etnice din cadrul armatei, 
cazărmile sărăcăcioase şi hrana necorespunzătoare). 

Diferenţa dintre cele două tipuri de lovituri militare (în funcție de 
natura motivelor) este că în primul caz forțele armate caută să salveze 
societatea în întregul ei, în timp ce în cealaltă situație ele caută să se 
salveze pe ele însele. 

Aşadar, Armata este o instituţie învestită să conducă adminis- 
trativ un segment în cadrul actului guvernării. 


Concepte-ancoră: 


e putere socială; e violență politică; 

e putere politică; e manipulare politică; 

e constrângere; e controlul civil asupra armatei; 
e convingere; e lovitura militară. 


Probleme de abordat în cadrul seminariilor: 

e Identificati şi analizaţi subsistemele puterii sociale. 

e Rcalizaţi o analiză comparativă între atribuţiile preşedintelui 
american, ale preşedintelui german şi cele ale preşedintelui României; 

e Identificați şi analizaţi organele administrației publice locale. 

e Care este rolul autorității judecătoreşti într-un stat de drept? 

e În ce măsură manipularea politică poate fi un instrument 
eficient în cadrul unei campanii electorale? 


e Daţi exemple de lovituri militare. 

Anexă 
PUTEREA STATULUI PE PLAN INTERNAȚIONAL ŞI 
FACTORII CARE O CONDIŢIONEAZĂ 


Viaţa internaţională este încă inseparabilă de factorul de 
putere pentru că evoluțiile ce se înregistrează astăzi la nivel global 
trebuie analizate în termeni de „putere“: puternicii lumii ocupă 
poziţiile permanente în Consiliul de Securitate, reuşesc să coaguleze 
alte state în jurul lor, promovează atitudini devenite reguli nescrise sau 
conduc (într-un domeniu sau altul) procesul de globalizare. 

Puterea „în exterior“ este altceva decât puterea „în interior“. Ea 
există şi se manifestă într-un alt cadru. 

În literatura de specialitate există o mare varietate de moduri de 
definire a conceptului de putere. La modul general, putem afirma că 
puterea este o relaţie asimetrică între indivizi, grupuri de indivizi, 
state, exercitarea ei fund condiționată de o distribuţie inegală a 
resurselor. Puterea este capacitatea de a schimba probabilitatea 
rezultatelor. Puterea înseamnă participarea la decizii majore în 
privinţa recompenselor sau sancţiunilor (de exemplu, Moscova s-a 
arătat dispusă să reducă în proporție de 65% datoria pe care Bagdadul 
o are faţă de ea cu condiția participării ei la procesul de reconstrucție 
economică a Irakului). Puterea este potenţa de a face să se întâmple 
lucruri care altfel nu ar fi avut loc (cel de-al doilea Război din Golf 
l-a determinat pe colonelul Muammer Ghadafi să anunţe că renunţă la 
armele de distrugere în masă, după negocieri secrete cu americanii şi 
cu britanicii; mai mult, liderul libian a îndemnat conducerile iraniană 
şi nord-coreeană să-i urmeze exemplul). 

Pentru a determina şi compara puterea statelor, analiştii utilizează 
ierarhizarea acestora după capacitatea ori resursele considerate 
necesare pentru a exercita influenţa asupra altora. Pentru un asemenea 
scop, potenţialul de putere al statelor se măsoară în factori multipli. 

Deşi toți analiştii sunt de acord că statele nu sunt egale în 
capacitatea lor de a influenţa alți actori, puţini împărtăşesc acelaşi 
punct de vedere privitor la modul în care ar trebui ierarhizat 
potențialul de putere. Având în vedere că termenul de putere este 
relativ, putem afirma că unele state ce ocupă poziții avansate privind 
unele componente ale potențialului de putere nu sunt lideri în altele. 

Potenţialul de putere derivă din mai multe surse. Astfel, 
analizăm geografia şi populația unui stat, capacitățile industriale şi 
resursele naturale care le susțin, capacitățile militare şi diplomația, 
voința populară şi calitatea leadershipului, organizarea internă a 
statului şi strategiile create pentru atingerea obiectivelor naționale. 

e Geografia contribuie la determinarea puterii unui stat, dar există 
o dezbatere permanentă asupra măsurii/proporției contribuţiei 
acesteia. Totuşi, geografia a fost, este şi va rămâne un element 
permanent prezent în luarea deciziilor politice, militare, culturale şi de 
altă natură. Cu rigla pe hartă, cunoscând puţină istorie, putem anticipa 
mişcările din sistemul internațional. Dar factorul geografic devine cu 
adevărat util în analiza demersurilor externe ale unui actor statal doar 
în relație cu alți determinanţi de natură obiectivă sau subiectivă. 

e Populaţia constituie o variabilă esențială în ecuația puterii. 
Populaţia este o resursă a puterii, dar şi subiectul acțiunilor de putere. 
Elementul analizat poate fi apreciat din punct de vedere cantitativ, ca 
număr de persoane, dar şi calitativ, ca pregătire şi experienţă a 
indivizilor, ca religie, etnie şi cultură. O populaţie excesiv de mare (al 
cărei număr nu poate fi „atenuat“ prin politici eficiente de distribuție 
reciclările profesionale continue) poate submina sănătatea economică 
a societăţii în loc să o amelioreze. În schimb, o populaţie redusă poate 
fi un factor de diminuare a puterii. De aceea, toate statele inventariază 
stocul de populaţie şi urmăresc fluxurile demografice (naşteri, decese) 
care modifică acest stoc. Aşadar, când vorbim de populație, ne 

interesează: numărul acesteia, dar şi densitatea pe km”, structura 
socială şi pe zone geografice, gradul de instruire tehnico-profesională 
şi cultural-ştiințifică şi, nu în ultimul rând, prognozele privind 
perspectiva cantitativă şi calitativă a populației. Statele dezvoltate, 
îndeosebi cele occidental-europene, se confruntă cu o sumă de 
fenomene negative privind populațiile lor. Printre altele, acestea 
cunosc o diversificare accelerată din punct de vedere etnic şi religios, 
paralel cu îmbătrânirea populației originare. Dorind să determine 
creşterea ratei fertilității sau recuperarea din Statele Unite (în 
principal) a „materiei cenuşii naţionale“, guvernele recurg la o serie de 
stimulente financiare. De exemplu, Cabinetul Berlusconi a promis câte 
un cec de 1.000 de euro familiilor care aduc pe lume al doilea copil şi 
a propus impozitarea a numai 10% din veniturile obținute în Italia de 
către cele mai bune creiere care se întorc acasă”. 

Statele posesoare a unor populaţii mari se folosesc de această 
realitate în promovarea intereselor lor; populația este aceea care 
votează, iar lumea contemporană cunoaşte şi structuri suprastatale 
pentru a căror constituire/compunere şi funcționare este necesară 
exprimarea votului de către cetăţenii statelor membre. Astfel, sfârşitul 
anului 2003 a demonstrat, prin eşecul negocierii proiectului de 
Constituţie a Uniunii Europene, că uniunea politică este mai greu de 
realizat decât cea economică, divergențele pe tema numărului de 
voturi la care are dreptul fiecare ţară comunitară din Uniunea 
Europeană extinsă fiind foarte puternice la vremea respectivă. Polonia 
(38,2 milioane de locuitori) şi Spania (41,1 milioane de locuitori) s-au 
arătat deosebit de hotărâte în dorinţa lor de a păstra algoritmul stabilit 
la Nisa în 2000: numărul de voturi în cadrul instituțiilor comunitare să 
fie stabilit în funcție de mărimea populației fiecărui stat. 


i Severgnini, Puterea nevăzută a Italiei. În suplimentul „Lumea în 2004, decembrie 2003, 
Revista „Capital“ 

Imensa populație a Chinei (1,3 miliarde de locuitori) reprezintă 
unul din motivele pentru care este considerată o mare putere, deşi 
acest avantaj numeric este redus prin nivelul de pregătire al acesteia. 

Depăşind sfera statelor, putem afirma că şi alți actori pot beneficia 
de pe urma numărului, pregătirii şi experienţei populației. „Populația“ 
IBM-ului, de exemplu, este redusă în comparaţie cu cea a actorilor 
statali, dar susține şi asigură puterea corporației prin pregătirea şi 
cunoştinţele pe baza cărora, de altfel, a fost selectată la angajare. 

În mod similar, mişcările de eliberare naţională îşi sporesc 
puterea pe măsură ce cadrele lor devin mai numeroase şi mai bine 
antrenate/pregătite. 

Rolul pe care populația îl joacă în creşterea sau în reducerea 
puterii unui actor statal nu poate fi tratat în mod separat de alți 
parametri ai puterii, precum organizarea, conducerea sau baza 
industrială. Indonezia, de pildă, are o populație în jur de 190 milioane 
de locuitori, dar diversitatea sa internă şi geografia sa insulară 
complică mult eforturile guvernării de a coordona resursele umane şi 
pe cele materiale. Cel mai mare arhipelag din lume, Indonezia 
reprezintă „acasă“ pentru 250-300 de grupuri etnice, dar alături de 
localnici mai trăiesc şi alte rase, precum arabi, chinezi şi indieni. 
Religia cea mai răspândită este islamul, urmată de creştinism 
(catolicism), hinduism, budism şi confucianism. Cu toate acestea, 
Indonezia, datorită poziționării la marginea lumii islamice, dar şi 
diversității privitoare la populaţia sa, nu poate deveni şi nici nu este 
acceptată drept pivot al lumii musulmane. 

e Resursele naturale devin în anumite momente ale istoriei o 
miză pentru declanşarea concurenţei, conflictelor sau aranjamentelor 
de cooperare. Esenţialul în materie de resurse este competiția pentru 
resurse rare, de mare valoare pentru funcționarea economiei de piaţă. 


6 * Bun venit în Indonezia, revistă editată de Ambasada Republicii Indonezia la Bucureşti, 

Pentru a avea acces liber la asemenea resurse, marile puteri îşi 
delimitează zona de interes şi influență, punând în mişcare, în caz de 
nevoie, şi forţele armate. Controlul exercitat asupra unor materii prime 
serveşte adeseori ca mijloc eficace de presiune exercitată de un stat 
asupra altuia pentru a obține o modificare de comportament. 

Cel puţin patru niveluri de importanţă pot fi ataşate resurselor: 

— posesia: în mod evident, un actor care deţine extinse cantități 
de resurse este într-o poziţie potențial avantajoasă în comparaţie cu un 
actor care deține puţine resurse sau chiar deloc; în ecuaţia puterii unui 
stat, resursele deținute sau obținute prin import capătă o anumită 
valoare în funcție de structurile tehnico-economice şi de nivelul de 
management practicat; conducerea inteligentă capătă un rol covârșitor 
în valorificarea a ceea ce devine resursă la un moment dat; 

— exploatarea: în ceea ce priveşte exploatarea resurselor, există 
situații în care statele nu pot acționa în consecinţă datorită zonelor în 
care sunt localizate — neospitaliere din punct de vedere climateric sau 
al terenului (Siberia); 

— controlul: controlul resurselor contribuie la constituirea puterii 
actorului doar atunci când acestea nu sunt exploatate de alții; 

— utilizarea: utilizarea resurselor este şi ea importantă pentru că 
dacă un actor nu-şi poate folosi resursele în scopuri proprii, atunci 
acestea contribuie într-o mai mică măsură la constituirea şi exercitarea 
puterii unui anumit stat; utilizarea constituie o funcție a dezvoltării 
nivelului economic şi industrial al actorului. 

Alături de state, corporațiile multinaționale sunt actorii cei mai 
proeminenți care-şi extrag puterea din resursele naturale. 

e Capacitățile militare reprezintă un element important pentru 
potențialul de putere al unei naţiuni. De fapt, unii analişti ai rolului 
puterii în afacerile internaţionale sunt de părere că aceste capacități 
militare constituie, de fapt, singurul şi adevăratul determinant al 
puterii unui stat. Această perspectivă asupra lucrurilor este una extrem 

de îngustă şi poate fi legitimă în perioadă de război, dar este foarte 
restrictivă în perioadă de pace. 

Aspectele cantitative şi calitative ale puterii militare sunt 
apreciate în diferite moduri. Abilitatea de a-ţi proiecta puterea militară 
departe de teritoriul național este un fel de a măsura capacitatea 
militară, de exemplu. 

Există numeroase întrebări care trebuie puse în legătură cu 
puterea militară a unui stat: 

— Care este nivelul, ritmul şi amploarea de pregătire a trupelor 
din timp de pace pentru vreme de război? 

— De cât timp are nevoie un actor pentru a se mobiliza pentru 
război? 

— În ce măsură se poate baza un actor pe propriile sale resurse şi 
pe industrie? 

— Care este gradul de susținere a deciziei politice de către 
populație? 

— Este actorul analizat prins într-un sistem de alianță şi cât de 
solidă este aceasta? 

e Voința/voința politică. Indiferent de cantitatea şi de calitatea 
elementelor tangibile ale puterii, absența voinţei de a utiliza aceste 
elemente le reduce la o existenţă fără scop. Este dificil, dacă nu chiar 
imposibil de măsurat voinţa. Ea nu poate fi apreciată cantitativ, poate 
fi doar estimată. Voința se poate referi ori la intenția decidenților 
politici de a atinge un anumit obiectiv, ori la disponibilitatea 
populației de a susține o anumită decizie politică. De regulă, 
războaiele lungi reduc voința populației de a susține conflictul. De 
exemplu, pe măsură ce creştea numărul soldaților americani morți în 
Vietnam, iar războiul se prelungea, populația SUA avea să pună tot 
mai des sub semnul întrebării înțelepciunea Administraţiei: era 
America într-adevăr de partea dreptăţii în Vietnam sau doar înlocuia 
Franţa ca putere colonială? 

e Conducerea/leadershipul este cheia utilizării eficiente a 
celorlalte determinări ale puterii. În vreme de pace şi prosperitate, 
decidenţii preferă adesea să împartă conducerea cu alte segmente sau 
măcar să lase această impresie — menţinând ficțiunea „participării 
populare“ la actul decizional. Pe de altă parte, în timpul perioadelor de 
criză militară şi economică, administratorii puterii/actorii interni 
optează pentru o formă mai centralizată a conducerii. Acest fenomen 
apare atât în societățile democratice, cât şi în cele cu un regim 
autoritar. 

Despre rolul conducerii putem vorbi nu numai făcând referire la 
stat. O conducere eficientă poate determina acumularea, sporirea 
puterii unei corporații multinaționale sau a unei organizații 
interguvernamentale şi invers. 

e Diplomaţia. Prăbuşirea Zidului Berlinului şi colapsul Uniunii 
Sovietice au fost doar doi dintre factorii care au determinat 
schimbările profunde petrecute nu numai la nivel continental, dar şi 
mondial. A trebuit ca statele să-şi remodeleze din mers politicile şi, în 
primul rând, politicile externe, pentru a face față realității mobile, 
caracterizate prin expansiunea transfrontalieră a bunurilor, serviciilor, 
lchidităților, tehnologiei, ideilor, informațiilor, culturii şi, nu în 
ultimul rând, a oamenilor. Acest fapt constituie un semnal că, pentru a 
fi prinse în circuitul global, statele, în promovarea politicii lor externe, 
trebuie să acorde atenție deosebită şi altor probleme în afara celor 
analizate la nivel macro. Politica externă trebuie să aibă în vedere 
Individul, nu doar Națiunea. 

În promovarea politicilor lor externe, statele sunt obligate să ţină 
cont de faptul că forţe ce nu pot fi controlate de vreo națiune încearcă 
să modeleze şi să controleze lumea. 

Globalizarea creează oportunități, dar aduce cu sine şi obstacole 
care sunt diferite de la ţară la ţară, în funcţie de resursele de care 

beneficiază actorul statal şi de poziția pe care o ocupă pe scena 
mondială. 

Diplomaţia este un element important al puterii. Diplomaţii 
talentați pot influența/determina decidenţii politici ai altor state să 
acționeze în modul dorit de ţara lor, pot contribui la stabilirea unui 
climat internațional propice atingerii obiectivelor naționale ale statelor 
pe care le reprezintă. 

Aşa cum am mai amintit şi cum de altfel este şi evident, linia de 
demarcaţie între intern şi extern tinde să se estompeze: politica internă 
este internaționalizată, iar diplomaţia este politizată pe măsură ce apar 
probleme politice, economice şi sociale a căror rezolvare se găseşte 
dincolo de graniţele naționale. 

Relaţiile internaționale nu mai operează doar la nivel 
guvernamental. Diversificarea agendei internaționale, interdependenţa 
dintre problemele de natură internă şi cele de politică externă 
determină o abordare a afacerilor internaționale şi din perspectivă 
supra şi subnațională. La nivel subnaţional, conducerile regionale şi 
orăşeneşti devin puncte nodale în reţeaua globală. 

Autoritatea statului în plan diplomatic este provocată şi prin 
apariția diplomaţiei corporatiste — creşterea rapidă a investițiilor 
străine directe i-a obligat pe investitori să-şi dezvolte propriile 
structuri şi capacități diplomatice destinate să acţioneze atât asupra 
guvernelor străine, cât şi asupra altor companii. 

Există şi o diplomaţie neguvernamentală născută din dezamăginile 
provocate de guvernele şi de partidele politice tradiționale din statele 
dezvoltate. De aceea, ONG-urile se doresc a fi nişte structuri de 
contrabalansare a iniţiativelor şi măsurilor luate de guverne, dar şi de 
corporațiile multinaționale. 

Problemele abordate în sfera diplomatică au devenit deosebit de 
diversificate şi, ca urmare, impun extinderea gamei de specialişti 
implicaţi în soluționarea lor. Noua agendă diplomatică are în vedere 

situațiile apărute în mediul înconjurător, în finanţe, economie, 
drepturile omului, sănătate, crimă organizată, securitate, terorism şi 
tehnologie. O politică externă eficientă trebuie să apeleze nu numai la 
diplomaţi informați, economişti experți în probleme globale, 
specialişti ai serviciilor de informaţii şi ofiţeri de armată bine instruiți, 
ci şi la cetățeni vorbitori de cele mai diverse limbi străine, buni 
cunoscători ai culturilor străine, obişnuiţi să acționeze în medii străine. 
„Pe măsură ce sunt obligate să renunţe la rolul lor de interfaţă 
obligatorie, cât şi la speranța de a coordona toate sferele activității 
externe, ministerele de externe trebuie să se concentreze asupra unei 
agende mai restrânse, axate pe securitate şi pe chestiuni specifice. 
Vor recunoaşte, de voie, de nevoie, că sunt doar unul, şi nu totdeauna 
cel mai important, dintre actorii noii rețele complexe de relaţii 
internaționale. Într-adevăr, o temă esențială a noii diplomaţii este 
scăderea importanței ministerelor de externe şi a reţelelor lor din 
străinătate“. 
e Organizarea internă este şi ea un factor constituent al puteri. 
Un actor a cărui organizare internă este rigidă sau care face o 
discriminare fățişă între membrii societății permiţând doar unora, 
puțini, obţinerea de recompense, determină o atitudine ostilă din 
partea populaţiei, ceea ce face ca leadershipul să se concentreze asupra 
problemelor interne mai mult decât este necesar în condiții normale. 
Fragmentarea politică internă reduce stabilitatea politică a statului şi 
nimeni nu este interesat să conlucreze sau să se alieze cu un stat care 
nu-şi poate limpezi, într-un fel sau altul, dar în limite democratice, 
tulburările domestice. Altfel spus, statul respectiv poate pierde 
încrederea partenerilor în cazul în care nemulțumirile sau mişcările 
interne se prelungesc excesiv de mult, ceea ce face ca leadershipul 
politic să-şi erodeze puterea nu numai pe plan intern, dar şi pe plan 
extern. 


T5, Riordon, Noua diplomație, Bucureşti, Editura Antet, 2004, p.112 

Din această perspectivă, a situației sale domestice, a evoluţiei 
sale politice interne, China nu este considerată ca având perspectiva 
de a deveni o mare putere sau o putere mondială într-un viitor 
apropiat. Potrivit gândirii şi experienței occidentale, dezvoltarea 
economică funcționează la parametri optimi în condiții de pluralism 
politic, iar democratizarea vieții politice exclude atitudinea autoritară, 
de constrângere, ca singură modalitate de impunere a puterii politice 
asupra propriilor cetăţeni. Instabilitatea socială, nearmonizarea 
structurilor politice, administrative şi economice între ele, 
incapacitatea de a promova dezvoltarea în toate segmentele sistemului 
social, pe de o parte, dar şi eforturile confirmate de modernizare 
economică prin deschiderea în faţa tehnologiei şi a investițiilor străine, 
pe de altă parte, determină o apropiere prudentă de China — „partener 
de dorit sau rival de temut? “€. 


8 M. Jan, Va fi China o mare putere peste câţiva ani?. În: „Puteri şi influenţe“ — Anuar de 
geopolitică şi geostrategie 2000-2001, Bucureşti, Editura Corint, 2001, pp.55-58 

Capitolul IlI 


DEMOCRAȚIA ŞI SOCIETATEA CIVILĂ 


1. Definirea democraţiei 

Cuvântul „democraţie“ este în general bine cunoscut, dar el 
continuă să fie adesea greşit înţeles sau folosit abuziv datorită faptului 
că regimurile totalitare, la fel ca dictaturile militare, au pretins că 
există cu acordul poporului, autoetichetându-se drept democratice. 

Etimologic, cuvântul „democrație“ provine din limba greacă, 
însemnând „puterea poporului“ („demos“ = popor şi „Kratia“ = putere). 

Această definire simplă a democraţiei, cea mai simplă de fapt, 
ridică două probleme esențiale: ce sau cine este poporul şi cum poate 
el să exercite puterea? De exemplu, în Grecia Antică democraţia 
însemna puterea cetăţenilor în rândul cărora nu erau admişi sclavii. 
Prin urmare, când vorbim despre democraţie trebuie să indicăm 
subiectul care exercită puterea, adică subiectul drepturilor democratice 
şi al obligaţiilor aferente. 

Timpurile moderne au creat premisele ca la conducerea societăţii 
să participe largi categorii de cetăţeni, fără deosebire de religie, 
pregătire, rasă sau sex (până nu demult, în multe state europene, 
femeile nu aveau drept de vot, democrația fiind una a bărbaţilor, 
comunitatea politică şi civică incluzându-i numai pe e1). 

Cum se realizează însă participarea colectivității la guvernare, 
adică exercitarea influenţei acesteia asupra deciziilor care o privesc? 
Clarificarea acestei chestiuni este esențială pentru că istoria a 
consemnat că sunt rare cazurile de unanimitate, de acceptare generală 
a deciziilor luate, iar viaţa demonstrează permanent caracterul diferit 
al oamenilor pornind de la nevoi diferite, interese diferite, puncte de 
vedere şi concepţii diferite. 

Ca atare, democraţiile pot fi împărțite în două categorii de bază, şi 
anume: directe şi reprezentative. Într-o democraţie directă, toți 
cetățenii pot participa la luarea hotărârilor de interes public, fără a se 
folosi de reprezentanţi aleşi sau numiţi. Acest sistem este în mod clar 
practicabil doar în cadrul unei societăți cu un număr redus de membri, 
cum ar fi o societate tribală sau o organizaţie sindicală locală, când 
membrii acesteia se pot întruni într-o singură încăpere pentru a discuta 
problemele şi a lua hotărâri prin înţelegeri verbale sau prin vot. Atena 
Antică, prima democraţie din lume, reuşea să practice acest sistem, 
societatea numărând 5.000 sau 6.000 de membri — număr care 
reprezintă probabil un maximum pentru practicarea democraţiilor 
directe. Societăţile moderne, numeroase şi complexe, oferă foarte 
puține ocazii pentru practicarea democraţiei directe. Chiar şi în N-E 
Statelor Unite, unde adunările municipale din Noua Anglie fac parte 
dintr-o tradiție îndrăgită, majoritatea comunităților au devenit deja 
mult prea mari pentru ca membrii lor să se poată aduna într-un singur 
loc pentru a-şi depune votul în legătură cu probleme ce afectează 
direct viaţa lor. 

Astăzi, cea mai frecventă formă de democraţie — fie că ea este 
practicată de un municipiu cu câteva zeci de mii de locuitori sau de un 
stat cu câteva zeci de milioane de locuitori — este democraţia 
reprezentativă. Aceasta înseamnă că cetățenii aleg reprezentanţi 
oficiali, care iau hotărâri politice, formulează legi şi administrează 
programe spre binele public. 

Guvernământul reprezentativ oferă posibilitatea exercitării 
influenţei colectivităţii printr-un mecanism prin care cetăţenii hotărăsc 
cine îi va reprezenta, influențând pe calea alegerilor selecția 
reprezentanţilor lor. Însă deciziile luate de reprezentanţi/aleşi trebuie 
să fie transparente, astfel încât să poată fi controlate şi, în măsura în 
care nu corespund voinţei şi necesităților colectivități, să existe 

posibilitatea de a se exprima împotrivirea față de ele, mai mult, chiar 
de a impune schimbarea lor. 

Prin urmare, toate democraţiile sunt sisteme în care hotărârile 
politice sunt luate conform părerii majorității cetăţenilor. Dar 
guvernarea de către majoritate nu este în mod necesar democratică. 
Nimeni nu va considera un sistem ca fiind echitabil dacă acesta ar 
permite ca 51% din populație să oprime restul de 49%. 

Într-o societate democratică, guvernarea majoritară trebuie 
însoțită de garanţii privind drepturile individului, acestea servind la 
rândul lor drept mijloc de apărare a drepturilor minorităților — fie ele 
etnice, religioase, politice sau pur şi simplu acel grup care a pierdut în 
dezbaterile asupra unui subiect legislativ controversat. 

Drepturile minorităților nu depind de bunăvoința majorităţii. Ele 
sunt apărate pentru că legile şi instituţiile democratice ocrotesc 
drepturile tuturor indivizilor. De exemplu, art. 15 din Constituţia 
României face referire la universalitatea drepturilor cetăţenilor, 
statuând în primul paragraf că: „Cetăţenii beneficiază de drepturile şi 
de libertățile consacrate prin Constituţie şi prin alte legi şi au 
obligaţiile prevăzute de acestea “. 

Concluzionând, putem defini democrația ca fiind guvernarea de 
către popor, puterea supremă revenind poporului şi fiind exercitată 
direct de el sau de reprezentanți aleşi conform unui sistem electoral 
liber sau, cum spunea Abraham Lincoln, ea este un mod de 
guvernământ al poporului, de către popor şi pentru popor. 


2. Concepte explicative ale modelului democratic 

Modelul democratic de guvernare nu poate fi analizat pur şi 
simplu, în mod izolat, fără a fi luate în considerare conceptele 
fundamentale care îl susţin şi îl caracterizează: libertate, egalitate şi 
dreptate, independenţă şi suveranitate. 

Libertatea. Cuvintele „libertate“ şi „democrație“ sunt adesea 
înlocuite unul cu altul, dar ele nu sunt sinonime. În aceeaşi ordine de 
idei, libertatea statelor (despre care e bine să vorbim în termeni de 
independenţă şi suveranitate) este altceva decât libertatea cetăţenilor. 

În aria politicii se vorbeşte despre libertate şi constrângere, putându- 
se compara astfel regimurile interne ale statelor. Este mai multă libertate 
acolo unde există mai puţină constrângere. De aceea disputele cu privire 
la libertate sunt, în cele mai multe cazuri, determinate de modurile 
diferite de a concepe statul (care dispune de mijloace de constrângere 
fizică şi economică) şi vizează frecvent legea. 

Libertatea cetăţeanului este cel mai eficient apărată când legea 
interzice statului izolarea libertăţilor. Primul amendament al Constituţiei 
americane nu acordă poporului libertatea de credință sau libertatea 
presei, ci interzice Congresului să emită vreo lege care ar putea limita 
libertatea cuvântului, hbertatea de credinţă sau dreptul de întrunire. 

Libertatea politică a cetăţeanului este garantată prin drepturile 
cetăţeneşti, lupta pentru libertate fiind în fapt o luptă pentru drepturi, o 
luptă în care legea nu trebuie să fie astfel formulată încât să devină un 
instrument de constrângere şi limitare a drepturilor, ci de garantare a 
acestora. 

Drepturile omului şi drepturile cetăţeneşti sunt expresii ce se 
află într-o strânsă corelație: desemnează acelaşi domeniu şi totuşi nu 
se confundă. Expresia „drepturile omului“ evocă: drepturile ființei 
înzestrate cu rațiune şi conştiinţă şi căreia îi sunt recunoscute 
drepturile sale naturale, ca drepturi inalienabile şi imprescriptibile. 
Individul, ca membru al unei societăți organizate în stat, se prezintă 
din punct de vedere juridic sub ipostaze distincte: cetăţean — străin — 
apatrid. Cetăţeanul e privit ca persoană care se integrează (cel puţin 
teoretic) într-un anumit sistem social-politic, dominat de reguli 
juridice, în principal (pentru că există şi reguli religioase, morale şi 
politice). Drepturile sale naturale sunt proclamate şi asigurate prin 

Constituţia statului al cărui cetăţean este, ceea ce face ca ele să capete 
viaţă şi eficiență juridică sub denumirea de drepturi/libertăţi 
cetăţeneşti. 

Luând în considerare documentele internaționale în materie 
(Declaraţia universală a drepturilor omului, Convenţia europeană a 
drepturilor omului, Pactele internaționale cu privire la drepturile civile 
şi politice, economice, sociale şi culturale etc.), putem contura 
următoarele categorii de drepturi ale omului: 

e drepturi civile — în cadrul cărora se include, în primul rând, o 
construcție juridică amplă şi complexă: dreptul la viaţă, la libertatea şi 
inviolabilitatea persoanei. Se includ aici: 

— dreptul de a nu fi supus la tortură; 

— de a nu fi ținut în sclavie; 

— de a nu fi arestat, reținut sau expulzat în mod arbitrar etc. 

Alte drepturi civile importante sunt: 

— dreptul la egală ocrotire a legii; 

— egalitatea în drepturi între bărbat şi femeie; 

— dreptul de a nu fi supus unei imixtiuni arbitrare sau ilegale în 
viaţa particulară, în familie, la domiciliu sau în corespondență; 

— dreptul la protecția legii împotriva unei atingeri ilegale aduse 
onoarei sau reputației persoanei; 

e drepturi politice, care includ: 

— dreptul la libertatea gândirii, conştiinţei şi religiei, care implică 
dreptul de exprimare a opiniilor; 

— dreptul de întrunire paşnică; 

— dreptul de liberă circulaţie (alegerea domiciliului, părăsirea şi 
reîntoarcerea în țară); 

— dreptul de a participa la conducerea statului (de a alege şi de a 
fi ales, de a avea acces la funcţiile politice); 

— dreptul la azil politic; 


e drepturi economice şi sociale: 

— dreptul la muncă, inclusiv dreptul la libera alegere a muncii; 

— dreptul la condiţii drepte şi prielnice de muncă; 

— dreptul la retribuţie egală pentru muncă egală; 

— dreptul la odihnă şi timp liber, la securitatea şi igiena muncii; 

— dreptul la concediu plătit; 

— dreptul la promovare profesională; 

— dreptul la asigurare socială; 

— dreptul mamelor la ocrotire socială şi al copiilor şi adolescenților 
la ocrotire specială; 

— dreptul la sănătate (de a se bucura de cea mai bună sănătate 
fizică şi mentală pe care o poate atinge); 

e drepturi culturale: 

— dreptul la educaţie; 

— dreptul de a participa la viaţa culturală; 


dreptul de a beneficia de progresul tehnic şi de aplicațiile sale; 

— dreptul persoanei de a beneficia de protecția drepturilor 
patrimoniale şi nepatrimoniale decurgând din creațiile sale. 

Drepturile civile şi politice, bazate pe principiul egalității şi 
nediscriminării, sunt drepturi pe care fiecare om este îndreptățit să le 
pretindă, iar statul căruia îi aparţine este obligat să i le acorde şi să 1 le 
garanteze. 

În conformitate cu documentele internaţionale în materie, 
Constituţia României face referire în Titlul H la „Drepturile, libertățile 
şi îndatoririle fundamentale“. Mai precis, în capitolul al II-lea sunt 
stipulate următoarele drepturi şi libertăți fundamentale: 

— dreptul la viaţă şi la integritate fizică şi psihică (art. 22); 

— libertatea individuală (art. 23); 

— dreptul la apărare (art. 24); 

— libera circulație (art. 25); 

— viaţa intimă, familială şi privată (art. 26); 

— inviolabilitatea domiciliului (art. 27); 

— secretul corespondenţei (art. 28); 

— libertatea conştiinţei (art. 29); 

— libertatea de exprimare (art. 30); 

— dreptul la informație (art. 31); 

— dreptul la învăţătură (art. 32); 

— accesul la cultură (art. 33); 

— dreptul la ocrotirea sănătăţii (art. 34); 

— dreptul la mediu sănătos (art. 35); 

— dreptul de vot (art. 36); 

— dreptul de a fi ales (art. 37); 

— dreptul de a fi ales în Parlamentul European (art. 38); 

— libertatea întrunirilor (art. 39); 

— dreptul de asociere (art. 40); 

— munca şi protecția socială a muncii (art. 41); 

— interzicerea muncii forțate (art. 42); 

— dreptul la grevă (art. 43); 

— dreptul de proprietate privată (art. 44); 

— libertatea economică (art. 45); 

— dreptul la moştenire (art. 46); 

— nivelul de trai (art. 47); 

— famila (art. 48); 

— protecția copiilor şi tinerilor (art. 49); 

— protecția persoanelor cu handicap (art. 50); 

— dreptul de petiționare (art. 51); 

— dreptul persoanei vătămate de o autoritate publică (art. 52). 

De asemenea, Tratatul de instituire a Constituţiei pentru Europa 
consacră cea de a doua parte a sa dispoziţiilor cuprinse sub genericul 
de „Carta drepturilor fundamentale a Uniunii Europene“ şi care fac 
referire la: 

— demnitate (Titlul I); 

— libertăți (Titlul II); 

— egalitate (Titlul III); 

— solidaritate (Titlul IV); 

— drepturile cetățenilor (Titlul V); 

— justiţie (Titlul VI). 

Egalitate şi dreptate. Statul democratic nu poate garanta că 
fiecare individ va fi tratat la fel de viaţă şi nici nu este de competenţa 
sa să facă acest lucru, dar are datoria de a nu impune în nici un caz 
inechități suplimentare. El trebuie să se poarte la fel față de toți 
cetăţenii săi. 

Egalitatea, ca stâlp al democraţiei, este în strânsă legătură cu 
domnia legii. Dreptul la egalitate în faţa legii, sau, altfel spus, la 
apărare egală din partea legii, este un drept fundamental în orice 
societate dreaptă şi democratică. Toţi cetăţenii au dreptul la apărare 
egală din partea legii — bogaţi sau săraci, exponenţi ai unor minorităţi 
etnice sau religioase, aliați sau oponenți politici. 

Crearea unei societăți caracterizate prin egalitate politică, 
economică şi socială deplină este greu de realizat într-o societate 
democratică, şi nici nu este de dorit de altfel, pentru că egalitatea 
deplină şi sub toate aspectele este realizabilă numai prin folosirea 
terorii, metodă specifică guvernământului totalitar. Şi chiar şi în 
cadrul unui astfel de sistem, unde privilegiile joacă un rol mai mult 
decât primordial, egalitatea deplină este o utopie. 

Dreptatea nu se confundă cu egalitatea, dar se bazează şi ea pe 
forţa legii şi trebuie să fie rezultatul acţiunii legitime a statului şi a 
instituțiilor sale. Dreptatea este legată de recompensele şi sancțiunile 
care sunt acordate şi aplicate individului în funcție de ceea ce face sau 
nu face deşi ar trebui să facă, adică, în ultimă instanţă, în funcție de 
respectarea sau nu a legii. 

Independenţă şi suveranitate. Aceste concepte au în vedere 
problema existenţei sau absenței restricțiilor impuse deciziilor politice 
într-un stat dat. 

Independenţa presupune existența statului ca o condiţie 
indispensabilă, iar suveranitatea constituie punctul de vedere 
internațional acceptat, potrivit căruia nu există nici o autoritate 
superioară statului, ceea ce înseamnă că un stat este cu adevărat 
suveran atunci când deciziile pe care le ia cu privire la politica sa 
corespund cu adevărat voinţei şi acțiunilor sale de dezvoltare şi nu 
sunt comandate de alt stat. Prin urmare, când vorbim despre 
suveranitate şi independenţă ne interesează cine este împuternicit să 
decidă în politica internă şi externă a unui stat şi dacă hotărârile sunt 
luate în ţară sau în afara granițelor. 

După al Doilea Război Mondial, statele cuprinse în aşa-numitul 
bloc sovietic, deşi recunoscute pe plan mondial de către guvernele 
străine şi de către organizaţiile internaționale, nu erau cu adevărat 
independente, pentru că independenţa reprezintă ceva mai mult decât 
o entitate statală distinctă. Independenţa şi suveranitatea presupun 
punerea în practică a voinţei politice proprii a țării respective şi 
societăţii pe care o guvernează şi exercitarea puterii potrivit propriilor 
interese interne şi externe. 

Într-o ţară nesuverană, procesul de democratizare cunoaşte limite 
dacă nu cumva este chiar inexistent. Şi pentru că societatea nu e 
compusă doar dintr-un aparat de represiune şi propagandă, 
nomenclatură şi acoliți, se naşte lupta pentru democraţie care tinde să 
devină luptă pentru suveranitate sau măcar pentru diminuarea sferei 
nesuveranității. 

Un stat suveran nu este obligatoriu să fie democratic; el poate să 
nu respecte libertățile şi să nu manifeste considerație pentru ideea de 
drept. Suveran a fost Reich-ul nazist şi suverană este Cuba. 

Statul român se caracterizează şi prin atributele de „suveran şi 
independent“, atribute care evidențiază deplina sa putere de decizie 
față de orice alte forţe politice sau structuri din interiorul sau 
exteriorul ţării. Ele pun în evidență supremația puterii de stat şi 

independenţa acesteia, dar şi capacitatea statului de a acționa ca forţă 
integratoare a potențialității națiunii (art. 1, alin. 1 din Constituţia 
României: „România este un stat naţional, suveran şi independent, 


unitar şi indivizibil“. 


3. Instituţii specializate ale democraţiei 

Alegerile. Alegerile sunt instituția primordială a democrațiilor 
reprezentative. Şi aceasta pentru că într-un sistem democratic puterea 
guvernului provine numai de la acordul celor guvernaţi. 

În toate democraţiile moderne au loc alegeri, dar nu toate alegerile 
sunt democratice! 

Dictaturile de dreapta, regimurile marxiste, sistemele monopartite 
de guvernământ înscenează asemenea alegeri pentru a conferi puterii 
lor aura legitimităţii. În cadrul unor asemenea alegeri participă un 
singur candidat sau se întocmeşte o listă de candidați pentru care nu 
există alternativă sau se poate oferi mai multor candidați „şansa“ de a 
participa la alegerile pentru o funcție publică dar, prin intimidare şi 
manevre, este asigurată victoria candidatului susținut/aprobat şi agreat 
de deţinătorii puterii. 

Există şi un alt gen de alegeri care poate oferi alternative reale, 
dar numai în cadrul partidului aflat la putere. Toate aceste tipuri de 
alegeri prezentate nu sunt însă democratice. 

Jeane Kirkpatrick, fostă ambasadoare a Statelor Unite pe lângă 
ONU, definea în modul următor alegerile democratice: A/egerile 
democratice nu sunt doar simbolice. Ele au caracter de întrecere, sunt 
alegeri periodice, generale, definitorii; ele sunt alegeri prin care cei 
care urmează să ia hotărările în cadrul unui guvern sunt selecționați 
de către cetăţenii care se bucură de o libertate amplă de a critica 
guvernul lor, de libertatea de a publica poziția lor critică şi de a 
propune alternative. 

Să dezvoltăm definiția propusă: 

e Alegerile democratice se caracterizează prin faptul că: partidele 
de opoziție şi candidaţii lor trebuie să se bucure de libertatea 
cuvântului, de libertatea de întrunire şi de mişcare de care au nevoie 
pentru a formula deschis critica lor faţă de guvern şi pentru a prezenta 
alegătorilor candidați şi politici alternative. Atunci când opoziția nu 
are acces la stațiile de radio şi de televiziune, întrunirile ei sunt 
deranjate şi boicotate sau ziarele ei sunt cenzurate, nu avem de-a face 
cu alegeri democratice, adică libere şi echitabile; 

e Alegerile democratice sunt periodice: sistemele democratice nu 
aleg conducători pe viață. Oficialitățile alese răspund în faţa 
poporului, iar pentru a putea continua să ocupe o anumită funcție ele 
trebuie să-şi reînnoiască periodic mandatul pe care alegătorii îl acordă 
prin vot. Aceasta înseamnă că oficialitățile unui sistem democratic 
trebuie să accepte riscul de a nu fi aleşi în următoarele alegeri; 

e Alegerile sunt generale: definiția cetăţeanului şi alegătorului 
trebuie să fie destul de cuprinzătoare pentru a include o parte foarte 
mare a populaţiei adulte. Un guvern ales de un grup mic, elitist, nu 
este democratic. Cele mai dramatice aspecte ale istoriei sistemelor 
democratice care au constituit în cele din urmă un progres în evoluția 
umanității sunt cele ale grupurilor excluse — fie grupurile rasiale, 
etnice, religioase sau numerosul grup al femeilor — pentru exercitarea 
deplină a drepturilor cetăţeneşti, deci şi a dreptului la vot şi la 
ocuparea unor funcții oficiale. Astfel, în SUA, în 1787, când a fost 
semnată Constituţia, doar bărbaţii albi şi deținători de proprietate se 
bucurau de dreptul de vot şi de cel de a fi aleşi într-o funcție oficială. 
Condiţia proprietății a fost exclusă la începutul secolului al XIX-lea, 
iar femeile şi-au câştigat dreptul la vot în 1920. Americanii negri, în 
schimb, nu s-au bucurat de drepturi depline de vot în sudul Statelor 
Unite decât în urma mişcării pentru drepturi civice din anii '60. Iar în 
1971, grupul tinerilor alegători a fost extins, atunci când vârsta 
minimă pentru participare la alegeri a fost redusă de la 21 la 18 ani. 

În România, femeile primesc drept de vot prin Decretul 2218 din 
13.07.1946 privind exercitarea puterii legislative; astfel, în art. 2, alin. 
final se arată că „Femeile au drept de vot şi pot fi alese în Adunarea 
Deputaţilor în aceleaşi condiţii ca şi bărbații “; 

e Alegerile democratice sunt definitorii: prin ele este determinată 
conducerea statului. Respectând legile şi Constituția tării, 
reprezentanţii aleşi de către popor dețin puterea. Ei nu ocupă doar 
simbolic funcțiile în care au fost aleşi. 

Alegerile democratice nu servesc doar la selecționarea 
candidaților viitori demnitari. Alegătorii pot fi chemaţi să decidă 
direct, prin referendum sau inițiative cetăţeneşti şi asupra modului de 
rezolvare a unor probleme. 

Opoziția. Opoziția politică este forma cea mai avansată şi mai 
instituționalizată a conflictului politic. Chiar şi în statele 
neparlamentare, unde democrația nu funcționează şi deci opoziția nu 
are legitimitate, conflictul politic există, desfăşurându-se la început în 
forme ascunse, ca apoi clandestinitatea să răbufnească, iar conflictul 
să devină violent. 

Dacă opoziția este legalizată şi ridicată la rangul de instituţie, 
preluarea puterii de către aceasta nu se realizează prin mijloace 
violente şi revoluționare, pentru că ea nu constituie o răsturnare a 
ordinii de drept existente la momentul respectiv. De aceea, instituția 
opoziției legale este expresia coexistenţei stabilităţii cu posibilitatea 
schimbării. Într-o societate democratică venirea la putere şi plecarea 
de la guvernare reprezintă un proces normal. 

Prezenţa sau absenţa opoziţiei politice instituționalizate devine un 
factor de catalogare a societăților în liberale sau dictatoriale, 
democratice sau autoritare, constituțional-pluraliste sau monolitice. 

Una dintre noțiunile acceptate cel mai greu, mai ales în statele în 
care schimbarea puterii a avut loc într-un mod violent, este cea a 
„opoziției loiale“, care presupune că într-o societate democratică toate 

forţele, numite de acum „democratice“, respectă valorile de bază ale 
acesteia. Este de la sine înţeles că oponenții sau concurenţii politici nu 
trebuie neapărat să se agreeze reciproc, dar ei trebuie să se tolereze 
reciproc pentru că fiecare dintre ei are de jucat un rol important şi, mai 
ales, legitim în destinul societății. Ideal este ca, indiferent cine este 
câştigătorul alegerilor democratice, toate forțele politice să cadă de 
acord asupra cooperării în vederea rezolvării problemelor ţări. 
Opoziția devine loială, nu politicii duse de cei care formează guvernul, 
ci legitimităţii fundamentale a statului şi procesului democratic în 
sine. 

Mass-media. Pe măsură ce societățile moderne devin mai 
numeroase, iar complexitatea lor creşte, comunicarea şi dezbaterile 
publice sunt din ce în ce mai mult dominate de mass-media: radio, 
televiziune, ziare, reviste, cărți şi chiar bănci electronice de date. 
Aceste mijloace de comunicare au un număr de funcţii, parțial 
suprapuse, dar foarte precise. 

Una dintre acestea este de a informa şi edifica. Pentru a fi capabili 
să ia hotărâri inteligente privind politica, oamenii au nevoie de 
informații precise, grabnice şi obiective. Şi au nevoie să cunoască cât 
mai multe puncte de vedere privind aceeaşi problemă. Această funcție 
este importantă cu precădere în timpul campaniilor electorale, când 
foarte puţini alegători au posibilitatea de a intra direct în legătură cu 
candidaţii. 

O altă funcție a presei este cea de observator atent al activităților 
guvernului şi al altor instituții puternice ale societății. Respectând cu 
adevărat principiile independenţei şi obiectivităţii, fie şi într-un mod 
perfectibil, presa poate dezvălui adevărul care se ascunde în spatele 
afirmațiilor făcute şi acțiunilor întreprinse de guvern. Responsabilitatea 
trebuie să primeze, în ciuda faptului că ştirile sunt inevitabil filtrate prin 


1. vu. 

reprezentanții mass-media lucrează. Ele nu trebuie să alunece pe panta 
senzaționalului, superficialității, indiscreției şi inexactității. 

De asemenea, presa poate servi drept mijloc de exprimare şi 
propagare a opiniilor unor organizaţii şi ale unor cetăţeni. 


4. Formele democraţiei 

Literatura de specialitate identifică trei forme: democrația 
sclavagistă, democrația liberală şi democrația socialistă. 

Democraţia  sclavagistă. Spațiul cultural  mediteraneano- 
european a oferit două izvoare esențiale pentru gândirea politică 
modernă: civilizaţia greacă antică şi textele sacre ale poporului evreu, 
renăscute prin intermediul Creştinismului şi al Islamului. 

Vechii greci, prin Herodot, au oferit o clasificare a regimurilor 
politice, clasificare ce a rămas pertinentă. Un regim bun este: 

e cel condus de o singură persoană (monarhia), care guvernează 
pentru gloria sa şi a supuşilor săi? 

e cel în care conduce o minoritate (oligarhia), un grup de cetăţeni 
considerați „superiori“ prin naştere, avere, competenţă religioasă sau 
militară? 

e cel în care conduce majoritatea (democraţia), majoritate formată 
din poporul de țărani, de meşteşugari, de comercianți şi de militari? 

Polisul, adică cetatea (organizare ce nu se bazează pe forţa brută, 
pe interesele trecătoare sau pe prescripțiile zeilor), s-a constituit în 
secolul al VI-lea î.Hr., când existau conflicte violente între, pe de o 
parte, marile familii (cei născuţi sub auspicii favorabile) şi, pe de altă 
parte, între acestea şi populaţiile de la sate şi oraşe, din ce în ce mai 
numeroase şi active. Unele conflicte deveneau atât de violente încât, 
uneori, părțile conveneau să ceară unui personaj, recunoscut pentru 
înţelepciunea şi dezinteresul său, să fixeze regulile jocului social. 

Aristotel defineşte Cetatea punând-o în opoziție cu alte două 
forme de comunitate: famila (care reuneşte indivizii pe baza 

legăturilor de sânge) şi satul (care grupează vecinii în funcție de 
interese). În ambele cazuri fiind vorba de supravieţuire, scopul Cetăţii 
este de „a trăi aşa cum se cade să trăiască un om“, omul fiind „un 
animal care posedă logosul“ (rațiunea). Celebra afirmaţie conform 
căreia omul este un animal politic exprimă ideea că doar în cadrul 
Cetăţii, a colectivităţii/comunității, individul îşi poate afirma calitățile 
ca esenţă a naturii sale. 

Democraţia, ca regim al poporului, a adus o serie de schimbări în 
viaţa Cetăţii, începând cu sfârşitul secolului al VI-lea î.Hr. şi de-a 
lungul celei de a doua jumătăți a secolului următor. Statutul de 
cetățean s-a extins asupra tuturor bărbaților născuţi în Atena, 
asigurându-le astfel egalitatea în faţa legii şi în lege (izonomia) şi 
acces la funcţii. 

S-au constituit circa 100 de municipalități, grupate în 10 triburi, 
administrate de un consiliu alcătuit din toți cetățenii din jurisdicție. 

Puterea centrală era asigurată de Adunarea Populară, care îşi 
reunea membrii de circa 10 ori pe an, dar şi în situaţiile grave. Ea lua 
decizii în mod suveran, adopta decrete, îi desemna pe magistrații 
însărcinați cu executivul, îi alegea, prin vot majoritar, dintre membrii 
săi pe reprezentanții Camerei de Justiție, fiecare cetăţean având 
dreptul să ia cuvântul în cadrul dezbaterilor. Chiar dacă inegalitățile 
datorate condiției sociale nu erau pe deplin eliminate, această 
organizație civică încerca să evite apariția unui tiran şi chiar instalarea 
unei caste sau a unei clase care să acapareze dominaţia politică. 

Până în anul 430 î.Hr. democraţia ateniană nu a ridicat probleme. 
În timpul războiului împotriva Spartei însă a apărut o adevărată criză, 
care a condus la apariţia criticilor sistemului. 

Tucidide a remarcat degenerarea regimului democratic, incapabil 
să poarte războiul şi să-şi administreze treburile interne. Principule 
democratice de egalitate în fața legilor şi de respectare a libertăților 
proprii devin ineficace atât timp cât conducătorii nu elaborează 

strategii prudente şi nu-şi analizează deciziile, astfel încât să nu 
favorizeze sau să neglijeze nici unul din grupurile ce compun 
colectivitatea. 

Pentru Platon, omul este o fiinţă eminamente subiectivă, dominată 
de pasiuni şi interese trecătoare, labilă şi incapabilă de o minimă 
reflexie şi rigoare. Masele, adică aceiaşi oameni sensibili la lingușeli 
şi inconstanți în pasiuni, îşi desemnează magistraţii în funcție de 
competențele pe care cred că aceştia din urmă le au. De regulă, 
calitățile oratorice erau asimilate capacităților politice. 

În ceea ce priveşte (pretinsele) discuţii din Adunarea Populară, 
Platon nu le caracteriza drept dispute, ci simple confruntări între opinii 
pur subiective şi inconsistente. 

Toate acestea l-au condus la concluzia că democrația nu poate fi 
guvernată: stârneşte dezordine care conduce la tiranie. 

Dacă civilizația romană nu a avut imaginaţia şi bogăţia de invenţii 
a celei greceşti, ea a ştiut în schimb să transpună în plan real ideile 
acesteia, care au constituit pentru ea un model intelectual şi să 
construiască instituții de o eficiență incontestabilă. Pragmatismul 
gândirii şi al practicii politice romane nu acceptă compromisul şi 
oportunismul decât în măsura în care acestea se îmbină cu tradiția de 
măreție şi putere a oraşului lui Romulus. 

Republica Romană a constituit forma de stat sclavagistă în care 
puterea civilă şi cea militară erau încredințate unor magistrați, în 
număr de doi, numiţi consuli, aleşi pe timp de un an din rândul 
patricienilor şi deținând puterea supremă în stat. Pe măsura 
perfecționării regimului democratic, au fost înființate noi magistraturi 
care au condus la separarea puterilor în stat (preoţi, cenzori, chestori). 
Instituția supremă de conducere a republicii era Senatul, format din 
300 de persoane provenite din rândurile aristocrației (patricienii) şi 
alese pe viaţă. 

Lipsa de drepturi, inclusiv politice, a plebei (producătorii valorilor 
materiale) a determinat declanşarea luptei acesteia pentru participarea 
la viaţa politică, ceea ce înseamnă şi obținerea unor drepturi. În cele 
din urmă s-a ajuns la lichidarea inegalităților politice şi civile dintre 
patricieni şi plebei. 

Legislaţia romană şi instituțiile democratice existente la vremea 
respectivă au constituit o etapă importantă în evoluția democraţiei. 

Totuşi, datorită structurării societății pe clase, a existenţei 
stăpânilor de sclavi şi a sclavilor, democrația acelei perioade avea 
limitele sale istorice. Ea nu a fost un fenomen permanent, alternând cu 
forme dictatoriale de organizare politică. 

De asemenea, democrația în sclavagism făcea referire la 
organizarea doar a unei părți a societății — conducerea se realiza într- 
adevăr cu consimţământul cetăţenilor, prin consultarea acestora, dar 
cetăţenii îi cuprindeau numai pe stăpânii de sclavi şi pe oamenii liberi. 
Era aşadar o democrație care avea efect doar asupra unui segment din 
societate, şi acesta redus, pentru că majoritatea membrilor ei (sclavii) 
erau excluşi de la viaţa politică. 

Democraţia liberală. La sfârşitul secolului al XV-lea şi începutul 
secolului următor s-au produs unele transformări care au zdruncinat 
societatea europeană occidentală: 

e realitățile tehnice şi economice (extinderea şi punerea în 
aplicare a descoperirilor făcute în Evul Mediu; dezvoltarea vieții 
urbane, comerciale şi manufacturiere; avântul civilizației cărții care, la 
rândul său, a revoluționat răspândirea cunoaşterii, propaganda politică 
şi religioasă); 

e imaginea lumii (descoperirea Lumii Noi, revoluția din 
domeniul astronomiei operată de Copernic şi Kepler şi cea din fizică 
operată de Galilei); 

e reprezentarea naturii (universului medieval al semnelor 1 se 
substituie o realitate spaţială ce trebuie explorată şi cucerită); 

e cultura (redescoperirea antichităţii greco-romane de către 
umaniști suscită un interes crescut față de om ca dat natural şi faţă de 
speculaţiile etico-politice); 

e gândirea religioasă (radicalizarea contestării puterii şi ierarhiei 
Romei amorsată în secolul al XIV-lea de către Jan Hus, în Boemia şi 
Wycliff, în Anglia, în cadrul unor mişcări ce invocau creştinismul 
originar şi se sprijineau pe specificul, „național“. 

Aceste zguduiri şi conflicte ce au marcat existenţa şi concepția 
socială a oamenilor din acea vreme, au ridicat probleme pe care 
practica şi gândirea politică au încercat să le rezolve recurgând la 
invenții ce stau la originea modernității, una dintre cele mai 
importante fiind aceea a statului ca suveranitate. 

În perioada de trecere de la feudalism la capitalism şi mai departe, 
în condițiile capitalismului, se realizează un mare progres şi în acest 
domeniu, al organizării democratice a societăţii. 

Față de orânduirile sociale anterioare, capitalismul a aşezat 
dezvoltarea economică pe criterii de eficiență şi responsabilitate, de 
libertate a forţei de muncă, atitudine care a impus şi libertatea politică 
a individului. 

Democraţia socialistă este o formă de organizare politică a 
societății, întemeiată pe proprietatea obştească asupra mijloacelor de 
producţie, pe unitatea intereselor fundamentale ale tuturor membrilor 
societății. Ea asigură afirmarea rolului conducător al partidului 
marxist-leninist al clasei muncitoare, realizarea centralismului 
democratic, muncii şi conducerii colective. Democraţia socialistă, se 
spunea la nivelul oficial sau propagandistic, asigură libertățile politice 
(libertatea cuvântului, a presei, a adunărilor, dreptul de a alege şi de a 
fi ales pe baza votului universal, legal şi secret) şi drepturile sociale 
(dreptul de muncă, la odihnă, la învățământ, la asigurarea materială la 
bătrâneţe, în caz de boală şi de pierdere a capacității de muncă, 

egalitatea femeii cu bărbatul în toate domeniile vieții sociale)". Şi 
acesta poate reprezenta un punct de vedere, chiar dacă nu este în 
totalitate conform adevărului istoric. 

În aceeaşi ordine de idei se vorbea despre democraţia populară, 
care reprezenta viziunea dominantă în ceea ce priveşte idealul 
democratic în statele comuniste. 

Într-un anume fel, democraţia populară este mai apropiată de 
ideea originală greacă de democrație — conducerea de către şi în 
interesul demosului, (oamenii obişnuiţi) — decât democrația liberală. 
Dintr-o perspectivă comunistă, oamenii obişnuiţi formau proletariatul 
sau clasa muncitoare, iar democrația nu era realizată decât în 
momentul în care guvernul conducea în interesul lor. Aceasta nu 
însemna în mod necesar că proletariatul trebuia să controleze direct 
guvernul. 

Democraţia populară era asigurată prin conducerea Partidului 
Comunist, spre binele majorităţii muncitoare. Acesta este sensul în 
care Mao Zedong vorbea despre o dictatură populară democratică în 
R.P. Chineză. 


5. Desacralizarea democraţiei 

Ultimul deceniu al secolului trecut a marcat mutații profunde în 
configurația raportului de forțe pe plan mondial, iar ideea de 
democrație a traversat un moment istoric cu totul special. 

Europa Răsăriteană s-a debarasat de guvernele totalitare care au 
dominat-o timp de aproape o jumătate de secol, iar republicile Uniunii 
Sovietice au înlocuit regimul comunist care a dăinuit aproape 75 de 
ani cu o orânduire nouă, democratică, pe care nu avuseseră ocazia să o 
experimenteze vreodată. În fapt, perspectiva democraţiei a mobilizat 
aproape întreaga lume, depăşind graniţele bătrânului continent. În 
ciuda acestor fenomene, statele democratice — cu tradiție sau nu în 


! Mic dicţionar enciclopedic, Bucureşti, Editura Enciclopedică Română, 1972, p.271 

practicarea guvernării democratice — cunosc contradicții şi procese 
critice, unele foarte greu de depăşit. 

„Acest fapt trebuie subliniat deoarece în întreaga arie est- 
europeană regimurile dictatoriale au generat o atât de profundă 
idealizare a democraţiilor occidentale, încât orice relevare a limitelor 
şi disfuncționalităţilor este privită ca un sacrilegiu, o resuscitare a 
vechilor stereotipuri. În această parte a Europei o mare parte a 
populației, a celei cultivate în special, trăieşte sub influența «mitului» 
democraţiei impartiale din punct de vedere social. Dar realitatea 
socială care este «mai tare» decât orice credință o readuce pe 
aceasta la adevărata sa esență, prin împingerea la suprafața vieții 
sociale a fenomenelor ignorate sau uitate a 

De exemplu, violența’. Deşi mai puțin vizibilă într-un regim 
democratic, este totuşi prezentă: în afacerile interne, împotriva 
cetățenilor sau imigrantilor, în relațiile externe. 

e Violenţa politică. Statul totalitar face uz de violență ca sistem 
de guvernare. Statul democratic recurge la violență în aşa-numitele 
„perioade de criză“. Pentru a rămâne la putere, conducătorii care au 
ajuns în situația ca adepții lor să se dezică de ei sau să devină o 
minoritate pot deturna adevărata democrație a țării, înlocuind-o cu o 
democrație pur formală. În aceste cazuri, gravitatea situației este 
stabilită de guvern, iar armata îi poate susține pe guvernanti din culise, 
putându-se crea premisele unor eventuale abuzuri. 

e Violenţa economică. Exercitarea puterii nu este niciodată 
imparțială şi echidistantă față de toate categoriile sociale. Deşi 
rezultată în urma unor alegeri democratice, ea devine, într-un mod mai 
mult sau mai puţin vizibil, instrumentul unor grupuri economico- 
financiare. 


? R. Florian, Criza unei lumi în schimbare, Editura Noua Alternativă, 1994, p.232 
? Violence and Its Causes — documentar, Organizaţia pentru Cultură, Ştiinţă şi 
Educație, ONU, 1998 

Monopolul şi controlul pieţelor, implacabila aplicare a legilor 
concurenţei, noile forme de creditare şi concentrare a capitalului în 
favoarea exploatării, dumping-ul, diversele modalităţi de speculare a 
stocurilor, toate acestea sunt „opera“ unui nou tip de delicvență: cea a 
„gulerelor albe“. 

Puţini sunt dispuşi şi pregătiți să ia în considerare asemenea pericole 
în termenii violenței instituționale, deoarece, în acest caz, o anumită 
formă de societate sprijină şi instigă o anumită clasă şi viceversa. 

În timp ce dreptul la grevă constituie remediul legal standard 
pentru violență economică instituțională, un număr tot mai mare de 
muncitori consideră că greva nu este nici adecvată şi nici capabilă să 
obțină un răspuns satisfăcător la fiecare revendicare, iar noile remedii 
folosite sunt de o legalitate îndoielnică: greve fără aprobarea 
sindicatului, producţie neautorizată, ocuparea clădirilor fabricii, 
sechestrarea conducerii fabricii. 

e Violenţa intelectuală. Abuzul de putere prin limbaj poate fi 
întâlnit şi în democrație. Statul deține puterea de a-şi exercita 
controlul asupra mijloacelor de informare în masă, beneficiind de 
posturi „naționale“ de radio şi canale de televiziune. Guvernanţii pot 
să-şi facă propaganda „liber“, acordând sprijin unor publicaţii pe o 
bază selectivă. 

Pornind de la ideea că a guverna înseamnă a comunica, rezultă că 
informația este una din cheile puterii, iar statul, prin selectarea 
judicioasă a ştirilor şi acordarea unei importante relative anumitor 
aspecte, are pârghiile necesare de a satisface „foamea de informaţii“, 
pentru că atât dezinformarea, cât şi absenţa informaţiilor violentează 
cititorul. 

Aşadar, practica nu seamănă deloc cu teoria, iar democraţia 
aplicată nu este perfectă, dar e perfectibilă. În încercarea de a realiza o 
societate superioară celei de azi, cu un sistem de guvernământ 
favorabil unei mase cât mai mari de oameni, politicienii, dar şi 

societatea civilă, sunt datori a veghea ca obsesia democrației să nu se 
transforme în respingerea ei. 


6. Societatea civilă 

Democraţia este mai mult decât un set de reguli şi proceduri 
constituționale care determină felul în care funcționează sistemul de 
guvernământ. „Democrația apare ca o deschidere a puterii, a 
guvernării politice spre societatea civilă, ca accesul acesteia spre 
instituțiile puterii. Ea se bazează, ca sistem de exercitare a puterii, pe 
dreptul de manifestare liberă a societăţii civile, pe construirea între 
acesta şi puterea de stat a unor circuite permanente de comunicare dă 

Într-o societate democratică, guvernul este doar unul dintre 
elementele care formează o reţea densă şi variată de foruri — instituţii, 
partide politice, organizații şi asociaţii. 

Într-o societate democratică există şi acţionează mii de organizații 
particulare locale şi naționale, dar şi transnaționale. Multe dintre ele 
sunt un mediator între cetăţeni şi instituţiile sociale şi guvernamentale 
complexe, ele asumându-și roluri care nu revin forurilor 
guvernamentale şi oferind indivizilor posibilitatea de a-şi exercita 
drepturile şi răspunderea pe care o au ca cetățeni ai unei societăți 
democrate. Exemplele sunt numeroase şi variate: organizaţii caritabile 
ŞI biserici, grupuri cu interese ecologice şi comunitare, asociații 
economice, sindicate muncitoreşti, grupuri de reflexie politică. 

În societatea autoritară, toate organizaţiile de acest gen sunt 
permise, controlate şi supravegheate de forurile guvernamentale. În 
cazul democrației, puterea forurilor guvernamentale este clar definită 
şi precis limitată prin lege. Astfel, organizațiile particulare nu sunt 
controlate de către stat. Dimpotrivă, foarte adesea, organizaţiile 
particulare sunt cele care trag la răspundere guvernul pentru acţiunile 
sale. Alte grupări, precum cele din domeniul artelor, al practicării 


* R. Florian, op.cit., p.231 

religiilor, al cercetării ştiinţifice sau din alte domenii, pot hotărî 
singure măsura în care doresc sau nu să aibă legături cu forurile 
guvernamentale. „Cu toate acestea societatea politică o domină pe 
cea civilă. Cel mai important «mijloc de control» al societăţii civile 
asupra puterii şi a clasei politice, cel electoral, acționează episodic, 
la intervale fixe, între ele «independența» puterii fiind foarte mare. 
Între societatea politică şi cea civilă, în diversitatea ei, balanţa 
înclină mai tot timpul de partea celei dintâi ® 

Ce se întâmplă atunci când în societatea civilă există unii „mai 
egali decât alţii“? Sau, se poate reduce societatea civilă doar la câteva 
voci care pretind că au calități „superioare“ restului, în virtutea cărora 
dețin adevărul absolut şi panaceul universal? Evident că nu. Asemenea 
manifestări, pe care le întâlnim la intelectualitatea eltistă care nu 
urmăreşte decât să transforme superioritatea ei intelectuală în una 
politică, nu fac decât să violenteze principiul şanselor egale pe care-l 
promovează o societate democratică. 

„Când căutăm să întelegem parametrii şi dinamica societăţii 
civile trebuie să plecăm de la o definire oarecum negativă, prin 
raportare la stat şi guvernământ. Societatea civilă s-a constituit ca 
urmare a adâncirii prăpăstiei dintre individ şi stat — situaţie a cărei 
origine datează încă din Evul Mediu occidental — şi reprezintă suma 
asociaţiilor necoordonate de stat, în care individul îşi duce existența 
privată, îşi formulează iniţiativele şi caută să îşi împlinească o parte a 
nevoilor sale /.../. Societatea civilă uneşte în interiorul ei sensibilități 
şi interese, complementaritate şi antagonisme, individualism şi 
solidaritate, democrație şi cetățenie, constituționalism şi autonomie, şi 
tocmai în posibilitatea existenţei acestor perechi relativ opuse stă 
forța societăţii civile de a participa activ la coordonarea sau 


. . . . So. «6 
jalonarea evoluției unei tări“. 


5 Ibidem, p.231 
6 A. Năstase, Bătălia pentru viitor, Bucureşti, Editura New Open Media, 2000, pp.121- 
122 

Afirmam anterior că organizaţiile cuprinse în societatea civilă 
pot fi şi internaţionale. Deşi se constată o creştere a numărului 
acestor organizații neguvernamentale, a ponderii implicării lor în 
relațiile internaționale, nu există încă o definiție consacrată şi general 
acceptată în literatura de specialitate (probabil tocmai datorită 
diversității lor, ca scopuri şi dimensiuni). Menţionăm totuşi două 
definiții: 

e „o asociație internațională (persoană juridică) creată din 
inițiativă privată sau mixtă, grupând persoane fizice sau juridice 
având naționalități diferite, asociaţie care nu urmăreşte scopuri 
lucrative id 

e „o uniune de mai multe organizaţii naţionale nonguverna- 
mentale sau o singură organizaţie, fondată pe înțelegeri încheiate între 
acestea, ele având o structură democratică, un obiectiv comun şi 
apelând, în consecinţă, la mijloace comune pentru a-l realiza pe plan 
internațional ei 

ONG-urile se mai numesc şi ,, non-profit”, desfăşurând activități 
de cultură şi recreere, educație şi cercetare, sănătate, servicii sociale, 
mediu, dezvoltare, consultanță juridică şi politică, intermediari 
filantropici şi promovare a voluntarismului şi religie. 

În privinţa clasificării lor, literatura de specialitate a stabilit 
existenţa a trei tipuri”: 

e ONG-uri care au în componenţa lor doar membri 
neguvernamentali, reunind reprezentanți din diverse grupuri din două 


7 R. Miga-Beşteliu, Drept internațional. Introducere în dreptul internaţional public, 
Bucureşti, Editura ALL, 1998, p.137 

* C. Jura, Rolul organizaţiilor nonguvernamentale pe plan internațional, Bucureşti, 
Editura ALL BECK, 2003, p.54 

? Le este permisă obţinerea de profit, dar le este interzisă împărţirea acestuia între 
persoanele care execută controlul asupra lor. ONG-urile sunt generatoare de bunuri şi 
servicii sociale/umanitare, iar non-profitul vizează faptul că orice venit realizat este 
destinat finanțării altor programe sau dezvoltării celor existente. 

19 C, Jura, op.cit., pp.55-56 

sau mai multe state — Comitetul Olimpic Internațional, Consiliul 
Mondial al Bisericilor, Armata Salvării; 

e ONG-uri hibride în a căror compunere se includ reprezentanți 
neguvernamentali, dar şi guvernamentali — Consiliul Internaţional al 
Uniunilor de Ştiinţă, ai cărui membrii provin din misiunile de ştiinţă 
internaționale, academiile de ştiinţă, consiliile naționale de cercetare; 

e organizații transguvernamentale, care au rezultat din relațiile 
între actori guvernamentali. Asemenea relații sunt destul de obişnuite 
pentru orice persoană implicată în procesul de conducere a unei ţări 
(în domeniul legislativ, judiciar sau executiv), la nivel național, dar şi 
regional şi local. Deşi multe dintre aceste colaborări tind a fi doar 
formale sau neinstituționalizate, organizaţiile există, totuşi — Uniunea 
Internațională a Autorităților Locale (care reuneşte autorităţile 
guvernamentale locale din cadrul Consiliului Europei), Consiliul 
Internațional pentru Exploatarea Mărilor (care a stabilit o reţea de 
cooperare între laboratoarele de cercetare marină) şi Uniunea 
Interparlamentară. 

Astăzi este din ce în ce mai greu de realizat o separare absolută 
între viaţa politică internă şi cea internațională, între mediul intern şi 
cel internțional. 

Importanța ONG-urilor în relațiile internaționale contemporane 
dominate de interdependenţă, velocitate şi mobilitate, de politici 
regionale şi strategii globale rezidă tocmai în caracterul non-profit şi în 
gradul superior de specializare şi interes al activităţilor lor, în altruismul 
deosebit născut din simpatia faţă de oameni, transformată în dedicație. 
Aceasta face ca la nivel de activitate politică națională şi locală să se 
simtă o puternică presiune competitivă din partea ONG-urilor. Implicaţi 
şi interesați de schimbările politice (politica înţeleasă aici ca mod de 
viaţă, formă de conducere şi organizare socială în cadrul aceluiaşi 
regim), oamenii nu mai văd întotdeauna partidele ca fund cel mai bun 

instrument al acestor schimbări. Guvernele nu mai sunt unicii arhitecți 
ai destinelor naţionale. 

ONG-urile se implică în soluționarea nevoilor sociale mobilizând 
comunitățile, nu doar pe cele asupra cărora încearcă să acţioneze, ci şi 
pe acelea care dispun de diversele tipuri de resurse necesare 
implementării programelor lor. Este un fapt constatat în societățile 
capitaliste că oamenii îşi oferă timpul, banu şi bunurile disponibile 
mai degrabă ONG-urilor, decât organismelor guvernamentale. 

În aplicarea politicilor lor, guvernele naţionale sau instituţiile 
executive ale organizaţiilor internaționale exercită, în mod inerent, 
presiuni asupra colectivităților naționale, determinând, conştient sau 
nu, rupturi şi dezechilibre sociale. Interesează, în primul rând, 
proiectul în ansamblul lui, rezultatul final al demersului politic. Aici 
intervine rolul ONG-urilor, ca mobilizator şi susținător al „victimelor 
colaterale“. 

ONG-urile pot să asigure un grad ridicat de complementaritate cu 
sectorul guvernamental şi de afaceri, asigurând, uneori, o acoperire 
mai bună a activităţii sectoarelor şi regiunilor geografice. 

ONG-urile urmăresc reaşezarea relațiilor societale, stabilind 
adeseori ritmul (în locul conducerii oficiale) prin noile curente de 
gândire oferite. 

Din punctul nostru de vedere, importante sunt acele ONG-uri care 
contribuie substanţial la consolidarea şi persistența democraţiei. Ele au 
un rol deosebit în succesul globalizării politice. Intervin în acele 
societăți aflate în perioada de tranziție, când, după instaurarea unui 
regim democratic, cetățenii trăiesc sentimente contradictorii faţă de 
instituțiile nou apărute şi faţă de strategiile promovate de acestea: nu 
ştim cu siguranță ce e bine şi ce e rău, dacă e bine sau dacă e rău. Sunt 
perioadele în care informaţiile despre „lumea liberă“ primite până 
atunci prin canale neoficiale par să nu mai fie atât de atractive. 
Cetăţenii au nevoie de garanţii că procesul competițional de ocupare a 

funcțiilor decizionale şi executive este unul corect şi va putea fi 
încadrat într-un tablou de consecinţe previzibile. 

Posesoare a unor fonduri considerabile şi fiind deservite de un 
personal calificat, unele ONG-uri cu sediul social într-un stat capitalist 
(cu economie de piață puternic structurată şi implementată şi cu o 
conducere democratică de acum tradițională) au o capacitate 
extraordinară de intervenție în noile democraţii. Acţionează în direcția 
apărării drepturilor omului, a protecției minorităților, a monitorizării a 
alegerilor, a consultanţei economice şi a încurajării schimburilor la 
nivel academic. 

Deplasarea sprijinului internațional pentru consolidarea 
democrației dinspre canalele publice, interguvernamentale de 
influență către organizațiile private, neguvernamentale ar putea fi 
interpretat ca un atac la adresa statului şi a organizațiilor internaționale 
(creație a statelor) în gestionarea procesului de democratizare şi de 
evoluție „normală“ a unei societăți. 

Dar, să nu uităm, ONG-urile se supun legislaţiilor naţionale 
(creație a puterii legislative, deci a puterii politice naționale 
conducătoare şi în opoziție) susceptibile de fi modificate sau abrogate 
(atribut ce revine aceleiaşi puteri politice naționale). 

În final, precizăm că am putea realiza o distincţie între 
organizațiile numite neguvernamentale şi cele nonguvernamentale cu 
toate că în literatură li se atribuie acelaşi sens. Apreciem că primului 
atribut îi sunt ataşabile organizaţiile rezultate din reunirea unor 
grupuri exclusiv private, pe când celui de al II-lea atribut îi sunt 
specifice organizaţiile rezultate din parteneriatul public-privat sau cele 
rezultate din relațiile între actorii guvernamentali. 

Aşadar, numim societate civilă acea sferă a vieții sociale care 
cuprinde toate formele de asociere spontană, conştientă, a oamenilor 
care nu depind de lege, de stat, de puterea politică. Societatea civilă 


85 


POLITOLOGIE 


cuprinde toate elementele ordinii economice, sociale, independente de 
stat şi opuse acestuia . 


Concepte-ancoră: 


e democraţie directă; e democraţie socialistă; 
e democraţie reprezentativă; e izonomic; 

e democraţie sclavagistă; e societate civilă; 

e democraţie liberală; e globalizare politică. 


Probleme de abordat în cadrul seminariilor: 

e Cum apreciați suveranitatea națională a României în condițiile 
generate de regionalizare şi integrare? 

e Cum caracterizați tranziția din Româma către o societate 
democratică? 

e Cum consideraţi activitatea societății civile în România? 


e Există legături între democraţie şi dezvoltare? 


|| *** 


Ghid de idei politice, Bucureşti, Editura Pan-Terra, 1991, p.85 

Capitolul IV 
STATUL — INSTITUȚIE CENTRALĂ A SISTEMULUI POLITIC 


1. Conceptul de stat 

Statalitatea este, în prezent, principiul dominant al organizării 
politice. Exceptând Antarctica, lumea este „parcelată“ în state separate 
care, prin recunoaştere mutuală, formează sistemul internațional. 

Statul este o instituție unică şi se află deasupra celorlalte 
organizări ale societăţii. 

Pentru a exista, statul trebuie să întrunească trei elemente: 
teritoriu, populaţie şi guvern, ceea ce înseamnă că statul este definit ca 
o colectivitate umană, instalată permanent pe un anumit teritoriu 
şi având o structură de organe ale puterii care se bucură de 
suveranitate. 

Suveranitatea este un postulat al societății internaționale, iar ca 
participant la viaţa internațională, statul are dreptul de a-şi exercita 
atributele inerente suveranității, pe plan intern şi extern, de a acţiona 
în mod independent. Independenţa este astfel corelativă şi intrinsecă 
suveranităţii, o manifestare concretă a acesteia. 

Acţionând pe arena mondială, statele nu sunt şi nici nu pot fi 
entități închise, izolate. Pentru fiecare ţară, stabilirea de relaţii cu alte 
state reprezintă o necesitate evidentă, motivată de propriile interese. 
Din această perspectivă, cea mai completă definiție a noțiunii de stat a 
fost dată de Tratatul de la Montevideo, 1933, încheiat între SUA şi 
statele latino-americane cu privire la drepturile şi obligaţiile statelor. 
Potrivit primului articol al acestui tratat, Statul este un subiect de drept 
internațional care posedă următoarele caracteristici: a) populaţie, b) 
un teritoriu; c) un guvern; d) capacitatea de a intra în relaţii cu alte 
state. 

Totuşi, la nivelul gândirii politice generale, se consideră că 
legalitatea existenţei unui stat este condiționată de întrunirea a trei 
elemente consecutive — teritoriu, populație şi guvern. 

Teritoriul delimitează spațiul în interiorul căruia se exercită 
suveranitatea unui anumit stat, sub toate aspectele sale interne, precum 
şi manifestarea acesteia în raport cu alți actori ai vieții internaționale. 

Teritoriul unui stat se compune din: 

e solul, subsolul şi apele interioare; 

e apele maritime interioare şi marea teritorială (dacă statul are 
ieşire la mare); 

e spaţiul aerian de deasupra acestora. 

Cu alte cuvinte, teritoriul unui stat cuprinde: teritoriul terestru, 
maritim şi aerian. 

Teritoriul constituie baza materială, indispensabilă, a existenței 
statului. Dimensiunea şi structura sa (fie ea continuă sau discontinuă) 
nu sunt relevante pentru existența statului. Asupra teritoriului său, 
statul are competenţă exclusivă. 

Populaţia reprezintă comunitatea umană legată permanent sau 
temporar de un anumit teritoriu şi organizată în limitele acesteia prin 
autoritatea legilor interne ale statului. Legătura juridică permanentă 
dintre o persoană şi un stat se exprimă prin cetăţenie, iar legătura 
permanentă sau temporară a unei persoane cu teritoriul este dată de 
domiciliu. 

Populaţia aflată în graniţele unui stat, indiferent dacă este legată 
permanent (cetăţeni) sau numai temporar de acesta (străini şi apatrizi), 
este supusă dreptului intern al statului respectiv, cele două 
componente având, evident, un statut juridic diferit. 

Ca şi în cazul teritoriului, unde dimensiunea şi structura acestuia 
sunt nerelevante ca elemente care condiționează existența unui stat, 
numărul populaţiei nu poate avea, de asemenea, nici o relevanţă. 

Guvernul, cel de-al treilea element care condiționează existența 
statului, reprezintă o structură de organe, care exercită prerogativele 
puterii asupra ansamblului teritoriului şi populației. 

Formele de exercitare a puterii, realizarea separaţiei între puterea 
legislativă, executivă şi judecătorească, structura organelor şi 
mijloacelor concrete prin care se manifestă autoritatea acestora diferă 
de la un stat la altul. 

Delimitări conceptuale. Termenele de „stat“, „națiune“ şi „stat- 
națiune“ sunt adesea folosite unul în locul altuia în discuţiile 
referitoare la o ramură distinctă a ştiinţelor politice, relațiile 
internaționale. Din punct de vedere tehnic, aceste concepte au 
înţelesuri diferite. În anumite contexte, diferențele de înţeles pot fi 
semnificative şi de aceea sunt necesare definiţii precise. 

e Aşa cum arătam mai devreme, statul este o unitate demarcată 
geografic, guvernată de o autoritate centrală, care are abilitatea de a 
emite legi, reguli şi decizii şi de a le impune în interiorul graniţelor. 

Statul este recunoscut ca fund şi unitatea decizională 
fundamentală în cadrul sistemului legal internațional. Statele îşi 
stabilesc propriile lor politici, propriile forme de guvernare, care pot 
să difere în mod semnificativ de la o ţară la alta. 

e Națiunea, prin contrast, nu trebuie să fie în mod necesar definită 
legal sau delimitată geografic. Națiunea este o grupare de oameni care 
se consideră ca fiind legată de o altă asemenea grupare prin anumite 
moduri sau datorită anumitor aspecte. Asemenea grupări pot fi legate 
între ele în mod cultural, lingvistic şi religios. 

Naţiunile pot exista fără un control teritorial, aşa cum a existat 
națiunea evreiască înainte de 1947 (când statul Israel a fost fondat 
printr-o rezoluţie a Naţiunilor Unite). 

Alte grupări care se autointitulează mişcări de eliberare națională 
există şi caută să-şi stabilească un control teritorial într-o anumită 
zonă şi prin aceasta să devină stat (cazul palestinian). 

e Prin urmare, statul-națiune este statul ai cărui locuitori se 
consideră ca formând o națiune. Termenul de „stat-națiune“ este din 
punct de vedere istoric mult mai recent decât cel de „stat“ sau de 
„naţiune“ şi reflectă crescânda convergenţă dintre aceşti doi termeni în 
ultimii ani. Astăzi, ţările sunt privite ca „state-naţiune“, deşi în multe 
cazuri acestea nu sunt. În Africa, de exemplu, teritoriul inclus în multe 
state care şi-au câştigat independenţa în anii '50 şi '60 era parte din 
granițele aceleiaşi colonii. În mod similar, URSS a fost formată din 
multe grupuri naționale, care aşa cum s-a dovedit nu şi-au subordonat 
identitatea celei sovietice. 

Ca atare, în unele cazuri, un stat cuprinde mai multe naţiuni sau 
triburi (ca populaţie), iar în alte cazuri, datorită arbitrariului vechiului 
sistem colonial, o singură naţiune este împărțită între graniţele mai 
multor state. Din punct de vedere tehnic, asemenea entități sunt state, 
şi nu state-națiune. 


2. Diverse tipuri de stat 

Formele structurii de stat. În formele structurii de stat 
cuprindem statul unitar şi statul federativ. 

e Statul unitar sau simplu. Ca formă a structurii de stat, statul 
unitar se caracterizează prin existenţa unei formaţiuni statale unice şi 
prin existenţa unui singur rând de organe centrale de stat (un singur 
organ legiuitor, un singur guvern, un singur organ judecătoresc 
suprem). Cetăţenii statului unitar au o singură cetăţenie, iar 
organizarea administrativă a teritoriului este astfel înfăptuită, încât 
organele de stat din unitățile administrativ-teritoriale să se 
subordoneze în mod egal organelor de stat centrale. Sunt state unitare: 
România, Bulgaria, Suedia şi Italia. 

e Statul federativ compus sau unional. Spre deosebire de statul 
unitar, statul federativ este format din două sau mai multe state 

membre din unirea cărora apare un nou stat — federația (care este 
subiect unitar de drept). 

Se caracterizează prin existenţa a două rânduri de organe centrale de 
stat: organele federației (parlament, guvern, organ suprem judecătoresc) şi 
organele statelor membre (în sensul că fiecare stat membru are un 
parlament, un guvern şi un organ judecătoresc suprem proprii). 

În cazul statelor federale există în mod obligatoriu parlamentul 
bicameral, existenţa celei de-a doua camere apărând din necesitatea 
reprezentării statelor membre (Consiliul Statelor în Elveţia, Senatul în 
SUA). 

Raporturile dintre statele membre ale federației sunt de drept 
intern, federația formând o uniune de drept constituțional, spre 
deosebire de asociațiile de stat care formează uniuni de drept 
internațional şi în care raporturile dintre state sunt raporturi de drept 
internaţional. De aceea, dacă aceste raporturi sunt reglementate în 
cadrul federației prin Constituţia federației, în cazul asociațiilor, 
raporturile dintre state sunt reglementate prin tratatele internaționale. 

Astăzi, forma de stat federală este regăsită în multe state. Pe 
continentul american au structură federală: Statele Unite, Canada, 
Mexic, Brazilia, Argentina şi Venezuela. În Europa putem aminti 
Germania şi Elveţia, iar în Asia şi Oceania — India şi Australia. 

Subiecte de federație sunt numai statele membre ale federaţiei, 
numai statele din uniunea/unirea cărora a luat naştere federația. Dar 
mai pot fi identificate şi unele forme de autonomie, determinate de 
necesitatea rezolvării unor probleme naţionale locale: republicile 
autonome, regiunile autonome, districtele naţionale şi provinciile 
autonome. 

Analiza fenomenului politic relevă existenţa, în principiu, a două 
tendinţe de dezvoltare a statului federativ. Una este de centralizare, de 
trecere la statul unitar, iar cealaltă este de descentralizare, de 
menţinere sau de desființare a federației. 

Aceste tendinţe sunt condiționate de probleme economice care nu 
pot fi, de principiu, rezolvate la nivelul statelor membre, de 
distribuirea energiei şi combustibilului, de realizarea unor programe 
de radio şi televiziune, de mişcarea forței de muncă, de necesitatea 
existenței unor servicii sociale de asistență etc. Complexitatea 
problemelor care determină sau condiționează aceste tendințe, 
varietatea lor impun soluții diverse, corespunzătoare intereselor 
concrete ale statelor federative luate individual. 

Asociaţiile de state. În cazul acestei categorii sunt studiate: 
uniunea personală, uniunea reală şi confederaţia. Unii autori adaugă la 
această enumerare comunitatea de națiuni (Commonwealth-ul 
britanic) şi Uniunea Franceză, în timp ce alții le include în asociaţia de 
state doar pe acestea două din urmă, argumentând că, de fapt, uniunile 
şi confederația sunt state compuse, categorie în care se cuprinde şi 
federația. 

Asociaţiile nu constituie forme ale structurii de stat, ele nedând 
naştere la state noi. Ele sunt forme ale vieţii internaționale, constituite 
şi funcționând pe baza tratatelor internaţionale. Bineînţeles, statele îşi 
păstrează independenţa (chiar dacă au fost cazuri când uneori aceasta 
a fost doar formală). 

e Uniunea personală este o asociaţie de două sau mai multe state 
independente, care au comun doar şeful statului. 

Uniunea personală a fost consecinţa legilor de succesiune la tron 
sau a alegerii unui şef de stat comun. 

Ca exemple de uniuni personale pot fi amintite: 

— Olanda şi Marele Ducat de Luxemburg între anii 1890-1915; 

— Belgia şi Congo între anii 1885-1908; 

— cele trei republici de pe continentul sud-american, unite sub 
preşedinţia lui Simon Bolivar şi anume Peru, Columbia şi Venezuela. 

e Uniunea reală este o asociaţie de state în care, pe lângă șeful 
statului, există şi alte organe de stat comune care, de obicei, sunt în 

domeniul afacerilor externe, armatei şi finanţelor. În unele cazuri, 
uniunea reală a fost o etapă spre formarea statului unitar, ceea ce pune 
într-o lumină aparte raporturile dintre statele membre ale uniunii reale 
(de exemplu, Principatele Unite). 

Uniuni reale cunoscute în istorie sunt: 

— Principatele Unite între 24 ianuarie 1859 şi 24 ianuarie 1862; 

— Austria şi Ungaria între anii 1867-1918; 

— Norvegia şi Suedia între anii 1815-1905; 

— Danemarca şi Islanda între anii 1918-1944. 

e Confederaţia de state este o asociație de state independente, 
determinată de considerente economice şi politice, atât de ordin intern, 
cât şi de ordin extern, care nu dă naştere unui stat nou. 

Statele care formează confederația urmăresc realizarea unor 
scopuri comune economice, financiare, politice şi de apărare. În 
vederea  discutării şi hotărârii în problemele comune, statele 
confederate îşi aleg un organism comun denumit „dietă“ sau 
„congres“, unde se iau hotărâri numai cu unanimitate de voturi. 
Hotărârile acestui organism obligă statele numai dacă sunt aprobate 
ulterior de către fiecare stat în parte. 

La baza confederației stă tratatul internaţional. 

Confederaţiile cunoscute în istorie au constituit o etapă spre 
realizarea statului federal. 

În istorie au fost cunoscute următoarele confederaţii: 

— Confederația statelor americane între anii 1778-1787; 

— Confederaţia germană între 1815-1817; 

— Confederaţia elvețiană între anii 1815-1848. 


3. Trăsăturile şi funcţiile statului 

Trăsăturile statului pot fi considerate a fi următoarele: 

e este principala instituție a sistemului politic, prin intermediul 
său realizându-se elementele esențiale ale organizării şi conducerii 

societății. Din această perspectivă, statul are trei componente bine 
delimitate şi clar organizate, şi anume: puterea legislativă, puterea 
executivă şi puterea judecătorească; 

e are caracter suveran, statul reprezentând organizarea politică a 
unei comunităţi în cadrul unei anumite frontiere; o dată recunoscută, 
suveranitatea este un garant al independenţei; 

e este o instituție specializată, asigură funcționalitatea socială prin 
contribuţii financiare ale cetăţenilor, prin impozite; 

e are caracter istoric, apariția sa fund impusă de nevoile 
dezvoltării sociale, de necesitatea funcționării unei comunități sub o 
organizare politică; 

e are caracter național, cel puţin pentru perioada modernă şi 
pentru cea contemporană, reprezentând organizarea politică a unei 
națiuni. 

Funcţiile statului. Rolul statului ca principală instituţie de 
organizare şi conducere politică a societății se înfăptuieşte prin 
anumite funcții: 

e legislativă, în care statul, evident prin organismele sale 
specializate, adoptă întreaga legislație, inclusiv Constituţia; prin 
intermediul acestei funcții este reglementată activitatea din toate 
domeniile, sunt stabilite drepturi şi impuse îndatoriri cetăţenilor; 

e judecătorească, prin care se urmăreşte aplicarea corectă a 
legilor şi sancţionarea încălcării acestora; 

e organizatorică, prin care se urmăreşte organizarea întregii 
activități pe domenii de activitate, prin transpunerea în practică a 
legilor; 

e administrativă, prin care se asigură servicii către populație 
pentru desfăşurarea normală a tuturor activităților, precum: energie, 
transporturi, salubritate etc.; 

e economică, statul fiind organizatorul direct al producției, al 
activității economice în cadrul proprietății de stat, dar şi cel care 

asigură cadrul politic-organizatoric necesar desfăşurării activității 
agenților economici independenţi; 

e socială, prin care statul încearcă realizarea unui sistem real şi 
realist de protecţie socială, asigurări sociale, sănătate; 

e educativ-culturală; 

e ecologică; 

e de apărare a ţării, a independenţei şi suveranității statale, a 
integrității teritoriale şi a ordinii de drept; 

e de organizare a colaborării cu statele lumii, în diferite domenii: 
politic, economic, ştiinţific şi militar. 


4. Statul de drept 

Atunci când statul îşi exercită puterea politică pe baza legilor, 
prin care sunt stabilite atât drepturile şi libertățile cetăţenilor, cât şi 
obligaţiile lor, dar şi ale organelor de stat, avem de-a face cu statul de 
drept. 

Afirmarea statului de drept se fundamentează pe principiul 
separaţiei puterilor. 

Teoria separaţiei puterilor este una celebră, de mare audienţă, 
fiind frecvent invocată. Ea a apărut în Secolul Luminilor, fiind 
îndreptată împotriva abuzului de putere. A fost o reacție împotriva 
monarhiei absolute, considerată de drept divin şi reprezentând forma 
de guvernământ în care regele concentra în mâinile sale puterea 
supremă, considerându-se ca o personificare a statului, de unde şi 
celebra formulă a regelui Ludovic al XIV-lea: „Starul sunt eu “. 

Enunţată de către John Locke (1690), teoria separaţiei puterilor 
este definitivată şi explicată pe larg de către Montesquieu. În celebra 
sa lucrare „Despre spiritul legilor“ (1748), Montesquieu a făcut din 
separația puterilor un eficient instrument al siguranței cetăţenilor. 
Totul ar fi pierdut „dacă acelaşi corp de fruntaşi, fie el al nobililor, al 
poporului, ar exercita aceste trei puteri. pe cea de a face legi, pe cea 

de a aduce la îndeplinire hotărările obşteşti şi pe cea de a judeca 
infracțiunile sau litigiile dintre particulari “. 

Tot mai mulţi comentatori ai vieții politice afirmă îmbătrânirea 
teoriei separaţiei puterilor, explicată prin aceea că a fost elaborată 
într-o perioadă în care nu se înfunțaseră încă partidele politice şi când 
principalele probleme puse de putere erau de ordin instituțional. 
Apariția partidelor politice, rolul lor deosebit în configurarea 
instituțiilor juridice şi politice determină ca astăzi separarea sau 
echilibrul să nu se realizeze între legislativ şi executiv, ci între o 
majoritate, formată dintr-un partid sau mai multe partide învingătoare 
în alegeri şi care dispun în acelaşi timp de parlament şi de guvern şi o 
opoziţie (sau opoziții) care aşteaptă următoarele alegeri pentru „a-şi 
lua revanşa“. 

În afară de separaţia puterilor în stat, statul de drept mai are la 
baza activităţii sale şi alte trăsături, precum: 

e organele puterii de stat (centrale şi locale) sunt alese de cetăţeni, 
prin vot universal, direct şi secret; 

e forțele militare şi poliția sunt plasate sub controlul autorității 
civile, în faţa căreia răspund; 

e circulația liberă a informaţiei şi persoanelor, dreptul la liberă 
exprimare şi organizare politică şi profesională a tuturor cetăţenilor, în 
conformitate cu legea, care să facă posibil controlul puterii politice în 
societatea civilă; 

e respectarea drepturilor omului în conformitate cu prevederile 
internaționale consacrate. 

5. Caracteristicile statului român 

Primul articol al Constituţiei, prin primul său alineat, precizează 
că „România este stat naţional, suveran, independent, unitar şi 
indivizibil “. 

Definirea statului român ca stat naţional dă expresie unor 
elemente de ordin etnic şi istoric, legate de afirmarea națiunii române 
şi de înfăptuirea unităţii sale statale. 

Caracterul de suveran şi independent al statului român 
evidențiază deplina putere de decizie a statului român faţă de orice 
alte forţe politice sau structuri din interiorul sau exteriorul ţării. 

Dreptul internațional clasic, după care încă este reglementată 
funcționarea comunității internaționale şi care încă are în centrul său 
statul ca izvor de funcţionare a relațiilor internaționale, concepe 
suveranitatea ca fiind: 

e indivizibilă — suveranitatea nu poate fi fragmentată, atributele ei 
aparținând unui singur titular de drepturi şi obligații şi care, ca atare, 
beneficiază de toate modalitățile de exercitare a acesteia; 

e exclusivă — pe teritoriul unui stat nu se poate exercita decât o 
singură suveranitate; 

e inalienabilă — prin chiar conţinutul său, suveranitatea exclude 
abandonul sau cedarea atributelor suverane altor state sau entități 
internaționale; 

e originară şi plenară — suveranitatea aparţine statului fără a-i fi 
atribuită din exterior, în timp ce prerogativele puterii de stat sunt 
exercitate. 

Caracterul de unitar şi indivizibil al statului exprimă organizarea 
întregii vieţi de stat ca având un singur sistem de instituţii politico- 
statale centrale, dispunând de competenţe politice şi juridice la nivel 
național; pe de altă parte, această trăsătură nu permite fracţionarea 
autorităţii publice a statului român, apariția unor structuri paralele de 
comandă pe anumite porțiuni ale statului sau în anumite domenii 
specifice, care ar contracara competenţa şi plenitudinea de decizie a 
autorităţii centrale. Totodată, trebuie evidențiat faptul că trăsătura de 
stat unitar şi indivizibil nu împiedică înfăptuirea extinsă a autonomiei 
locale, a principiilor democratice de conducere la nivel statal şi la 

nivelul unităților administrative, bineînţeles ordinea de drept fiind 
aceeaşi pentru întregul stat. 

Dacă alineatul 2 al art.l din Legea fundamentală precizează că 
forma de guvernământ a statului român este republica, alineatul 3! al 
aceluiaşi articol enunţă alte trei caracteristici ale statului român, şi 
anume: stat de drept, stat democratic şi stat social. 

Definirea statului român ca stat de drept a fost necesară pentru a 
marca desprinderea de sistemul totalitar şi promovarea unui regim 
politic în care rolul primordial avea să-l ocupe legea. 

Menţinerea caracterizării statului român ca stat democratic a fost 
necesară din aceleaşi considerente. 

În sfârşit, calificativul de stat social implică o poziţie activă a 
statului, întregind democrația politică cu preocupări ample şi 
consecvente, de natură să garanteze bunăstarea cetăţenilor, de a 
interveni în apărarea şanselor lor, în vederea garantăru binelui comun. 

Aceste trei caracteristici ale statului român (de drept, democratic 
şi social) se raportează în mod firesc la asigurarea demnității omului, a 
drepturilor sale fundamentale, la libera dezvoltare a personalității în 
cadrul unui sistem în care dreptatea şi pluralismul politic reprezintă 
valori supreme şi sunt garantate. 


Concepte-ancoră: 


e stat-naţiune; e confederație de state; 

e stat unitar; e separația puterilor în stat; 
e stat federativ; e stat de drept; 

e uniune personală; e stat social. 


e uniune reală; 
Probleme de abordat în cadrul seminariilor: 


! România este un stat de drept, democratic şi social, în care demnitatea omului, 
drepturile şi libertățile cetățenilor, libera dezvoltare a personalităţii umane, dreptatea 
şi pluralismul politic reprezintă valori supreme, în spiritul tradiţiilor democratice ale 
poporului român şi idealurilor Revoluţiei din decembrie 1989 şi sunt garantate. 

e Arătați cum răspunde statul provocărilor la adresa suveranității 
sale venite din partea organizaţiilor şi instituţiilor internaționale, 
corporațiilor multinaționale şi organizaţiilor neguvernamentale. 

e Comentaţi funcţia educativ-culturală a statului. 

e Comentaţi funcţia ecologică a statului. 

e Imaginaţi o structură de relaționare a statului cu ceilalți actori ai 
vieții internaționale. 

Anexă 
ABORDĂRI CU PRIVIRE LA ROLUL ȘI FUNCŢIILE 
STATULUI ÎN EPOCA CONTEMPORANĂ 


Astăzi, fenomenele şi procesele politice nu mai pot analizate 
individual, rupte de diversele contexte şi niveluri de organizare a 
societăţii. 

Interdependenţa zilelor noastre este evidentă, ea regăsindu-se şi la 
nivelul cercetării ştiinţifice, unde pentru abordarea eficientă şi 
înţelegerea cât mai deplină a unei teme, este necesară depăşirea 
granițelor materiei care reprezintă specialitatea noastră. De aceea, 
propunem abordarea a două teme legate de Stat, care, la prima vedere, 
nu au legătură cu studiul Statului din perspectivă politologică. 


1. Teorii privind statul în epoca globalizării 

Evoluţia procesului de globalizare, antrenarea în cadrul acestuia a 
tuturor aspectelor vieţii contemporane au determinat dezbateri care au 
urmărit şi concluzii cu referire la implicațiile pentru puterea şi 
guvernarea statelor. În urma acestor confruntări au luat naştere trei 
şcoli de interpretare a rolului şi locului statului în ansamblul vieții 
globale”. 

Teza hiperglobalistă” înţelege globalizarea şi o analizează din 
perspectivă economică. Logica economică este aceea care structurează 
organizarea şi dezvoltarea societăţii. Primordiale sunt piața globală 
unică în care competiția globală este principiul coordonator. 


? D. Held, A. McGrew, D. Goldblatt, J. Perraton, Zransformări globale. Politică, 
economie şi cultură, laşi, Editura Polirom, 2004, pp.26-34 

? Ca reprezentanţi de seamă ai acestui curent amintim pe: Kenichi Ohmae („Domnul Strategie 
a lumii“, „Singurul guru al Japoniei pe probleme de management“, analist pe probleme socio- 
politice şi economice, desemnat de „The Economist“ printre primii cinci specialişti în 
management din lume), Martin Albrow (sociolog şi universitar britanic, pionier al studierii 
aspectelor culturale şi sociale ale globalizării) şi Walter Wriston (economist şi bancher 
american, care a avut un impact profund asupra industriei serviciilor financiare şi a fost o 
voce influentă în ceea ce priveşte globalizarea economică). 

Rețelele de producţie, comerţ şi finanţe cunosc o evoluție 
superioară internaționalizării, în sensul că ele devin transnaționale — 
adică au capacitatea de a străpunge graniţe naționale, incluzând 
teritorii şi economii naționale, trecând astfel peste voința guvernelor 
naționale. Acestea nu pot să facă altceva decât să devină simple 
structuri intermediare între mecanismele de funcţionare şi guvernare 
locală, regională şi globală. 

Pentru hiperglobalşti, dispariția statului este inevitabilă ca urmare 
a organizării globale a economiei, a apariției instituțiilor de guvernare 
globală, a hibridizării culturilor şi a contopirii lor într-un summum de 
valori universal acceptate. 

Nu numai puterea economică devine denaționalizată, dar chiar şi 
cea politică traversează aceeaşi metamorfoză, fapt ce determină 
incapacitatea guvernelor naționale de a controla activitatea din 
interiorul propriilor granițe sau de a duce la îndeplinire, prin forţe şi 
politici naționale, cererile propriilor cetăţeni. 

Aşadar, potrivit teoriei hiperglobaliste avem de-a face cu o eră 
globală în care: 

e trăsăturile dominante sunt: capitalismul global (victoria 
liberalismului economic), guvernarea globală şi societatea civilă 
globală; 

e puterea guvernelor locale este în declin sau în curs de erodare, 
ele fiind deposedate de atributul organizării politice a propriilor 
societăți; 

e globalizarea, fund în primul rând economică, îşi găseşte 
resursele în organizarea pe baze capitaliste a sistemului economic şi în 
tehnologia care vine să susțină activitatea productivă, şi nu numai; 

e are loc eroziunea vechilor ierarhii în rândul actorilor 
internaționali, culminând cu primordialitatea absolută a corporațiilor 
multinaționale; 

e dispariția statului determină o reconfigurare fundamentală a 
cadrului acţiunii umane, care printr-o guvernare globală devine la 
rândul lui global; 

e acest cadru global de acțiune umană determină o împletire 
între civilizații şi, până la urmă, apariția uneia cu caracter, evident 
global; 

e concluzia supremă: sfârşitul statului-naţiune. 

În ceea ce ne priveşte, apreciem că această teorie este exagerată. 

Deşi globalizarea economică nu poate fi negată, totuşi ea nu este 
globală ca spaţiu de cuprindere geografică. 

Globalizarea contemporană face referire nu numai la sectorul 
economic, fiind un proces nou, a cărui finalitate nu este pe deplin 
conturată. Împlinirea ei presupune atitudinea activă a laturii politice a 
existenței. Rețelele transnaționale de producție, comerţ şi finanţe pot 
să funcționeze la parametri optimi doar în condițiile în care sistemele 
politice democratice cunosc aceeaşi velocitate şi penetrare. 

Apoi, crearea unor instituţii globale de guvernare este greu de 
realizat dacă se are în vedere faptul că Organizaţia Naţiunilor Unite 
însăşi nu mai are puterea de capacitare a naţiunilor şi de rezolvare a 
problemelor internaţionale, deşi scopul pentru care a fost creată este 
mult mai flexibil şi mai armonios elaborat. 

Hiperglobaliştii uită că statul dispune de un mijloc eficient încă de 
soluționare a conflictelor şi de eliminare a provocărilor: forţa armată 
care-şi raportează existenţa şi utilitatea la un anumit teritoriu aflat sub 
o guvernare națională. 

Nici crearea unei civilizații globale nu este posibilă pentru că vor 
avea loc răsturnări de ierarhii ale valorilor, iar Individul (în favoarea 
căruia ar trebui să funcţioneze globalizarea) nu pare a fi dispus să 
renunțe la elementele sale identitare specifice unui grup (familie, 
colectivitate, națiune şi stat). 

Teoria sceptică înțelege globalizarea ca un fenomen exclusiv 
economic, care susținând primatul occidental în afacerile mondiale nu 
face decât să adâncească discrepanţa dintre bogaţi şi săraci, 
ajungându-se la o marginalizare economică accentuată a multor state 
din Lumea a III-a. Globalizarea este mai degrabă o regionalizare fără 
ca între aceste două procese să existe complementaritate. 

Spre deosebire de hiperglobalişti, scepticii resping „mitul“ 
popular potrivit căruia puterea guvernelor naționale şi suveranitatea 
statelor sunt subminate astăzi de internaționalizarea economică sau de 
guvernarea locală, nefiind de acord cu aparitia unei noi ordini 
mondiale, mai puţin statocentrice. 

Forţele internaționalizării depind ele însele de puterea de 
reglementare a guvernelor naționale pentru a asigura continuarea 
hberalizării economice. 

În ceea ce priveşte o presupusă civilizaţie globală, din contră, 
pentru sceptici, lumea se fragmentează în blocuri civilizaționale şi 
enclave culturale şi etnice (după cum apreciază Samuel Huntington). 

Prin urmare, potrivit teoriei sceptice, avem de-a face cu blocuri 
comerciale care determină o lume globală mai puţin interdependentă, 
unde: 

e puterea guvernelor naționale este reconfirmată şi reîntărită sau 
îmbunătățită; 

e globalizarea este posibilă datorită pieţelor, dar şi a statelor; 

e creşterea rolului statului determină o guvernare națională 
bazată pe interesul național; 

e globalizarea este concepută ca internaționalizare a pieţelor sau 
ca regionalizare economică; 

e crearea blocurilor economice regionale are drept consecință o 
fragmentare în blocuri civilizaționale, chiar o închidere culturală; 

e concluzia supremă: internaţionalizarea depinde de acordul 
şi sprijinul statului. 

Din punctul nostru de vedere, globalizarea şi regionalizarea sunt 
două procese complementare, care se susțin reciproc într-un efort unitar 
de construire a unei noi ordini mondiale, bazate pe principiile economiei 
de piaţă şi ale conducerii şi organizării politice democratice. 

Globalizarea economică, în ciuda faptului că nu este completă ca 
întindere, este totuşi cea mai răspândită formă de globalizare, care 
antrenează statele dezvoltate (deținătoare de capital financiar şi 
productiv), dar şi pe cele în curs de dezvoltare (deţinătoare de resurse 
materiale şi umane). 

Scepticii tind să minimalizeze  interdependenţa inevitabilă, 
maximizând, în schimb, diferențele dintre politica internă şi cea 
externă. Este importantă voința politică a statului de a participa la 
procesul de internaționalizare, dar acesta nu acţionează întotdeauna 
singur, iar voinţa poate fi înfrântă de diversele conjuncturi de pe plan 
internațional în faţa cărora statul este forțat să cedeze. 

În privinţa blocurilor civilizaţionale, discuţia este mult mai 
complexă, trebuind să plece de la definirea civilizației — ansamblul 
stărilor sociale, economice şi culturale. Dacă este să vorbim de 
aspectul cultural, nici noi nu agreăm ideea unei globalizări culturale, 
ci preferăm să vorbim despre o regionalizare culturală. Dacă este să 
abordăm trăsăturile sociale şi economice de civilizație s-ar putea 
încerca o extindere a analizei la nivel global, cu atât mai mult cu cât 
industria culturală occidentală, şi în special cea americană, este sau 
tinde să devină omniprezentă. Vorbim, de fapt, de un anumit stil de 
viaţă, de anumite valori şi pseudovalori care vin să influenţeze natura 
relațiilor din societate, ordinea preexistentă în structura socială, 
precum conţinutul material şi economic al existenţei noastre. 

Teoria transformativistă” consideră globalizarea contemporană 
ca un proces nou, multidimensional, neavând precedent în istorie 


4 A SE A îi Ea A A ; k ; 
Printre adepţii acestei teorii se numără: Ankie Hoogvelt (sociolog şi universitar, autoare a 
lucrării „Globalizarea şi lumea postcolonială. Noua economie politică a dezvoltării“), Michael 

datorită caracterului tot mai difuz astăzi, al distincției dintre intern şi 
internațional, dintre afaceri interne şi afaceri internaţionale. 

Lumea continuă să fie divizată pe baza relațiilor de putere, 
elementul de noutate fiind gradul puternic de interdependenţă în care 
distanța geografică dispare. 

Suveranitatea, teritorialitatea şi puterea statală cunosc noi 
accepţiuni, statul aflându-se într-o competiţie constructivă cu diverse 
forme de organizare transnațională şi internațională. 

Structura socială globală este concepută ca un aranjament de trei 
cercuri concentrice, fiecare  întretăind granițele naţionale şi 
reprezentând elitele, pe cei mulțumiți şi pe cei marginalizați. Astfel, se 
recunoaşte necesitatea unei forțe conducătoare şi coordonatoare care 
se află deasupra celorlalte două lumi: a celor pentru care globalizarea 
înseamnă mai degrabă avantaje şi progres şi a celor pentru care 
globalizarea se distinge cu precădere prin dezavantaje şi sărăcie. 

Susținând că globalizarea transformă sau reconstituie puterea şi 
autoritatea guvernelor naționale, transformativiştii resping atât retorica 
hiperglobalistă a sfârşitului suveranității statului-naţiune, cât şi 
convingerea scepticilor că nimic nu s-a schimbat în structura şi în 
organizarea puterii statale. 

Globalizarea este asociată nu numai cu un nou statut privind 
suveranitatea statului, ci şi cu apariția unor actori non-statali şi non- 
teritoriali de organizare politică şi economică la nivel global. 

Provocările la adresa supremaţiei statului-naţiune determină o 
adaptare a formei şi a funcțiilor statului. 

Aşadar, teoria transformativistă pune în evidenţă nivelul de 
interconectare globală fără precedent istoric, în care: 


e globalizarea devine interesată de toate domeniile existenţei; 


Sandel (universitar american, Universitatea Harvard) şi John Ruggie (universitar american, 
Universitatea Columbia, Universitatea Berkeley, California). 

e puterea guvernelor naționale nu dispare, dar este aşezată pe 
principii noi, fiind reconstituită şi reconstruită; 

e forțele motrice sunt cele specifice modernităţii; 

e comunitățile sociale, inclusiv cele politice, se reordonează, 
ajungându-se la o nouă arhitectură a ordinii mondiale; 

e globalizarea este astfel înţeleasă ca o reaşezare a relaţiilor 
interregionale şi a acţiunii la distanță (decizia luată într-un colț al 
lumii prezintă consecinţe deosebite pentru statele aflate într-o zonă 
total opusă geografic); 

e integrarea şi fragmentarea globală există; 

e concluzia supremă: globalizarea acţionează asupra puterii 
statale şi asupra celei politice mondiale, transformându-le. 


2. Provocări la adresa statului în epoca globalizării 

Este un truism de acum să afirmăm că statele au intrat într-o etapă 
a interdependenţei de neimaginat până acum o jumătate de secol. 

Agenda internaţională este într-o reformulare permanentă, ceea ce 
determină reanalizarea politicilor, „inventarea“ noilor instrumentelor 
de acțiune şi „reprofesionalizarea“ factorilor decidenți, inclusiv a 
aparatului diplomatic. 

Dintre problemele centrale care periclitează ordinea la nivel 
mondial şi determină statul să-şi modifice considerabil 
comportamentul pe plan internațional, amintim: 

e interdependența economică; 

e tehnologia militară; 

e organizațiile guvernamentale internaționale; 

e mişcările transnaționale şi sistemele de gândire; 

e fragmentările interne; 

e organizațiile guvernamentale internaționale. 

Interdependenţa economică. În ultimii 50 de ani a devenit tot 
mai evident pentru decidenții politicilor naţionale că bunurile şi 

serviciile pot fi obținute mult mai ieftin în alte locuri decât în propriile 
tări. Totuşi, statele lumii depind în grade diferite de comerțul mondial. 

În prezent, tot mai puţine produse finite sunt realizate pe de-a 
întregul într-o singură ţară. Interdependenţa economică a devenit o 
realizare a zilelor noastre. Prin urmare, având în vedere volumul 
crescut al comerțului mondial şi legăturile care s-au dezvoltat în 
cadrul procesului de producţie, presiunea pe care o are de suportat 
statul-naţiune (presiune cauzată de interdependenţa economică) devine 
tot mai puternică. Există voci care afirmă că, de fapt, globalizarea 
economică nu există pentru că nu toate statele sunt cuprinse în 
circuitul economic mondial. De aceea, ei numesc stadiul actual de 
funcționare a economiei mondiale mai degrabă o „interdependenţă 
mai profundă“ decât o globalizare economică. 

În ceea ce ne priveşte, considerăm că suntem totuşi martorii unei 
globalizări economice. Este adevărat că, în primul rând, procesul este 
global în aspirații, dar caracterul ordonat şi structurat constituie 
premise ale cuprinderii geografice mondiale, chiar dacă nu în viitorul 
imediat. Acţiunile întreprinse de către ONG-urile internaționale şi de 
către unele corporații multinaționale care-şi propun să acţioneze şi în 
sectorul social al acelor state în care sărăcia a devenit endemică pot fi 
considerate demersuri inițiale ale apropierii şi integrării treptate a 
respectivelor ţări în sistemul mondial. 

Trăim într-o lume în care imperfecțiunile şi asimetriile sunt 
evidente şi multiple, fapt pentru care interdependența şi apoi 
integrarea trebuie astfel gestionate încât efectele lor pozitive să aibă o 
arie de cuprindere geografică şi socială cât mai extinsă. 

Interdependenţa creează relații puternice, dar globalizarea vine să 
înlăture barierele naționale, să deschidă piețele, să asigure circulația 
neîngrădită a valorilor economice (inclusiv a resurselor umane). 

Criticii statului-naţiune se întreabă de ce mai este nevoie ca acesta 
să existe dacă autosuficiența economică este de domeniul trecutului şi 

dacă eficienţa industrială şi cea economică pot fi îmbunătăţite de o 
diviziune internațională a muncii. 

În Europa de Vest şi de Est, în America Latină şi în Asia de Sud- 
Est barierele create pentru a asigura autonomia economică naţională 
au fost desființate. Ca atare, din perspectivă economică, există 
argumente pentru a afirma că lumea ar putea intra într-o eră post- 
statală. 

Este adevărat că unele state sunt mai „interdependente“ decât 
altele. De exemplu, Japonia trebuie să importe aproape toate materiile 
prime de care are nevoie, dar, în schimb, trebuie să exporte produse 
finite pentru a plăti aceste transporturi. Gradul de interdependenţă 
este, de altfel, un factor important în condiționarea comportamentului 
internațional al unui stat. 

Tehnologiile militare. Nu există nici o îndoială că statul-națiune 
este mai vulnerabil ca niciodată din punct de vedere militar. Răspândirea 
capacităților militare este consecința dezvoltării economice şi sociale 
globale. În ultimele decenii ale secolului al XX-lea, multe naţiuni non- 
occidentale au creat facilităţi de producere a armelor indigene. În timpul 
Războiului Rece, SUA şi URSS s-au angajat într-o competiție clasică a 
înarmării, dezvoltând arme nucleare din ce în ce mai sofisticate din 
punct de vedere tehnologic. În lumea post-Război Rece, competiția 
centrală a armelor se derulează într-un mod diferit. Mărimea şi 
capacitățile arsenalului nuclear aparținând Occidentului nu reprezintă 
parte în competiție. Consecințele unei curse a înarmărilor depind de 
resursele, încrederea şi competenţa tehnologică a părților. Eforturile 
Occidentului pot încetini producția de armament în alte societăți, însă 
nu o pot opri. El promovează non-proliferarea ca reflectând interesele 
tuturor națiunilor de a avea o ordine şi o stabilitate internațională. 
Totuşi, alte naţiuni privesc non-proliferarea ca servind intereselor 
hegemoniei occidentale. 

„Războiul este o continuare a politicii cu alte mijloace“, spunea 
Carl von Clausewitz în secolul al XIX-lea. Mai mult, generalul prusac 
argumenta că deşi războiul constituie ultima formă a persuasiunii 
politice, capacitățile militare ale actorilor de pe scena internaţională 
reprezintă o componentă semnificativă a potenţialului de putere, 
indiferent de starea în care au loc evenimentele — pace sau război. 

În termeni obiectivi, puterea derivată din capacităţile militare pe 
care un actor pretinde că o are poate fi determinată doar în cadrul şi în 
urma unei acțiuni combative. 

La modul subiectiv, puterea unui actor, derivată din capacitățile 
militare ale acestuia este determinată de propria percepţie şi de 
percepția altora asupra respectivelor capacități. Nimeni nu ştie cu 
siguranță dacă atât SUA cât şi URSS ar fi avut abilitățile de comandă, 
control şi comunicaţie, necesare pentru a lansa simultan o sută de 
rachete balistice intercontinentale. Percepția este că da, şi cel puţin în 
parte datorită acestui fapt, SUA şi URSS au fost recunoscute drept 
superputeri. 

Relația dintre capacitățile militare şi putere are în mod evident 
atât componente obiective, cât şi componente subiective. Cantitatea de 
echipament militar, analizată de sine stătător, nu determină rezultatul 
unei lupte şi nici gradul în care capacitățile militare sporesc puterea de 
ansamblu a unui actor. Acelaşi lucru este valabil şi în cazul analizării 
calității echipamentului. Echipamentul militar, calitativ superior şi 
numeros cantitativ contribuie într-o mică măsură la constituirea puterii 
unui actor dacă acesta din urmă nu are nici o înclinaţie spre a-şi utiliza 
tot ceea ce înseamnă segment militar în scopul atingerii obiectivelor şi 
dacă alți actori sunt conştienţi de lipsa acestei înclinații. 

Totuşi, dacă un actor deține armament numeros şi modern şi este 
perceput ca fiind dispus să-l utilizeze pentru atingerea obiectivelor, 
atunci elementul militar sporeşte cu adevărat puterea, indiferent dacă 

subiectul analizat are în realitate înclinația necesară de a utiliza 
capacitățile necesare pentru a-şi soluţiona problemele. 

Este evident că relaţia dintre capacitățile militare şi putere este o 
temă complexă. Ea nu poate fi limitată doar la cantitatea şi calitatea 
personalului şi a echipamentului care pot fi amplasați în teren şi nici 
nu poate fi abordată doar din perspectiva nivelului real sau perceptiv 
de voinţă. 

Analiza situației internaționale scoate în evidenţă că, în noile 
condiţii, cursa înarmărilor dobândeşte o funcție nouă, afectând într-o 
proporție mai mare sau mai mică toate statele. Achiziţionarea de 
capacități militare aduce cu sine şi costuri sociale sesizabile. 

Criticii nivelurilor înalte ale cheltuielilor militare identifică unele 
probleme care, consideră ei, sunt exacerbate de aceste cheltuieli: 

e Banii destinați înarmării sunt deturnaţi de la realizarea unor 
obiective sociale utile; 

e Segmentul militar produce foarte puţin, dacă nu chiar nimic. 
Adică se asigură securitatea statului, dar nu se creează capital sau 
bunuri de consum pentru economia naţională. În plus, pentru existenţa 
industriei de armament sunt deturnați oameni şi materii prime dinspre 
sectorul productiv, ceea ce ar duce la o reducere a creşterii economice. 
Ne permitem să afirmăm că acest al doilea punct din critica 
adversarilor existenței şi funcționării la cote superioare a segmentului 
militar este doar parțial plauzibil. Transformările care au avut loc în 
lume după sfârşitul Războiului Rece ne-au demonstrat, aşa cum am 
mai arătat, că puterea şi securitatea nu mai trebuie considerate strict în 
sens exclusivist, adică militar. Trăim o perioadă în care determinările 
sunt profunde, iar condiționările sunt la ordinea zilei. Este adevărat că 
vorbim de securitate în sens militar, dar suntem preocupaţi şi de 
securitatea economică, socială sau ecologică. De exemplu, legat de 
aderarea României la NATO se afirma că avantajele economice ce vor 
decurge pentru ţara noastră din acest proces sunt: creşterea 

investițiilor străine directe, dezvoltarea şi modernizarea industriei de 
apărare; creşterea încrederii investitorilor străini în piaţa românească 
(fapt care va duce la noi performanțe economice, precum: 
consolidarea structurilor de piață, privatizarea marilor obiective 
economice, crearea de noi locuri de muncă, modernizarea reţelelor de 
infrastructură şi dezvoltarea sectorului de servicii); 

e Tehnologiile militare avansate şi cheltuielile militare crescânde 
au avut şi au consecinţe non-economice majore — una dintre acestea 
fiind creşterea feroce a conflictelor regionale. Deşi nu s-a constatat 
nici o legătură notabilă între capacitatea armamentului modern de a 
produce tot mai multe victime şi frecvenţa războaielor, mulți analişti 
consideră că permanenta îmbunătăţire a capacităților distructive ale 
armamentului poate conduce la escaladarea unor războaie regionale 
mici în unele mari. Raționamentul unei asemenea temeri este 
următorul: pe măsură ce o putere regională îşi vede statul aliat sau 
client suferind pierderi tot mai uriaşe într-o dispută, este tot mai mult 
tentată să intervină în sprijinul lui. Şi, într-adevăr, până ca relațiile 
dintre cele două superputeri să se îmbunătățească în mod spectaculos, 
în anii '80 ai secolului trecut, au existat adeseori crize şi conflicte 
locale care au avut toate şansele de a escalada într-un conflict la scară 
mondială cu cele două superputeri în rol de primadone. Din fericire, 
acest exemplu a rămas o simplă speculație; 

e În statele care dispun de armament tot mai sofisticat, temerea 
unei ameninţări din partea unui potenţial inamic nu este în descreştere. 
Aceasta şi datorită diseminării echipamentului mondial. 

Astăzi, „statul trebuie să răspundă provocărilor create prin 
proliferarea armelor de distrugere în masă şi să facă față schimbărilor 
intervenite în balanţele militare convenţionale regionale cauzate de 
noile doctrine şi tipuri de armament “ (Richard L. Kugler *). 


” Universitar american şi fost înalt oficial în cadrul Departamentului Apărării. 

Mai mult, statul a devenit atras în acţiuni violente non- 
tradiționale, precum război civil, terorism sau alte tipuri de conflict de 
joasă intensitate. La începutul secolului al XXI-lea, statul intră în 
relații belicoase cu actori non-statali care, deşi nu beneficiază de 
tehnica şi echipamentul militar ale actorilor statali de primă mărime pe 
scena mondială, au capacitatea de a influența, uneori în mod 
considerabil, cursul evenimentelor. 

Mişcările transnaţionale şi sistemele de gândire. Sistemul 
actual de state s-a născut şi a evoluat din ruinele unui extins imperiu 
religios european. În mod ironic, statul-naţiune contemporan este 
ameninţat de unele mişcări transnaționale de natură religioasă, dar şi 
ideologică. 

Resurgența fundamentalismului islamic poate fi exemplificată cel 
mai bine prin cazul iranian. În 1979, ayatolahul Khomeini a proclamat 
Iranul ca stat islamic, declarându-şi intenția de a converti şi alte state 
la o astfel de formă de guvernare. Nu puţine au fost statele arabe care 
au interpretat declarația lui Khomeini ca un atac direct asupra 
legitimității şi suveranităţii lor, percepând Teheranul ca pe o 
ameninţare directă şi imediată. Chemările neîncetate ale ayatolahului 
de reîntoarcere la învățămintele islamice fundamentaliste nu au făcut 
decât să întărească percepția statelor arabe că el dorea crearea unei 
entități politico-religioase transnaționale, bazate pe doctrina izvorâtă 
din propria sa versiune asupra credinţei islamice şite. 

La rândul său, marxismul a respins şi el, în sens teoretic, 
legitimitatea statului. În „Manifestul Comunist“, Karl Marx şi 
Friedrich Engels afirmau că statul-națiune şi naționalismul sunt doar 
nişte unelte folosite de burghezia conducătoare pentru a diviza şi slăbi 
proletariatul. În cele din urmă, credea Marx, proletariatul îşi va 
dezvolta conştiinţa de clasă internațională şi va vedea falsul 
naționalism perpetuat de către burghezie. Multă vreme, ortodocşii 

marxismului au crezut în dispariția statului-națiune o dată ce 
revoluțiile proletariatului aveau să învingă în întreaga lume. 

Evenimentele din Europa de Est şi schimbările survenite în Iran 
după moartea lui Khomeini, în 1989, au făcut ca unii observatori să 
afirme, la vremea respectivă, că atât marxism-leninismul, cât şi 
fundamentalismul islamic au fost idei ale căror vremuri de glorie au 
venit, dar au şi trecut. Cu toate acestea, încă se mai poate afirma că 
ideologia şi, îndeosebi, religia continuă să străpungă graniţele 
naționale şi să străbată teritoriile, rămânând, în continuare, o 
amenințare la adresa statului-națiune. Există astăzi mii de secte şi 
mişcări religioase care folosesc la maximum avantajele oferite de 
globalizarea tehnologică şi  comunicațională. Astfel, cel mai 
incontrolabil mijloc de informare (inclusiv sub forma propagandei şi a 
falselor realități) este Internet-ul, pe care organizațiile religioase îl 
folosesc în diseminarea mesajelor lor şi îl transformă într-un mijloc de 
creare a unei stări sociale favorabile manifestărilor extremiste. 

Fragmentările interne. În epoca actuală, există mulţi indicatori 
care arată că naționalismul, forţa care a condus la existenţa statelor- 
națiune, rămâne încă puternic, înregistrând chiar o revigorare. 
Naționalismul“ este un derivat imediat al conceptului de „națiune“. 
Ironic este faptul că acest naționalism poate duce la o fragmentare a 
statelor şi la crearea unor „„ministate“ care prin ele însele, de unele 
singure, nu pot fi entităţi politico-economice viabile”. 


é Se referă la mândria pe care o naţiune o are faţă de propria ființă. Naționalismul 
poate fi exprimat într-o multitudine de moduri: dorinţa de a obține standarde de viață 
mai ridicate sau de a câştiga mai multe medalii de aur decât alte state participante la 
Olimpiadă sau de a cuceri noi teritorii. Începând cu secolul al XVIII-lea şi într-un mod 
susținut în secolul al XX-lea, naționalismul s-a manifestat probabil cel mai adesea din 
dorinţa membrilor unei naţiuni de a controla şi guverna teritoriul locuit de ei. 

7 Scoţia şi Ţara Galilor au guverne locale, bascii doresc independenţa faţă de Spania, 
Belgia şi-a schimbat Constituţia pentru ca flamanzii şi valonii să se bucure de 
autonomie culturală, în URSS reformele economice, sociale şi politice interne de la 
sfârşitul anilor "80 au descătuşat valuri de naționalism separatist în Letonia, Lituania, 

Procesul de globalizare şi, în primul rând, Omenirea ca subiect 
asupra căruia acesta acționează cunosc astfel o mare provocare: 
găsirea de instrumente adecvate în vederea reducerii surselor de 
fragmentare, de diminuare a coeziunii sociale şi a evitării adâncirii 
sentimentelor de frustrare ale unor comunități. Vorbim astfel de 
necesitatea ordonării sistemului internațional, prin politici viabile care 
să facă faţă concurenţei dintre forțele centrifuge şi cele centripete. Din 
această perspectivă putem afirma că pentru unele state, fragmentarea 
internă, privită ca o provocare la adresa existenţei lor, poate conduce 
la adevărate crize; pentru altele, această provocare nu constituie decât 
o glumă. 

Există şi alte domenii pe agenda internațională care necesită o 
concentrare şi o cooperare maximă din partea guvernelor naţionale. 

Mediul — cea mai mare ameninţare în acest domeniu se pare că 
vine din partea statelor în curs de dezvoltare care, în goana după 
creşterea economică şi reducerea sărăciei, acordă o atenţie cel mult 
superficială indicatorilor de calitate specifici. Problemele ambientale 
contemporane creează o falie globală în organizarea şi în activitatea 
umană, exercitând o presiune fundamentală asupra statelor. 
Cercetători ai fenomenului (precum David Held, sociolog şi 
universitar britanic) au identificat trei tipuri de probleme: 

e probleme comune privind bunuri comune, adică elementele 
fundamentale ale ecosistemului: atmosfera, sistemul climateric, 
oceanele, provocările cele mai mari fiind determinate de încălzirea 
globală şi deteriorarea stratului de ozon; 

e probleme apărute în urma conexării expansiunii demografice 
cu resursele consumabile: extinderea zonelor de deşert paralel cu 
ameninţarea cu dispariția a unor specii; 


Estonia, Georgia, Armenia, Azerbaijan etc., iar Africa este continentul supus celor mai 
mari presiuni separatiste. 

e probleme create de poluarea transfrontalieră de diferite tipuri, 
precum ploaia acidă, dar şi cele legate de dispunerea şi funcționarea 
centralelor nucleare. 

Chiar dacă nu toate problemele ambientale sunt globale, se 
remarcă o extindere a ariei lor de cuprindere şi o intensitate sporită a 
acțiunii lor, care nu fac decât să afecteze relaţiile şi afacerile umane 
privite la modul general. Efectele negative asupra vieții, cauzate de 
procesele poluante, au determinat atitudini din partea actorilor non- 
statali, pentru că destinul comunităților nu mai trebuie înțeles exclusiv 
în termeni naționali sau teritoriali. 

Problemele legate de mediul înconjurător preocupă guvernele 
naționale, organizaţiile internaționale şi societatea civilă, dar şi 
cetăţenii simpli. Astfel, în perioada 27.10. — 29.11.2004, TNS Opinion 
and Social, organizație neguvernamentală, a realizat, pentru prima 
dată la nivel comunitar, un sondaj de opinie privind provocările 
determinate de globalizare asupra mediului. În urma intervievării a 
24.786 de persoane aparținând celor 25 de state ale Uniunii Europene 
s-au desprins următoarele concluzii: 

e 9 din 10 chestionaţi consideră că la elaborarea politicilor şi 
deciziilor trebuie să se țină seama de factorii de mediu la fel de mult 
ca de cei sociali; 

e 90% dintre europeni cred că hotărârile care afectează mediul 
trebuie să fie luate în calcul chiar dacă afectează crearea unor noi 
locuri de muncă sau alte raţiuni economice; 

e 72% cred că starea mediului înconjurător este foarte importantă 
şi influenţează calitatea vieţii la fel de mult ca factorii sociali; 

e Problemele legate de mediu care îngrijorează cetăţenii 
comunitari sunt: poluarea apelor, dezastrele ecologice provocate de 
om, precum scurgerile de petrol sau accidentele industriale, 
schimbarea climei şi poluarea aerului. Apare însă aici o diferență de 
opinie între cei aparţinând celor 15 state mai „vechi“ şi cei aparținând 

celor 10 state „noi“. Primii se tem mai mult de schimbările 
climaterice, în timp ce ultimii sunt îngrijorați de poluarea aerului şi de 
depozitarea reziduurilor. Temerile sunt justificate dacă avem în vedere 
faptul că, după încetarea Războiului Rece, o parte din industria 
poluantă occidentală s-a mutat în Europa Centrală şi de Est, unde 
activismul social în domeniu este şi astăzi cu mult mai scăzut. 

Sănătatea — în condițiile creşterii mobilității indivizilor şi a 
intensificării schimburilor de produse agroalimentare dintre state, 
acestea din urmă nu mai pot soluţiona prin intermediul propriilor 
sisteme naționale de sănătate (în mod individual) combaterea şi 
eradicarea diverselor epidemii. 


3. Raportul național — internațional — transnaţional 

Cu câțiva ani în urmă, sociologul american Seymour Martin 
Lipset aprecia că de acum înainte conflictele mari sunt între „extremul 
mare“ şi „extremul mic“ adică între scara planetară şi cea cotidiană, a 
proximității zonale şi locale. 

Când s-a prăbuşit imperiul sovietic, iar Uniunea Sovietică s-a 
fărâmițat, părea că America, singura superputere planetară rămasă în 
picioare printre ruinele Războiului Rece, nu avea de făcut decât un 
simplu gest pentru a pune mâna pe cârma lumii. Realitatea este însă 
alta. 

Marile probleme şi dileme ale lumii nu şi-au găsit nici pe departe 
soluția salvatoare dată de victoria Occidentului asupra Estului 
comunist. 

În acest context se nasc întrebări de mare profunzime privind 
destinul omenirii, apar adevărate şcoli care propun preluarea unor 
concepte, doctrine şi politici pentru a fi reinterpretate sau 
redescoperite sau sunt construite noi puncte de vedere pentru a 
răspunde la dilemele radicale şi interogatțiile neliniştitoare provocate 
de lumea de după Războiul Rece. Pace sau război, utopie sau coşmar, 

solidaritate universală sau conflicte regionale şi zonele, triumful 
naționalismului sau criza statului național, continuarea cursului 
înarmărilor nucleare sau interzicerea şi distrugerea acestora sunt 
realmente provocări intelectuale ce au produs şi vor genera şi-n 
continuare o literatură extrem de bogată. 

Pretutindeni, la nivelul relațiilor naţionale şi internaționale, se 
produc mutații, apar fenomene şi procese care ne arată că omenirea 
este gata să înceapă o nouă eră de cuceriri. 

Trăim intens sfârşitul secolului în care dezagregările şi fisurile 
sunt însoțite de recompunerea generală a forțelor geopolitice şi 
gcostrategice, a formelor sociale, a actorilor politici, economici, 
militari şi culturali. Imaginea acestora ne orientează în a aborda 
succint unele din problemele majore ale societății şi ale implicaţiilor 
acestora pentru statul şi societatea română. 

Sfârşitul Războiului Rece obligă la o regândire a dimensiunilor: 
naţională, internaţională şi transnaţională. Încetând să mai fie 
supusă forței celor două superputeri, lumea se află într-o dialectică a 
închiderii şi deschiderii, a fuziunii şi fisiunii mişcărilor naționale, a 
legitimităţii sau susținerii caracterului „anacronic“ al statelor-națiune. 

Explozia entităţilor multinaționale excomuniste — sângeroasă şi 
depăşind limitele oroarei în fosta Iugoslavie, paşnică şi ezitantă în 
Cehoslovacia, dezordonată, violentă pe alocuri, dar relativ moderată 
până acum, în fosta Uniune Sovietică, a dus la naşterea a douăzeci şi 
două de state independente. E vorba de un număr mai mare de ţări 
suverane decât cele apărute după primul război mondial, în urma 
dezmembrărilor celor trei imperii: țarist, austro-ungar şi otoman sau 
după decolonizările africane din anii cincizeci şi şaizeci". 

Prăbuşirea comunismului a accentuat criza statului-națiune, 
declanşată atât de migrația considerabilă a forței de muncă în anii '50 
relansată şi amplificată în anii '80, dar mai ales de complexitatea 


8 I, Ramonet, Geopolitica haosului, Bucureşti, Editura Doina, 1998 

globalizării actuale economice, culturale, comerciale şi 
informaționale, cât şi de apariția mizelor planetare. 

Această interdependență nu ocoleşte nici unul din domeniile 
activității internaționale, în care manifestarea suveranității şi 
independenţei naționale are loc prin chintesența exprimării sale: 
dialectica păcii şi războiului. În acest sens, necesitatea regândirii 
statului național pe scena internațională nu provine doar de la analiza 
aspectelor de interdependenţă. Sfârşitul Războiului Rece a relevat 
amploarea eşecului strategiilor de dezvoltare inițiate de anumite state, 
căderea regimurilor autoritare, ideologice sau personale şi apariția, în 
interiorul națiunilor proaspăt independente sau între ele, mai mult a 
conflictelor decât a cooperării. Evoluția istorică întreruptă a noilor 
state independente şi sentimentul identităților îndelung refulat le-au 
făcut să aspire la o omogenitate inaccesibilă, la care nu puteau ajunge 
decât printr-o purificare etnică intolerabilă atât pentru națiunile lor, cât 
şi pentru vecini. Astfel, între omogenitatea dorită, dar imposibilă şi 
eterogenitatea inevitabilă, dar refuzată pot apărea conflicte, izolare şi 
chiar implicare a altor națiuni mai demult constituite. Aceasta se 
produce chiar în condițiile în care modelul occidental al statului- 
națiune este contestat în universalitatea lui şi nu mai poate să se 
impună ca o formă a modernităţii politice. 

Statul-naţiune astăzi, în societățile moderne, se situează la un nou 
moment al identității şi redefinirii fizionomiei şi funcţiilor sale 
determinate de caracterul omniprezent al interdependenţelor ce 
determină tot mai mult disocierea registrului politic de cel al identității 
naţionale. În alte zone situaţia este cu totul diferită: este vorba de a 
crea condiţiile funcţionării statului de drept. Acolo, criza statului, de 
exemplu în Rusia sau în majoritatea statelor africane, este determinată 
de incapacitatea lui de a face față imperativelor creşterii, dezvoltării, 
transformării şi restructurării sociale. Înfruntarea majoră a începutului 
de secol, care va îmbrăca forme multiple, va fi pe de o parte între 

forţele care doresc asocierea, federalizarea, confederalizarea şi 
universalizarea, iar pe de altă parte între forțele de separare, apărătoare 
ale statului-providență națională. 

Care sunt argumentele pentru susținătorii uneia sau a alteia dintre 
aceste două modele? 

Teoria realistă, ca model al susţinerii statului clasic naţional, pune 
în discuție următoarele argumente (are ca reprezentant cel mai 
important pe Raymond Aron’): 

Raporturile internaționale sunt considerate secundare pentru că 
ele nu afectează logica centrală a statelor şi nici nu sunt necesare 
pentru înţelegerea esenței înseşi a ordinii internaționale. Se operează 
cu o disociere absolută între intern şi extern, național şi internațional, 
social şi politic. 

Relaţiile dintre state se structurează prin căutarea interesului 
național. Această manieră de abordare este numită „realistă“ şi are ca 
obiectiv special asigurarea puterii statului. În acest caz logica 
interacțiunii constă în noțiunea de stat. Asigurând funcționarea 
sistemului dincolo de deosebirile geografice, ideologice sau de altă 
natură, în relațiile internaţionale este promovată ideea de putere, în 
care legea celui mai puternic este cea care domină, iar preocuparea 
pentru ordine devine prioritară. 

Instrumentul principal al relațiilor internaţionale este recurgerea la 
forţă. Ierarhia statelor se defineşte în principal în termeni militari: 
forţa este cea care permite unui stat să se impună. Puternici sunt cei 
care dispun de forță militară. Pentru Raymond Aron, „sistemul 
internațional este ansamblul format din unităţi politice care au relaţii 
permanente unele cu celelalte şi care sunt toate susceptibile de a fi 
implicate într-un război“. Deşi autorul nu neagă că şi elementele 
economice, culturale şi raporturile dintre acestea au o importanţă 


?’ R. Aron, Pace şi război între națiuni, Paris, Calmann-Lévy, 1962 
10 Jbidem 

deosebită, apreciază în schimb că este imposibil de definit un sistem 
care să înglobeze ansamblul tuturor acestor factori. 

Omogenitatea politică a constituit de la început cheia de boltă a 
modelului realist. Numărul mic al participanţilor şi împărtăşirea 
aceluiaşi cod, cel al puterii de stat, face din acesta un model omogen 
adaptat unei Europe şi unei lumi pe care o considerăm deja intrată în 
istorie. Astăzi, pentru întreaga lume caracteristica nu este 
omogenitatea, ci eterogenitatea. 

Modelul realist a fost mereu contestat de o gândire antistatală, 
care pornind de la fundamentul teoretic construit de Kant are ca 
element central universalul. Această concepție concepe scena 
mondială nu ca pe una a conflictului, ci ca pe una a cooperării, 
considerând în bună măsură că structurile politice, cu elementul lor 
principal — statul, reprezintă factori de divizare şi oprimare şi nu de 
coeziune şi armonie. 

Unele critici pornesc şi de la recunoaşterea şi aplicarea 
principiului configurației grupurilor etnice într-un teritoriu cu frontiere 
bine delimitate. Astfel, dacă nu pot exista state-naţiune aceasta este 
pentru că „națiunile“ sau „popoarele“ imaginate de „realişti“ nu există 
în fapt. Practic nu ar exista grupuri etnice omogene, stabilite de mult 
timp în ţări străjuite de frontiere naturale. Diferite grupuri etnice şi 
lingvistice sunt pretutindeni forţe amestecate. Astfel principiul 
autodeterminării a dus la separarea slovacilor de cehi, a sârbilor, 
muntenegrenilor, slovenilor, albanezilor în fosta Iugoslavie şi creează 
încă conflicte sângeroase în multe zone ale lumii. Desigur, mai bine ar 
fi în loc de promovare a unei politici de emancipare să fie mai bine 
ajutați şi protejaţi. Ştim că naționalismul, ca o religie puternică, prin 
convingerile care le generează, a semănat ură, cruzime şi multe 


120 


Capitolul IV. STATUL - INSTITUȚIE CENTRALĂ A SISTEMULUI POLITIC 


suferințe absurde, el însuşi se mai crede un remediu contra încercărilor 
de oprimare a naţionalităţilor!!. 

De asemenea, cealaltă convingere în funcţionarea „comunității 
internaționale“, a universalismului, îşi găseşte din ce în ce mai mulți 
adepți începând cu Wilsson în 1918, Roosevelt la sfârşitul celui de al 
doilea război mondial, continuă cu George Bush care anunţa în 1990 
întoarcerea unei „noi ordini mondiale“ şi cu mulți alți teoreticieni, 
analişti şi oameni politici ai zilelor noastre. 

Lumea este din ce în ce mai eterogenă şi se îndepărtează tot mai 
mult de tipul ideal al entităților suverane şi independente în 
interacțiune. Fiecare eveniment major al istoriei unei națiuni sau al 
acțiunii comune a mai multor state a constituit ocazia punerii în 
discuţie, a evaluării şi reevaluării capacității rezolvatoare a unui model 
sau a altuia sau chiar a unor tendinţe de reconciliere a acestora. 

Teoria universală, ca model al susținerii interdependenţelor 
globale se bazează pe argumente impregnate mult mai mult în 
societatea actuală, ca şi în rădăcinile celei viitoare. 

În ansamblul argumentelor teoriei universalităţii interdependenţelor 
reținem: 

Are loc un proces semnificativ al fluxurilor şi proceselor 
economice, prin dezvoltarea exporturilor, prin fluxul investițiilor în 
străinătate (transnaționalizarea) şi în sfârşit prin înființarea reţelelor 
mondiale de producție şi globalizare a progresului tehnico-ştiințific, 
informațional şi militar. Fenomenele economice şi sociale sunt 
dominate de interacțiune,  interdependență şi  întrepătrundere 
transnațională, care nu în mod necesar duc pe termen scurt, la egalitate 
ŞI cooperare, ci la inegalitate şi conflicte între naţiuni ?. Nici o forță şi 
nici o inteligență nu are puterea să mulţumească pe fiecare în parte şi pe 
toți în comun. De altfel, chiar Marea Americă se confruntă în permanenţă 


ll Probleme care dezvoltă această idee pot fi studiate în Revista „Tribune“, College 
Internamses de Defense, numerele publicate în 1996, 1997 şi 1998 
12 K. Deutsch, The Analysis of International Relations, Pretince Hall, 1998 

cu limitele propriei sale puteri. Atunci când s-a decis să acționeze singură, 
încercând să-şi impună opiniile unilaterale, tentativele sale au eşuat. În 
Somalia, după un start zgomotos a fost foarte mulțumită să predea ştafeta 
Naţiunilor Unite. Eforturile sale de descurajare a Ucrainei şi Coreii de ord 
în privința păstrării sau a achiziţionării de arme nucleare au ajuns la 
rezultate ambigue. Faţă de Japonia, care îi este obligată şi îi rămâne în 
continuare aliată, America s-a angajat într-o politică de forţă şi cu final 
imprevizibil. Războiul din Golf s-a sfârşit cu o victorie, dar o victorie 
parțială; Saddam Hussein şi regimul său au supraviețuit înfrângerii 
militare. Este adevărat însă că America nu şi-a folosit întreaga capacitate: 
ar fi avut mijloacele necesare pentru a înlătura conducerea de la Bagdad şi 
de a o înlocui cu alta, dar a considerat că nu are forţa de a se confrunta cu 
problemele care ar fi apărut în raport cu echilibrul din regiune. Acest 
obstacol, deşi a fost unul politic şi nu unul fizic, s-a dovedit a fi la fel de 
insurmontabil. 

De asemenea nu este o simplă întrebare faptul că primele organizații 
internaționale multilaterale şi universale, create în secolul al XIX-lea 
vizau comunicațiile (libertatea navigației, poşta, telegraful, căile ferate 
etc.) şi că ele au fost urmate în secolul al XX-lea de organizaţii de lucru 
(O.LT.) şi/sau de coordonare a relațiilor economice internaţionale 
(sistemul Bretton-Woods). În cazul URSS deschiderea spre Vest devenită 
inevitabilă prin nevoia ajutoarelor şi schimburilor, dar şi prin 
imposibilitatea de a controla impactul ororilor televizate din Vietnam 
până în Somalia au permis pentru prima oară prezentarea unui adevăr 
exprimat şi asigurat prin acoperire mediatică — adevărul ideii kantiene 
conform căreia „o violare a drepturilor într-un loc de pe pământ este 
resimțită pretutindeni“; în orice caz putem vorbi de un sentiment de 
solidaritate sau de revoltă transnațională care se repercutează cu influenţe 
diferite asupra hotărârilor guvernamentale din diferite ţări. 

Interdependenţa internațională aduce în faţa statelor trei mari 
ameninţări (provocări): deteritorializarea, descentralizarea şi excluderea. 

Cucerirea sau apărarea teritoriilor au fost în mod evident unele 
din modalitățile de formare a statelor. Deteritorializarea porneşte de 
la o realitate evidentă a zilelor noastre, în care apropierea geografică 
este din ce în ce mai puţin importantă, pentru că avem de-a face cu 
mondializarea unor fenomene (revoluția cibernetică, informatică şi cea 
a comunicaţiilor; saltul extraordinar al mass-media etc). Teritoriul 
unui stat devine prea strâmt față de exigenţele actuale, şi acesta nu mai 
poate rămâne localizat într-un teritoriu geografic precis. Statele sunt 
dezarmate, fără a fi denaţionalizate, rolul lor rămâne la a stabili doar 
norme şi reguli pentru această nouă fluidizare teritorială. 

Mondializarea schimburilor, economia globală în care importantă 
devine relația dintre capital, muncă şi materii prime, dezvoltă tot mai 
mult rolul actorilor economici şi al regiunilor. Astfel, la repunerea în 
discuţie a rolului statului, în contextul planetizării, se adaugă şi 
problema regionalizării. Rolul descentralizator al statului nu este 
deloc confortabil, acesta nu mai controlează schimburile, nici fluxurile 
de bani, de informaţii sau de mărfuri, dar este considerat responsabil 
în privința pregătirii profesionale a cetățenilor şi ordinii publice 
interne, atribuţii prin excelență dependente de situaţia economiei. 

Mondializarea nu este profitabilă în mod egal pentru toți, iar ideea 
unei convergenţe generalizate nu se confirmă, aducând în discuţie 
excluderea unora sau accesul altora. De exemplu, comerțul mondial 
rămâne în continuare foarte restrâns: 60% din el este realizat de 
primele zece ţări industrializate. Activitatea economică, financiară, 
informatică, militară şi tehnologică se concentrează în jurul unor poli 
de putere, excluzând sau marginalizând alte ţări sau zone geografice. 

Naționalismul şi universalismul, planetizarea şi regionalizarea 
crizelor, deteritorializarea şi reteritorializarea, integrarea mondială şi 
excluderea regională sunt probleme pe care fiecare stat sau ţară trebuie 
să le aibă în vedere atunci când îşi stabileşte strategia politică internă 

şi internațională, securitatea şi apărarea naţională, aşa cum este şi 
cazul României. 

Pentru ţara noastră este nevoie de fundamentarea şi promovarea unei 
politici cu o geometrie variabilă în care raza de acţiune, scopurile şi 
strategia să se poată schimba în timp oportun sau în funcție de 
circumstanţele situaţiilor ivite. Important este ca de fiecare dată să se aibă 
în vedere realizarea unei permanente armonizări a intereselor naționale cu 
tendinţele şi direcțiile obiective ale planetizării şi globalizării fenomenelor, 
acțiunii proceselor şi instituţiilor internaționale. La această primă cerință 
este necesar să accentuăm necesitatea ca între sistemul politic, economic, 
financiar, militar şi diplomatic românesc să se aibă drept criteriu principal 
al acțiunii utilitatea practică şi eficiența maximală a unei cooperări 
internaționale diversificate. 

În acest sens, modernizarea sistemului politic intern, informatizarea 
tuturor activităților şi utilizarea rațională şi eficientă a informației, 
realizarea unui consens interetnic pe baza intereselor naționale 
circumscrise valorilor europene şi universale, promovarea în ritm rapid a 
ştiinţei şi tehnicii dublate de o cultură progresistă, consolidarea securității 
naționale şi înscrierea acesteia pe direcția majoră a securității colective 
sunt cerinţe ale întăririi spiritului național şi ale deschiderii profunde către 
universalitate a României, atât de necesare la intrarea într-un nou secol şi 
mileniu. 

Nu ştim ce ne va oferi viitorul. Dar reuşitele din trecut şi din 
epoca noastră ne spun ceea ce omeneşte este posibil de înfăptuit. 
Acestea ne ajută să ne putem pregăti pentru a înţelege dacă ideile sunt 
periculoase, dacă erorile pe care le facem ne clarifică câte ceva în 
privința modului de a folosi aceste idei, de a le putea considera şi 
evalua dintr-o poziţie critică pentru a le despuia de inconsistenţă şi a le 
face apte de acţiunile pe care le ducem pentru a ne apropia tot mai 
mult de marile adevăruri ale omului şi societăţii secolului al XXI-lea. 

1. Regimuri, sisteme şi forme de guvernământ 

La începutul secolului al XXI-lea, interdependenta dintre state la 
nivel planetar a devenit nu numai inevitabilă, dar absolut necesară 
pentru realizarea politicilor globale de progres şi de securitate, fapt ce 
creează nevoia de a ne cunoaşte cu adevărat vecinii, fie ei mai 
apropiați ori mai îndepărtați. Din acest punct de vedere, perspectiva 
comparativă constituie un veritabil salt calitativ în perceperea şi 
aprecierea fenomenelor sociale, politice, economice sau militare. 

„ Comparaţia internaţională ascute percepția. Ea este calea cea 
mai adecvată pentru a discerne ce este banal şi ce este singular, 
pentru a pune în lumină originalitatea contextelor naţionale, a cerceta 
în acelaşi timp constante, legi tendențiale, variabile cu semnificație 
universală. Ea permite clasarea fenomenelor politice, ierarhizarea 
lor, demontarea mecanismelor care le provoacă ui 

ȘI totuşi ce aduce nou în studiul politicii, o abordare comparativă? 
Patru elemente vin să desluşească răspunsul la această întrebare: 

e primul motiv pentru realizarea comparaţiei este cel mai vechi, 
cel mai simplu şi cel mai bun: ne ajută să aflăm mai multe despre 
statele în legătură cu care ştim cel mai puţin; 

e în al doilea rând, a studia politica într-un mod comparativ 
înseamnă a formula şi testa ipoteze; ipotezele verificate sunt valoroase 
nu numai de dragul lor, dar şi pentru că pot ajuta la studierea unui caz 
particular; fără comparație am duce lipsă de cunoştinţe politice 
generale, şi mai departe, de abilitatea de a explica observaţiile, 
elementele particulare; 


lM. Dogan şi D. Pelassy, Cum să comparăm națiunile, Bucureşti, Editura Alternative, 
1993, p.5 


125 


POLITOLOGIE 


e apoi, generalizările care se nasc au potenţial de precizare; 

e şi al patrulea avantaj al unei analize comparative este acela că 
îmbunătăţeşte clasificarea politică — o piatră de hotar în drumul 
cunoaşterii. 

Din perspectiva abordării comparative a statelor, distingem trei 
categorii: 

e state consolidate şi state aflate în perioada de tranziție; 

e state dezvoltate şi state în curs de dezvoltare; 

e state democrate şi state autoritare. 

Această din urmă categorie prezintă o importanţă deosebită pentru 
tema noastră. 


2. Regimurile politice 

Înțelegerea regimului politic dintr-un stat este vitală pentru 
aprecierea acţiunilor sale şi pentru elaborarea predicțiilor în legătură 
cu actorul respectiv, pentru că regimul politic reprezintă forma 
concretă de organizare şi funcţionare a sistemului politic, 
îndeosebi modul de constituire şi de acţiune a organelor de stat în 
raport cu cetăţenii. 

Regimul politic nu se confundă cu sistemul politic, organizare 
care vizează raporturile dintre diferitele instituţii ale statului. Regimul 
politic depinde, mai ales, de raportul dintre instituțiile statale şi 
cetățeni. Cu toate acestea, în cazul unor monarhii cu caracter absolut, 
nu pot exista decât regimuri dictatoriale. În cazul monarhiilor 
constituționale putem întâlni regimuri democratice, iar în cazul unei 
republici prezidențiale, pot exista atât regimuri democratice, cât şi 
dictatoriale. 

Toate regimurile actuale aparțin unuia dintre cele două modele: 
democratic sau nedemocratic. 

Problema distincției dintre democrație şi dictatură este deosebit de 
complexă, dat fiind faptul că sprijinul popular pentru conceptul de 

democrație este atât de răspândit astăzi încât este greu de identificat o 
guvernare care sprijină în mod deschis un regim dictatorial ca ideal 
politic. În schimb, tendința este ca toate guvernările să se 
autocaracterizeze ca fiind democrate, deşi s-ar putea să acţioneze în 
moduri contrare înţelegerii tradiționale a conceptului de democraţie. 

Apărarea democrației a fost şi este o temă majoră a discursului 
politic al tuturor regimurilor politice, indiferent de natura lor. 

Regimul democratic. Adepții autoritarismului şi alți critici ai 
democrației afirmă adesea că defectul acesteia este că îi lipseşte 
puterea de a guverna. Această părere este fundamental greşită: 
democraţia cere ca guvernul să aibă o putere limitată, nu să fie 
lipsit de putere. 

Din perspectivă istorică, democraţile par într-adevăr a fi lipsite 
de putere şi puţine la număr, dacă luăm în considerare faptul că înainte 
de 1776 în lume nu exista nici măcar o singură democraţie. Pentru că 
democrația anterioară, din timpul lui Pericle, nu a fost una reală, ea nu 
proteja sistematic drepturile individuale ale tuturor. 

Democraţiile nu au fost deloc imune față de mişcările mareice ale 
istoriei, ele au sucombat din cauza unor greşeli politice, din cauza 
fragmentărilor interne sau au fost distruse de invazii străine. 

Pe de altă parte, ele au demonstrat o rezistență deosebită de-a 
lungul timpului. Prin hotărâre şi dedicație, însoţite de o informare 
adecvată, cetăţenii statelor aflate sub guvernare democratică au arătat 
că pot depăşi greutăți economice semnificative, pot rezolva disensiuni 
etnice şi sociale şi pot face ca, atunci când este necesar, sistemul să 
supravieţuiască unor războaie. 

Un regim democratic se caracterizează prin anumite trăsături 
politice absolut necesare, în fapt esenţa existenţei sale: 

e separația puterilor în stat (puterea legislativă, puterea executivă 
şi puterea judecătorească), garanție împotriva totaltarismului; 

e existența unui cadru legislativ care să prevadă şi să garanteze 
drepturile şi libertăţile fundamentale ale omului; 

e votul universal exprimat în cadrul unor alegeri libere şi corecte, 
alegeri în cadrul cărora fiecare cetățean poate candida pentru functii 
politice; 

e dreptul de organizare profesională şi politică liberă; 

eexistența unor surse alternative de informare, care să se 
manifeste liber — adică unui organ de informare să nu-i fie impusă o 
anumită linie pe baza unei cenzuri. Pe de altă parte şi mijloacele de 
informare au obligația de a manifesta multă responsabilitate şi 
onestitate faţă de opinia publică; 

e instituții care asigură îndepărtarea paşnică a liderilor 
guvernamentali care au pierdut alegerile şi înlocuirea lor cu 
învingătorii desemnaţi în urma scrutinului electoral. 

Prin urmare, un regim politic este democratic în măsura în care 
libertatea, egalitatea, dreptatea. pluralismul şi parlamentarismul 
fundamentează existenţa societăţii globale. 

Desigur, într-o societate amplă şi complexă, procesul premergător 
luării hotărârilor poate fi dezordonat, obositor şi foarte îndelungat. În 
final însă un guvern care se sprijină pe acordul celor guvernați poate 
acţiona cu legitimitatea care lipseşte unui regim aflat la conducere în 
echilibrul precar pe care îl oferă forţa militară sau un aparat de partid 
autoinstruit. 

Supremaţia modelului democratic este supusă permanent unei 
provocări materializate (în cel puţin două cazuri) în ideologii cu 
aspirații universale: 

e naționalismul: hrănindu-se din concepția că popoarele lumii se 
încadrează mai mult sau mai puţin firesc în grupuri distincte sau 
națiuni, naționalismul este una dintre cele mai puternice forțe în lumea 
politică modernă. Naționalismul este crezul politic că un grup de 
oameni reprezintă o comunitate naturală care ar trebui să trăiască sub 

un singur sistem politic, în mod independent faţă de alții, şi care are 
dreptul să ceară un statut egal în lume alături de alții. Deşi implică un 
sentiment nobil, real şi larg răspândit, mai ales în condițiile unei 
dominaţii străine, naționalismul este şi o unealtă simbolică folosită de 
liderii politici pentru a-şi controla cetăţenii. Naționalismul a fost 
întotdeauna folositor conducătorilor deoarece, punând accentul pe 
unitatea naţională şi lansând ameninţări la adresa celor „străini“ sau 
„altfel“, au putut pune în execuţie politici nepopulare. Adeseori, 
naționalismul contrastează cu mişcările şi cu crezurile internaționale, 
punând un accent excesiv pe loialitățile şi identitățile locale, chiar cu 
tendințe tribale. Fascismul, a cărui temă primordială a fost 
naționalismul, nu este nici mort, nici dispărut cu totul. Locul în care 
mişcarea neofascistă părea să fi dobândit cea mai mare putere în 
ultimii ani a fost Irakul lui Saddam Hussein care a încercat să creeze o 
societate bazată pe naționalism, militarism şi control totalitar. 
Legătura liderului de la Bagdad cu naționalismul s-a realizat prin 
intermediul unui partid politic, Partidul Baas (,„baas“ = renaştere, 
reînnoire), care de altfel a fost activ în câteva dintre statele Orientului 
Mijlociu. De la formarea sa, în 1943-1944, Partidul Baas? a 
propovăduit panarabismul, credinţa conform căreia arabii aparțin unei 
singure națiuni, unui singur popor, cu dreptul de a trăi într-un singur 
stat unitar. Un lucru este cert: naționalismul este privit ca un fapt dorit 
sau natural sau este înțeles ca o ameninţare la adresa păcii mondiale şi 
a organizării naţionale în funcție de evaluarea subiectivă a fiecăruia; 

e islamul fundamentalist este astăzi cel mai viguros concurent 
ideologic al democraţiei. În general vorbind, religia continuă să joace 
un rol important în controversele politice din întreaga lume. Departe 


? Partidul Baas a luat naştere în Siria însă s-a extins rapid în alte state arabe. 
Organizațiile de partid locale apărute în Transiordania, Liban, Arabia Saudită, Irak, 
Yemen şi Libia erau percepute drept prelungiri regionale ale formațiunii politice 
originale, iar fiecare stat unde se dezvolta o asemenea organizaţie era perceput drept o 
subdiviziune teritorială a viitorului stat arab unic. 

de a dispărea, ea a înflorit. Cel mai clar exemplu al puterii religiei în 
politică se găseşte în lumea islamică; conflictele dintre Israel şi statele 
arabe vecine au la bază atât elemente religioase, cât şi naționaliste. 
Islamul cere teocraţie, formă de guvernare în care se presupune că 
legile statului sunt consecința directă a poruncilor lui Dumnezeu/ 
Allah. În ultimele decenii, statele din lumea islamică s-au îndepărtat 
de teocrație, pe măsură ce au început să distingă guvernarea şi politica 
de problemele credinţei. Bineînţeles, a existat o puternică reacţie de 
împotrivire la această tendinţă şi la alte forme de secularism, exemplul 
cel mai evident fiind Islamul sub regimul şiiților ayatollahului 
Ruhollah Khomeini. Islamul constituie o ideologie sistematică şi 
coerentă, având propriul său cod moral şi propria sa doctrină de 
dreptate politică şi socială, exact ca liberalismul şi comunismul. 
Islamul are o vocație universală, el adresându-se tuturor în calitatea 
lor sau a noastră de oameni, şi nu doar de membri ai unui anume grup 
etnic sau național. Totuşi, în ciuda forței demonstrate prin actuala sa 
renaştere, această religie nu reprezintă nici o atracţie în afara zonelor 
care au fost de cultură islamică de la început. La nivelul ideilor, nu 
constituie nici o ameninţare reală şi capabilă de schimbări radicale 
pentru democrația liberală pe terenul acesteia din urmă. Dimpotrivă, 
numărul adepților influenți ai Islamului atraşi de liberalism a fost mult 
mai mare decât în situația inversă, de aparţinători la cultura şi 
civilizația occidentală, atraşi şi convertiți la ideile Islamului; 

e comunismul, căruia îi plăcea să se descrie ca o formă de 
civilizație avansată, superioară democrației liberale, este asociat, 
începând cu ultimul deceniu al secolului trecut, cu un înalt grad de 
înapoiere economică şi politică. Deşi comunismul continuă să existe 
în lume, el nu mai reprezintă o idee dinamică şi atrăgătoare. Cu toate 
acestea, democrația s-a instaurat pe parcursul unui proces greoi în 
statele foste totalitare. Mai mult, s-a vehiculat şi ideea că, deşi 

comunismul a murit, el a fost rapid înlocuit de un naționalism 
intolerant şi agresiv. 

Modelul democratic este în permanenţă ținta unor pericole, care 
există şi izvorăsc atât din interiorul, cât şi din exteriorul statelor 
constituite după acest model. Dar în interiorul acestor ţări se găsesc şi 
resursele necesare eradicării sau, cel puţin, atenuării acestor 
ameninţări şi provocări. 

Modelul nedemocratic. Dictatura prezintă înţelesuri diferite, 
unele termene fiindu-i asociate: autocraţie, absolutism, despotism, 
tiranie, autoritarism şi totalitarism. 

e Ca definiție generală, dictatura este acel sistem politic al 
conducerii arbitrare de către un individ sau un grup restrâns şi care nu 
răspunde constituțional în fața poporului. Dictatura derivă dintr-o 
practică a Romei antice, când puterea extraordinară era încredinţată 
unui singur conducător, pe o perioadă nu mai mare de şase luni, pentru 
a asigura ordinea publică sau a garanta securitatea militară în caz de 
mare urgenţă. La sfârşitul perioadei, dictatorul preda puterea şi 
ordinea firească era reinstaurată. Această practică este similară 
crizelor guvernamentale moderne, când puteri extraordinare sunt date 
unui oficial pentru a se face mai bine faţă unui pericol evident. Puterea 
încredinţată lui Winston Churchill în timpul celui de-al Doilea Război 
Mondial este un astfel de exemplu de criză când alegerile au fost 
suspendate în Marea Britanie. O dată câştigat războiul împotriva 
Germaniei, au fost ținute şi alegerile, guvernul Churchill fiind învins. 

În lumea modernă, mulţi dictatori au venit la putere ca lideri ai 
unor mişcări de mase; alții au apărut din rândul forțelor armate când o 
juntă militară a preluat puterea în urma unei „coup d'etat“. O distincție 
importantă trebuie făcută între dictatorul care exercită puterea în baza 
propriei personalități sau cu ajutorul controlului instituţiilor coercitive 
şi conducătorul dictatorial care ori nu se bucură cu adevărat de 
autoritatea pe care o afişează, ori este doar „primul între egali“ unei 

clici conducătoare. Adevărați dictatori sunt considerați: Hitler, 
Mussolini şi Stalin”. 

e 4utocrația este definită ca fiind domnia unui individ care 
guvernează fără limite constituționale. 

e La rândul său, absolutismul este un sistem în care una sau mai 
multe persoane guvernează cu puteri nelimitate, autoritatea fund 
absolută şi necontrolată. 

e Despotismul se referă la domnia unui conducător absolut care 
mai degrabă guvernează pentru sine decât pentru binele public. 

e Tirania poate fi definită ca acel sistem de guvernare în care 
legile sunt făcute în beneficiul celor aflați la putere, şi mai puţin în 
folosul celor mulţi. 

Din definițiile prezentate se poate observa că aceşti termeni 
(autocraţia, absolutismul, despotismul şi tirania) rămân imprecişi, deşi 
se poate afirma că toate fac referire la dictatură. 

Două forme moderne de dictatură, autoritarismul şi totalitarismul, 
merită atenția. 

Autoritarismul (ca şi totalitarismul, de altfel) este mai mult un 
termen tehnic în ştiinţele politice şi nu are, nici el, o definiție foarte 
clară. Un sistem autoritar nu este o dictatură strict vorbind, şi nici nu 
trebuie să fie totalitar. Elementul esenţial îl constituie controlul 
puternic şi sever exercitat asupra populaţiei, fără a se ţine seama 
de opinia publică. Aceasta nu înseamnă că un regim dictatorial nu 
este preocupat în mod vital de opinia publică, în sensul existenței 
ministerelor propagandei, educaţiei publice sau informaţiilor publice 
în care îşi desfăşoară activitatea funcţionari care au rolul de a stimula 
entuziasmul cetățeanului pentru politicile guvernamentale. 


3 a an cdi AS i la : v os 

In cazul Uniunii Sovietice, termenul şi ideea ca atare de dictatură au fost legitimate 
de teza lui Marx, a necesităţii istorice a unei „dictaturi a proletariatului“, care trebuia 
să urmeze revoluţiei şi să ducă la eradicarea burgheziei. 

Ideile legate de drepturile naturale şi de libertăţile civile sunt 
respinse, guvernanţii conduc prin comandă, având la dispoziție toată 
forţa necesară. Autoritarismul se analizează în strânsă legătură cu 
obediența şi comanda, guvernarea inflexibilă şi negarea legitimității 
opoziţiei. 

Fiind o temă atât de extinsă, se poate vorbi de guverne autoritare 
de dreapta şi de stânga, capitaliste şi comuniste, sau chiar de 
guvernare autoritară bazată pe principu religioase. 

Cercetătorii fenomenului politic au identificat cinci tipuri de 
guvernări autoritare, realizate prin intermediul: 

e monarhilor autoritari, încă existenți în unele societăți 
tradiționale din Orientul Mijlociu, precum Arabia Saudită. Bazându-se 
pe uriaşele rezerve de petrol şi pe veniturile obținute pe seama 
acestora, sultanii şi şeicii suverani din Orientul Mijlociu continuă să 
conducă într-o manieră personală. Monarhi se întâlnesc şi în alte zone 
ale lumii, cum ar fi Europa Occidentală, dar în aceste cazuri 
democrația 1-a redus la nişte figuri simbolice; 

e domniei personale, întâlnite în cazul societăţilor postcoloniale 
din Africa. Mulţi dintre conducătorii acestor ţări au fost priviţi ca eroi- 
fondatori, figuri carismatice care au condus lupta pentru independenţă 
şi apoi şi-au atribuit o identitate de interese cu națiunea pe care au 
ajutat-o să se nască. Astfel de exemple îi include pe Jomo Kenyatta 
(preşedintele Kenyei între 1962-1978) şi Kenneth Kaunda 
(preşedintele Zambiei în perioada 1964-1991). Conducerea în manieră 
personală, adeseori bazată pe tradiții tribale, a apărut în mod natural în 
tările africane, care la rândul lor erau o creație artificială a 
colonizatorilor europeni şi, prin urmare, înregistrau o lipsă acută de 
instituții guvernamentale puternice. Spre deosebire de cazul anterior, 
al monarhiilor, domnia personală nu a cunoscut procedura succesorală 
pentru că aşa-numita „generație a independenţei“ a liderilor africani a 
dispărut, fiind încurajată tranziția către democraţie; 

e partidelor dominante, o formă de guvernare autoritară care 
testează graniţele democraţiei. Partidul dominant permite într-o 
oarecare măsură competiția electorală, dar îşi perpetuează propria 
putere controlând mass-media, resursele guvernamentale şi (dacă este 
necesar) „orientează“ alegerile. Controlând resursele publice, partidul 
dominant oferă cadrul necesar desfăşurării competiției politice, oricine 
doreşte un avantaj material din activitatea politică trebuie să se 
înregimenteze în structurile dominante. Guvernarea realizată prin 
partide dominante a început să-şi piardă din autoritate în mod 
considerabil ca urmare a presiunilor democratice; 

e liderilor religioşi — este probabil forma cea mai puţin comună 
a guvernării autoritare, exemplul dominant al timpurilor moderne fiind 
Iranul; 

e armatei, modalitate specifică în Africa, Asia şi America Latină 
în timpul Războiului Rece. Armata prelua puterea ca modalitate de 
rezolvare a problemelor politice şi economice interne şi rămânea la 
putere cu acordul tacit sau explicit al Statelor Unite sau al Uniunii 
Sovietice. Aflate la guvernare, regimurile militare foloseau o varietate 
de metode. Unii au utilizat bogăția naturală națională pentru a-şi crea 
sau spori averile, iar alții au impus o formă dură de dezvoltare 
economică. În anii 80 şi '90 ai secolului trecut, cei mai mulţi dintre 
generalii aflaţi la conducerea politică a ţărilor respective s-au retras în 
cazărmi, fiind înfrânți de succesul limitat obținut de sfârşitul 
Războiului Rece şi de presiunea crescândă a democrației. 

Din cele prezentate mai sus rezultă că, de fapt, criza 
autoritarismului înregistrată la finele veacului trecut nu constituie un 
fenomen izolat şi nu a început cu „perestroika“ lui Gorbaciov sau cu 
dărâmarea Zidului Berlinului. A început o dată cu căderea mai multor 
guverne autoritare de dreapta din Europa de Sud: regimul lui Gaetano 
din Portugalia, în 1974; regimul coloneilor din Grecia, tot în 1974; 
regimul generalului Franco în Spania, în 1975; acestora li se adaugă 

cazul Turciei, unde armata a preluat puterea în septembrie 1980, ca 
reacţie la terorismul ce devasta ţara, pentru a se reveni la guvernarea 
civilă în 1983. De atunci, în toate aceste ţări s-au ţinut în mod regulat 
alegeri libere, pluripartite. 

Procesul de înlăturare a guvernărilor autoritare a continuat cu o 
serie similară de tranziții către democraţie care au avut loc în America 
de Sud. Cei mai mulți observatori politici au avut mai puţină încredere 
în stabilitatea noilor democraţii latino-americane decât în cea a 
democrațiilor Europei de Sud, având în vedere crizele economice 
acute, manifestate mai ales sub forma uriaşelor datorii externe. 

Evoluţii comparabile au avut loc în Asia de Est: în 1986, dictatura 
lui Marcos a fost răsturnată în Filipine; în anul următor, generalul 
Chun renunţa la putere în Coreea de Sud, iar exemplele ar putea 
continua. 

În februarie 1990, guvernul dominat de buri şi condus de F.W. de 
Klark în Africa de Sud anunţa eliberarea lui Nelson Mandela şi 
scoaterea de sub interdicție a Congresului Naţional African şi a 
Partidului Comunist Sud-African. 

Referindu-se la comentatorii politici occidentali, poltologul 
american Francis Fukuyama afirma: ,, Noi nu am reuşit să vedem clar 
adâncimea crizei în care se aflau regimurile dictatoriale, datorită 
unei credințe eronate în capacitatea sistemelor autoritare de a se 
perpetua, sau, în general, în viabilitatea statelor puternice“. 

Totalitarismul este un concept folosit în Occident, după cel de-al 
Doilea Război Mondial, pentru a descrie Uniunea Sovietică şi 
Germania nazistă. Despotismele tradiționale, ca cel din Spania lui 
Franco sau diversele dictaturi militare din America Latină, nu au 
încercat niciodată să zdrobească ceea ce numim societate civilă, adică 
acea sferă a societății care cuprinde interesele private ale societății, ci 
doar să o controleze. Dimpotrivă, în încercarea sa de a controla total şi 


IF, Fukuyama, Sfârşitul istoriei şi ultimul om, Bucureşti, Editura Paidera, 1994, p.24 

deplin viaţa cetăţenilor, totalitarismul a căutat să distrugă societatea 
civilă în întregime. 

Guvernele totalitare sunt mobilizatoare şi revoluţionare în 
caracter, fiind dedicate transformării totale a societății. Formațiunile 
totalitare nu pot rămâne la putere decât atât timp cât sunt în continuă 
mişcare şi păstrează totul în jurul lor într-o asemenea mişcare. 

Dacă liderii autoritari îşi doresc să limiteze participarea populară, 
regimurile totalitare au căutat să implice mesele în reconstrucția 
societății, să le organizeze şi chiar au reuşit. 

„Mişcările totalitare sunt posibile oriunde se găsesc mase care, 
dintr-un motiv sau altul, au căpătat gustul de organizare politică. 
Masele nu sunt ținute laolaltă prin conştiinţa unui interes comun şi ele 
sunt lipsite de acea logică specifică claselor, care se exprimă prin 
urmărirea unor obiecte precise, limitate şi accesibile. Termenul de 
«mase» se aplică numai la acei oameni care, fie din cauza numărului 
lor, fie din cauza indiferenţei, fie dintr-o combinaţie a ambelor 
condiţii, se pot integra în vreo organizaţie fondată pe interesul comun, 
ori e vorba de partide politice sau guverne municipale, de organizaţii 
profesionale sau sindicate. Potenţial, masele există în orice țară şi 
formează majoritatea acelor numeroşi oameni neutri, indiferenți din 
punct de vedere politic, care nu intră niciodată într-un partid şi care 
rareori votează“. 

Propaganda constituie un mijloc de atragere şi câştigare a 
maselor. În condiţiile unei guvernări constituţionale, mişcările 
totalitare care luptă pentru putere pot folosi teroarea doar într-o 
măsură limitată şi sunt nevoite a lupta alături de celelalte partide 
pentru atragerea simpatizanţilor. Când societatea este total subjugată 
şi regimul totalitar este instaurat, propaganda devine probabil cel mai 
important instrument pentru a face faţă lumii netotalitare; iar teroarea 
devine esenţa formei sale de guvernare. 


` H. Arendt, Originile totalitarismului, Bucureşti, Editura Humanitas, 1994, p.411 

Propaganda comunistă ameninţa oameni că scapă „trenul“ 
istoriei, că rămân iremediabil în urma timpului lor, că-şi cheltuiesc 
viețile inutil, în timp ce propaganda nazistă îi amenința că trăiesc 
împotriva legilor externe ale naturii şi vieţii, că-şi deteriorează 
ireparabil şi misterios sângele. 

Dacă regimul totalitar nazist a dispărut ca urmare a victoriei 
Aliaților în cel de-al Doilea Război Mondial, eşecul fundamental al 
totalitarismului sovietic a fost acela de a nu fi reuşit să controleze 
viaţa supuşilor săi. 

Având ca simboluri ale puterii politice armata şi poliția secretă, 
totalitarismul a fost caracterizat ca fund lipsit de legitimitate. Acest 
lucru este doar parțial adevărat: depinde ce înţelegem prin legitimitate, 
de părțile aflate într-un anumit raport şi de momentul de manifestare a 
raportului dintre conducere/guvernare, pe de o parte şi guvernaţi, pe 
de altă parte. 

Legitimitatea este un concept relativ, care există în percepția 
subiectivă a oamenilor. Toate regimurile capabile de acțiune eficace 
trebuie să se bazeze pe un principiu al legitimității. Parvenirea la 
putere a lui Hitler a fost un fenomen legal în sensul că s-a bucurat de 
sprijinul majorității populației şi, nici el, nici Stalin nu şi-ar fi putut 
menține autoritatea asupra unei ţări cu populație numeroasă dacă nu s-ar 
fi bucurat de încrederea maselor. Apoi, pentru funcționarea sistemului, la 
un anumit nivel al acestuia, dictatorul trebuie să aibă subordonați loiali, 
care cred în autoritatea sa legitimă. Ceea ce nu înseamnă că un regim 
are nevoie de o autoritate legitimă la nivelul majorității populației 
pentru a putea să supraviețuiască. 

Lipsa legitimităţii în rândul populației nu implică neapărat o criză 
de legitimitate a regimului, atât timp cât acesta nu afectează în mod 
direct interesele elitelor, mai ales ale celor care deţin monopolul forței 
de represiune. Când vorbim despre o criză de legitimitate într-un 

sistem autoritar, de fapt ne referim la o criză a coeziunii elitelor, 
unitatea lor fiind esențială pentru ca regimul să poată funcționa. 

Sintetizând, putem afirma că totalitarismul se caracterizează prin: 

e monopolul unui singur partid; 

e implicarea în reconstrucția societății a maselor care „aşteaptă“ să 
fie organizate; 

e existența unei ideologii oficiale de stat, transpusă în practică 
prin mijloace specifice (propaganda şi teroarea); 

e simbolurile puterii politice — armata şi poliția secretă; 


e existența unei legitimități relative. 


3. Sisteme politice de guvernământ 

Natura raportului dintre instituţiile legislative şi cele 
executive este esențială pentru caracterizarea sistemului politic al unui 
stat. Numim acest raport sistem de guvernământ, el putând fi întâlnit 
doar în cadrul regimului democratic deoarece pune în evidență 
principiile de funcţionare ale acestuia, în special pe cel al 
separaţiei puterilor în stat. 

Lumea politică actuală ne oferă spre analiză trei sisteme de 
guvernământ: 

e parlamentar; 

e prezidențial; 

e semiprezidențial. 

Sistemul parlamentar este cel care astăzi controlează cel mai 
eficient activitatea guvernelor, permiţându-şi să le înlocuiască atunci 
când comit greşeli şi chiar să tragă la răspundere pe şeful statului, în 
cadrul unei proceduri care, evident, comportă o serie de trepte şi de 
garanţii. 

Forţa sistemului parlamentar constă însă în principiul suveranității 
naționale, în ideea că parlamentul reprezintă poporul însuşi, iar 

parlamentarii sunt reprezentanţii săi, care nu pot delega, în nici un caz, 
prerogativele lor unor funcționari ai statului. 

Sistemul de partid prezintă o influenţă crucială asupra funcționării 
regimului parlamentar. Când un singur partid deţine majoritatea în 
adunare (aşa cum este cazul britanic), guvernarea este stabilă şi decisivă. 
Dar atunci când nici un partid nu câştigă majoritatea parlamentară (ca în 
cazul celor mai multe state din Europa Continentală), coalițiile pentru 
guvernare se formează greu şi se destramă repede. 

Esenţa guvernării parlamentare este aceea că guvernul sau 
cabinetul şi primul ministru ori premierul sau cancelarul provin din 
cadrul adunării, iar activitatea lor depinde de încrederea acordată de 
aceasta. Totuşi, în 1996, Israelul a introdus alegeri directe pentru 
desemnarea primului ministru, adăugând astfel un element 
prezidențial la sistemul parlamentar. Spre deosebire de o preşedinţie 
adevărată, de sistemul prezidențial, primul ministru poate fi totuşi 
revocat din funcție prin votul majorității Knesset-ului. Acesta ar fi 
însă un act sinucigaş pentru parlamentari deoarece ar genera în mod 
automat alegeri noi atât pentru legislativ, cât şi pentru postul de prim- 
ministru. 

Prin urmare, regimul parlamentar prezintă trei trăsături principale: 

e partidele care intră la guvernare provin din adunarea legislativă, 
iar miniştrii sunt şi membri ai parlamentului; 

e puterea executivă este colegială, luând forma unui cabinet sau 
consiliu de miniştri; 

e şeful guvernului şi cabinetul pot fi eliberaţi din funcție printr-un 
vot de neîncredere din partea parlamentului. 

Printre democraţiile care au drept sistem de guvernare cel 
parlamentar se numără: Austria, Germania, Grecia, Irlanda, Israel, 
Italia, Cehia, Slovacia, Ungaria şi monarhiile occidentale. 

Sistemul prezidenţial reprezintă o formă de guvernare constitu- 
tonală în care preşedintele acționează ca şef al executivului, folosindu- 
şi autoritatea ce derivă din alegerile directe. 

Guvernarea prezidențială este rară, putând fi întâlnită în Statele 
Unite, unde a luat naştere acest sistem şi în ţările latino-americane 
aflate sub influență americană. Şi regimul prezidențial prezintă trei 
caracteristici principale: 

e preşedintele este ales în mod direct (excepție făcând cazul 
american); 

e există termene fixe de executare a funcțiilor, atât pentru 
preşedinte, cât şi pentru adunare, nici unul neputând fi înlăturat de 
către celălalt (anticipându-se astfel utilizarea arbitrară a puterii); 

e preşedintele conduce guvernul şi face numirile în funcții. 

Trăsăturile guvernării prezidențiale, exemplele oferite de aceasta, 
succesele şi insuccesele sale, permit caracterizarea sistemului 
prezidențial din punct de vedere al avantajelor şi dezavantajelor. 

Dacă este să ne referim la avantaje, acestea ar fi: 

e existența unui termen fix pentru mandatul de preşedinte 
asigură stabilitatea executivului; 

e alegerile sunt democratice, oferind posibilitatea cetăţenilor să 
voteze atât pentru alegerea preşedintelui, cât şi pentru desemnarea 
membrilor parlamentului; 

e adunarea nu are printre atribuţii susținerea sau înlăturarea 
executivului; 

e separarea puterilor stabileşte limitele guvernării, protejând 
astfel libertatea. 

Referindu-ne la dezavantaje, putem enumera: 

e pericolul apariției unui impas când executivul şi legislativul se 
află în dezacord asupra unei probleme; 


e termenele fixe pentru exercitarea funcțiilor sunt prea rigide; 


140 


Capitolul V. FORME DE ORGANIZARE POLITICO-STATALĂ 


e limitarea la unul sau la două termene conduce la o risipă de 
experiență; destul de frecvent, preşedinţii au căutat să amendeze 
Constituţia şi să-şi mărească numărul de mandate pe care le pot 
exercita; 

e prea multe acţiuni depind de o singură persoană; concentrarea 
atenției maselor asupra preşedintelui, supraexagerată de televiziune, 
conduce la aşteptări nerealiste; 

e evenimentele demonstrează că democraţiile prezidențiale se 
consolidează într-un ritm mai lent decât cele parlamentare; în 
particular, un preşedinte frustrat sau ambițios poate deveni un dictator. 

Sistemul  semiprezidenţial sau puterea executivă dublă 
(preşedinte şi prim-ministru) păstrează alegerea directă a preşedintelui 
de către popor. Deşi şeful statului nu este şi şeful guvernului, el poate 
prezida lucrările executivului, poate sesiza Curtea Constituţională şi are 
dreptul de „veto legislativ“ (pe care îl are şi preşedintele american). 

Sistemul semiprezidențial caută să suplinească o serie de 
dezavantaje ale sistemului prezidențial, dar şi de imperfecţiuni ale 
regimului parlamentar. Între un sistem care acordă preşedintelui 
prerogative foarte extinse şi un sistem care nu îi acordă deloc, regimul 
semiprezidenţial imaginează o cale de mijloc, în care preşedintele, 
ales de întregul popor, devine un arbitru între puterile statului, iar 
puterea executivă aparține de fapt guvernului în fruntea căruia se 
găseşte primul-ministru. Aceasta reprezintă de fapt prima şi cea mai 
importantă deosebire între regimul semiprezidențial şi cel prezidențial, 
deoarece în regimurile prezidențiale preşedintele este totodată şeful 
puterii executive. 

Ca element comun între regimurile prezidenţiale şi cele 
semiprezidenţiale este posibilitatea de punere sub acuzare a 
preşedintelui în anumite situaţii grave, dar, în timp ce în regimurile 
semiprezidenţiale preşedintele poate dizolva adunarea, acesta nu o 
poate face niciodată preşedintele într-un sistem prezidențial. 

Atât în regimul prezidențial, cât şi în cel semiprezidențial 
preşedintele nu are inițiativă legislativă, dar el poate opri adoptarea 
unor proiecte de legi, prin exercitarea dreptului de veto, şi să dispună 
trimiterea lor pentru o nouă discutare legislatorului, în scopul 
reexaminării. 

Atribuţiile de politică externă sau cele privind funcțiile militare 
ale preşedintelui în diverse sisteme sunt, în general, aceleaşi. La fel şi 
cunoscutele prerogative ce privesc amnistia şi grațierea care, în 
regimul anumitor constituţii, solicită şi un aviz din partea Ministerului 
Justiţiei. Exemplul clasic al sistemului semiprezidențial îl constituie 
modelul politic francez, consacrat de Constituţia Franţei din 4 
octombrie 1958. 

Şi sistemul de guvernământ al României este unul 
semiprezidenţial. Dar, în timp ce în sistemul francez preşedintele 
dispune de dreptul de a lua măsuri excepționale când instituțiile 
republicii, independenţa naţiunii, integritatea teritorială sau execuția 
angajamentelor internaționale sunt amenințate într-un mod grav şi 
imediat, în sistemul român, preşedintele poate declara, cu aprobarea 
prealabilă a parlamentului, mobilizarea parțială sau generală a forțelor 
armate, poate lua măsuri de respingere a unei agresiuni armate urmând 
ca acestea să fie aduse la cunoştinţa adunării şi poate institui starea de 
asediu sau de urgenţă, dar tot cu încuviințarea parlamentului. 

Spre deosebire de sistemul român unde preşedintele „poate“ să 
prezideze şedinţele guvernului”, Constituţia franceză menţionează 
numai că preşedintele „conduce“ şedinţele executivului, de unde se 
poate desprinde concluzia că prin această reglementare participarea 
preşedintelui la şedinţele de guvern devine obligatorie. 


6 Art. 87 din Constituţia României: Preşedintele României poate lua parte la şedinţele 
Guvernului în care se dezbat probleme de interes naţional privind politica externă, 
apărarea ţării, asigurarea ordinii publice şi, la cererea primului-ministru, în alte situaţii 
(1). Preşedintele României prezidează şedinţele Guvernului la care participă (2). 

Printre democraţiile care au drept sistem de guvernare cel 
semiprezidenţial se numără: Albania, Bosnia-Herţegovina, Coreea de 
Sud, Croaţia, Finlanda, Franţa, Polonia, Portugalia, România, Rusia, 
Slovenia, Turcia, Ucraina şi statele baltice. 


4. Forme de guvernământ 

Prin formă de guvernământ înțelegem modul în care sunt 
constituite şi funcţionează organele supreme. Ea este raportată, în 
principiu, la trăsăturile definitorii ale şefului de stat şi la 
raporturile acestuia cu puterea legiuitoare. 

Monarhia, ca formă de guvernământ, se caracterizează prin aceea 
că şeful statului este monarh, fie el rege, împărat, emir, prinţ, absolut 
sau nu, ereditar sau desemnat după proceduri specifice în funcție de 
tradițiile regimului constituțional. 

Monarhia a fost cunoscută din cele mai îndepărtate timpuri şi a 
fost cea mai răspândită formă de guvernământ. 

În evoluţia monarhiei se pot identifica: 

e monarhia absolută, cea mai veche formă de monarhie, se 
caracterizează prin puterea discreționară a monarhului în stat. Această 
formă, specifică până la Revoluția franceză, a existat până aproape de 
timpurile noastre, fiind de menționat că la începutul veacului trecut 
existau încă două imperii absolute: Imperiul Rus şi Imperiul Otoman; 

e monarhia limitată (constituțională) se caracterizează prin 
limitarea puterilor monarhului prin intermediul prevederilor Legii 
fundamentale a statului; atribuțiile adunării sunt însă reduse, iar 
monarhul are, totuşi, un rol semnificativ; 

e monarhia parlamentară dualistă este o formă a monarhiei 
constituționale prin care monarhul şi parlamentul stau, din punct de 
vedere legal, pe o poziție egală; 

e monarhia parlamentară contemporană, întâlnită astăzi în 
Anglia, Belgia, Olanda şi statele scandinave, ca o expresie a tradiției şi 

a istoriei acestor ţări, are mai mult un caracter simbolic. Monarhul 
păstrează unele prerogative precum: dreptul de a dizolva parlamentul, 
dreptul de a numi în funcții superioare sau dreptul de a refuza 
semnarea anumitor legi. 

Republica este acea formă de guvernământ în care „cetăţenii se 
guvernează singuri“, desemnându-şi sau alegându-şi un şef de stat, 
denumit, de regulă, preşedinte. Putem identifica: 

e republica parlamentară — se caracterizează prin alegerea şefului 
de stat de către parlament în faţa căruia acesta şi răspunde. Datorită 
acestui fapt, poziția legală a şefului de stat este inferioară 
parlamentului (Italia, Austria, Germania şi Finlanda); 

e republica prezidenţială — se caracterizează prin alegerea şefului 
de stat de către cetăţeni, fie direct prin vot universal, egal, secret şi 
liber exprimat, fie indirect prin intermediul colegiilor electorale. Acest 
mod de desemnare a preşedintelui îl situează pe acesta, din punct de 
vedere legal, pe o poziţie egală cu parlamentul. În republica 
prezidențială, preşedintele acesteia poate fi şi şeful guvernului (SUA, 
sistem prezidențial) sau poate exista un şef al guvernului (Franţa, 
sistem semiprezidențial). 

În forma de guvernământ republicană funcţia de şef de stat poate fi 
îndeplinită fie de o singură persoană, fie de către un organ colegial 
(situație întâlnită mai ales în statele est-europene în perioada 1945- 
1990). 


5. Forma de guvernământ a României 

Constituţia din 1866 reglementa monarhia ca formă de 
guvernământ, stabilind ereditatea în linie descendentă directă, 
legitimitatea, cu excluderea copiilor nelegitimi, primogenitura, 
masculinitatea, cu înlăturarea urmaşilor de sex feminin. 

Monarhia a fost menţinută şi de constituțiile din 1923 şi din 1938. 

Forma monarhică a fost înlocuită cu forma republicană de 
guvernământ prin Legea 363 din 30 decembrie 1947. Republica a fost 
consacrată prin constituțiile din 1948, 1952 şi 1965. 

Forma de guvernământ republicană a fost reafirmată prin 
Decretul-Lege nr. 2 din decembrie 1989. Apoi, Legea fundamentală 
din 1991 a stabilit că forma de guvernământ a statului român este 
republica. Şi Constituţia din 2003 (modificată), prin art. 1 alin. 1, 
reconfirmă forma de guvernământ drept republica. 

În sistemul român, preşedintele este ales prin vot universal, şi nu 
este subordonat parlamentului. 


Concepte-ancoră: 

e analiză comparativă; 

e stat consolidat; 

e stat în tranziţie; 

e stat dezvoltat; 

e stat în curs de dezvoltare; 
e regim politic; 

e dictatură; 

e juntă militară; 

e coup d'etat; 

e formă de guvernământ; 
e republică parlamentară; 


e republică prezidențială; 


e autocraţie; 

e absolutism; 

e despotism; 

e tiranic; 

e autoritarism; 

e totalitarism; 

e sistem parlamentar; 
e sistem prezidențial; 


e sistem semiprezidenţial. 


Probleme de abordat în cadrul seminariilor: 


e Arătaţi în ce constă diferenţa dintre „legitimitate“ şi „legalitate“. 


e Analizaţi (prin exemplificare concretă la nivelul unui stat) una 


din cele trei forme de sisteme politice de guvernământ. 

Anexa nr. l 


REPREZENTAREA SISTEMULUI PREZIDENȚIAL 


Votanţii aleg 


Preşedintele numeşte 
Guvernul administrează 
Ministerele/A genţiile 
guvernamentale 


Legislativul 


Sursa: Alina Mungiu Pippidi (coordonator), Introducere în 
politologie. Manual opţional pentru liceu, laşi, Editura Polirom, 
2000, p.75 — după: Rod Hague et.al, Comparative 
Gouvernment and Politics, 1994 

Anexa nr. 2 


REPREZENTAREA SISTEMULUI SEMIPREZIDENȚŢIAL 


Votanţii aleg 


Premierul/ 
Primul-ministru 
Legislativul 


aprobă şi 
poate revoca 
exercițiul 


Preşedintele 


alege 


Guvernul 


administrează 


Ministerele/A gențiile guvernamentale 


prezidează asupra 


Sursa: Alina Mungiu Pippidi (coordonator), Introducere în 
politologie. Manual opţional pentru liceu, Iaşi, Editura Polirom, 
2000, p.76 — după: Rod Hague et.al., Comparative Gouvernment 
and Politics, 1994 


147 


POLITOLOGIE 


Anexa nr. 3 


SISTEME PARLAMENTARE 


aleg 


Legislativul Preşedintele 


numeşte sau 
demite 


Primul-ministru 
(Premierul) numeşte formal 


Executivul 


administrează 


Ministerele/ 


Departamentele 


Sursa: Alina Mungiu Pippidi (coordonator), Introducere în 
politologie. Manual opţional pentru liceu, Iaşi, Editura Polirom, 
2000, p.77 — după: Rod Hague et.al., Comparative Gouvernment 
and Politics, 1994 

Capitolul VI 
PARTIDELE POLITICE 


1. Definire şi trăsături 

Existenţa partidelor politice, ca fenomen politic, reprezintă un 
element esenţial al vieţii democratice. În societatea modernă, partidele 
politice s-au impus ca realități incontestabile. Procesul apariției lor 
trebuie privit în strânsă corelație cu apariția şi dezvoltarea 
parlamentarismului, deci cu ideea de reprezentare în viața publică. 

Dar ce este partidul politic? 

Discursul academic ne îndeamnă să începem cu afirmația lui 
Edmund Burke conform căruia partidul reprezintă un grup de oameni 
uniți în vederea promovării, prin strădanie continuă, a interesului 
național, pe baza unor principii asupra cărora toţi sunt de acord. 

Altfel spus, „prin partid politic se înţelege o grupare de oameni 
constituită pe baza  liberului  consimțământ, care acționează 
pragmatic, conştient şi organizat pentru servirea intereselor unor 
clase, grupuri sociale, comunități umane (popoare, națiuni), pentru 
dobândirea şi menţinerea puterii politice în vederea organizării şi 
conducerii societăţii, în conformitate cu idealurile proclamate în 
platforma program |. 

Din definiţie rezultă o serie de trăsături specifice partidului: 

e caracterul conştient — un partid constituindu-se prin liberul 
consimțământ al cetățenilor (cel puţin într-o societate liberă, 
democratică), care aderă la o concepţie, program, ideologie; 

e caracterul organizat — în mod deliberat oamenii acţionează 
împreună, pe baza unor idei, principii, reguli interne, pentru a atinge 
scopuri de partid; 


! C. Vâlsan, Politologie, Bucureşti, Editura Economică, 1997, p.95 

e prin asociere, cetățenii devin membri de partid cu drepturi şi 
obligații clar definite, calitate care prezintă un interes aparte pentru 
definirea partidului politic şi care este diferită de alte calități, precum 
cele de aderenţi (persoană care împărtăşeşte anumite idei, raliindu-se 
la acestea, dar fără a desfăşura o activitate deosebită pentru a-şi face 
cunoscută concepţia) şi de simpatizanți (persoană care împărtăşeşte 
afinitate față de ideile promovate de un anumit partid politic, fără a fi 
în mod oficial membru al acelui partid politic; gradul de implicare în 
viaţa politică este superior celui manifestat de aderenti); 

e definirea partidului politic nu poate fi concepută în afara afirmării 
explicite a scopului (scopurilor) acestuia, pentru că este firesc să se 
explice în ce scop cetăţenii se asociază în partide. Chiar unele constituții 
reglementează scopurile partidelor politice, şi anume: contribuția, după 
metoda democratică, la determinarea politicii naționale (Italia, art. 49); 
contribuția la formarea voinţei politice a poporului (Germania, art. 21); 
contribuia la exprimarea sufragiului (Franţa, art. 4); contribuția la 
formarea şi manifestarea voinței populare, fiind instrumentul 
fundamental al manifestării politice (Spania, art. 6); contribuția la 
definirea şi la exprimarea voinţei politice a cetățenilor (România, art. 8 
(2): Ele contribuie la definirea şi exprimarea voinței politice a 
cetățenilor, respectând suveranitatea națională, integritatea teritorială, 
ordinea de drept şi principiile democrației). Rezultă că scopurile 
partidelor sunt eminamente politice. 

Conceptul de partid politic trebuie să permită o clară delimitare 
faţă de alte grupări politice cunoscute în evoluția politică a statelor, 
toate denumite generic partide, precum: facțiuni (care au divizat 
republicile antice); cluburi (în care intrau deputații adunărilor 
revoluționare); clanuri (condotierii? italieni); comitete (care pregăteau 


? Condotier — în secolele al XIV-XV-lea în statele italiene, conducător de detaşamente 
mercenare care se angaja în serviciul oraşelor, al principelui sau al papei 

alegerile cenzitare în monarhiile constituţionale); vaste organizaţii 
populare care cuprind opinia publică în democraţiile moderne”. 

Deşi toate aceste grupări şi asociaţii aveau sau au ca scop 
cucerirea şi exercitarea puterii politice, ele nu sunt unul şi acelaşi 
lucru cu partidele politice, a căror apariție şi dezvoltare trebuie 
asociată, aşa cum arătam, cu ideea de reprezentare în viața societăţii în 
ansamblu. 

Partidele politice, în sensul actual, au o existență de aproximativ 
un secol şi jumătate; în 1850 nici o ţară din lume (cu excepția SUA) 
nu cunoştea partidele politice, în sensul modern al cuvântului. 

Punte între cetăţeni şi stat, partidele politice operează în 
sistemul politic modern în patru direcţii: 

e funcționează ca agenţii de recrutare a elitelor, ca mecanism 
major de pregătire a candidaților pentru funcţiile publice elective; 

e servesc ca agenți de apărare a intereselor: transformă o 
multitudine de necesități specifice într-un ansamblu de propuneri cu 
caracter mai larg; acționează ca un filtru între societate şi stat, 
stabilind revendicările şi cerinţele care trec prin şi de rețeaua lor; se 
constituie într-un catalizator al nevoilor şi nemulțumirilor sociale; 

e încă servesc ca puncte de referință pentru mulți susţinători, 
adepți şi votanţi, oferind astfel oamenilor „cheia“ interpretării 
complicatei vieţi politice; reprezintă „oglinda“ conştiinţelor politice 
ale cetăţenilor; 

e oferă direcții de guvernare în concordanţă cu interesele ţării şi 
asigură conducerea guvernării atunci când câştigă alegerile; 
elaborează programe şi norme privind administrarea politică a 
societăţii. 

Principala problemă care trebuie pusă în legătură cu un partid 
politic este de natură organizatorică. Modul de distribuire a puterii în 


? I. Muraru, Drept constituţional şi instituţii politice, Bucureşti, Editura ECTAMI, 
1995, vol. II, p.32 

interiorul unui partid, structura sa, atitudinea liderilor faţă de membrii 
partidului, faţă de societate şi problemele ei, relațiile dintre 
conducători, dintre aceştia şi cotizanții simpli, toate se pot reproduce 
la nivel macro în momentul în care partidul respectiv câştigă alegerile, 
formează guvernul şi reprezintă majoritatea parlamentară. 

Atunci când vorbim de partide politice, interesează şi omul 
politic, politicianul. Expresia „om politic“ este tot atât de vastă 
precum aceea de „a face politică“ sau precum noţiunile de „dreapta“ şi 
de „stânga“. 

Politicianul este un practician care are (în mod normal) posibilități 
limitate — mijloacele sale sunt mărginite şi adeseori societatea asupra 
căreia acționează, pe care doreşte să o modeleze, opune rezistență. 
Uneori politicianul lasă doar impresia că el conduce şi încearcă să 
convingă publicul că el dă realităţii formă în acord cu intenţiile sale, în 
vreme ce posibilitățile lui sunt modeste, iar realitatea se schimbă 
independent de acţiunile lui. Țelurile pe care şi le formează oamenii 
politici, concepţiile privind organizarea politică a societăţii, 
capacitățile variate de materializare a intențiilor lor, toate acestea se 
constituie în deosebiri care conduc la împărțirea politicienilor în 
partide politice. În vederea atingerii obiectivelor, politicianul 
acționează asupra oamenilor pe care îi convinge, îi roagă şi îi 
ameninţă, îi recompensează şi îi pedepseşte. Recurge la asemenea 
atitudini pentru că are nevoie de acordul cetăţenilor, de susținerea şi 
de încrederea lor. Îndeplinirea ţelurilor politice presupune acceptarea 
din partea alegătorilor a puterii lui ca putere îndreptățită. Referindu-se 
la acest fenomen, politologii vorbesc despre „legitimarea“ puterii, de 
faptul că puterea este recunoscută ca legitimă, „conformă cu legea“*. 

Fiecare partid se prezintă în faţa naţiunii printr-o identitate aparte, 
datorată facturii şi structurii organizatorice, ideologiei promovate, 


tJ, Karpinski, ABC-ul democrației, Bucureşti, Editura Humanitas, 1993, pp.7-9 

valorilor morale şi politice. Istoria însă va fi aceea care va stabili dacă 
activitatea unui partid a fost sau nu benefică pentru societate. 


2. Categorii şi variante de partide politice 

Partidele, ca organizaţii cu activitate permanentă, accesibile 
treptat tuturor categoriilor sociale şi constituite pe baza unor programe 
şi statute, au apărut şi s-au dezvoltat în condiţiile create de epocile 
modernă şi contemporană. 

Varietatea partidelor politice este atât de mare, încât orice 
încercare de clasificare a partidelor politice şi, mai ales, de încadrare a 
unui caz concret într-o categorie sau alta prezintă un risc deosebit din 
cel puţin două motive. Primul este rezultatul diversificării 
fenomenului, iar al doilea motiv rezultă din evoluţia partidelor”. 


2.1. Partide confesionale, partide regionale, partide naţionale şi 
partide de clasă 

Această primă diferențiere se poate face pe criteriul apartenenţei 
şi orientării membrilor ce le compun şi pe cel al platformelor lor. În 
mare măsură această clasificare este specifică perioadei apariției 
partidelor, fiind corelată cu marile probleme ale fiecărui stat. Nu pot fi 
departajate aceste partide de formarea națiunilor şi a statului modern. 

e Partidele confesionale au drept criteriu de constituire credinţa 
religioasă. Din această perspectivă putem să amintim: 

— partidele catolice care caută să promoveze ideile, principiile, 
politicile Bisericii romano-catolice; au avut un impact deosebit în 
societățile în care Biserica catolică a fost puternică, adunând în jurul 
său pe săraci şi credincioşi; aceste partide au promovat învăţătura 
socială catolică şi s-au pronunţat în favoarea redistribuirii; prin 
urmare, programul lor politic îmbina idei tipic conservatoare cu cele 


5 I. Muraru, op.cit., pp. 38-42 

moderat de stânga, în funcție de domeniul de activitate la care făcea 
referire“; 

— partidele protestante care urmăresc să promoveze sau să apere 
interesele religiei protestante împotriva adepților catolicismului sau 
anticlericalismului ori împotriva hberalismului excesiv în problemele 
personale (în anii '60, în Scandinavia, partidele creştine populare au 
apărut ca reacție protestantă la permisivitatea sexuală); având în 
vedere accentul tot mai mare pus pe toleranța interconfesională şi 
amploarea deosebită a problemelor nonreligioase în definirea 
programelor partidelor politice, Occidentul zilelor noastre nu cunoaşte 
exemple în care guvernul să fie format exclusiv din reprezentanți ai 
partidului confesional; 

— partidele religioase în Israel joacă un rol aparte în exercitarea 
puterii politice, fapt observabil prin tendințele religioase ale unor 
numeroase legi civile; aceste partide luptă pentru promovarea tradiției 
religioase în Israel sau pentru stricta respectare a Torei ca fundament 
constituțional în stat; mai mult, anumiţi extremiști refuză 
recunoaşterea statului Israel pe motiv că acesta nu este un stat 
teocratic; raportul între autoritatea spirituală şi puterea politică 
„lumească“ constituie un aspect dezbătut în mod constant în relațiile 
dintre partidele confesionale şi cele laice”; de fapt, întregul Orient 
Mijlociu poartă amprenta problematicii intervenționismului religios în 
conducerea treburilor publice. 

e Partidele regionale caută să reprezinte şi să promoveze 
interesele proprii, specifice unei regiuni aparținând unui stat unitar sau 
ale diferitelor părţi ale unui teritoriu național neajuns încă la unificare. 
Din acest punct de vedere, specialiştii în domeniul politologiei şi al 
dreptului constituțional amintesc partidele din SUA de la sfârşitul 


£ "Dicţionar de politică, Oxford, Bucureşti, Editura Univers Enciclopedic, 2001, 
p.321 
1A. Chouraqui, Statul Israel, Bucureşti, Editura Corint, 2001, pp.95-96 

secolului al XVIII-lea sau facțiunea liberă şi independentă de la Iaşi 
după unirea Principatelor Române. 

e Partidele naţionale sunt creația secolului al XIX-lea şi au 
apărut o dată cu confirmarea principiului naționalităților; interpretate 
din perspectiva contemporaneității, aceste partide sunt văzute ca un 
mijloc de protest la adresa statului, structurii statului în care au luat 
naştere, ele urmărind independenţa politică a națiunii pe care o 
reprezentau. 

e Partidele de clasă, aşa cum ne arată chiar titulatura, urmăresc 
promovarea intereselor unei anumite clase sociale. Apariţia lor este 
plasată la sfârşitul secolului al XIX-lea şi începutul secolului al XX- 
lea. În categoria aceasta de partide sunt incluse: 

— partidele socialiste care au apărut şi s-au dezvoltat relativ tardiv 
pe scena politică datorită faptului că dreptul de vot a fost acordat 
târziu clasei muncitoare (suportul de masă al acestui tip de partid); 
inițial, ele au luat naştere în state precum Germania, Marea Britanie şi 
Franţa; după 1945, partidele socialiste s-au răspândit în întreaga lume, 
printre altele, şi datorită faptului că multe dintre partidele 
anticolonialiste din Lumea a III-a erau în mod instinctiv sau explicit 
socialiste; în anii '80 şi '90 s-au purtat discuţii extinse între specialiştii 
fenomenului politic dacă partidele socialiste nu sunt cumva într-un 
declin permanent, având în vedere impactul tot mai redus al ideologiei 
socialiste în masa electoratului; pornind de la faptul că prin „clasă 
muncitoare“ avem în vedere o noțiune cu un înțeles extrem de flexibil 
şi aproape subiectiv, dar şi de la prezumția că pentru a supraviețui ca 
structură politicienii socialişti îşi vor adapta viziunea legată de 
organizarea politică a societății în funcție de condiţiile concret 
istorice, putem respinge ideea dispariției partidelor socialiste; 

— partidele agrariene, în schimb, sunt formațiunile politice care îi 
sprijină pe fermieri şi a căror importanţă se află, într-adevăr, în declin; 
cauzele acestui proces se regăsesc în urbanizare şi în industrializare, în 

sporirea concentrării activităţii agricole în mâinile unui număr tot mai 
mic de mari proprietari şi întreprinzători; de aceea micii fermieri îşi 
văd mai bine reprezentate interesele prin crearea unor organizații/ 
sindicate la nivel naţional, apte să stabilească legături eficiente cu 
ministerul de resort. 


2.2. Partide democratice, partide liberale, partide conserva- 
foare, partide social-democrate, partide de stânga, partide de 
centru, partide de dreapta 

Criteriul unei noi clasificări poate fi cel al căilor folosite pentru 
rezolvarea marilor probleme, precum: raporturile dintre individ şi 
societate; raporturile dintre stat şi compartimentele sale; raporturile 
dintre stat şi biserică. Ele sunt extrem de variate şi termenii prin care 
se definesc sunt extrem de evazivi. De aceea, în funcție de viziunea 
asupra organizării şi funcționării societății, dar şi de condiţiile 
concrete în care există şi acționează un partid se poate defini într-o 
anume manieră dar, în acelaşi timp, să fie caracterizat din exterior 
printr-o concepție diferită, dacă nu chiar opusă. Mai mult, chiar în 
cadrul aceluiaşi partid politic pot să existe mai multe facțiuni — unii se 
autodefinesc sau sunt percepuți ca aparținând laturii conservatoare, iar 
alții — laturii liberale. Definirea unui partid doar prin simpla ataşare a 
unui atribut este periculoasă şi reflectă o abordare superficială a 
problemei. Esenţa orientării politice a partidului se stabileşte în funcție 
de programul său politic, de activitatea desfăşurată şi de raportul 
dintre acestea două (concordanța între teorie şi practică). 


2.3. Partide de cadre şi partide de mase 

Noua clasificare, des evocată, are drept criteriu specific 
compoziția partidelor. Partidele de cadre unesc notabilitățile, 
reprezentanţii elitelor sociale şi stau la originea democrației în epoca 
votului restrâns. Ele sunt descentralizate, reduse numeric şi slab 

organizate. Partidele de mase reprezintă urmarea introducerii votului 
universal, cuprinzând, datorită acestui fapt, un mare număr de 
membri. De aceea au o organizare internă mai rigidă decât a partidelor 
de cadre, sunt centralizate şi puternic articulate. În această categorie 
sunt nominalizate partidele socialiste şi partidele comuniste. Se 
apreciază că, exceptând partidele fasciste, noțiunea de partid de masă 
este străină dreptei. 


2.4. Partide suple şi partide rigide 

Aceasta este o clasificare realizată pe criteriul disciplinei votului. 
Partidul este suplu dacă permite parlamentarilor săi să voteze cum vor 
şi este rigid dacă impune acestora să voteze numai într-un anumit 
sens. 


2.5. Partide unice, partide unificate, partide dominante 

e Existenţa unui singur partid în viaţa politică a unei ţări s-a 
întâlnit în următoarele împrejurări, importanţa lui fiind argumentată în 
funcţie de interesul conducătorilor": 

— la începutul dezvoltării capitalismului, când era nevoie de 
coalizarea celor mai largi forțe sociale în lupta împotriva 
absolutismului feudal, a existat nevoia creării unui partid cu caracter 
național; este singurul caz în care unipartidismul a fost acceptat: 
partidul unic a fost perceput ca fiind catalizatorul forţelor majorităţii 
națiunii, în vederea atingerii unor obiective cu caracter naţional, care, 
la rândul lor, aveau să devină puncte de plecare pentru crearea 
condițiilor în care să fie posibilă şi apariția altor partide; 

— în perioadele de criză, când forțele conservatoare recurgeau la o 
conducere de tip dictatorial; 


8 C, Vâlsan, Politologie, Bucureşti, Editura Economică, 1997, p.108-110 

— în regimurile comuniste, unde competiția este limitată, iar 
partidul unic era/este expresia voinţei elitei dominante şi instrumentul 
de exercitare a puterii; 

— în statele africane care au apărut după al Doilea Război Mondial 
ca urmare a decolonizării; acestui tip de societate i-a fost caracteristic 
şi partidul unificat. 

e Partidul unificat reprezintă, de fapt, o uniune de partide 
politice care, regrupate într-un cadru nou, acceptă un program comun, 
adesea puţin elaborat. 

e Partidul dominant poate exista acolo unde unui partid 1 se 
recunoaşte poziţia dominantă. Este de la sine înțeles că despre un 
asemenea partid nu putem vorbi decât în cadrul sistemelor pluraliste, 
unde se manifestă însă limitările inerente datorate dominării politice. 


2.6. Sisteme de partide politice 

Sistemul constituțional a creat posibilitatea înființării şi 
desfăşurării unor activități specifice partidelor politice. Astfel, 
partidismul s-a manifestat şi se manifestă în lumea modernă şi 
contemporană sub mai multe aspecte: unipartidismul (partidul unic), 
bipartidismul (dualismul) şi multipartidismul. 

e Bipartidismul este sistemul în care două partide de mărimi 
echivalente se află în competiție pentru câştigarea puterii şi în care 
fiecare are şanse aproximativ egale de a atrage suficient sprijin 
electoral pentru a câştiga monopolul executivului. În sistemul bipartid, 
de regulă, se întâlneşte alternanța la putere şi el poate funcţiona 
normal numai dacă este sigur că un partid nu va profita de perioada 
cât guvernează pentru a schimba regimul politic, îngrădind astfel 
şansele partidului din opoziție de a accede la conducere. Acest sistem 
funcționează cu succes în Marea Britanie şi SUA. 

e Multipartidismul este forma frecvent folosită în democrațiile 
pluraliste şi liberale. Acesta oferă celor prezenți la urne o gamă mai 

extinsă şi mai bine adaptată la opiniile şi opţiunile ce pot exista într-o 
societate, faţă de alte sisteme. La nivelul puterii are efecte diferite în 
funcție de modalitățile de practicare. Este caracteristic reprezentărilor 
proporționale, adică sistemului care în mod normal exclude 
posibilitatea ca un singur partid să câştige majoritatea în Adunare, 
rezultatul fiind guvernarea prin coaliție. Deseori însă multipartidismul 
antrenează instabilitatea guvernamentală. 


3. Cadrul legal de funcţionare a partidelor politice în România 
postdecembristă 

Constituţia României din 2003 consacră principiul pluralismului 
politic drept o condiţie şi o garanţie a democrației constituționale (art. 
8 (1)), ceea ce înseamnă că legea fundamentală recunoaşte importanța 
partidelor politice în organizarea liberă a societăţii, în definirea şi 
exprimarea voinţei politice a cetăţenilor (art. 8 (2). 

În România, partidele politice funcţionează în acord cu 
prevederile legale în domeniu — Legea partidelor politice nr. 
14/2003. Partidele politice sunt asociaţii cu caracter politic ale 
cetățenilor români cu drept de vot, care participă în mod liber la 
formarea şi exercitarea voinţei lor politice, îndeplinind o misiune 
publică de garantare a Constituţiei. Ele sunt persoane juridice de drept 
public (art. 1). 

Înregistrarea partidelor se realizează printr-o procedură care 
presupune depunerea la Tribunalul Bucureşti a următoarelor 
documente (art. 18 (1)): 

e cererea de înregistrare, semnată de conducătorul organului 
executiv al partidului politic şi de cel puţin 3 membri fondatori, care 
vor fi citați în instanță; 

e statutul partidului (cu elementele obligatorii prevăzute de lege); 


e programul partidului; 

e actul de constituire, împreună cu lista semnăturilor de susţinere 
a membrilor fondatori; o declarație privitoare la sediul şi la 
patrimoniul partidului; 

e dovada deschiderii contului bancar. 

Lista semnăturilor de susținere trebuie să cuprindă cel puţin 25.000 
de membri fondatori, domiciliaţi în cel puţin 18 dintre judeţele țării şi în 
municipiul Bucureşti, dar nu mai puţin de 700 de persoane pentru fiecare 
dintre aceste judeţe şi pentru municipiul Bucureşti (art. 19 (3)). 

Cererea de înregistrare este examinată de Tribunalul Bucureşti, în 
şedinţă publică şi cu participarea reprezentantului Ministerului Public 
(art. 20 (1)). Persoanele fizice sau juridice interesate pot interveni în 
proces dacă depun o cerere în interes propriu; această cerere de 
intervenție se comunică din oficiu persoanelor care au semnat cererea 
de înregistrare (art. 20 (2)). După ce se admite cererea de înregistrare, 
partidul politic este înscris în Registrul partidelor politice (art. 23). 

În fiecare an preelectoral partidele politice sunt obligate să-şi 
actualizeze listele cu membri, care vor fi depuse la Tribunalul 
Bucureşti până la data de 31 decembrie a acelui an (art. 27). 

Identificarea partidelor politice. Fiecare partid politic trebuie să 
aibă denumire integrală, denumire prescurtată şi semn permanent 
proprii, acestea trebuind să se deosebească în mod clar de cele ale 
partidelor politice anterior înregistrate — este interzisă utilizarea 
aceloraşi simboluri grafice, oricare ar fi figura geometrică în care sunt 
încadrate. Denumirea integrală, cea prescurtată şi semnul permanent 
nu pot reproduce sau combina simbolurile naţionale ale statului 
român, ale altor state, ale organismelor internaționale ori ale cultelor 
religioase. Fac excepţie de la această regulă partidele politice care sunt 
membre ale unor organizații politice internaționale, acestea putând 
utiliza însemnul organizaţiei respective ca atare sau într-o combinație 
specifică (art. 5 (1) şi (3)). 

Activitatea partidelor politice. Prin activitatea lor, partidele politice 
promovează valorile şi interesele naţionale, pluralismul politic, militează 
pentru respectarea suveranităţii naționale, a independenței şi a unității 
statului, a integrității teritoriale, a ordinii de drept şi a principiilor 
democraţiei constituționale (art. 3 (1)). Sunt interzise acele partide care 
prin statut, programe sau activități defărmează ţara şi națiunea, îndeamnă 
la război de agresiune, la ură națională, rasială, de clasă sau religioasă, 
incită la discriminare, la separatism teritorial şi violență publică, 
promovează manifestări obscene, contrare bunelor moravuri, sau se 
constituie sub forma unor asociaţii cu caracter secret (art. 3 (2));, de 
asemenea, sunt interzise partidele politice care desfăşoară activități 
militare sau paramilitare (art. 3 (4)). 

Partidele politice nu au dreptul să desfăşoare activități politice la 
nivelul agenților economici sau al instituțiilor publice decât cu acordul 
acestora şi doar în campania electorală, în condițiile legii (art. 4 (2) şi (3)). 

Partidele politice nu au voie să-şi constituie structuri după 
criteriul locului de muncă, dar în cadrul organizațiilor teritoriale pot 
organiza structuri care să se ocupe de problemele specifice unei 
anumite categorii sociale sau profesionale (art. 4 (2) şi (4)). 

Membrii partidelor politice. Pot fi membri ai partidelor politice 
cetăţenii care, potrivit Constituţiei, au drept de vot (art. 6), cu excepția 
persoanelor cărora le este interzisă prin lege asocierea politică (art. 7). 
Un cetăţean român nu poate face parte în acelaşi timp decât dintr-un 
singur partid politic (art. 8 (1)). Înscrierea unei persoane într-un alt 
partid politic constituie de drept demisie din partidul al cărui membru 
a fost anterior (art. 8 (2)); cu toate acestea, la înscrierea într-un partid 
politic orice persoană care are acest drept este obligată să declare în 
scris, pe propria răspundere, dacă are sau nu calitatea de membru al 
unui alt partid politic (art. 8 (3)). Înscrierea într-un partid politic se 
face pe baza acordului de voinţă liber exprimat, cetăţeanul neputând fi 
constrâns să facă sau să nu facă parte dintr-un partid politic (art. 8 

(5)). Dobândirea sau pierderea calității de membru al unui partid 
politic nu creează privilegii sau restrângeri în exercitarea drepturilor 
cetăţeneşti (art. 8 (6)). Primirea de membri se hotărăşte de către 
organele împuternicite ale partidului politic, în condițiile stabilite prin 
statut, în urma cererilor scrise depuse de solicitanți (art. 16 (1)). 
Membrii au dreptul de a demisiona din partidul politic oricând doresc, 
cu efect imediat (art. 16 (2)). Dobândirea sau pierderea calității de 
membru al unui partid politic este supusă numai jurisdicției interne a 
partidului respectiv, potrivit statutului partidului politic (art. 16 (3)). 

Organizarea partidelor politice. Fiecare partid politic trebuie să 
aibă statut şi program politic proprii (art. 9). Statutul fiecărui partid 
politic trebuie să cuprindă în mod obligatoriu anumite elemente, 
printre care: denumirea integrală şi cea prescurtată, descrierea 
semnului permanent, sediul central, mențiunea expresă că urmăreşte 
numai obiective politice, drepturile şi îndatoririle membrilor, 
procedura de alegere a organelor executive şi competențele acestora, 
condițiile în care-şi încetează activitatea, modul de administrare a 
patrimoniului şi sursele de finanțare stabilite potrivit dispoziţiilor 
legale, organul care reprezintă partidul în relațiile cu autoritățile 
publice şi cu terții (art. 10). Alegerea conducerii partidului politic şi a 
conducerii organizaţiilor sale teritoriale se face prin vot secret (art. 17 
(2)). Statutul partidului politic trebuie să prevadă dreptul fiecărui 
membru la inițiativă politică şi posibilitatea examinării acesteia într-un 
cadru organizat (art. 17 (3)). 

Reorganizarea partidelor politice poate consta în: 

e comasarea prin absorbţie, situaţie în care unul dintre partidele 
politice îşi păstrează personalitatea juridică, subrogându-se în 
drepturile şi obligaţiile partidelor absorbite care îşi încetează 
activitatea, inclusiv prin cumularea subvenţiilor acestora; partidul 
care-şi păstrează personalitatea juridică îşi menţine: denumirea 
integrală şi cea prescurtată, semnul permanent şi electoral, precum şi 

programul politic (art. 39 (1)); partidele politice absorbite vor fi 
radiate din Registrul partidelor politice (art. 39 (3)); acesta din urmă 
este instrumentul legal de evidență a partidelor politice din România 
(art. 51 (1)), ale cărui date sunt considerate informaţii de interes public 
(art. 51 (3)), dar drept de a opera în cadrul Registrului îl are doar 
Tribunalul Bucureşti (art. 51 (2)); 

e comasarea prin fuziune, proces în urma căruia rezultă un partid 
politic nou, care se subrogă în drepturile şi obligaţiile partidelor 
politice care au fuzionat (art. 40 (1)); denumirea integrală şi cea 
prescurtată, semnul permanent şi cel electoral, precum şi programul 
politic ale noului partid pot fi noi sau pot proveni de la unul sau mai 
multe dintre partidele care participă la fuziune (art. 40 (2)); noul partid 
politic va fi înscris în Registrul partidelor politice, iar partidele care au 
procedat la comasare vor fi radiate (art. 40 (4)); 

e divizarea totală, care constă în împărţirea întregului patrimoniu 
al unui partid politic care îşi încetează existenţa către două sau mai 
multe partide existente sau care iau naştere astfel (art. 42 (1)); partidul 
divizat se radiază din Registrul partidelor politice (art. 42 (2)); 

e divizarea parțială constă în desprinderea unei părți din 
patrimoniul unui partid politic, care îşi păstrează personalitatea 
Juridică şi transmiterea acestei părți către unul sau mai multe partide 
care există sau care se înfiinţează în acest fel (art. 43). 

Asocierea partidelor politice. Partidele politice se pot asocia pe 
baza unui protocol de asociere, constituind o alianţă politică (art. 28 
(1)), dar pot realiza asocieri şi cu formațiunile nepolitice, legal 
constituite, în vederea promovării unor obiective comune (art. 32 (1)). 
Procedura de înregistrare a alianțelor politice este aceeaşi cu cea a 
partidelor politice. Alianţele politice ale căror cereri de înregistrare au 
fost admise se înscriu în Registrul alianțelor politice (art. 30 (2)), 
asupra căruia se aplică prevederile legale similare cu cele pentru 
Registrul partidelor politice (art. 52 (2)). 

Partidele politice membre ale alianțelor politice sau ale altor 
forme de asociere îşi păstrează personalitatea juridică şi patrimoniul 
propriu (art. 33). 

Dacă nici unul dintre partidele politice participante la scrutin nu a 
obținut majoritatea absolută în Parlament, partidele politice cu 
reprezentare parlamentară pot constitui coaliții pentru asigurarea 
guvernării. Coaliţiile nu sunt supuse înregistrării, iar protocolul de 
constituire va cuprinde numai dispoziţii privind asigurarea guvernării 
şi a sprijinului parlamentar (art. 36). 

Încetarea activităţii partidelor politice. Un partid politic îşi 
încetează activitatea prin (art. 44): 

e dizolvare, ca urmare a hotărârii pronunțate de Curtea 
Constituţională în cazurile în care partidele politice prin scopurile ori 
prin activitatea lor militează împotriva plurarismului politic, a 
principiilor statului de drept ori a suveranității, a integrității sau a 
independenţei României, sau când partidele politice funcționează ca 
asociaţii cu caracter secret; 

e dizolvare, ca urmare a hotărârii pronunţate de Tribunalul 
Bucureşti pe baza cererii de dizolvare care i se adresează de către 
Ministerul Public. Un partid politic se dizolvă pe cale judecătoarească 
de către Tribunalul Bucureşti atunci când (art. 46 (1)) scopul sau 
activitatea partidului politic a devenit ilicită ori contrară ordinii 
publice (lit. b), când realizarea scopului partidului politic este urmărită 
prin mijloace ilicite sau contrare ordinii publice (lit. c), când partidul 
urmăreşte alt scop decât cel care rezultă din statutul şi programul 
politic al acestuia (lit. d), ca urmare a inactivității constatate de 
Tribunalul Bucureşti (lit. e), ca urmare a neîndeplinirii obiectivelor 
legate de caracterul politic şi misiunea publică, sau a nepromovării 
valorilor şi intereselor naționale, a pluralismului politic (lit. f), sau ca 
urmare a faptului că modificarea statutului nu a fost comunicată 
Tribunalului Bucureşti în termen legal ori instanţa a respins cererea de 

încuviinţare a modificării statutului, iar partidul politic în cauză 
acționează în baza statutului modificat (lit. g). Inactivitatea unui partid 
politic se poate constata în situaţia în care nu a ţinut nici o adunare 
generală timp de 5 ani sau nu a desemnat candidaţi, singur sau în 
alianţă, în două campanii electorale parlamentare succesive, în cel 
puțin 18 circumscripții electorale (art. 47 (1)). Neindeplinirea 
obiectivelor stabilite pentru un partid politic, conform art. 1 şi 2 din 
prezenta lege (adică de a fi o asociaţie cu caracter politic a cetăţenilor 
români cu drept de vot, de a îndeplini o misiune publică garantată de 
Constituţie, de a promova valorile şi interesele naționale, pluralismul 
politic, de a contribui la formarea opiniei publice, de a stimula 
participarea cetăţenilor la scrutine), se poate constata când un partid 
politic nu obține la două alegeri generale succesive un număr minim 
de voturi, adică de cel puţin 50.000 de voturi la nivel național pentru 
candidaturile depuse în oricare dintre următoarele scrutine: consilii 
judeţene, consilii locale, Camera Deputaţilor şi Senat (art. 48); 

e autodizolvare, hotărâtă de organele competente prevăzute în 
statut; 

e reorganizare. 

Legislația română în domeniul partidelor politice cuprinde şi 
prevederi referitoare la finanţarea activității partidelor politice şi a 
campaniilor electorale, prevederi care se regăsesc în Legea 43/2003. 

Finanţarea activităţii partidelor politice se realizează numai în 
condițiile legii (art. 1 (1)). Partidele politice pot deţine bunuri mobile 
şi imobile care sunt necesare realizării activităţii specifice (art. 2). 

Legea stipulează că sursele de finanţare a activităţii unui partid 
politic pot fi (art. 3 (1)): 

e cotizaţii ale membrilor de partid; suma cotizațiilor plătite într- 
un an de un membru de partid poate fi de până la 100 de salarii de 
bază minime brute pe ţară, ca referinţă este luat cel existent la data de 
l ianuarie a anului respectiv (art. 4 (3)); 

e donații şi legate; donațiile primite de un partid politic într-un an 
fiscal nu pot depăşi 0,025% din veniturile bugetului de stat pe anul 
respectiv (art. 5 (1)); în anul fiscal în care au loc alegeri, plafonul va fi 
de 0,050% din veniturile bugetului de stat pe anul respectiv (art. 5 
(2)); donațiile primite de la o persoană fizică într-un an pot fi de până 
la 200 de salarii de bază minime brute pe ţară la valoarea existentă la 
data de 1 ianuarie a anului respectiv (art. 5 (3)); donațiile primite de la 
o persoană juridică într-un an pot fi de până la 500 de salarii de bază 
minime brute pe ţară la valoarea existentă la data de 1 ianuarie a 
anului respectiv; există însă obligația pentru persoana juridică ca la 
data efectuării donației să nu aibă datorii la bugetul de stat şi la 
bugetul asigurărilor sociale de stat (art. 5 (4)); valoarea bunurilor 
mobile şi imobile donate partidului, precum şi a serviciilor prestate 
acestuia se include în valoarea donațiilor, plafonată conform 
prevederilor prezentate anterior (art. 5 (5)); este interzisă acceptarea 
sub orice formă, directă sau indirectă, de către partidele politice a 
donațiilor de bunuri materiale sau sume de bani ori prestarea de 
servicii gratuite făcute cu scopul evident de a obține un avantaj 
economic sau politic (art. 5 (10)); partidele politice nu pot accepta 
donaţii sau servicii prestate cu titlu gratuit de la o autoritate sau 
instituție publică, de la o regie autonomă, de la o companie națională, 
societate comercială sau bancară cu capital integral sau majoritar de 
stat; de asemenea, sunt interzise donațiile în bani din partea unui 
sindicat; toate sumele primite prin modalitățile asociate mai sus se 
confiscă şi se fac venit la bugetul de stat (art. 6 (1)); se interzic şi 
donațiile din partea altor state ori a organizațiilor din străinătate, sau 
din partea persoanelor fizice şi juridice străine, cu excepția donațiilor 
constând în bunuri materiale necesare activităţii politice, dar care nu 
sunt materiale de propagandă electorală, primite de la organizații 
politice internaționale la care partidul politic respectiv este afiliat sau 

de la partide politice ori formaţiuni politice aflate în relații de 
colaborare politică (art. 6 0)); 

e venituri provenite din activități proprii; partidele politice nu pot 
desfăşura activități specifice societăților comerciale, cu excepția 
editării, realizării şi difuzării publicaţiilor ori a altor materiale de 
propagandă şi cultură politică proprii, a organizării de întruniri şi 
seminarii cu tematică politică, economică sau socială, a acțiunilor 
culturale, sportive şi distractive, a serviciilor interne, a închirierii 
spațiilor proprii pentru conferințe şi acțiuni social-culturale, a 
dobânzilor bancare, a înstrăinării bunurilor din patrimoniu (dar numai 
după cel puţin 5 ani de la înregistrarea în patrimoniu) (art. 7); în cazul 
în care un partid este asociat, potrivit prevederilor legale, cu o 
formaţiune nepolitică, aportul financiar al acesteia din urmă la forma 
respectivă de asociere a cărei membră este nu poate depăşi într-un an 
valoarea a 500 de salarii minime brute pe economie, existente la data 
de 1 ianuarie a anului respectiv (art. 8); 

e subvenții de la bugetul de stat, partidele politice primesc anual 
subvenţii de la bugetul de stat, suma alocată acestora neputând fi mai 
mare de 0,04% din veniturile prevăzute în bugetul de stat (art. 9 (1) şi 
(2)); partidele politice care la începutul legislaturii au reprezentanți în 
grupuri parlamentare, cel puţin într-o cameră, primesc o subvenție de 
bază; totalul subvenţiilor de bază reprezintă o treime din subvențiile 
bugetare alocate partidelor politice (art. 9 (3)); partidele politice 
reprezentate în Parlament primesc şi o subvenție proporțională cu 
numărul de mandate obținute; suma cuvenită pentru un mandat se 
stabileşte prin împărțirea restului de două treimi din subvenţiile de la 
bugetul de stat pentru partide politice la numărul total al 
parlamentarilor (art. 9 (4)); subvenția totală acordată de la bugetul de 
stat unui partid politic, după aceste operaţiuni, nu poate depăşi de 5 ori 
subvenţia de bază (art. 9 (5)); partidele politice care nu au mandate 
parlamentare, dar au obținut cu cel mult 1% sub pragul electoral, 

primesc subvenţii egale, care se stabilesc prin împărțirea sumei 
neutilizate, potrivit dispoziţiei anterior prezentate, la numărul 
partidelor politice respective, iar suma totală acordată partidelor 
politice neparlamentare nu poate fi mai mare decât o subvenție de 
bază (art. 9 (6)); sumele neutilizate după distribuire se împart 
partidelor politice parlamentare proporțional cu numărul mandatelor 
(art. 9 (7)); sumele neutilizate la sfârşitul anului financiar se 
reportează în anul următor (art. 9 (8)); veniturile provenite de la 
subvenţiile bugetare pot avea următoarele destinații: cheltuieli 
materiale pentru întreținerea şi funcționarea sediilor, cheltuieli de 
personal, cheltuieli pentru presă şi propagandă, cheltuieli privind 
organizarea de activități cu caracter politic, cheltuieli de deplasare în 
țară şi în străinătate, cheltuieli pentru telecomunicaţii, cheltuieli cu 
delegațiile din străinătate, investiții în bunuri mobile şi imobile 
necesare activității partidelor respective, cheltuieli pentru campania 
electorală (art. 10 (1)). 

Finanţarea în timpul campaniilor electorale. Prin lege specială 
toate partidele care participă la campania electorală pot primi o 
subvenție de la bugetul de stat. Categoriile de cheltuieli pentru 
campania electorală care pot fi finanţate prin această subvenție se 
stabilesc prin legea de acordare a acestei subvenţii (art. 13 (1)). 
Partidele care nu au obținut pragul electoral pentru alegerea Camerei 
Deputaţilor şi a Senatului, ori la alegerile locale nu au obţinut pragul 
electoral vor restitui subvenţția primită, în termen de două luni de la 
data publicării rezultatelor finale ale alegerilor în Monitorul Oficial al 
României (art. 13 (2)). În cazul alianțelor, subvenţia se acordă 
acestora (art. 13 (3)). 

Contribuțiile primite după deschiderea campaniei electorale de la 
persoanele fizice sau juridice din ţară, cu excepţia subvenţiei de la 
bugetul de stat, pot fi utilizate în campania electorală a unui partid 

numai dacă, în prealabil au fost declarate Curţii de Conturi de către 
mandatarul financiar (art. 14). 

Curtea de Conturi este singura autoritate publică abilitată să 
controleze respectarea prevederilor legale privind finanţarea partidelor 
politice (art. 24 (1)). 

Mandatarul financiar poate fi o persoană fizică sau o persoană 
juridică (art. 17 (4)). Această calitate se dobândeşte numai după 
înregistrarea sa oficială la Curtea de Conturi şi aducerea la cunoştinţă 
publică prin presă (art. 17 (7)). Doar prin intermediul mandatarului 
financiar se realizează primirea pentru campania electorală, de către 
un partid politic, a subvenţiilor de la bugetul de stat, a donațiilor sau a 
bugetelor de la persoane fizice sau juridice (art. 17 (1)). Mandatarul 
financiar răspunde solidar cu partidul ce l-a desemnat de legalitatea 
operațiunilor financiare efectuate în perioada campaniei electorale şi 
de respectarea prevederilor prezentei legi privind contribuțiile pentru 
campania electorală (art. 17 (3)). Un partid poate avea mai mulţi 
mandatari financiari, la nivel central, pentru filiale sau pentru 
candidaţi, caz în care se vor delimita împuternicirile acestora şi se va 
desemna un mandatar financiar coordonator (art. 17 (5)). Dacă un 
partid poate avea mai mulți mandatari financiari, mai multe partide nu 
pot folosi serviciile aceluiaşi mandatar (art. 17 (6)). 

Campania electorală nu poate fi finanțată, în mod direct sau 
indirect, de către persoane fizice sau juridice străine; sumele astfel 
primite se confiscă şi se fac venituri la bugetul statului (art. 15). 

De asemenea, se interzice finanţarea în orice mod a campaniei 
electorale a unui partid, a unei alianţe sau a unui candidat independent de 
către o autoritate publică, instituție publică, regie autonomă, companie 
națională, societate comercială sau bancară cu capital integral ori 
majoritar de stat sau de către un sindicat ori o asociaţie sau fundație; 
sumele astfel primite se confiscă şi se fac venit la bugetul de stat (art. 16). 

Legea stabileşte şi un plafon maxim al cheltuielilor. Astfel, limita 
maximă a cheltuielilor care pot fi efectuate de către un partid politic în 
fiecare campanie electorală se calculează prin însumarea valorilor 
maxime permise pentru fiecare candidat propus pentru alegeri (art.21 (1)). 

De asemenea, legea prevede şi sancțiunile ce vor fi aplicate în 
cazul nerespectării prevederilor privind finanţarea activităţii partidelor 
politice şi a campaniilor electorale. Contravenţile prevăzute prin lege 
se constată de către controlorii financiari ai Curţii de Conturi, iar 
sancțiunile se judecă şi se stabilesc de către Colegiul Jurisdicţional al 
Curţii de Conturi (art. 30). Sancţiunile se pot aplica, după caz, fie 
mandatarului financiar, fie partidului politic, fie donatorului care a 
încălcat prevederile legale menţionate în prezenta lege (art. 27 (2)). 


4. Grupurile de interes politic 

Grupul de interes este acel grup care acționează pentru 
protejarea sau realizarea unui interes comun membrilor săi. 

Grupul de interes politic este grupul de interes care caută să-şi 
atingă scopurile prin acțiune politică, neurmărind însă să formeze un 
guvern sau să ia parte la guvernare. El caută cele mai adecvate politici 
guvernamentale care îi pot îndeplini scopurile sau care pot împiedica 
ori încetini îndeplinirea de către grupurile opuse lui a propriilor sale 
obiective. Unii autori utilizează termenul de „grup de presiune“ pentru 
a desemna asemenea asociații, dar putem afirma că acesta prezintă o 
utilitate îndoielnică datorită conotaţiilor etice negative, ceea ce 
înseamnă că el este mai curând utilizat pentru a se arăta dezaprobarea 
faţă de grupul respectiv sau faţă de metodele sale (cuvântul „presiune“ 
se referă, de obicei, la anumite tactici aplicate de unele grupuri de 
interese politice). Grupul de interes poate, în mod ocazional, să 
conteste alegerile, ca tactică de influențare a partidelor politice, dar de 
obicei se bazează pe o varietate de metode pentru a influența 
executivul. 

În literatura consacrată grupurilor de interes se apreciază că 
indivizii/instituțiile devin membri/membre ale acestora datorită, 
printre altele, stimulentelor selective asigurate de grup sub forma 
serviciilor, a rolului de organizator-întreprinzător pe care-l pot obține 
în inițierea grupului sau a rolului de patroni externi dacă avem în 
vedere că în sfera de asistare este inclus guvernul. De asemenea, 
percepția generală este că în Occident tendinţa integrării indivizilor în 
grupurile de interese este în creştere, în timp ce tendinţa apartenenţei 
la partidele politice este în declin. 

Politica reprezintă un conflict cu multe laturi între indivizii şi 
grupurile care caută sprijin la nivelul segmentului politic. Niciodată nu 
este uşor: miza este mare, iar opoziția dură. Fiecare trebuie să decidă 
care din următoarele modele de acțiune politică poate aduce succesul 
într-o măsură mai mare şi mai rapidă: lobby-ul, propaganda de masă, 
litigiul, demonstrațiile, grevele şi boicoturile, nesupunerea civilă non- 
violentă şi violenţa”. 

e Lobby. Multe camere legislative au, fizic vorbind, anumite 
„încăperi“ alăturate/învecinate, în care legislatorii şi oaspeţii lor se pot 
întâlni pentru a discuta la modul informal. De la această practică a 
rezultat expresia „a face lobby“: utilizarea de către reprezentanţii 
grupului de interes a eforturilor directe în direcția convingerii 
oficialilor de a acţiona în sensul dorit de grup. Lobby-ul se referă la 
încercările de a exercita influenţa asupra elaborării sau implementării 
politicilor publice. Lobby-ul, ca activitate, este practicat de o varietate 
de agenți începând cu grupurile de interese şi departamentele de relații 
cu guvernul ale marilor corporaţii şi terminând cu ambasadele străine. 
Există însă şi acei „lobbyşti“ care funcționează în mod profesional, pe 
bază de contract, ca intermediari profesionişti, cum sunt firmele de 
consulting (consultanţă) politic sau avocaţii specializați în consiliere 

politică. Dezvoltarea lobby-ului profesionist poate fi interpretată ca o 
parte a procesului mai general de profesionalizare a politicii". 

Conduita principală într-o acţiune de lobby este accesul: abilitatea 
de a obţine o audiere din partea factorilor de decizie cheie. Accesul 
grupului depinde de o serie de factori: prestigiul său general şi poziția 
socială, reputația membrilor săi. 

Membrii grupului pot utiliza variate tehnici de persuasiune: pot să 
facă o prezentare formală a poziției grupului, o clasificare a faptelor, 
cifrelor şi argumentelor pentru a pune în evidenţă cea mai favorabilă 
alternativă, pot ameninţa cu neacordarea votului la alegerile următoare 
şi pot să-şi reafirme amenințările recurgând la un val de telegrame şi 
scrisori din partea alegătorilor. De asemenea, pot oferi şi mită: în mod 
direct — sub formă cash, sau în mod indirect — sub forma promisiunii 
unor funcții bine plătite în sectorul privat, după retragerea din 
serviciul public. Metoda mitei directe a devenit o temă dezaprobată — 
este prea greu de ascuns această acțiune şi deci periculoasă. De aceea, 
contribuţiile pe perioada campaniei electorale sunt considerate mult 
mai potrivite — sunt legale şi, oricum, alegerile se țin destul de 
frecvent. 

e Propagandă de masă. În secolul al XIX-lea, cele mai multe 
grupuri de interes, în cele mai multe dintre statele democrate, s-au 
concentrat pe jocul politic intern şi au acordat prea puţină atenție 
opiniei maselor. Peste un secol, opiniile publicului larg — fie ele pro, 
contra sau chiar şi cele ale indiferenților — au început să aibă o 
influență puternică asupra succesului tuturor grupurilor de interes 
politic. 

În consecință, se cultivă opinia publică printr-o mare varietate de 
operațiuni de relații publice şi se cheltuiesc anual milioane de 


1 "Dicţionar de politică, Oxford, Bucureşti, Editura Univers Enciclopedic, 2001, 

dolari/euro pentru a se crea un climat de opinii favorabil unui grup sau 
altuia. 

e Litigiul, adică exercitarea de acțiune în justiţie prin intermediul 
căreia o persoană sau un grup, numit reclamant, cere unei instanţe 
judecătoreşti să oblige o altă persoană sau grup, numit inculpat, să 
facă ceva. Asemenea acțiuni au constituit, mult timp, o tactică 
favorabilă pentru grupurile de interes americane, în special pentru 
acelea care nu prea aveau acces şi succes la reprezentanţii 
executivului, legislativului şi administraţiei. De exemplu, au fost 
frecvente cazurile în care grupurile de femei au chemat în instanță 
patronii, invocând discriminarea sexuală în angajarea şi promovarea 
lor. 

Unii observatori au văzut în amploarea volumului de astfel de 
procese politice o amenințare gravă la adresa democrației americane. 
S-a argumentat că în prea multe conflicte politice ultimul cuvânt îl are 
instanţa, prin judecătorii ce o compun, judecători care sunt numiți pe 
viaţă şi nu răspund în fața nimănui, spre deosebire de membrii a 
legislativului şi executivului care sunt răspunzători pentru acțiunile 
lor. Pe de altă parte, alții au apreciat că recurgerea la instanțele de 
judecată în vederea asigurării anumitor obiective reflectă importanţa 
Curţii Supreme în sistemul politic al SUA, ca şi încrederea generală 
faţă de rezolvarea disputelor prin mijloace juridice!!. 

e Demonstraţii. Mulţi ani, unele grupuri, în special cele 
cunoscute ca „grupuri protestare“, s-au bazat pe tactica 
demonstrațiilor, ceea ce presupune operaţiuni precum: pichetarea, 
marşurile de masă, enunţarea de lozinci şi sloganuri, hărţuirea 
oponenților, blocările de drumuri şi ocuparea clădirilor publice. La 
sfârşitul anilor '60 şi începutul anilor '70, de exemplu, studenții 
americani au ocupat sălile de curs şi laboratoarele, au refuzat 

participarea la ceremoniile de absolvire — toate fiind acţiuni de protest 
la adresa politicii Washingtonului în privinţa Războiului din Vietnam. 

Democraţiile provoacă uneori reacția grupurilor de opoziţie, dar şi 
a forțelor de ordine care, deşi ar putea simpatiza cu ideile 
protestatarilor, sunt nevoite să respingă dezordinea. 

Datorită costurilor reduse pe care le presupun, a capacității de a 
ridica moralul maselor şi puterii de a-şi atrage publicitate gratuită, 
demonstrațiile vor fi utilizate în continuare pe o scară extinsă. 

e Greve şi boicoturi. De regulă, grevele se referă la întreruperea 
colectivă a lucrului de către muncitorii din domeniul industrial, pentru 
obținerea unor avantaje economice, precum: salarii mai mari, 
reducerea timpului de muncă, condiţii mai bune de muncă, securitatea 
muncii. Dar grevele pot fi folosite şi în scopuri politice. 

Greva în scopuri politice este folosită cu precădere în 
democrațiile europene pentru: 

— forțarea guvernului să adopte sau să respingă anumite politicii; 

— încercarea de înlăturare a guvernării existente. 

Boicotul este un refuz stabilit de comun acord de către un grup în 
cadrul negocierilor sale cu un alt grup privat sau agenţie publică în 
vederea atingerii unui scop politic sau economic. 

e Nesupunere civilă non-violentă. Conducând mişcarea de 
independenţă indiană faţă de guvernarea britanică din anii '30 şi '40 ai 
secolului trecut, Mohandas Karamchand („Mahatma“) Gandhi a 
dezvoltat o tehnică de acțiune politică, acțiune care a avut un impact 
major asupra lumii occidentale. 

Gandhi a numit-o „satyagrah“, adică „aflarea adevărului“, 
versiunea occidentală fiind  nesupunerea civilă  non-violentă: 
nesupunerea/rezistenţa nonviolentă faţă de politicile guvernamentale 
prin asemenea mijloace precum neplata taxelor sau blocarea 
drumurilor şi clădirilor publice. Reverendul Martin Luther King a fost 
teoreticianul şi practicianul american cel mai cunoscut al acestei 

metode, el oferind la începutul anilor '60 filosofia şi tacticile ce aveau 
să fie urmate de mişcările revendicative americane. 

În viziunea lui Gandhi, un adept al nesupunerii civile non-violente 
trebuia: 

— să nu se lase înfuriat; 

— să suporte mânia adversarului său; 

— să se lase arestat şi să nu se opună confiscării bunurilor sale; 

— să nu-şi insulte adversarii şi să nu folosească nici un cuvânt 
contrar spiritului păcii. 

Aşa cum au practicat-o şi propovăduit-o Gandhi şi King, 
nesupunerea civilă presupune ca grupul protestatar să exploreze mai 
întâi toate posibilitățile de negociere cu oponenții şi guvernanţii. Dacă 
nu se ajunge la nici un rezultat, grupul emite un ultimatum, explicând 
exact ce urmează să facă şi de ce. Apoi recurge la diferite tactici 
pentru a face lucrurile inconveniente pentru opozanți, fără a folosi 
violența şi a le provoca răni fizice. Tacticile includ boicoturile 
economice şi non-cooperarea cu autoritățile guvernamentale (refuzul 
de a plăti taxe sau de a trimite copiii la şcoală) şi nesupunerea paşnică 
față de anumite legi (cum ar fi cele referitoare la regulile de 
circulaţie). 

O altă tactică este şi aceea pe care Gandhi o numit-o „dharma“ — 
şezutul pe străzi, pe coridoarele clădirilor publice, în aeroporturi şi în 
alte spații de acces public. 

Obiectivul final este nu numai de a obține sprijinul celor neutri, 
dar şi de a-i converti pe oponenți. 

e Violenţa. Decizia oricărui grup de a folosi sau nu violenţa 
ridică mai multe întrebări: 

— Este corectă utilizarea violenţei în orice circumstanţă? Pacifiştii 
spun că nu; 

— Care este preţul politic care trebuie plătit pentru utilizarea 
violenţei? Există mai multe posibilități: 

— nimic sau foarte puţin; 

— pierderea aliaților prezenți sau potențiali din alte grupări; 

— îndepărtarea propriilor membri mai puţin militanţi; 

— stimularea grupurilor oponente în direcția utilizării contraviolenței; 
— rănirea sau moartea unor compatrioți. 

— Sunt tacticile violente mult mai eficiente în atingerea scopurilor 
decât cele non-violente? 

Prin urmare, grupurile de interes politic sau de presiune (cum 
mai sunt numite) sunt, de cele mai multe ori, organizaţii voluntare 
formate pentru a apăra un interes specific sau pentru a promova 
o cauză sau o poziţie politică. Aceste grupuri operează în moduri 
variate şi caută să exercite presiune la diferitele niveluri ale sistemului 
politic fără a urmări ocuparea unor funcții publice. 


Concepte-ancoră: 


e partide confesionale; e partide regionale; 
e partide de clasă; e partide de stânga; 
e partide de centru; e partide de dreapta; 
e partide de cadre; e partide de mase; 

e partide suple; e partide rigide; 

e bipartidism; e multipartidism; 

e grup de interes politic; e lobby; 


e nesupunere civilă non-violentă. 


Probleme de abordat în cadrul seminariilor: 

e Realizaţi o analiză comparativă a eficienţei organizării politice 
între sistemul bipartid şi cel multipartid. 

e Identificați calitățile pe care trebuie să le aibă un lider de partid. 

e Analizați partidele la nivelul Uniunii Europene. 

Problema organizării şi conducerii societății i-a preocupat pe 
oamenii politici şi pe teoreticienii din domeniul politic din cele mai 
vechi timpuri. Fiecare curent de gândire politică şi socială se declară 
preocupat de găsirea celor mai bune căi de organizare şi dezvoltare a 
statului şi fiecare astfel de curent are pretenția că proiectul său 
exprimă adevărata cale pe care trebuie să se înscrie întreaga viaţă 
economică, social-politică şi culturală a ţării. 

Evenimentele petrecute la sfârşitul anilor '80 şi începutul anilor 
'90 în Europa Centrală şi de Est i-au determinat pe unii comentatori 
politici să afirme că avem de-a face nu numai cu sfârşitul confruntării 
Est-Vest, dar şi cu sfârşitul confruntăru ideologice. 


Ce este însă o ideologie? 

Este un set coerent şi comprehensiv de idei care explică şi 
evaluează condiţiile sociale, ajută oamenii să-şi înţeleagă locul în 
societate şi oferă un program pentru acţiune socială şi politică. Cu alte 
cuvinte, o ideologie îndeplineşte patru funcții pentru indivizii care o 
urmează: 

e explicativă — oferă o explicație asupra cauzelor care fac 
condițiile sociale, politice şi economice să fie aşa cum sunt, în special 
în timp de criză; 

e evaluativă — oferă standarde de apreciere a condiţiilor sociale. 
Există o diferenţă între a oferi o explicaţie despre cauzele unor 
evenimente şi a hotărî dacă acele evenimente sunt bune sau rele; 

e orientativă — oferă adepților săi direcționarea necesară şi 
înţelegerea identităţii lor: a ceea ce el sau ea este, a locului căruia sau 

căreia îi aparține, a felului în care el sau ea interacționează cu restul 
lumii; 

e programatică (prescriptivă) — orice ideologie spune adepților 
săi ce să facă şi cum să procedeze, stabileşte un program general de 
acţiune socială şi politică. 

Nu toate ideologiile sunt predominant politice; ele sunt sisteme 
cuprinzătoare de idei, crezuri şi atitudini, care tratează idei pur 
politice, dar şi relații economice şi sociale. Aşadar, ideologiile politice 
cuprind teze, principii şi concepţii cu privire la esența puterii 
politice, la conținutul, formele şi mecanismele de exercitare ale 
acestora, la rolul instituţiilor şi al clasei politice, la raporturile 
dintre guvernanti şi guvernați. 


1. Principalele concepţii politice 

Conservatorismul. Adeseori se spune despre conservatorism că 
el caută să conserve ceea ce există, deoarece acumulările de 
înţelepciune şi experiență ale generațiilor trecute sunt mai corecte 
decât modelele trecătoare ale momentului. Dacă schimbarea este 
necesară, ea trebuie abordată cu multă atenție: speranțele omului sunt 
înalte, dar viziunea asupra îndeplinirii lor este limitată. Efortul de a 
remedia răul existent duce adeseori la un rău şi mai mare. 

Viziunea conservatoare asupra naturii umane nu este pe deplin 
pozitivă şi este în mod clar neegalitară. Conservatorii consideră că 
unii oameni îşi aduc o contribuţie mai mare la mersul societății decât 
alții şi de aceea ar trebui să se bucure de mai mult respect, care s-ar 
manifesta, printre altele, prin dreptul de a ocupa o anumită poziţie în 
cadrul autorității publice. Potrivit unor autori, printre care şi Edmund 
Burke, unele persoane sunt, prin naştere, exponenți ai unei 
„aristocrații naturale“ care are darul de a le oferi abilități refuzate 
celorlalți. 

Chiar dacă reprezentanţii  conservatorismului nu cred în 
egalitarism, nu înseamnă că ei nu sunt preocupaţi de bunăstarea 
societății. Se consideră că oamenii trebuie să se bazeze pe ei înşişi şi 
nu pe guvern: singura salvare a unei ţări este concentrarea asupra 
individului, în dezvoltarea unui spirit de caracter dominant de muncă 
asiduă şi prudentă. Indivizii ar trebui să-şi facă propriul drum în viaţă. 
Persoanele de o condiţie mai bună ar fi jignite de ajutorul oferit de cei 
care conduc, iar cei săraci nu ar fi cu adevărat ajutaţi. 

Adepții conservatorismului sunt divizați în ceea ce priveşte 
independenţa pe plan internațional. Respectul pentru trecut îi face 
adevăraţi patrioți, iar loialitatea faţă de ţară este umbrită doar de 
dragostea pentru Dumnezeu: conservatorii sunt naționalişti, iar 
celelalte naţiuni sunt adesea văzute ca duşmani periculoşi. În acelaşi 
timp, conservatorii nu neagă întru totul independenţa şi consecinţele 
ei; mai precis este vorba despre dependenţa unui stat de altul, adică de 
procesul de civilizare a unor națiuni mai puţin norocoase de către 
altele aflate la un nivel de dezvoltare mult avansat. 

Totuşi, reprezentanţii conservatorismului contemporan tind să 
meargă mai departe: necesitatea apărăru propriului sistem împotriva 
inamicilor străini conduce la dorința de a avea prieteni în exterior, 
pentru că este important să-ţi faci prieteni pe care să-i şi ajuţi. 

Conservatorii, unii dintre cei mai pragmatici gânditori politici, au 
ca principii de bază în acțiunea lor: ordinea, continuitatea, loialitatea, 
protecția libertăților individuale şi naționalismul. 

Liberalismul. Deosebirea esențială dintre conservatorism şi 
liberalism constă în modul de înţelegere a naturii umane. Liberalii 
cred în egalitarism: oamenii, toți oamenii, sunt capabili de acţiuni 
raționale, deşi adeseori sunt surprinşi de situaţiile dificile ale vieții 
reale. Pentru că toți oamenii dispun de capacitatea de a duce o viaţă 
productivă şi satisfăcătoare dacă le este oferită şansa, guvernul trebuie 

să-i asigure fiecăruia oportunitatea de a duce cel mai bun trai posibil şi 
să ajute la îndeplinirea potențialului individual al oricărei persoane. 

Iniţial, liberalismul a fost o mişcare de eliberare de sub controlul 
monarhic şi federal, deci o mişcare a burgheziei sau a clasei de mijloc. 

Declinul federalismului a stimulat naşterea liberalismului ca 
urmare a dezvoltării activităţilor din diverse domenii: 

e progresul ştiinţei şi tehnologiei şi bogăția acumulată de pe urma 
războaielor au făcut posibilă, pentru europeni, angajarea în exploatări 
şi cuceriri globale; 

e teritoriile nou cucerite au devenit furnizoare de recolte bogate; 

e călătoriile şi descoperirea de noi medii ambientale au stimulat 
inventivitatea omului; 

e marile profituri au oferit capitalul necesar investițiilor; rezultatul 
s-a concretizat în revoluția industrială şi în apariția unui nou loc de 
muncă — fabrica, precum şi în dezvoltarea oraşelor. 

Liberalismul este asociat cu sprijinirea libertăţii de exprimare, a 
libertății de acțiune în orice domeniu, fără însă a afecta interesele 
altora. De pe această poziție de susținere a libertăților civile şi a 
drepturilor omului, liberalismul s-a dezvoltat devenind un crez politic 
modern, în care independența omului simplu împotriva oricărui 
organism care reprezintă puterea, fie el stat sau nu, să fie un fapt 
primordial. 

Partidele liberale moderne susțin ideea acordării unei mai bune 
atenți talentelor, capabilităuilor şi nevoilor individuale decât sistemelor. 

Avocaţii liberalismului contemporan susțin că liberalii constituie 
unul din motivele cele mai bune pentru a se pune la îndoială modelul 
politic standard stânga-dreapta, deoarece ei sunt adepţii atât ai ideii de 
egalitate specifice stângii, cât şi ai susținerii eforturilor umane 
individuale şi ai libertății specifice dreptei. Din acest punct de vedere 
ei sunt consideraţi ca situându-se la centrul spectrului politic. Cu toate 
acestea, mulți liberali refuză să fie consideraţi de centru sau moderați, 

afirmând despre ei înşişi că sunt radicali, dorind să schimbe multe în 
societate. 

Liberalismul nu mai reprezintă astăzi forța revoluționară care a 
fost, cel puţin în partea occidentală a lumii. În Iran şi alte state din 
Orientul Mijlociu, liberalismul a provocat o reacție violentă de 
răspuns din partea fundamentalismului islamic. În statele fost 
comuniste „campionii“ transformărilor pretind că „liberalizarea“ este 
scopul lor, în timp ce în Vest, dintr-o ideologie revoluționară, 
liberalismul a devenit o ideologie care apără o revoluţie deja câştigată. 

Creştin-democraţia este o formă europeană de mişcare politică, 
găsită în politicele postrăzboi şi reprezentată de partidele creştin- 
democrate din Italia, Germania şi a IV-a Republică Franceză. 

Aceste partide sunt mai degrabă adeptele unui liberalism social 
moderat, unei economii mixte, existenţei bunăstării sociale minime. 

Caracterul „creştin“ are o importanţă religioasă redusă astăzi; el 
derivă din factori istorici, în principal din faptul că în Italia şi Franţa 
aceste partide îşi au rădăcini în mişcările religioase de rezistenţă din 
timpul celui de-al Doilea Război Mondial. Creştin-democraţu italieni 
au fost întotdeauna asociaţi cu Biserica Catolică din Italia. 

Opoziția față de partidele comuniste europene a fost ideea 
centrală a luptei partidelor creştin-democrate, iar opoziția catolică la 
comunism a dat atributului „creştin“ o certă utilitate. 

Termenul de „democrație“ serveşte la caracterizarea partidelor în 
cauză ca fiind dedicate mai mult interesului general, în comparație cu 
partidele conservatoare de dinainte de război, cu înclinații aristocratice 
şi elitiste. 

Socialismul. Deşi se declară adepţi ai egalităţii şi raționalității, 
socialiştii nu consideră necesară argumentarea caracterului natural al 
acestor calități. Pentru socialişti, trăsătura cea mai importantă a naturii 
umane este sociabilitatea naturală a individului. Ei consideră că 

oamenii se angajează imediat în activități sociale atunci când li se 
oferă ocazia. 

S-a spus că ideologia socialistă s-a născut din îngrijorarea pentru 
suferința umană cauzată de exploatarea omului. Tradițional, socialiștii 
pledează pentru limitarea, dacă nu chiar abolirea proprietății private. 
Posibilitatea acumulării unei proprietăți private nelimitate stimulează 
lăcomia şi asuprirea omului de către om. Singura soluție este 
extinderea dramatică a domeniului public şi creşterea unei comunități 
în care pământurile şi fabricile, toate mijloacele de producție să fie 
deținute de stat, iar statul însuşi să fie controlat de muncitori cărora să 
le fie garantat un loc de muncă şi o împărţire echitabilă a bogăției 
naturale — fapt care ar duce la încetarea suferinţei umane. 

Termenul de socialism acoperă o arie largă de crezuri. În ciuda 
acordului asupra necesității eliminării suferinței prin limitarea 
proprietăţii private, socialişti sunt în dezacord asupra unor probleme, 
precum: 

e dacă metodele revoluționare sunt întotdeauna cele mai 
potrivite pentru crearea sistemului ideal; 

e dacă revoluţia socialistă trebuie să fie în mod necesar globală; 

e cât de extinsă trebuie să fie limitarea proprietății private; 

e cerolartrebui să joace guvernul şi statul. 

Varietatea răspunsurilor la aceste întrebări face posibilă 
identificarea a nu mai puţin de 8 curente în reţeaua complexă a 
gândirii socialiste: gândirea socialistă timpurie, socialismul utopic, 
marxismul, comunismul sovietic, comunismul chinez, socialismul 
fabian, anarhismul şi sindicalismul. 

— Gândirea socialistă timpurie. Termenul „socialism“ este asociat 
în mintea multor oameni cu opera lui Karl Marx şi cu o versiune 
particulară a socialismului, comunismul, dar ideile privind socialismul 
sunt multe şi variate, şi cu o istorie îndelungată. Platon recomanda 
abolirea proprietății private, cel puţin în rândul clasei conducătoare. 

Idei similare pot fi întâlnite şi la alți autori precum Tomasso 
Campanella şi Sir Thomas Moore. Practica formelor variate de 
socialism era răspândită mult înainte ca doctrina să fie articulată de 
către gânditorii occidentali. Micuța comunitate în care pământul şi 
produsele sale sunt în proprietate colectivă reprezintă, de fapt, forma 
cea mai veche a organizării sociale. Aceleaşi forțe care i-au determinat 
pe conservatori să apere valorile tradiționale şi pe liberali să-i exprime 
încrederea că libertatea şi justiția socială pot fi combinate, au produs 
condițiile care i-au determinat pe socialişti să-şi afirme propriile 
idealuri şi credinţe. 

— Socialismul utopic. Eforturi serioase de a propaga validitatea 
ideilor socialiste au fost făcute începând cu ultimul sfert al secolului al 
XVIII-lea de gânditorii cunoscuţi sub numele de socialişti utopici. 
Aceştia au avut în comun convingerea că schimbările pe care le 
recomandau puteau să se desfăşoare într-un mediu de cooperare şi 
pace, printr-un proces evolutiv. 

— Marxismul. Karl Marx recunoaşte existența exploatării şi a 
opresiunii, dar consideră recomandările socialiştilor utopici ca fiind 
naive. El consideră o pierdere de timp apelul la conştiinţa capitaliştilor 
care profitau de pe urma statu-quo-ului. Marx şi colaboratorul său 
Friederich Engels au dezvoltat o versiune mult mai elaborată şi mai 
complexă a ideologiei socialiste, explicând nu numai evoluția 
sistemului, ci şi ce s-ar întâmpla dacă umanitatea ar atinge etapa cea 
mai înaltă a socialismului, comunismul. 

— Comunismul sovietic. V. I. Lenin şi tovarăşii săi au urmărit prin 
Marea Revoluţie Socialistă din anul 1917 să adapteze marxismul la 
realitatea rusă. Revoluţia trebuia realizată de un unic partid de 
avangardă, format din revoluționari care să ia asupra lor acţiunea de a 
lucra în favoarea proletarismului în primul rând. Primul stadiu al 
revoluției ar produce un sistem socialist, în care aparatul de stat şi-ar 
justifica existenţa, iar comunismul s-ar produce doar când ar fi 

posibilă introducerea şi aplicarea formulei „de la fiecare după 
posibilităţi, fiecăruia după nevoi“. Considerându-se începută trecerea 
de la capitalism la comunism şi interdependenţa globală apărută, 
sistemul capitalist ar lucra în beneficiul comunismului. 

Dacă Lenin susținea ideea potrivit căreia clasa muncitoare suferea 
de o falsă conştiinţă, având nevoie de un partid de avangardă care să o 
ghideze, Stalin era de părere că partidul în sine era cel chinuit de o 
falsă conştiinţă, fiind astfel nevoie de un înţelept, de un geniu care să-l 
conducă, respectiv de el, de Stalin. 

Socialismul, spunea Stalin, trebuie creat şi consolidat într-o 
singură ţară — Uniunea Sovietică, înainte de a fi construit oriunde 
altundeva. Această afirmaţie era în contradicție cu ceea ce spuseseră 
Marx şi Engels despre caracterul internațional al mişcării socialiste. 

Rivalul lui Stalin, Lev Troțki nu numai că a negat teoria 
construirii socialismului într-o singură ţară, dar a sprijinit „revoluția 
permanentă“: revoluția, chiar şi în Uniunea Sovietică, îşi poate atinge 
scopurile doar dacă partidul rămâne puternic şi atent la pericolul 
despotismului care s-ar putea instaura în interiorul său. 

La rândul său, Nikita Hrusciov a atacat „cultul personalității“ pe 
care l-a instaurat Stalin, afirmând că adevăratul marxism-leninism 
face apel la conducerea colectivă: în spatele partidului se află poporul 
— muncitori, ţărani şi intelectuali. 

— Comunismul chinez. În perioada în care cultul personalităţii era 
repudiat în Uniunea Sovietică, Republica Populară Chineză îşi 
implementa propriul sistem comunist, dezvoltând, de fapt, un cult al 
personalităţii şi mai puternic — al lui Mao Zedong. Departe de a urma 
exemplul sovietic, Mao a recunoscut de la început existenţa unor 
diferenţe cruciale între cele două naţiuni care nu aveau să ducă decât 
la nişte deosebiri la fel de cruciale în interpretarea moştenirii lăsate de 
Marx şi Lenin. 

Aşa cum arăta Mao, China era o ţară semicolonială, controlată de 
câteva puteri imperialiste. Mai mult, nivelul de industrializare era 
inferior celui din Uniunea Sovietică, ţăranii constituind majoritatea 
populației. Ideologia comunistă şi-a găsit un mediu mai propice 
dezvoltării şi propagării în rândul populației rurale chineze decât în 
mediul urban, în timp ce în spațiul sovietic situația era inversă. 

Pentru Mao, Revoluţia era un „război naţional de eliberare“, 
antiimperialist, purtat de poporul unei națiuni „înapoiate“ economic 
împotriva opresorilor străini capitalişti. Nevoia de a construi un corp 
militar puternic paralel cu creşterea nivelului de conştiinţă a unei mase 
mari de țărani needucați şi analfabeți l-au determinat pe Mao să-şi 
aducă propria contribuție la dogma comunistă: înfăptuirea unei 
revoluții care să scadă importanţa proletarismului urban şi să se 
concentreze, în schimb, asupra exploatării resentimentelor ţăranilor. 
Câştigând puterea, forțele rurale puteau încercui şi supune oraşele. 
Revoluţia chineză era destinată să fie prototipul activităților 
revoluționare din Asia şi Africa: într-o serie de „războaie naționale de 
eliberare“; națiunile proletare din Lumea a III-a urmau să încercuiască 
şi să înfometeze națiunile capitaliste bogate. 

La mijlocul anilor '60, cultul personalităţii lui Mao ducea către o 
concluzie dezbinatoare şi în multe privințe dezastruoasă: aşa-numita 
Revoluţie Culturală. Pentru a înţelege originile teoretice ale Revoluţiei 
Culturale trebuie să avem în vedere distincţia pe care o făcea Mao 
între a fi un „roşu“ (a fi pur şi corect din punct de vedere ideologic) şi 
a fi „expert“ (a pune competenţa deasupra corectitudinii ideologice), 
primii fiind, evident, favoriți. 

„Constatându-se“ că experții câştigaseră prea mult teren, s-a 
considerat că puritatea ideologică era în pericol; astfel, muncitorii erau 
încurajați să-şi umilească şefii, iar studenții să-i umilească la rândul 
lor pe profesori. Mulţi dintre „experți“ au fost omorâţi, încarceraţi sau 
trimişi la munca pământului. Ceea ce fusese sus era acum Jos şi 

viceversa. În această situaţie anormală, producţia industrială şi cea 
agricolă au scăzut dramatic, având ca rezultat o suferință tot mai 
accentuată. Atât de dăunătoare fusese Revoluţia Culturală, încât Mao, 
în final, a fost de acord cu intervenția armatei pentru restabilirea 
ordinii în fabrici, universităţi, în întreaga societate. 

Revoluţia culturală a afectat reputația lui Mao printre chinezi: 
radicalii au fost discreditați, iar pragmaticii (ca Deng Xiaoping) au 
câştigat influenţă. De atunci, China şi-a concentrat energiile asupra 
extinderii puterii economice. 

— Socialismul fabian. Acest curent a apărut la sfârşitul secolului al 
XIX-lea, mai precis în 1884, când la Londra a luat ființă aşa-numita 
Societate fabiană, numită după generalul Fabius, mort în 203 î.Hr., 
care a refuzat să lupte în bătălii, pronunţându-se, în schimb, pentru o 
strategie de retragere şi slăbire a inamicului, pentru încercuirea lui fără 
vărsare de sânge. Tocmai din acest spirit şi prin mijloace parlamentare 
paşnice căutau socialişti fabieni să împingă Anglia către o direcție 
socialistă mai pronunţată. 

Filosofia fabiană, a unei căi parlamentare paşnice spre o societate 
socialistă, a fost preluată de Partidul Laburist, fondat în anul 1900. De 
atunci, Partidul Laburist Britanic a reuşit să implementeze politici 
sociale precum naționalizarea unor servicii şi industrii (de exemplu a 
cărbunelui şi oţelului), a căilor ferate şi aeriene, a telecomunicaţiilor, a 
instituit un sistem general de asigurări sociale care includea un 
program național de sănătate, cu prevederea furnizării de servicii 
medicale gratuite. În anii '80, Partidul Conservator a lui Margareth 
Thatcher a redus multe dintre asigurările sociale şi a privatizat un 
număr de sectoare industriale care fuseseră naționalizate de laburişti. 

Socialiştii fabieni sau moderați respingeau noțiunea de „conflict 
de clasă“ şi încercau să rezolve problemele făcând apel la rațiune: 
socialismul putea fi creat în mod paşnic, prin transformarea graduală a 
statului. 

Gândirea socialiştilor moderați, grupați în partide denumite 
laburiste sau socialiste, se caracterizează prin idei de genul: 

— societatea ideală este aceea în care muncitorii controlează 
statul; 

— revoluția nu este necesară pentru atingerea acestui tip de 
organizare socială; 

— principala sarcină a partidului este organizarea muncitorimii 
şi dezvoltarea conştiinţei sale; 

— alegerile democratice sunt acceptate indiferent de rezultat 
(concepţie aflată în contradicție cu cea a „verilor“ lor 
comunişti). 

— Anarhismul. În mod obişnuit, descriem o situaţie în care ordinea 
este încălcată, iar haosul instaurat; însă nici un anarhist nu va accepta 
vreodată această definiţie. 

Anarhismul, ca şi alte tipuri de socialism, pune accentul pe 
dezvoltarea comunităților mici, autonome. Singura cale de înlăturare a 
exploatării este eliminarea statului şi organizarea socială pe baze 
cooperatiste. Nici o persoană nu trebuie să aibă dreptul de a exercita 
autoritate asupra altei persoane. Anarhia este văzută ca pacificatoare şi 
ca mod normal de viaţă. 

— Sindicalismul. Este o „rudă“ a anarhismului. Diferenţa esențială 
constă în faptul că sindicalismul vede mai degrabă într-un sindicat 
decât într-o comunitate mică organizația cea mai bine calificată pentru 
a înlocui statul modern şi pentru a permite muncitorilor să-şi conducă 
şi să-şi controleze propriile afaceri. Mijlocul de atingere al acestor 
deziderate este „greva generală“ — o grevă națională, dacă nu chiar 
mondială, care ar forţa conducătorii să creeze puterea muncitorilor 
organizaţi în sindicate. 

— Social-democraţia este o etichetă aplicată partidelor de centru- 
stânga nonmarxiste şi reformiste. Partidul Laburist din Marea Britanie 
şi Partidul Socialist Francez, de exemplu, sunt partide social- 

democrate, deşi acest atribut nu se regăseşte în denumirile lor. 
Utilizarea explicită a termenului este o încercare de a stabili o 
identitate specială unei versiuni mai de „dreapta“ a ceea ce este, de 
fapt, o formă de socialism ne-radical şi ne-revoluționar. 

Social-democraţia reprezintă doctrina politică privind organizarea 
şi conducerea democratică a societăţii, pe baza principiilor statului de 
drept, a egalității şi dreptății sociale şi care vizează protecția socială a 
cetățenilor, fund înclinat spre redistribuție, fără a face (însă) din 
egalitate un scop primordial. 

În prezent, social-democraţia reprezintă una din principalele 
doctrine politice, fiind o alternativă viabilă de organizare şi conducere 
democratică a societăţii. 

— Fascismul. În zilele noastre, fascist a ajuns să fie considerat 
oricine are vederi extreme (extremist), îndeosebi atunci când acesta 
foloseşte violenţa verbală sau fizică drept armă politică. 

Primele partide fasciste importante au fost cele create de 
Mussolini, Franco şi Hitler. 

Toate mişcările fasciste au fost oportuniste, s-au bazat pe 
exploatarea demagogică a temerilor locale şi a sentimentelor de ură, în 
scopul stimulăru sprijinului public/popular. Tema comună primordială 
era naționalismul, exprimat în tonuri esențial rasiste ca mijloc de 
realizare a unităţii naționale, în ciuda diviziunii de clasă. Se punea, de 
asemenea, un accent deosebit pe ura şi disprețul faţă de democraţie, pe 
instituirea unei conduceri înfăptuite de un om puternic, care ar putea 
să rezolve toate problemele ţării atât timp cât i se oferea loialitate şi 
obediență absolută. 

Partidul Socialist al lui Mussolini a adoptat un program care părea 
când revoluționar, când conservator, dar întotdeauna naționalist. Italia 
fusese unită de 50 de ani, când Primul Război Mondial s-a sfârşit şi 
mulți italieni au simțit că ţara lor, spre deosebire de Anglia şi Franţa, nu 
şi-a primit partea cu ocazia capitulării Germaniei şi Austriei. Mizând pe 

acest resentiment, fasciştii au promis să acționeze pentru a pune capăt 
controverselor dintre diferitele facțiuni politice italiene. Acest accent 
asupra unităţii naționale apare în însuşi termenul de „fascism“, derivat 
din italianul „fasciare“ care înseamnă a lega, a îmbina. 

Pentru a atinge această unitate, fasciştii susțineau necesitatea 
înlăturării anumitor obstacole. Unul dintre acestea era liberalismul, cu 
accentul său asupra drepturilor şi libertăților individuale: nici o 
națiune nu poate fi puternică dacă membrii ei se gândesc, în primul 
rând, la ei înşişi şi se prezintă ca nişte fiinţe preocupate să-şi apere 
propriile drepturi şi interese. 

Un alt obstacol era socialismul, cu accentul său asupra claselor 
sociale. Mussolini, fostul marxist, a atacat ideologia marxistă mai ales 
în ceea ce priveşte diviziunea socială şi lupta de clasă, considerându-le 
principalii duşmani ai unităţii. Italienii nu trebuie să se gândească la ei 
ca indivizi, nici ca membrii ai claselor sociale, spunea Mussolini, ei 
trebuie să fie italieni în primul rând şi pentru totdeauna. 

Potrivit concepției naziste a lui Hitler şi a Partidului Național- 
Socialist al Muncitorilor Germani, duşmanii care divizează şi trădează 
poporul german sunt comuniştii şi evreii. 

Pentru Hitler, „socialism“ era doar un alt nume dat 
naționalismului. Mai mult, națiunea nu includea pe oricine era născut 
în granițele Germaniei, ci doar pe cei născuţi într-un anumit grup 
rasial de care aparținea „Volk“-ul (poporul) german. 

Rasa nu a fost importantă pentru fasciștii italieni până când 
presiunile lui Hitler asupra lui Mussolini l-au determinat pe acesta din 
urmă să ia unele măsuri împotriva evreilor din Italia. 

După cel de-al Doilea Război Mondial nici o națiune nu a mai 
promovat fățiş, ideile fasciste, care totuşi au devenit în ultimul timp 
tot mai atrăgătoare. Renaşterea fascismului pare a fi rezultatul unui 
naționalism reînnoit, adus în prim plan de resentimentul față de 
muncitorii străini, refugiați şi imigranți. 

Concepte-ancoră: 


e ideologic; e marxism; 

e conservatorism; e comunism sovietic; 
e liberalism; e comunism chinez; 
e creştin-democrație; e socialism fabian; 

e socialism; e anarhism; 

e gândire socialistă timpurie; e sindicalism; 

e socialism utopic; e fascism. 


Probleme de discutat în cadrul seminariilor: 

e Identificaţi în ce constă relația dintre cultura politică şi căderea 
comunismului în Europa Centrală şi de Est. 

e Analizaţi câmpul politic din România din perspectivă ideologică. 

e Evaluaţi tendințele evoluției concepțiilor politice în Europa, 
Asia şi America. 

Capitolul VIII 
SISTEMUL ELECTORAL 


Alegerile reprezintă un element important al vieții politice, la 
nivel naţional şi local, dar şi la nivel comunitar, aşa cum o 
demonstrează de câteva decenii viaţa politică europeană. 

În urma alegerilor se creează o nouă configuraţie a ansamblului 
instituțional politic, fapt ce reprezintă un test pentru calitatea 
democrației politice deoarece acesta constituie o formă esențială de 
participare şi implicare conştientă a cetăţenilor în mersul societăţii. 

Alegerile sunt o competiție pentru funcţii publice, bazată pe 
exprimarea formală (prin vot) de către populație a preferințelor. 
Aceste opinii individuale sunt apoi combinate într-o decizie colectivă 
pe baza cărora candidaţii câştigă. 

Procedura implică existenţa unui drept de a alege şi a altuia de a fi 
ales, adică implică existenţa drepturilor electorale. În ceea ce priveşte 
cazul României, o parte din aceste drepturi sunt prevăzute chiar în 
textul Constituţiei, iar cea mai mare parte în Legea electorală. În cazul 
celei din urmă, vom mai identifica dreptul cetăţenilor de a verifica 
înscrierea în listele electorale şi de a face întâmpinări împotriva 
omisiunilor, înscrierilor greşite şi a oricăror erori, dreptul de a contesta 
candidaturile etc. 

Prin Constituţie sunt nominalizate numai drepturile fundamentale 
ale cetăţenilor. 

Unele constituții prevăd pe lângă dreptul de a alege şi dreptul de a 
fi ales şi dreptul de revocare. Acest drept există în China şi Indonezia, 
de exemplu, unde partidele politice au dreptul de a-i revoca pe 
membrii lor în Parlament, în Liechtenstein, unde numărul restrâns al 
populației permite contacte familiale, iar un parlamentar poate fi 
revocat de către grupul său electoral. 

Votul reprezintă metoda utilizată pentru realizarea alegerilor şi 
acţiunea nemijlocită de exprimare a opțiunii. 

În sistemul electoral românesc, votul este universal, egal, direct, 
secret şi liber exprimat. 

Universalitatea votului constă în faptul că cetăţenii de vârstă şi 
cu aptitudini intelectuale sau morale, prevăzute de lege, au dreptul de 
a vota. În România, ca şi în cele mai multe dintre democraţiile lumii, 
cetățenii au dreptul de a vota începând cu vârsta de 18 ani. Legat de 
acest subiect, în anii "60 şi '70 s-a produs o adevărată revoluţie în 
lume în ceea ce priveşte vârsta legală de a participa la alegeri, ea 
scăzând de la 21 de ani la 18 ani. 

Deplinătatea facultăților mintale este o condiție firească, 
elementară şi de aceea Legea fundamentală nu acordă drept de vot 
debililor ori alienaților mintal puşi sub interdicție. Cât priveşte 
aptitudinea morală de a vota, persoanele condamnate prin hotărâre 
judecătorească definitivă îşi pierd drepturile electorale. 

În privinţa dreptului femeilor de a vota, puţine state se pot 
compara cu Noua Zeelandă şi Australia care au acordat aceste drepturi 
politice chiar de la începutul secolului trecut; în alte părți ale lumii 
femeile au obținut, de regulă, dreptul de a vota după cel de-al Doilea 
Război Mondial. 

Grupurile minoritare au avut parte de discriminări până acum 
câteva decenii. În vederea excluderii negrilor de la vot, dreptul 
electoral era acordat, până în 1965, doar celor care puteau citi şi 
explica Legea fundamentală. 

Egalitatea votului exprimă principiul egalității în drepturi a 
cetățenilor fără deosebire de rasă, naționalitate, origine etnică, limbă 
religie, sex, opinie sau apartenenţă politică, avere sau origine socială. 

Fiecare cetăţean are dreptul la un singur vot pentru alegerea 
aceluiaşi organ de stat, iar circumscripțiile electorale constituite pentru 
alegerea aceluiaşi organ de stat sunt egale ca număr de locuitori. 

Votul direct constă în faptul că cetăţenii alegători îşi exprimă 
direct, personal, acordul sau dezacordul privind candidaţii propuşi. În 
România, alegătorii votează direct, şi nu prin reprezentanți sau delegați. 
În schimb, votul indirect se foloseşte în alegerea preşedintelui Statelor 
Unite ale Americii şi în alegerea Senatului în Franţa. 

Secretul votului denotă faptul că cetăţenii au posibilitatea de a-şi 
manifesta liber voinţa lor cu privire la candidații propuşi fără ca 
această manifestare/opţiune să poată fi cunoscută de către alții. Pentru 
aceasta, Legea electorală prevede o serie de garanţii care asigură 
secretul votului: buletinele de vot trebuie să fie uniforme, fără semne 
distinctive, imprimarea lor fund asigurată de către birourile electorale 
care se ocupă de alegerea în întregime a unui organ de stat, după 
modelul legal stabilit. Legea electorală interzice prezenţa în camera de 
votare sau în cabina de vot a oricărei alte persoane în afara celei care 
votează. 

Votul liber exprimat defineşte votul ca posibilitate a cetăţeanului 
de a participa sau nu la alegeri, iar în cazul în care participă de a-şi 
manifesta liber opţiunea pentru o anumită listă de candidați sau pentru 
un anumit candidat. 

Vorbind despre dreptul de a alege şi dreptul de a fi ales, vorbim 
despre alegători şi candidaţi. Condiţiile pe care trebuie să le 
îndeplinească primii le-am amintit anterior. 

În ceea ce priveşte candidaţii, trebuie făcute următoarele precizări. 

Pentru a fi aleasă, o persoană, cetățean român, trebuie în primul 
rând să aibă drept de vot şi să îndeplinească în mod cumulativ o serie de 
condiții. 

Funcţiile şi demnitățile publice (indiferent, civile sau militare) pot 
fi ocupate de persoanele care au cetățenia română (este admisă dubla 
cetăţenie) şi domiciliul în ţară. 

De asemenea, candidatului nu trebuie să-i fie interzisă asocierea 
în partide politice (dreptul de asociere, art. 40 din Constituţie). 

Conform art. 40 (3) din Legea fundamentală, nu pot face parte din 
asemenea organizații politice judecătorii Curţii Constituţionale, 
magistraţii, Avocatul Poporului, membrii activi ai structurilor militare 
şi alte categorii de funcționari publici stabilite prin lege organică. 
Dacă una dintre aceste persoane doreşte să candideze în alegeri, ea o 
poate face demisionând în prealabil din funcția pe care o deține. 

Legea fundamentală pune şi limite minime de vârstă. Dacă pentru 
dreptul de vot limita minimă de vârstă este de 18 ani, pentru a avea 
calitatea de candidat sunt stabilite alte trei limite minime, şi anume: 23 
de ani împliniți până inclusiv în ziua alegerilor pentru cei care 
candidează pentru Camera Deputaţilor sau organele locale, 33 de ani 
împliniți până inclusiv în ziua alegerilor pentru cei care candidează 
pentru Senat şi 35 de ani împliniți până inclusiv în ziua alegerilor 
pentru cei care candidează pentru funcția de Preşedinte al României. 

Candidaţii pot aparține partidelor politice sau alianțelor de 
partide, fiind nominalizați de către acestea. Nu întotdeauna motivațiile 
sunt de ordin politic atunci când sunt nominalizați sau desemnaţi 
candidaţii. 

Există şi candidați independenţi — adică acele persoane care nu 
sunt susținute de nici un partid politic, acţionează în campania 
electorală pe baza unui program propriu, având resurse financiare 
particulare. Tocmai din această cauză este foarte importantă susţinerea 
unui partid politic — acesta poate oferi resursele financiare necesare 
desfăşurării în condiţii optime a campaniei. În plus, în circumscripțiile 
mari, în cazul unui candidat mai puţin cunoscut, acesta este de fapt 
propulsat de partidul politic pe listele căruia candidează, apartenenţa 
la un partid sau altul constituind o garanţie pentru cea mai mare parte 
din electorat. 

1. Tehnica electorală şi comportamentul electoral 

Alegerile politice la nivel naţional şi local sunt reglementate prin 
lege în fiecare stat, tehnica electorală fiind cuprinsă în normele 
Juridice respective. 

Mai înainte de toate, trebuie văzut ce se înţelege prin „scrutin“ (de 
la latinescul „scrutinium'”). Acesta este, de fapt, modalitatea în care 
alegătorii desemnează deputaţii, senatorii şi consilierii. 

În privința sistemelor electorale, există două tipuri diferite prin 
modul de atribuire a mandatelor: sistemul majoritar şi sistemul 
reprezentării proporţionale. 

Sistemul majoritar este sistemul în care sunt declaraţi aleşi acei 
candidaţi care au obţinut cel mai mare număr de voturi. Şi el cunoaşte 
două variante: uninominal sau de listă şi în unul sau două tururi. 

e Scrutinul uninominal presupune ca alegătorul să voteze pentru 
un singur candidat într-o circumscripție electorală; este o tehnică 
practicată în ţara noastră la alegerea primarilor comunelor şi oraşelor. 

e Scrutinul de listă presupune ca alegătorul să aleagă mai mulți 
candidaţi, să voteze deci pentru o listă de candidaţi. De regulă, atunci 
când se utilizează această tehnică, circumscripțiile electorale sunt 
foarte extinse, identificându-se cu unitățile administrative. 

e Există şi scrutinul de listă național, practicat în unele state 
africane. Fiecare partid întocmeşte o listă la nivel naţional, care 
cuprinde atâtea candidaturi câte funcţii sunt puse în joc. Lista/partidul 
care obține majoritatea voturilor exprimate câştigă toate mandatele. 
Acest tip de scrutin este unul de listă național în unul sau două tururi. 

e Suntem în prezenţa unui singur tur de scrutin atunci când 
legea stabileşte că mandatul se atribuie imediat candidatului care se 
află în frunte, fiind suficientă majoritatea simplă sau relativă. 

e Al doilea tur de scrutin, stabilit tot pe cale legală, are loc 
atunci când în primul tur de scrutin sunt aleşi doar acei candidaţi care 
au obținut majoritatea absolută, ceea ce înseamnă jumătate plus unul 

din voturile celor înscrişi în liste. Pentru mandatele nedistribuite în 
primul tur se organizează un al doilea, caz în care majoritatea relativă 
este suficientă pentru acordarea mandatului. 

În cadrul unor sisteme constituţionale mai există şi alte tehnici şi 
anume: panaşajul — posibilitatea alegătorului de a întocmi chiar el 
lista candidaților, luând candidaţi de pe mai multe liste şi votul 
preferenţial — atunci când alegătorului i se dă posibilitatea de a 
modifica ordinea de pe lista de candidaţi. Atunci când nu se admite 
nici una din aceste două tehnici, spunem că suntem în prezenţa unei 
liste blocate — alegătorul este obligat să voteze lista în întregime, aşa 
cum a fost întocmită, fără a 1 se putea aduce vreo modificare. 

Sistemul reprezentării proporţionale este sistemul care permite 
şi reprezentarea minorităților în fiecare circumscripție, în raport cu 
voturile obținute. Acest sistem presupune scrutinul de listă şi un 
singur tur de scrutin care permite atribuirea mandatelor atât 
majorității, cât şi minorităţii. 

De asemenea, există şi sisteme electorale mixte, rezultate din 
combinarea sistemului majoritar şi a celui cu reprezentare 
proporţională după tehnici variabile, Aceasta înseamnă că putem avea 
sistemul înrudirilor, care exprimă alianța unor partide sau formațiuni 
politice care se prezintă cu liste înrudite. În cazul în care listele 
înrudite obțin majoritatea absolută a voturilor, ele câştigă toate 
locurile în parlament; dacă nu, locurile vor fi repartizate între liste 
potrivit principiului reprezentării proporționale. Sistemul înrudirilor a 
fost utilizat în Franţa, în cadrul alegerilor din 1951 şi 1958. Mai există 
ŞI sistemul german al buletinului dublu — scrutinul majoritar şi 
reprezentarea proporțională se cumulează prin intermediul votului 
dublu, fiecare alegător dispunând de două buletine. Cu primul el 
desemnează, prin scrutin nominal majoritar, un deputat pentru 
circumscripția sa, cu al doilea se pronunță pentru un partid, prin 
sistemul reprezentării proporționale. Prin urmare, există două categorii 

de deputați: aleşi în fiecare circumscripție şi aleşi pe liste naționale 
prezentate de fiecare partid. 

Comportamentul electoral răspunde de fapt, la două întrebări: 
de ce şi cu cine votează alegătorul. 

Există o serie de factori care motivează, condiționează şi 
determină o anumită alegere: afilierea la un partid, pregătirea 
profesională şi nivelul de instruire, vârsta, influențele variate din 
partea familiei sau a prietenilor, religia, sexul, naționalitatea, 
convingerile ideologice, venitul obţinut şi statutul social, gradul de 
influențare a propagandei politice asupra individului sau, pur şi 
simplu, inspirația de moment ori deziluzia provocată de guvernarea 
anterioară. 

Să analizăm câțiva dintre aceşti factori. 

e Statutul social. Factorul care se asociază cel mai des cu 
preferinţele votanţilor, în toate democrațiile, este statutul social — 
adică acele referiri care se fac cu privire la venit, ocupaţie şi educaţie. 
În toate sistemele democratice moderne, cetăţenii aflaţi pe o poziţie 
socială înaltă tind către partidele de dreapta, iar cetăţenii cu o condiție 
socială modestă, preferă partidele de stânga. Cu toate acestea, în nici o 
democraţie această delimitare nu este şi nu va fi clară, fixă. 

e Sexul alersătorului. Începând cu anii *70 ai secolului al XX- 
lea cercetătorii şi politicienii americani au acordat o atenţie deosebită 
acestui factor, diferenţelor între bărbați şi femei în privinţa atitudinilor 
şi comportamentului politic. Până în deceniul al 8-lea al veacului 
trecut, diferențele politice principale dintre bărbaţi şi femei în SUA şi 
alte democraţii occidentale se refereau la faptul că femeile se 
prezentau la vot în proporție de 10-20% mai puţin decât bărbații — 
exista ideea că politica era o afacere dură şi murdară, proprie 
bărbaţilor şi a fi activ în politică era cumva nefeminin. 

În prezent, această atitudine s-a schimbat, fapt datorat şi 
mişcărilor pentru drepturile femeii, care au reuşit să trezească în 

conştiinţa oamenilor ideea că ambele sexe au dreptul şi obligația de a 
vota. 

e Religia. Unele state democrate au partide cu legături mai mult 
sau mai puţin vizibile cu ideile şi credinţele religioase (de exemplu, în 
Germania -— creştin-democraţii sau Israel — unde există partide 
reprezentând diferite curente ale iudaismului). 

Bineînţeles că există şi ţări democrate precum Statele Unite şi 
Marea Britanie, care nu au asemenea partide. De regulă, practicanți 
unui anumit cult religios tind să sprijine partidul exponent al 
credințelor lor. 

În SUA, din anii *30 până la sfârşitul anilor *80, majoritatea 
romano-catolică şi a celor de credință mozaică i-a sprijinit pe 
democrați, în timp ce majoritatea protestanților i-a susținut pe 
republicani. 

Şi în Marea Britanie, membrii Bisericii Anglicane sunt, în 
general, adepţi ai Partidului Conservator, în timp ce Partidul Laburist 
îi atrage pe „nonconformişti“ (protestanți — alții decât anglicanii), pe 
evrei şi pe aşa-zişii liber-cugetători. 

e Absenteismul constituie, din păcate, o realitate politică; unii 
dintre cei care au drept de vot rămân doar nişte nume înscrise pe 
listele electorale, neavând posibilitatea de a se transforma în 
conştiinţe. 

Avem astfel absenți voluntari: cei dominați de apatie politică, 
demoralizaţi şi înşelați în aşteptările lor legate de alegerile anterioare, 
cei cu un statut social foarte scăzut, neîncrezătorii în schimbare. 

Există însă şi absenți inevitabili: cei aflați în călătorie (deşi nu 
întotdeauna acest fapt constituie un motiv pe deplin plauzibil), 
bolnavii, cei aflați în detenție provizorie sau internați din motive 
psihiatrice, precum şi cei recent decedați. 

Analiza comportamentului individual se dovedeşte a fi valabilă 
pentru o perioadă strict determinată. Timpul scurs între alegeri poate 

influenţa negativ sau pozitiv comportamentul alegătorilor, determinând 
creşterea sau reducerea absenteismului la vot. 


2. Alianțe de partide 

Pe parcursul activităţii lor, partidele politice cunosc diverse relații 
de colaborare cu alte formaţiuni politice, ele nefiind obligate să adopte 
o atitudine de absolută autonomie faţă de alte grupări politice. 

Ca formă de organizare în comun a activității politice, a mai 
multor partide, amintim alianțele. 

Existenţa alianțelor presupune anumite condiții, factori care 
rezultă atât din interiorul vieții politice şi al mecanismului politic, cât 
şi din situația generală a ţării (determinări economice, sociale, de 
relaţii internaționale şi de politică externă — în general, determinări de 
moment în funcție de interes). 

Într-un sistem politic determinat de bipartidism, existența 
alianțelor nu este posibilă şi cu atât mai puţin logică. De regulă, în 
aceste cazuri întâlnim alternanţa la putere, cele două partide având 
şanse aproximativ egale de guvernare. 

În principiu, alianțele pot lua ființă în funcţie de momentul 
concret istoric prin care trece societatea. În funcţie de interesele care 
se doresc a fi promovate şi de obiectivele care se doresc a fi atinse, se 
înregistrează o regrupare şi o reorientare a forțelor politice, sperându- 
se că prin alianța creată vor putea fi depășite obstacolele apărute şi se 
poate salva interesul național. 

Alianţele politice se pot crea înainte de alegerile la nivel național, 
din dorința de a câştiga cât mai multe voturi şi de a ocupa cât mai 
multe locuri în adunarea legislativă. Din păcate, adeseori nu este avut 
în vedere interesul naţional şi binele societății (aşa cum se afirmă în 
campaniile electorale), ci interesele proprii ale partidelor; incluzând 
formaţiuni de diverse orientări şi ideologii, asemenea alianțe nu au 
şanse deosebite de a funcţiona în condiţii optime. În acest sens, putem 

aminti spre exemplificare de existența în România post-decembristă a 
trei mari alianţe politice formate înaintea alegerilor generale: în 1996 
— Convenţia Democratică, în 2000 — Polul Social-Democrat şi în 2004 
— Alianţa D.A. Acestea au fost alianţe electorale: produsul unor 
necesități de moment, partidele aliate participând pe liste comune sau 
propunând un candidat comun. 

Alianţele parlamentare grupează formațiuni politice care 
urmăresc interese comune în activitatea legislativă. De regulă, 
alianțele electorale devin parlamentare, cel puţin în prima parte a 
legislaturii. 

Alianţele guvernamentale se produc la nivelul executivului, prin 
unirea unor partide care-şi propun să dețină în comun puterea. De 
regulă, alianţa guvernamentală provine din alianța electorală (dacă a 
existat una, înfiinţarea ei având ca scop şi exercitarea guvernării) şi 
este însoțită de alianţa parlamentară corespunzătoare. 

Aceste trei tipuri de alianţă sunt considerate a fi alianţe pe plan 
vertical. 

Însă putem vorbi de alianţe politice şi în plan orizontal, atunci 
când partidele se unesc în funcție de ideologie, de situarea lor în 
cadrul eşicherului politic, ceea ce înseamnă că avem alianțe — de 
stânga, de dreapta, de centru — ale diverselor uniuni naționale. 

Raporturile dintre componentele alianțelor sunt deosebit de 
diverse. Cine conduce, cine este subordonat, care este dreptul fiecărui 
aliat — sunt probleme care se rezolvă în cadrul alianțelor, în funcție de 
puterea fiecăruia sau de interesele existente la un moment dat. 


3. Parlamentarii şi partidele politice 

Alegerile au şi rolul de a crea o nouă situaţie pe arena politică, în 
cadrul instituțiilor politice ale puterii legislative şi executive. Astfel, în 
urma alegerilor se poate schimba sau, dimpotrivă, consolida poziţia 
partidelor şi a indivizilor care le alcătuiesc sau, mai exact, le conduc. 

Instituţia Parlamentului are origini îndepărtate. Islanda înainte 
de anul 1000, Sicilia în 1130 şi Anglia în jurul anului 1300 cunoşteau 
existența unor adunări care aveau să stea la baza adunărilor 
deliberative. În secolul al XVIII-lea, Parlamentul britanic — profitând 
de slăbiciunea unor monarhi — a impus ca model de guvernare regimul 
parlamentar, care introducea pentru prima dată responsabilitatea 
guvernului faţă de adunarea deliberativă. 

Create la origine cu misiunea unică de a consimţi asupra stabilirii 
unor impozite, parlamentele au ajuns cu timpul să controleze nu 
numai modul în care erau utilizate fondurile statului, dar şi întreaga 
activitate guvernamentală. 

Filosoful şi omul politic irlandez Edmund Burke aprecia că 
parlamentul nu este un congres de ambasadori care exprimă interese 
diferite şi ostile, pe care fiecare urmăreşte să le păstreze 
Parlamentul este adunarea deliberativă a unei singure naţiuni având un 
singur interes, ca un întreg. 

Condiţiile istorice au făcut ca în anumite state structura 
parlamentară să fie încă de la început o structură bicamerală. Acest 
fapt s-a petrecut în special în statele federale şi în numeroase ţări 
latino-americane. Dar rațiunea istorică a bicameralismului se regăseşte 
ŞI în cazul unor ţări europene, precum Anglia şi Franţa. Drepturile şi 
relațiile reciproce între cele două camere nu au fost şi nici nu sunt 
pretutindeni aceleaşi. În unele state s-a acceptat ideea egalităţii 
camerelor, cu unele nuanţe, în timp ce în altele, cea de-a doua cameră 
înclină să devină tot mai mult una consultativă, având rol ponderator. 

Parlamentul apare deci ca o instituţie politică şi juridică, formată 
din una sau mai multe corpuri, adunări sau camere, fiecare dintre 
acestea fiind compusă dintr-un număr de membri (deputaţi, senatori) 
şi dispunând de putere de decizie mai mult sau mai puţin importantă. 

Fiind ales direct de către cetăţeni prin vot, parlamentul reprezintă 
voința poporului şi are dreptul să exercite cele mai importante drepturi 
ale acestuia, să exercite puterea poporului. 

Aleşii sunt, în marea lor majoritate, oameni de partid, propuşi de 
partide pentru a le reprezenta în adunarea legislativă, ceea ce 
înseamnă că între membrii parlamentului şi formațiunile politice din 
care provin se stabilesc mai multe tipuri de relații: 

— dominația aleşilor asupra partidului din care provin; 

— echilibrul relativ între parlamentari şi partidele lor; 

— dominația partidului asupra reprezentantului său în parlament. 

Tipul de partid din care provin parlamentarii, forţa lui pe scena 
politică determină situaţia concretă. 

Potrivit art. 69 din Constituţia României, în exercitarea 
mandatului lor, parlamentarii sunt în serviciul poporului, orice mandat 
imperativ fiind nul. Prin urmare, deputații şi senatorii nu pot să fie 
legați printr-un mandat imperativ. Aceasta înseamnă că nu pot acţiona 
decât într-un anumit mod, pentru a obține un rezultat de o anumită 
natură. Este adevărat că deputaţii şi senatorii sunt legaţi de alegătorii 
lor, în sensul că trebuie să le respecte voința, dar ei beneficiază, 
incontestabil, din momentul în care sunt aleşi, de un anumit grad de 
autonomie. Acest grad de autonomie este valabil şi faţă de propriile 
lor partide. Au existat situații în care anumiți parlamentari s-au 
desprins de partidele politice care îi propuseseră, argumentând că doar 
astfel pot să acţioneze într-un mod cu totul şi cu totul independent. În 
alte cazuri, nesusținerea unor poziții de principiu ale partidului în 
cauză a creat situații speciale, considerându-se că au prioritate 
problemele legate de disciplina de partid. 

Totuşi, disciplina de partid şi libertatea de exprimare a 
deputaților şi senatorilor rămân sau ar trebui să rămână probleme 
distincte. Disciplina de partid dă expresie adeziunii politice la un 
anumit program politic al unei formaţiuni politice. Calitatea de deputat 

sau de senator conferă celui ales o deplină libertate de expresie, pe care 
acesta o exercită desigur în cadrul orientării sale politice. Apartenența 
unui parlamentar chiar la formațiunea majoritară nu-l poate obliga să 
accepte orice măsură a guvernului ori să adere automat la orice punct de 
vedere. Un asemenea sistem era posibil numai în regimul trecut când 
orice abatere de la programul şi principule partidului de guvernământ 
(care era şi unicul partid existent pe eşicherul politic) devenea o faptă 
incompatibilă cu statutul celui în cauză, de membru de partid. 

Specialiştii în drept constituțional precizează că trăsăturile 
mandatului parlamentar sunt: 

— generalitatea — exprimă relația parlamentarului cu toată națiunea, 
nu doar cu o anumită circumscripție electorală; 

— independenţa — caracteristică rezultată din prima trăsătură a 
mandatului, pe care o şi completează; 

— irevocabilitatea — raporturile dintre alegători şi ales nu reprezintă 
un contract, mandatul imperativ fiind nul; 

— protecția constituţională. 

Cert este că într-un stat de drept, democratic şi social, poporul 
trebuie să aibă ultimul cuvânt. Această realitate este exprimată prin art. 2 
din Legea fundamentală a României, care stabileşte că suveranitatea 
națională aparține poporului român, care o exercită prin organele sale 
reprezentative şi prin referendum şi că „nici un grup şi nici o persoană 
nu pot exercita suveranitatea în nume propriu“. 


Concepte-ancoră: 


e drepturi electorale; e absenteism politic; 
e scrutin; e alianță electorală; 
e sistem majoritar; e alianță parlamentară; 


e sistemul reprezentării proporționale; œ alianţă guvernamentală; 
e scrutin uninominal; e alianță pe plan vertical; 


e scrutin de listă; e alianță pe plan orizontal; 

e panaşaj; e bicameralism; 
e vot preferențial; e disciplină de partid; 
e liste blocate; e mandat imperativ. 


e comportament electoral; 


Probleme de abordat în cadrul seminariilor: 

e Explicați mecanismul de funcționare a sistemului electoral român. 

e Identificați avantajele şi dezavantajele alegerii directe, respectiv 
indirecte a preşedintelui. 

e Comentati obligativitatea exercitării dreptului de a vota. 

e Influenţează alegătorii politica, în mod indirect, prin voturi date 
unor reprezentanți? 

Forme electorale pentru alegerea primei Anexă 
camere (în cazul legislativelor bicamerale) sau a camerei unice 
(în cazul legislativelor unicamerale) în treizeci şi şase de democraţii, 1945-1996 
Bahamas 
Barbados 
Bostwana 
Canada 
India 
Jamaica 
Mauritania 
Noua Zeelandă (1946-1993) 
Formule Papua Noua Guinee 
majoritariste Trinidad-Tobago 
şi pluraliste: Marea Britanie 
Statele Unite 
Formula mixtă majoritate-pluralitate: Franţa (excepţie 1986) 
Votul alternativ: Australia 


Formula pluralității: 


Votul limitat: J aponia (1946) 
Votul unic netransferabil: J apona (1947-1993) 
Votul paralel RP-pluralitate: Japonia (1996- ) 


Formule 
semiproportționale: 


Austria 

Belgia 

Columbia 

Costa Rica 

Danemarca 

Finlanda 

Franţa (1986) 

Grecia 
Reprezentarea Islanda 
proporțională pe listă: Israel 

Italia (1946-1992) 

Luxemburg 

Olanda 

Norvegia 

Portugalia 

Spania 

Suedia 

Elveţia 

Venezuela (1958-1988) 


Germania 
Formula proporţională mixtă: Italia (1994- ) 
Noua Zeelandă (1996- ) 


Reprezentare 
proporţională: 


Venezuela (1993- ) 


Irlanda 
Votul unic transferabil: Malta 


Sursa: Arend Lijphart, Modele ale democrației. Forme de guvernare şi 
funcţionare în treizeci şi şase de ţări, laşi, Editura Polirom, 2000, p.143 

Capitolul IX 
CULTURA POLITICĂ ŞI ACŢIUNEA POLITICĂ 


1. Cultura politică 

Pentru a înțelege conceptul de „cultură politică“ este necesar să-l 
definim prima dată pe cel de „cultură“, primul fiind o parte integrantă 
a celui din urmă. 

Prin „cultură“, în sens larg, înțelegem totalitatea valorilor 
materiale şi spirituale create de omenire pe parcursul existenţei sale, a 
procesului devenirii şi perfecționării sale. Putem vorbi, aşadar, de 
cultură materială (valorile materiale şi tehnicile necesare producerii 
lor) şi cultură spirituală (creațiile din domeniile ştiinţei, literaturii, 
educației şi moralității). 

Potrivit lui Dimitrie Gusti, din perspectiva raportului individ- 
societate, conceptul de „cultură“ poate fi analizat în trei variante: 

e cultură obiectivă, care presupune bunurile culturale care 
definesc stilul unei epoci: o operă, o creaţie, o teorie şi o melodie; 

e cultură instituțională, care este promovată de tipurile de 
instituții existente: stat, biserică, şcoală şi organizaţii economice; 

e cultură personală, care ar fi rezultatul manifestărilor individului 
într-un mediu de valori în care se integrează şi la care se raportează în 
momente de neconcordanţă faţă de aspiraţiile sale. 

Aşa cum arătam în cadrul temelor anterioare, sistemul social 
global se compune din diferite subsisteme care devin, fiecare în parte, 
sisteme de sine stătătoare, având trăsături specifice (pe lângă cele 
proprii sistemului social global). Printre aceste sisteme se numără, este 
adevărat, şi cel cultural a cărui materialitate/concreteţe se exprimă prin 
cultură (privită ca produs al activității de creaţie). Pe noi ne 
interesează însă cultura politică, ceea ce înseamnă că nu putem pleca 

în analiza noastră fără să cunoaştem trăsăturile, funcțiile şi 
componentele sistemului politic. 

Cultura politică poate fi definită ca totalitatea cunoştinţelor, 
implicit şi explicit politice, care sunt legate de organizarea şi 
conducerea politică. Prin urmare, cultura politică indică gradul de 
cunoaştere şi creativitate în domeniul organizării şi conducerii politice 
a societății". 

Cultura politică exprimă cunoştinţele şi deprinderile privind 
funcționarea sistemului politic, sentimentele pro şi contra față de 
acesta şi judecăţi de valoare privind sistemul’. 

În mod normal, decidentul politic/societatea politică (instituțiile 
statale, partidele politice) nu-şi poate îndeplini misiunea de a organiza 
şi conduce cât mai eficient societatea fără o cultură politică adecvată, 
iar cetățeanul nu este în măsură să-şi aleagă cel mai bun reprezentant 
fără un minimum de elemente de cultură politică. 

Cultura politică este analizată într-un context larg dar precis, în 
funcţie de progresul politic, civic, juridic, de standardul de viață şi de 
gradul de civilizație pe care l-a atins o societate anume. 

Importanța culturii politice pentru organizarea şi conducerea 
politică a societății i-a determinat pe politologii aparținând unor 
perioade diferite să elaboreze studii privind conceptul, rolul şi 
funcțiile culturii politice. 

Deşi termenul? avut în vedere este de dată recentă, fiind folosit 
pentru prima dată în 1956 de către politologul american Gabriel 


! C. Vâlsan, Politologie, Bucureşti, Editura Economică, 1997, p.184 

2 “Dicționar de politică, Oxford, Bucureşti, Editura Univers Enciclopedic, 2001, 
p.120 

” Termenul de „cultură politică“ provine din antropologie, care este ştiinţa care 
studiază originea, evoluţia şi variabilitatea biologică a omului în interdependență cu 
condițiile naturale şi social-culturale. 

Almond“, preocupări pentru studiul culturii politice se întâlnesc încă 
din antichitate. 

Când Aristotel şi Platon subliniau că ideile şi opiniile politice 
conduc lumea, când iluminiştii arătau că rațiunea, educaţia şi morala 
stau la baza acţiunii politice, ei nu făceau altceva decât să evidențieze 
elemente ale culturii politice. Dar studii de amploare privind cultura 
politică se întâlnesc în perioada de după cel de-al Doilea Război 
Mondial. O idee interesantă este lansată de un autor aparținând acestei 
epoci (francezul J. Schmeil — „Culturile politice“, 1985); este mai 
indicată folosirea termenului de „culturi politice“ deoarece, de fapt, 
există mai multe tipuri de culturi politice care au la bază atitudinea 
față de regimul politic. 

Potrivit lui Maurice Duverger, cultura politică are trei 
dimensiuni: 

e cognitivă — face referiri la cunoştinţele privind, îndeosebi, 
sistemul şi acţiunile politice; 

e afectivă — include sentimente de ataşament, de angajare sau de 
refuz față de instituţiile şi acțiunile politice; 

e apreciativă — tace referiri la judecăţile de valoare, la opiniile 
asupra sistemului şi a fenomenului politic. 

Între aceste dimensiuni există o interdependență, în sensul că 
evaluarea sistemului politic nu se poate face fără cunoştinţe politice, 


* În definiţia clasică a culturii politice utilizată de Gabriel Almond, în 1966, ea 
reprezintă: ... un model de atitudini individuale şi de orientări față de politică, 
manifestate în rândul membrilor unui sistem politic. Ea este un domeniu subiectiv, 
care stă la baza acțiunilor politice şi care le conferă importanţă. Astfel de orientări 
individuale cuprind câteva elemente: 

1. orientări cognitive, exacte sau mai puţin exacte, pe tema subiectelor şi a 
convingerilor politice; 

2. orientări emoţionale, sentimentul ataşării, angajării, respingerii în raport cu 
subiectele politice; 

3. orientări estimative, aprecieri şi opinii pe tema unor subiecte politice, ceea ce, de 
obicei, presupune aplicarea unor standarde apreciative privind subiectele şi 
evenimentele politice. 

iar acestea, la rândul lor, generează judecăţi de valoare care, împreună, 
conduc la o anumită atitudine de participare sau neparticipare la viaţa 
politică. 

În funcţie de dimensiunile culturii politice (cognitivă, afectivă şi 
apreciativă), se manifestă trei tipuri de stări de spirit ale populaţiei 
unei țări în raport cu politica: 

— acordul, care presupune prezența celor trei dimensiuni: 
cunoaştere, afectivitate şi evaluare; 

— apatia, care nu exclude existența cunoştinţelor politice, dar, pe 
plan afectiv şi apreciativ, se manifestă indiferența; 

— alienarea, care presupune, de asemenea, existenţa cunoştinţelor 
politice şi elementelor apreciative, dar se caracterizează prin ostilitate 
față de sistemul politic. 

Cu cât stările de apatie şi alienare sunt mai numeroase în 
societate, cu atât stabilitatea sistemului politic este mai fragilă. 

Pentru realizarea unei culturi politice valoroase este nevoie de un 
climat democratic, în care să existe, pe de o parte, libertatea de 
gândire, de exprimare, de liberă circulație a informaţiei, de acces liber 
la instruire şi informare, iar, pe de altă parte, să existe o 
responsabilitate față de veridicitatea informației şi a unui 
comportament corespunzător democratic în societate din partea tuturor 
cetățenilor, atât a guvernanţilor, cât şi a guvernaţilor. 

Cultura politică se caracterizează prin anumite trăsături specifice 
prin care se individualizează de restul culturii: 

— se bazează pe un fond larg de cunoştinţe care vizează toate 
domeniile de activitate; sunt necesare cunoştinţe în domeniul 
economic, social, moral, al istoriei naționale şi universale; între 
cultura luată la modul general şi cultura politică există o relație 
directă, în sensul că o cultură politică autentică nu poate exista decât 
pe fondul unei cât mai vaste culturi generale; 

— specificul valorilor şi normelor politice; valoarea politică 
exprimă formularea unor idealuri privind acțiunile politice de 
organizare şi conducere a societății în concordanţă cu cerințele 
progresului istoric; valorile politice se referă la idealurile de libertate a 
tuturor oamenilor şi popoarelor, la organizarea democratică a 
societății, la gândire şi exprimare liberă, la dreptate şi echitate socială, 
la un raport cât mai just între libertate şi responsabilitate; valorile 
politice reprezintă un raport între realitatea socială şi dorinţele 
fiecăruia de mai bine, se manifestă ca acte conştiente, întruchipate în 
idealuri ce caracterizează un anumit sistem de valori, dar şi valori 
generale proprii societății în evoluția sa istorică; strâns legate de 
valorile politice sunt normele politice care decurg din criteriile de 
apreciere a valorilor politice; norma politică exprimă regula de 
activitate, un model de comportare fixat prin tradiție sau prin lege, 
privind manifestările politice ale cetăţenilor, ale organizațiilor şi 
puterii politice privind funcționarea vieţii sociale; într-un sistem 
politic bine articulat, normele politice îşi găsesc expresia în adoptarea 
unei legi fundamentale, care constituie principalul cadru normativ în 
limitele căruia cetăţenii ţării respective îşi desfăşoară activitatea; 
aşadar, valoarea politică pentru a fi operantă trebuie concretizată în 
legi şi alte norme de conduită socială; 

— are la bază atât mijloace şi instituţii specifice, cât şi mijloace şi 
instituții caracteristice întregii societăţi; ca instituții şi mijloace 
specifice sunt: puterea, partidele politice, doar o parte din mijloacele 
de informare pentru că restul acestora concură şi la formarea culturii 
globale; se poate afirma că dintre toate formele de cultură, cultura 
politică beneficiază de cel mai organizat şi instituționalizat cadru; 

— se manifestă, cu precădere, sub forma unor ideologii politice”; 
ideologia este elaborată de către teoreticienii fiecărui partid politic, 


5 Ideologia politică reprezintă un ansamblu relativ structurat de valori şi idei politice, 
cu caracter de grup, de clasă; ideologia exprimă interesele şi scopurile politice. 

urmărindu-se crearea interesului cetăţenilor faţă de valorile, ideile şi 
normele proclamate, care sunt prezentate ca fiind universale, scopul 
fiind atragerea a cât mai multor adepți; aşadar, ideologia politică 
reprezintă o formă a culturii politice cu caracter coerent şi partizan, 
dar, de regulă, mai puţin realist şi global; pentru guvernanţi, cultura 
politică trebuie să se materializeze în ideologie politică, în doctrine şi 
programe care să ofere tot atâtea variante de organizare şi conducere 
socială. 

În îndeplinirea rolului său în societate, cultura politică beneficiază 
de anumite funcţii, care pot fi specifice sau generale. 

Ca funcţie specifică pentru guvernanti, cultura politică include 
elaborarea unor programe politice corespunzătoare dezvoltării 
democratice a societăţii şi asigurarea transpunerii lor cât mai adecvate 
în practică, iar ca funcţie specifică pentru cetățeni, cultura politică 
urmăreşte formarea unui comportament de respectare a normelor şi 
regulilor politice, a legilor ţării şi de schimbare prin metode 
democratice a celor care sunt apreciate că nu corespund nevoilor de 
progres. 

Ca funcţii generale ale culturii politice menționăm: 

e funcția informaţională: constituie calea de transmitere spre 
membrii societății de informaţii cu privire la sistemul politic, la 
acțiunile politice, la valorile şi normele politice; această funcție 
contribuie la formarea unui fond de cunoştinţe politice şi, implicit, la 
cunoaşterea modului de organizare politică a societăţii, a legăturilor 
dintre conducători şi conduşi, dintre putere şi indivizi, dintre stat şi 
societate, a criteriilor prin care puterea apreciază politica statului; într- 
un sistem democratic, această funcție se realizează într-un dublu sens 
— de la guvernanţi la guvernaţi şi invers; 

e funcția axiologică: se referă la modul în care se apreciază 
valoarea fenomenului politic şi modalităţile concrete de constituire a 
sistemului de valori, precum şi a raportării acestuia la realitatea 

practică; în general, prin această funcție se realizează anumite 
convingeri ale oamenilor față de valorile politice, care pot fi de 
ataşament sau de respingere a valorilor în cauză; convingerile, la 
rândul lor, generează atitudini politice ce reprezintă modalități de 
raportare a cetăţenilor la fenomenele politice pe care le apreciază într- 
un mod anume; 

e funcția normativă: priveşte modul în care sistemul de valori se 
converteşte în norme şi reguli menite să dea stabilitate societății şi să 
asigure funcționalitatea sistemului social; în societatea în care există o 
cultură politică temeinică, normele şi regulile politice sunt respectate 
de către toți cetăţenii, dacă aceasta exprimă voința majorităţii, chiar 
dacă unii nu sunt de acord cu ele; în societatea guvernată de un regim 
democratic se admite contestarea anumitor valori şi norme politice 
ceea ce nu înseamnă însă nerespectarea lor automată. 

Prin urmare, cultura politică îndeplineşte un rol important în 
organizarea şi conducerea democratică a societăţii, în asigurarea unor 
norme Şi reguli de convieţuire în concordanţă cu cerințele dezvoltării 
sociale pe linia progresului istoric. 

Rolul culturii politice se caracterizează mai ales prin convertirea 
sa în acţiune politică. 


2. Acţiunea politică 

Între cultură politică şi acţiune politică există o strânsă legătură, 
prima oferind cunoştinţele şi judecăţile politice de valoare pe care cea 
de a doua se sprijină şi le fructifică. 

Acţiunea politică poate fi definită ca o activitate conştientă, mai 
mult sau mai puţin organizată, desfăşurată fie de diferite instituţii 
politice (stat, partide), fie de indivizi ca simpli cetățeni, pentru 
atingerea unui anumit țel politic în conformitate cu convingerile 
acestora. 

Orice acțiune politică presupune atât aspecte teoretice, cât şi practice. 

Eficienţa acţiunii politice este determinată de gradul de 
cultură politică, pentru că numai prin cultură politică se poate acţiona 
în cunoştinţă de cauză. 

Acţiunea politică se manifestă prin forme precum: 

— comportamentul politic — constituie acea formă de acţiune 
politică prin care membrii societății se raportează într-un anumit mod 
la puterea politică, la instituţii şi organizații politice, la diferite 
doctrine, programe şi acte politice; ca exemple putem da: participarea 
sau nu la alegeri, la diferite demonstraţii, la întruniri, respectarea sau 
nu a legilor; comportamentul politic al membrilor societăţii depinde în 
mare măsură de gradul de înţelegere şi apreciere a valorilor politice; 

— atitudinea politică — reprezintă o modalitate concretă a acțiunii 
politice, prin care se acționează pozitiv sau negativ față de idei, 
doctrine, programe, instituţii, situaţii şi evenimente politice; atitudinea 
politică se constituie în funcție de convingerile politice pe care le au 
cetăţenii şi de ideologia politică pe care o împărtăşesc; 

— participarea politică — se înţelege ca o angajare activă a 
cetățenilor sau grupurilor sociale la elaborarea deciziilor politice şi la 
transpunerea lor în viaţă. 


Concepte-ancoră: 
e cultură obiectivă; e alienare; 


e cultură instituțională; e acțiune politică. 


Probleme de abordat în cadrul seminariilor: 

e Analizaţi cele trei stări de spirit ale populației din România vis- 
à-vis de viaţa politică în general şi de procesul electoral, în special. 

e Stabiliţi intensitatea relației dintre cultura politică şi opţiunea 
electorală. 


e Putem sau nu vorbi de o cultură politică „engleză“, „americană“ etc.? 

